
TY RIOIMIÂINIĂ 


Theodor CODREANU 


| Iarăşi despre identitate 


Th.C. — prof. dr., critic şi 
istoric literar, prozator şi 
eseist, Huşi. Autor al mai 
multor volume, dintre 

care Dubla sacrificare a lui 
Eminescu (a cunoscut trei 
ediţii), Complexul Bacovia, 
(2003), Basarabia sau drama 
sfâşierii (2003), Duminica 
mare a lui Grigore Vieru 
(2004), Transmodernismul 
(2005), A doua schimbare la 
față (2008), Istoria „canonică” 
a literaturii române (2009), 
Eminescu în captivitatea 
„nebuniei" (2011), În oglinzile 
lui Victor Teleucă (2012). 
Laureat al mai multor 
premii acordate de Uniunile 
Scriitorilor din România şi 
din Republica Moldova. 


Dintotdeauna, imperiile au avut interesul să-și 
asigure, dincolo de forța brută a războiului, o do- 
minaţie „cu față umană” și de aceea au utilizat reli- 
giile ca pe o armă ideologică sau, cel mai sigur, au 
inventat ideologii cu principii teoretice frumoase, 
umanitare. Imperiile au folosit cu succes religia, 
deformată în ideologie, până în secolul al XVIII-lea, 
când aceasta a fost înlocuită cu doctrina „drep- 
turilor şi libertăţilor omului”. Această ideologie, 
radicalizată în marxism, apoi în leninism și stali- 
nism, a constituit, pe lângă arma violenţei, cea mai 
sigură formă de expansiune a imperiului rusesc 
asupra popoarelor din jur, ajungând, cu acordul 
altor imperii, până în inima Europei occidentale, 
rupând în două națiunea germană în urma nere- 
ușitei lui Hitler de a menține Germania în rândul 
imperiilor. Dacă până în secolul al XIX-lea Rusia 
s-a servit de ortodoxie sub pretext că eliberează 
popoarele ortodoxe, din partea estică și centrală 
a Europei, de sub jugul păgânilor otomani, din 
momentul când ideologia comunistă internați- 
onalistă a intrat în prim-plan, ortodoxia însăşi a 
avut de suferit, fiindcă ea, în realitate, este o re- 
ligie a iubirii, iar nu a împilării şi a crimei. Chiar 
şi Dimitrie Cantemir, domn al Moldovei, cărturar 
şi scriitor, a crezut în misiunea istorică a imperiu- 
lui rus ortodox de a elibera, „frățeşte', Moldova, 
aliindu-se cu Petru cel Mare în speranţa eliberării 
țării de sub dominaţia turcă. Cantemir împărțea 
imperiile în cele cu misiune divină, civilizatoare și 
în imperii-avorton, precum cel otoman, lipsite de 
civilizaţie şi cultură, ce parazitează pe seama po- 
poarelor cucerite. El s-a înșelat și, în consecință, a 

fost nevoit să plece în exil, tânjind pentru tot restul vieții după Moldova lui, 
pe care o va iubi până la moarte, dar pe care n-o va mai putea sluji decât prin 
scrisul său. Cantemir „s-a lecuit” de propria-i teorie, dar nu și imperiul în care 
crezuse şi care îi făgăduise, în 1812, că va „elibera” o parte a Moldovei, cea 
pe care o numim Basarabia, mutilând-o identitar timp de două secole, până 
în zilele noastre. Această mutilare istorică a atins un prag atât de primejdios, 
încât românii dintre Prut şi Nistru au ajuns să nu se mai recunoască români, 
ci o naţiune cvasislavă, pentru care fraţii din Țară nu-i mai sunt fraţi, ci duş- 
mani de moarte, „imperialiști”, pe când adevărații imperialişti sunt identificaţi 
drept „salvatori” de identitate. Asemenea monstruozitate nu putea fi mai bine 
surprinsă decât de un intelectual de geniu precum Cinghiz Aitmatov, care a 
numit fenomenul mancurtism, în capodopera sa O zi mai lungă decât veacul. 
El a înțeles că păgânismul asiatic este cu mult mai puternic decât creștinismul 
pravoslavnic, care, de facto, îşi dădea duhul în braţele de fier ale ideologiei co- 
muniste. 


Când imperiul sovietic a căzut împreună cu ideologia susținătoare, un alt 
moștenitor al „naivităţii” cantemiriene, scriitorul Ion Druţă, a considerat că 
revenirea Moscovei la ortodoxie va însemna o nouă „mântuire” pentru mol- 
doveni și, în numele iubirii descoperite de Sfântul Apostol Pavel pe drumul 
Damascului, s-a refugiat la Moscova. De data aceasta, de bunăvoie, nesilit de 
circumstanţe ca Dimitrie Cantemir. Acum, principala misiune ideologică a 
fost preluată de Biserica pravoslavnică. Istoricul Charles King! a observat că 
Moldova postgorbaciovistă şi-a dobândit independenţa politică, Moscova lă- 
sând iluzia acestei independenţe în spaţiul așa-numitei Comunităţi a Statelor 
Independente, dar asemenea gest nu s-a manifestat și la nivel religios, îmbră- 
ţişarea Patriarhiei Moscovei fiind atât de „frățească” și de „iubitoare”, încât 
nimic nu o poate descleșta din jurul firavului trup al Basarabiei. Câţi dintre 
politicienii și intelectualii de pe malurile Dâmboviţei și ale Bâcului au înțeles 
importanţa istorică a acestei îmbrățișări? 


Fireşte, imperiul nu a renunțat la alte strânse „îmbrăţișări”: cea a forței armate, 
exercitate în războiul din 1992 prin intermediul fostei R.A.S.S. Moldovenești 
create de Stalin în 1924, reinventată sub numele de Republica Transnistriană, 
dar nu uită nici că ideologiile cele mai profitabile au fost inventate de Oc- 
cident. Cândva, comunismul, iar după căderea acestuia, o nouă formidabilă 
armă propagandistică — corectitudinea politică, urmașa de drept a marxismului 
în condiţiile globalizării. Or, ce portiță salvatoare au descoperit foştii comisari 
moscoviți? Political correctness pune mare accent pe drepturile minorităților 
de orice soi: etnice, sexuale, religioase etc. Şi fiindcă românii basarabeni sunt 
încă majoritari, susținerea „minorităților” din Republica Moldova a căzut ca 

o mană din cer: astfel, a fost încurajat separatismul transnistrean și găgăuz, s-a 
renunțat la generalizarea limbii de stat, răsbotezată în „moldovenească” etc. 
Şi pentru a nu lăsa impresia că toate cedările în fața minorităților sunt orien- 
tate împotriva majorității, s-a „încurajat”, ca ideologie de stat, consolidarea 
unei identități antiidentitare denumită „moldovenism”, ocultându-se faptul că 
moldovenitatea este o diversitate regională a străvechii etnicități daco-romane 
care a stat la baza consolidării României moderne, că oglinda conștiinței de 
neam a fost formulată mai ales de marii cronicari moldoveni, de la Grigore 
Ureche până la primul nostru istoric propriu-zis, Dimitrie Cantemir, pentru 
ca figura centrală a canonicității noastre etnolingvistice și culturale, Mihai 
Eminescu, să dea verdictul final: Suntem români şi punctum! 


Astfel, moldovenismul a devenit cea mai deşănţată diversiune antiidentitară, 
o struțo-cămilă, așa cum a văzut-o în toată hidoșenia ei Dimitrie Cantemir, 
ca să nu zic un avorton care sfidează atât bunul-simț tradițional al neamului 
nostru, cât și cele mai elementare exigențe ale spiritului științific. Nu poate 
fi denumit decât catastrofă faptul că mari specialişti în lingvistică și filologie 
precum Eugeniu Coșeriu, Nicolae Corlăteanu, Silviu Berejan, Anatol Cio- 
banu, Nicolae Mătcaş, Anatol Eremia, VI. F. Şişmariov, V. V. Vinogradov, 
D. E. Mihalci, R. A. Budagov, Rajmund Piotrowski, Stanislav Semcinski și 
mulți alţii nu sunt „credibili” în fața ideologilor politici de la Chişinău, şi, 
în schimb, „autorităţi” în materie sunt declarați... Vladimir Voronin şi Vasi- 
le Stati! O asemenea ruşine niciodată nu a lăsat o pată mai respingătoare pe 
obrazul intelighenției naționale. De ce limba noastră nu a putut să se numeas- 
că decât română a explicat foarte bine I. C. Ciobanu: „Doamne fereşte dacă 
această limbă (= literară) s-ar fi născut prin uzurpare și s-ar fi numit după 
vreo regiune oarecare: muntenească, oltenească, ardelenească, bănăţeană, bu- 
covineană, moldovenească etc.! Atunci s-ar fi văzut cum joacă dracul într-un 
picior! Sintagma «limba română» e unificatoare. Ea nu înalță, nu coboară, 
nu laudă, nu subapreciază pe nimeni, ea creează condiţii egale! Și taie o dată 
pentru totdeauna apa de la moara rătăciților!”?. 


Eminescu, despre care nu se poate spune că n-a iubit moldovenitatea, este 
arheul identităţii noastre, și nu întâmplător ontologia arheității are ca pilon 
central tocmai conceptul de identitate. Este meritul lui Titu Maiorescu de a 
fi intuit cel dintâi, chiar din clipa morţii tragice a poetului, cine este și ce va 
însemna Eminescu nu doar pentru poezia românească, dar și pentru întreaga 
cugetare a secolului XX: „Pe cât se poate omeneşte prevedea, literatura poeti- 
că română va începe secolul al XX-lea sub auspiciile geniului lui, și forma lim- 
bei naţionale, care și-a găsit în poetul Eminescu cea mai frumoasă înfăptuire 
pănă astăzi, va fi punctul de plecare pentru toată dezvoltarea viitoare a vest- 

mântului cugetării românești ?. Maiorescu nu a făcut decât să recunoască și să 
contureze ceea ce Harold Bloom, eminentul critic american, numea centrali- 
tate canonică în sânul unei literaturi naţionale, cu extindere la întreaga cultură 
românească modernă, pe care o vor augmenta toate marile personalități care 
vor urma, de la Nicolae Iorga şi Tudor Vianu până la Constantin Noica sau 
Cezar Ivănescu. Nicolae Iorga vedea în Eminescu „expresia integrală a sufle- 
tului românesc”, G. Călinescu - „poetul naţional”, Tudor Vianu îl așeza alături 
de cele mai ilustre figuri universale: Dante, Shakespeare, Goethe sau Victor 
Hugo. Noica îl numea „omul deplin al culturii româneşti”, iar Dimitrie Vata- 
maniuc - „coloana infinită” a spiritualităţii noastre. Trebuie spus că şi oamenii 
de ştiinţă l-au pus pe Eminescu în vârful ierarhiilor culturale: A. C. Cuza, Mi- 
hail Manoilescu, Simion Mehedinţi, Octav Onicescu ș.a. 


Așadar, dacă nu avem de gând să ne lepădăm de noi înșine în drumul spre in- 
tegrarea europeană și globală, o integrare cu specific, precum fac toate națiuni- 
le care se respectă, atunci se cuvine să dăm câștig de cauză lui Mihai Eminescu 
şi nu pigmeilor: Suntem români şi punctum! După norma formulată de Titu 
Maiorescu: naționalitatea în marginile adevărului. 


Note | 1 Charles King, Moldovenii, România, Rusia şi politica cul- 
turală, trad. Diana Stanciu, Editura ARC, Chişinău, 2002. 
? Apud Nicolae Corlăteanu, Testament. Cred în izbânda 
limbii române, antologie, de Alexandru Bantoș, Chişinău, 
Casa Limbii Române, 2010, p. 27. 
3 Titu Maiorescu, Opere, II, ediţie, note, comentarii, va- 
riante, indice de Georgeta Rădulescu-Dulgheru şi Dom- 
nica Filimon, note și comentarii de Alexandru George şi 
Al. Săndulescu, Editura Minerva, Bucureşti, 1984, seria 
„Scriitori români”, p. 108. 

loan MILICĂ 


Făt-Frumos din lacrimă: 
arta portretizării (II) 


Stihial și magic. Timpul luminiscent în licăririle 
căruia freamătă așteptările cuplurilor — împăra- 
tul-tată şi împărăteasa-mamă, Făt-Frumos şi Ilea- 
na, împăratul-frate de cruce şi fata Genarului — 
se răsfrânge în tenebrele sălbatice adăpostind 
ființele cu care Făt-Frumos își măsoară voinicia, 
Mama-Pădurilor, Genarul şi baba cu iepele. 


Eminescu, scrie Tudor Vianu, este „un pictor al lu- 


I.M. — lect. univ. dr., 
Hos S a L 
Catedra de limba română minii”™. La fel de măiestrit este însă și condeiul din 


şi lingvistică generală, care răsare imperiul viforos al negurilor abisale. 


Facultatea de Litere, nai au AG la taia a 
ata „__  Mama-Pădurilor este o creatură stihială. Portretul 
Universitatea „Al. |. Cuza”, laşi. 


Domenii de competenţă: ei dovedește că lirismul formelor „îndelung mun- 
stilistica limbii române cite cu o pasiune lionardescă pentru desăvârșirea 
actuale, lingvistică generală, aceluiași motiv”? conotează, în basm, materialita- 


poetica imaginarului. tea infernală a întunericului neîmblânzit: „Căci 
Membru în colectivul de pe miazănoapte călare, cu aripi vântoase, cu fața 
redacţie al volumelor Studii sbârcită ca o stâncă buhavă și scobită de părae, c-o 
eminesciene, nr. 1-3 (2004- pădure-n loc de păr, urla prin aerul cernit mama 

2006), şi Limba română ` <; 9 Or z j 
pădurilor cea nebună. Ochii ei două nopți tur- 


azi (lucrările Conferinței | . au aaa e a ua ai i 
Naţionale de Filologie buri, gura ei un hău căscat, dinţii ei şiruri de pietre 
i de mori”. 


„Limba română azi", ediția 


a X-a, laşi — Chişinău (3-6 Baba „bătrână şi urâtă”, cum o descrie împăra- 
noiembrie 2006). = tul-frate de cruce, este una dintre întruchipările 
haosului. Înfăţișarea ei este o urgie a elementelor 

dezlănţuite. Trecerea ei prin lume seamănă dis- 

trugere. Opoziția dintre chipul luminos al Ilenei, 

fiica acestei făpturi negre, şi nopţile fără capăt din 

ochii Mamei-Pădurilor subliniază natura contras- 

tivă a energiilor care animă spațio-temporalitatea 


[| * Continuare. Începutul în nr. 1-2, 2012, p. 10-19. 

eminesciană, luminiscență muzicală, pe de o parte, vuiet întunecat, pe de altă 
parte. Ordinea se înalță din haos, spre a se lăsa pradă haosului. Pentru a în- 
frânge stihialul, eroul civilizator își împrospătează - ascultând de sfatul Ile- 
nei — forțele slăbite de luptă cu puterea care aprinde tăriile haosului?. Victoria 
lui Făt-Frumos asupra Mamei-Pădurilor marchează nu doar depășirea primu- 
lui prag inițiatic (pentru a-și împlini menirea, voinicul trebuie să se confrun- 
te cu abisalul stihial), ci desferecă și un alt plan de cunoaştere în conștiința 
personajului pentru care voinţa de putere este unul din atributele existențiale 
definitorii. „Focul nestins” care îi întărește ființa este, totodată, o cale de acces 
spre inima tainelor care însuflețesc cosmosul. Lumile pe care le cutreieră Făt- 
Frumos se fac şi se desfac din sâmburi de focs. 


Strivirea stihialului echivalează cu alungarea haosului din lume. Biruinţa ero- 
ului asupra Mamei-Pădurilor iscă o furtună sălbatică prin care se instaurează 
o nouă ordine. Furtuna este, la Eminescu, nu doar un vestitor al ciclului cos- 
mic facere — desfacere, ci o eliberare răvăşitoare a elementelor. Întunericul se 
dezintegrează, se sparge, spre a lăsa loc luminii. Senzaţia de materialitate este 
covârșitoare. Bucăţile desprinse din trupul însângerat al bolții sunt impregna- 
te de sacrificial. Năruirea tumultuoasă se consumă la dimensiuni urieşești, iar 
cântecul apocaliptic al tunetului vestește căderea negurilor: „Cerul încărunți 
de nouri, vântul începu a geme rece și a scutura casa cea mică în toate înche- 
ieturile căpriorilor ei. Şerpi roşii rupeau trăsnind poala neagră a norilor, apele 
păreau că latră, numai tunetul cânta adânc ca un proroc al pierzării. (...) Norii 
se rupeau bucăţi pe cer — luna roșie ca focul se ivea prin spărturile lor risipi- 
te”S. Focul care aprinde cerul anunţă triumful ordinii asupra haosului. 


Întrezăriri ale stihialului infuzat de magic intuim și în portretul Genarului. 
Pentru fratele de cruce al lui Făt-Frumos, Genarul este un „om mândru și săl- 
batic ce își petrece viața vânând prin păduri bătrâne”. Misterul condiţiei aces- 
tui străjer de la hotarele între lumi este aproape de nepătruns. Făt-Frumos, 
născut fiind din lacrima Fecioarei, nu se poate lupta cu el, pentru că „Genarul 
era creștin şi puterea lui nu era în duhurile întunericului, ci în Dumnezeu”?. 
Nesupus timpului și spațiului, pe care le traversează, precum Mama-Pădurilor 
călare pe miază-noapte, în zborul calului năzdrăvan cu două inimi, Genarul 
este castelanul care are puterea de a-i pedepsi pe cei ce, ispitiţi să-i fure fata, 
nesocotesc pragul între lumi, lumea vieţii și cea a somnolenței mortale. Regi- 
mul său de existenţă este, în fond, indiferent la ritmurile diurnului și noctur- 
nului. Străin de somn și de vis, netemător și înfricoșător, gardianul veghează 
asupra fetei sale, singura care poate să-i dezlege misterul. 


Stăpânul hotarului spre tărâmul somnului și al farmecelor diavolești are un 
motan cu șapte capete, cerber încolăcit în cenușa vetrei din sala mare a cas- 


EEE POPI RIOIMIÂINIĂ 


telului, ornic care măsoară trecerea zilelor și vestește nechibzuința semeaţă a 
celui ce se încumetă să fure fata. Prima tentativă de răpire a fetei eșuează, iar 
castelanul cel aspru se arată iertător cu Făt-Frumos („— Făt-Frumos, — zise 
Genarul — mult ești frumos și mi-e milă de tine. De astă-dată nu-ţi fac nimica, 
dar de altă-dată... ține minte!?), dar mândrul prinț nu cunoaște înfrângerea 
de sine. A doua încercare de a lua fata îl duce la moarte pe eroul biruitor al 
Mamei-Pădurilor. Fuga de mânia Genarului este orchestrată urieșește. Azvâr- 
lit în „nourii cei negri și plini de furtună ai cerului”"0, Făt-Frumos se topeşte 
ca o stea iar cenușa i se preface într-un un izvor ca lacrima, sufletul tânguitor 
al eroului căzut. Mânia cerului este pe măsura voinţei de putere a voinicu- 
lui, aşa că focul pedepsitor al fulgerului zdrobeşte dorul semeț de voinicie al 
prinţului. Eminescu este un mare faur de titani slăbiți de omenesc, de luceferi 
prăbuşiți din pricina lipsei de margini a mândriei şi visării. 


În susurul de jale al izvorului ghicim licăririle umanității frământate de regre- 
tul neimplinirii. Cuprinsă de un dor fără sfârşire, fiinţa resimte cosmic drama 
chinuitoare a interogaţiilor, dar „cine să înțeleagă glasul izvorului într-un pus- 
tiu?”!!. Spre a se întrupa ca om, Făt-Frumos trebuie să se supună trecerii prin 
moarte. Noua ipostază a ființei sale va fi mai degrabă adamică: „— Doamne”, 
zice Sf. Petrea, „fă ca acest isvor să fie ce-a fost mai înainte”!?. „— «Amin»! şi 
voia atotputernică a Domnului se împlinește. Renașterea ființei prin forţa zi- 
ditoare a cuvântului dumnezeiesc are mai multe valori în economia simbolică 
a imaginarului din poveste. 


Făt-Frumos trăiește o hierofanie” („El înţelesese minunea învierii sale și în- 
genunchiă înspre apusul acelui soare dumnezeiesc”). Sfințenia luminii şi 
sacralitatea regenerativă a apei se susţin exemplar întru reîntruparea ființei. 
Scena are o curăţie ca de Evanghelie: „Acolo Domnul bău din apă și-și spălă 
faţa sa cea sfântă și luminată şi mânele sale făcătoare de minuni”'5. Cuprinşi 
de omenesc, Domnul și Sf. Petru odihnesc apoi în răcoarea limpede a izvo- 
rului-suflet, primul gândind la Tatăl din Ceruri, celălalt ascultând cântecul de 
jale al pârâului în care freamătă nostalgia omenescului. 


Simbolistica apei implică atât moartea cât şi renaşterea'S. Prefacerea eroului 
în izvor răcoros este şi izvorul unui nou orizont de existență. Numai în 
curgerea acestei noi posibilități, mai mult om decât titan, va reuşi Făt-Frumos 
să treacă de pragurile care condiționează împlinirea dorului său. 


Noua ipostază a ființei eroului se va supune succesiunii ritmurilor tempora- 
le ale Creaţiei. Prăbuşirea în somnul neființei reprezintă metamorfoza prin 
care diurnul și nocturnul se despart ca experienţe existenţiale autonome. Cel 
mai înainte cunoscut!” devine, prin întoarcerea din nediferenţiat!t, cel necu- 
noscut!'?. Ca și mireasa visurilor sale, Făt-Frumos ajunge să resimtă tensiu- 

nile închiderii în omenesc. Pentru el, ziua înseamnă, în traversarea tărâmului 
somnului și farmecelor, o ridicare în conștient și în vitalitate, iar noaptea, o 
scufundare în inconştient, magie și vis. 


Întors la cetatea Genarului, Făt-Frumos, transformat în floare de o vrajă dulce 
a fetei, află secretul castelanului. Călătoria sa prin pustiurile de la marginea 
mării devine o aventură a binelui și a răului. Fiinţele pe care le salvează de 
dogoarea zilei, împăratul ţânţarilor și împăratul racilor, îi întorc binele numai 
după ce voinicul, slăbit de vrajă și învins de omenesc, cade neputincios în 
mrejele somnului. 


După întruparea din izvor, Făt-Frumos nu mai are forţa de a pătrunde ade- 
vărata natură a fiinţelor întunericului. Ajuns la bordeiul cotoroanței care, 
în puterea nopţii, umblă pe căile vrăjilor și „suge inimile celor ce mor””, 
prinţul înviat vede în amurg „o babă bătrână și sbârcită, culcată pe un cojoc 
vechi”, „cu capul ei sur ca cenușa în poalele unei roabe tinere şi frumoase”. 
Ridicarea din moarte amorţește acuitatea conștiinței luciferice a voinicu- 
lui. Întâlnirea cu hârca și coborârea în pivnița iepelor (de fapt, o simbolică 
adâncire în lumea subpământeană a întunecimilor neîmblânzite și nesupu- 
se succesiunii diurn — nocturn) îi apar eroului nu ca semne ale unui univers 
magic, ci ca prevestiri ale spaimei. Copleşit de slăbiciunile omenescului 
învins de farmece, voinicul fără frică ajunge să simtă frica. Păzirea iepelor, 
22 este cât se 
poate de sugestivă. Somnul de plumb care îi cuprinde ființa simbolizează nu 
atât puterea magicului asupra eroicului sau ascendenţa nocturnului asupra 


diurnului, cât mai ales drama confruntării cu propria umanitate. Trezirea 


„şapte nopţi, care de când erau nu zărise încă lumina soarelui” 


este aducătoare de teamă („EI îşi credea capul pus în țeapă”) și disperare 
(„Desperat era să iee lumea-n cap”%), iar orizontul temporal al acestor zba- 
teri ale conștiinței este invariabil crepuscular („EI se trezi pe când mijea de 
ziuă”, „căzu jos și dormi până ce mijea de ziuă”). 


Peste tărâmul întunecat al somnului stăpânește sufletul osândit al babei cu 
iepele. La împlinirea vremii, într-a treia noapte de pază, Făt-Frumos aduce ie- 
pele acasă, le închide în grajd şi intră în bordeiul adormit. Doarme, înțepenită 
pe laiţă, vrăjitoarea care îi descântase merindele cu „somnoroasă'. Doarme 
pe cuptor și roaba care îl dezlegase pe prinț de momirile veninoase ale babei. 
Abia în acest moment, după desfacerea farmecelor, voinicul este pregătit să 
afle, din vorbele fetei, despre adevărata fire a cotoroanţei şi despre puterile 
înfricoşătoare ale întunecimii de pe acest tărâm: „Acu-i miază-noaptea... un 
somn amorțţit îi cuprinde trupul... dar sufletul ei cine ştie pe la câte răspinteni 
stă, cine ştie pe câte căi avrăjilor umblă. Până ce cântă cocoşul, ea suge inimile 
celor ce mor, ori pustieşte sufletele celor nenorociți””. 

Fuga de pe tărâmul babei cu iepele este o pictură muzicală în cuvinte. Pe cât 
de simplu este modelul sintactic al episodului, pe atât de bogată și vie este 
imaginea. Cuvântul artistului zugrăvește gigantic și freamătă neliniştitor. Poe- 
zia tunătoare a stihiilor se încarnează în reliefurile mișcătoare și înfricoșătoare 
ale magicului: „Noaptea inundase pământul cu aerul ei cel negru şi răcoare. — 
Mă arde-n spate! - zise fata. Făt-Frumos se uită înapoi. Dintr-o volbură naltă, 
verde, se vedeau nemișcaţi doi ochi de jeratec, a căror raze roșii ca focul ars 
pătrundeau în rărunchii fetei. — Aruncă peria! — zise fata. Făt-Frumos o as- 
cultă. Şi de odată-n urmă-le văzură că se ridică o pădure neagră, deasă, mare 
înfiorată de un lung freamăt de frunze și de un urlet flămând de lupi”%. În 
ce se sprijină punctul de rezistență al acestei dezlănţuiri de sălbăticie, magic, 
gigantesc și oniric? Ce animă învolburarea tumultuoasă a peisajelor fulguran- 
te, care cresc și se sfărâmă în mai puţin de o clipită? Simetria frazei cu miez 
popular, dar cu intens ornament romantic” probează acuitatea judecății lui 
Călinescu, potrivit căruia poetul romantic include viziunea lumii între gene- 
ză şi stingere, examinând materia „în fierberea ei în aceste două direcţii, în 
mișcarea de organizare și de dezorganizare”*. 


În acord cu episoadele anterioare, adică fuga din hotarele Mamei-Pădurilor, 
fuga din ţinutul Genarului, fuga din tărâmul babei cu iepele este configurată 
stihial. Sâmburele de foc, simbol furtunos al ciclului cosmic facere — desface- 
re, mocnește, de astă dată, nu în șerpii roşii care sfâșie poala cernită a norilor, 
nici în fulgerele mânioase care îl topesc pe voinic, ci în văpăile sfredelitoare 
ale privirii vrăjitoarei de la care Făt-Frumos ia calul năzdrăvan cu şapte inimi. 
Coerenţa imagistică a detaliilor depăşeşte, prin forța de sinteză a poeticului, 
limitele frecvent stereotipe ale fabulosului popular. Ochiul rău al babei înve- 
ninate sparge răzbunător piedicile pe care fugarii le înalță prin folosirea obiec- 
telor fermecate (perie, cute, năframă): „doi ochi de jeratec, a căror raze roşii 
ca focul ars pătrundeau în rărunchii fetei”, „ochi roșii, ca două fulgere lănțuite 
de un nor”, capăt de funie arzător „ca un cărbune” (M. Eminescu, Opere, VI, 
p. 325-326). 


În regimul nocturn al ființei, conjuncţia focului cu stihialul și magicul este 
generatoare de valori înscrise în sfera distructivului și a punitivului. În această 
ipostază, focul este substanţă imagistică a dezintegrării, materializare a pe- 
depsei sau manifestare a unei acțiuni vindicative. Prin contrast, în regimul 
diurn al fiinţei, imagistica focului este valorificată pozitiv, ca reflectare a ar- 
moniei și împlinirii. Înfocata împărăție a soarelui se veselește la nașterea lui 
Făt-Frumos, fața de foc a astrului zilei veghează asupra visului de iubire al 
cuplului Făt-Frumos — Ileana, nunta din finalul basmului împrumută ceva din 
strălucirea incandescentă a focului. 

Baborniţa cu inima pestriță cade pradă propriilor izvodiri necurate. Făt-Fru- 
mos opreşte Miazănoaptea-n loc, lovind cu buzduganul în aripile de aramă 
ale nocturnului plutitor, iar baba se afundă în somnul de fier al morţii, înecân- 
du-se în adâncul negru al lacului ivit din năframa fermecată. 


Ca şi complexul imagistic al focului, simbolistica apei reflectă răsfrângerile 
diurnului şi ale nocturnului. Izvor al vieţii şi mormânt al neființei, apa este 
o binefacere (Domnul se răcoreşte de arșița pustiei în izvorul ființei lui Făt- 
Frumos), în regimul diurn, şi oglindă a cosmicului sau genune a morţii (duhul 
otrăvit al babei bântuie lacul apărut din năframă)), în regimul nocturn. 


Simbioza luminii cu apa este născătoare de străluciri lichide. „Printre lucruri- 
le pământești — afirmă Tudor Vianu — nu există vreun altul care să aibă o afini- 
tate mai mare cu lumina, ca apa. Apa posedă în adevăr acel grad intermediar al 
transparenţei, care îngăduie luminii so străbată în întregime și să fie în același 
timp reținută de ea. Fiinţa materială a luminii se materializează parcă în răsfrân- 
gerea ei în apă și se oferă oarecum dorinţei noastre de a o stăpâni mai de aproape. 
Imaginaţia omenească s-a complăcut în a găsi mijlocul de a prinde întrun trup 
material ființa spirituală a luminii şi a găsit acest mijloc în asociaţia ei cu apa.” 


După afundarea babei în lacul fermecat, pentru a putea părăsi nevătămat tă- 
râmul vrăjit şi întunecat al somnului, voinicul adoarme, pielițele de pe „lumi- 
na ochiului” i se înroşesc „ca focul” iar pe acest fundal al stingerii conştiinţei 
se perindă cortegii de „umbre argintii”, care se înalță și se pierd în „palatele 
înmărmurite ale cetăţii din lună”. Scena este monumentală și dovedește că 
Eminescu este un condeier desăvârșit al nocturnului, al arhitecturilor urzite 
din vise. Măreţia eterică a palatelor cerești transpare și din secvența răpirii fe- 
tei Genarului. Fuga îi pare lui Făt-Frumos un zbor nemișcat” iar gardianul ho- 
tarelor între lumi este azvârlit de calul său cu două inimi în înaltul ameninţător 
al bolţii. Genarul nu este ars de fulgere, precum fusese odinioară Făt-Frumos, 
ci rămâne întemnițat între nori: „Norii cerului înmărmuriră și se făcură palat 
sur și frumos — iar din două gene de nouri se vedea doi ochi albaștri ca cerul, 
ce răpezeau fulgere lungi — Erau ochii Genarului exilat în împărăţia aerului”. 


Considerate în facerile și desfacerile lor, elementele primordiale însuflețesc ta- 
bloul unei naturi mereu unduitoare, a cărei neliniște însoţeşte trecerea prin pro- 
bele iniţiatice ale voinicului. În basm, Eminescu nu proiectează o natură plastică, 
văzută ca un dat al realului și tălmăcită literar ca obiect al contemplării, ci com- 
pune şi dramatizează cadrul după chipul și firea personajelor sale. Tensiunea 
trecerii prin probele iniţiatice este schițată furtunos. Acalmia împlinirii are de- 
cor paradisiac. Feericul corespunde serenității sufletești. Tehnica de compoziție 
se sprijină pe virtuțile sinesteziei. Sunetul şi culoarea plasticizează indicibilul 
emoțional. Astfel legate, portretul și peisajul se completează reciproc. 

Finalul este o alegorie în care lumina corespunde sărbătorescului iar cântecul, 
înălțării într-un alt timp. Nuntirea nu este doar eveniment vestitor de implinire, 
ci şi premisă a vieţuirii în orizontul vremii care nu vremuiește. Împletirea alego- 
ricului cu oniricul consfințește sugestia că trăirea în fabulos poate fi interpretată 
ca depășire a omenescului, prin integrare în veşnicia timpului de poveste. 

lingvisticii integrale (2007), 
Fundamente ale comunicării 
(2007, în colaborare), Tehnici 
de redactare în comunicare 
(2008, în colaborare), 
Discursul repetat între 
alteritate şi creativitate 
(Institutul European, 2008, 
ca editor) şi Tobias Peucer, De 
relationibus novellis / Despre 
relatările jurnalistice [Leipzig, 
1690 — prima teză de 
doctorat din lume dedicată 
jurnalismului] (2008, ca 
editor). 


Chiar în luna ianuarie a acestui an, a apărut la Edi- 
tura Biblioteca Nueva din Madrid o carte scrisă de 
profesorul spaniol José Polo, Entorno del universo 
normativo de Eugenio Coseriu. Cuaderno de bitâco- 
ra (151 p.). În românește titlul ar suna astfel: Ca- 
drul universului normativ al lui Eugeniu Coșeriu. 
Jurnal de bord. Desigur, cititorii noștri s-ar putea 
întreba de ce am ales să recenzăm aici o asemenea 
carte (care nici măcar nu este în limba română), 
însă tot ei ar putea răspunde parțial la întrebare: 
fiindcă în respectiva carte e vorba de E. Coșeriu... 
Fără îndoială, așa este, numai că, prin aceasta, aş 
dori să atrag atenţia și asupra altor aspecte. De pil- 
dă, asupra modului foarte responsabil în care unii 
înțeleg să editeze opera inedită a lui Coșeriu. Sau 
cu privire la sentimentul de adânc respect (înge- 
mănat cu evlavia) cu care spaniolii tratează ideile 
şi memoria marelui savant de origine română. Nu 
în ultimul rând, dorim 
să subliniem impor- 


tanța manuscrisului | gnt orno del universo normativo 
i $ Eugenio Coseriu 
coşerian la care se re z a 


feră José Polo. 


În amplul interviu 
acordat lui Nicolae Sa- 
ramandu în 1993 (pu- 
blicat sub formă de 
carte în 1996)!, Euge- 
niu Coşeriu făcea cu- 
noscut faptul că încă 
de la începutul activi- 


COŞERIANA EO 


tății sale avea în minte „o lingvistică foarte severă și strict fundată din punct de 
vedere teoretic, însă în același timp și aplicabilă la învățarea limbii şi la educa- 
ţia lingvistică, la relaţiile politico-sociale şi la politica lingvistică, politica — îi 
spuneam eu — idiomatică, în state și în colectivităţile politice organizate, apli- 
cabilă la traducere ş.a.m.d.; adică trebuia să fie justificată din punctul de vede- 
re al realităţii limbajului și politica lingvistică, şi educaţia lingvistică ş.a.m.d.. 
Aşa se face că în perioada uruguayană (o perioadă deosebit de intensă, soli- 
citantă, dar și foarte rodnică pentru Coșeriu) ia naştere o operă (elaborată 
în anii 1956-1957) care va rămâne, din păcate, în manuscris: EI problema de 
la corrección idiomática (Problema corectitudinii idiomatice). Savantul mărturi- 
seşte că această lucrare ar fi trebuit să aibă doi autori: „Mă pusesem de acord 
cu un colaborator al meu de la Montevideo, Luis Juan Piccardo, să scriem o 
carte pentru profesorii de limbă, şi chiar pentru învățătorii care predau limba, 
ca să clarificăm aceste probleme ale corectitudinii lingvistice, şi anume, eu 
trebuia să scriu teoria, iar el trebuia să scrie istoria problemei corectitudinii 
în dezvoltarea gramaticii spaniole şi în istoria gramaticii spaniole”. De ce nu 
s-a concretizat un asemenea proiect? Fiindcă, deși L. J. Piccardo era un cerce- 
tător foarte conştiincios şi un bun cunoscător al istoriei gramaticii spaniole, 
neşansa a făcut ca el să se îmbolnăvească grav, ceea ce l-a obligat să întrerupă 
lucrul. Mai apoi, după plecarea lui Coșeriu din Uruguay (în 1963), Piccardo 
a şi murit (în 1967). Coșeriu a redactat însă partea ce-i revenea („mai mult de 
jumătate, în formă definitivă”), scriind teoria în întregime. Abia mult mai târ- 
ziu, arătându-i manuscrisul unei foste eleve din Germania (regretata Brigitte 
Schlieben-Lange, care și-a exprimat uimirea astfel: „Cum se poate să aveţi un 
manuscris așa de important și să nu-l fi publicat deja?!”), s-a hotărât să-l pu- 
blice cândva (desigur, la Editura Gredos din Madrid - care îi difuzase cărțile 
în limba spaniolă — unde cartea fusese deja anunțată). 


Iată, în relatarea lui Coșeriu însuşi, destinul acestei opere?. Ştim că manuscri- 
sul respectiv nu a mai văzut lumina tiparului în timpul vieții savantului, așa 
cum se preconizase, deși fotocopii ale acestuia au intrat în posesia unor cerce- 
tători care au tras foloasele cuvenite de pe urma lecturării unui material atât 
de valoros. Dar ce s-a întâmplat mai departe? José Polo este persoana cea mai 
potrivită să răspundă la o asemenea întrebare. Începând din 1996 (deci, cu 
şase ani înaintea dispariţiei lui Coșeriu), el şi-a petrecut verile (în special luna 
august) la Tiibingen, lucrând la ordonarea materialelor din arhiva ştiinţifică a 
savantului. I-a revenit, totodată, sarcina de a pregăti o ediţie critică a manus- 
crisului amintit, sarcină pe care lingvistul spaniol şi-a asumat-o cu deplină res- 
ponsabilitate, muncind cu mare acribie și respectând cele mai exigente reguli 
ale filologiei. Așa se explică faptul că, la aproape un deceniu de la moartea lui 
Coșeriu, această mult așteptată ediţie critică a cărții referitoare la problema 

corectitudinii idiomatice nu a apărut încă. Dar se pare că nu vom mai aștepta 
prea mult. Micul volum Entorno del universo normativo..., un adevărat „jurnal 
de bord” consemnând detaliile pregătirii respectivei ediţii, prezintă toate eta- 
pele procesului de editare, parcurse exemplar, și toate frământările pe care i 
le-a generat lui José Polo o atare activitate. În consecință, considerăm utilă o 
prezentare (fie şi succintă) a avatarurilor și a componentelor ediției la care a 
lucrat. 


Dintru început suntem anunţaţi că „jurnalul de bord” se înscrie în proiec- 
tul Lingüística de Eugenio Coseriu y lingüística coseriana coordonat de un alt 
devotat discipol coșerian, profesorul Benjamin Garcia Hernández (de la 
Universitatea Autonomă din Madrid), micul volum reprezentând abia „una 
dintre cele patru unități propedeutice” necesare realizării „într-o manieră 
responsabilă” a unei ediţii critice a vechiului original aparținând epocii uru- 
guayene a maestrului (p. 13). José Polo nu lasă nimic la întâmplare, toate 
amănuntele sunt înregistrate minuţios, întrucât avem de-a face „cu o operă 
postumă a unui umanist care ne-a învăţat atâtea pe toţi cei care au vrut să 
înveţe” (p. 20) şi, prin urmare, a lua în consideraţie factorii implicați într-un 
asemenea proces înseamnă pentru editor „un act de justiție istorică” (ibid.). 
Practic, ediţia critică în cauză presupune mai multe volume. Într-unul ar 
trebui precizate chestiunile de metodă, de tehnică de lucru și referințele 
bibliografice (fie proprii, fie străine), adică o introducere în problematică 
dimpreună cu două texte coşeriene (dintr-o ediţie îngrijită de Oscar Loure- 
da) indispensabile proiecției generale. Un alt volum ar conţine interviurile 
date de Coşeriu, în care se întâlnesc aspecte normative (legate de corecti- 
tudinea idiomatică, de politica lingvistică etc.). Apoi, într-un volum aparte, 
se vor publica textele a trei conferințe ținute de Coșeriu (una în Chile, în 
1981, alta în Peru, în 1997, și încă una în Granada, la Almuñécar, în 1987), 
privind aceleași probleme, alături de alte două conferinţe anterioare (da- 
tând din 1955-1956, de la Montevideo) pe care José Polo le-a unit și le-a 
publicat deja în anul 2000 sub forma unui singur material purtând titlul La 
estructura del saber lingüístico (Structura cunoaşterii [= competenţei) lingvis- 
tice). Următorul pas ar fi acela de a retipări excelenta ediție a unui ciclu de 
conferinţe ținute de Coșeriu în Chile în 1987 și apărute în 1991 într-un vo- 
lum de 227 de pagini. Faptul că această ediție însumează tot cinci capitole, 
ca şi manuscrisul originar de la Montevideo (păstrând aproape intacte şi 
denumirile acestora), l-a îndemnat pe José Polo, după îndelungi reflecții, să 
se decidă în favoarea unei ediţii critice a cărei organizare să dispună respec- 
tivele capitole în paralel, adică să prezinte mai întâi un capitol al versiunii 
orale şi apoi corespondentul din versiunea scrisă, ceea ce va face, probabil, 
ca rezultatul să depăşească dimensiunile unui singur volum (p. 18). 

În mod cert, scopul urmărit de José Polo este ca prin acest „jurnal de bord” 
să pregătească terenul pentru ediţia critică a capodoperei El problema de la 
corrección idiomática. Dar nu este doar atât. Analizându-și propriul volum pe 
baza funcţiilor externe ale limbajului (pe linia Bühler, Malinowski, Jakobson 
şi — pentru funcţia ludică — Francisco Yndursin), J. Polo dorește să ne introdu- 
că în întregul său laborator (p. 20). Cărticica sa cu rost propedeutic eviden- 
ţiază şi funcţia reprezentativă / referenţială (prin conținutul său intelectual), 
şi funcția expresivă (prin surprinderea stărilor sale sufletești: atât momente 
de îndoială, de neliniște, cât şi de siguranță), şi funcția apelativă / conativă 
(prin aceea că și cititorul este invitat să pătrundă empatic și intelectual în lu- 
mea volumului prin intermediul lecturii, fiind astfel stimulat să-i trimită au- 
torului sugestii sau eventuale materiale utile), şi funcţia metalingvistică (ce 
apare implacabil când se vorbeşte de dificultăți şi se lămuresc diverse aspecte 
intricate), și funcția poetică (vizibilă în încercarea de a da o formă frumoa- 
să din punct de vedere ştiinţific acestei cărți), şi funcția ludică (reieșind din 
multiplele contraste stilistice, jocuri conceptuale etc.), și chiar și funcția fatică 
(constând în contactul profitabil — din punct de vedere doctrinar — dintre au- 
tor și cititorii / cercetătorii virtuali). 


Revenind la planul întregului demers editorial, Jose Polo anunță că are în ve- 
dere, la final, şi un volum cuprinzând diverse texte ce au atingere cu tema co- 
rectitudinii idiomatice, adică o serie de „studii complementare”. 


Spaţiul nu ne permite să înfățişăm în amănunt conţinutul bogat al acestei 
cărți, drept pentru care vom opta pentru o enumerare rapidă a principale- 
lor secțiuni. José Polo motivează alegerea titlului (care i-a dat şi el destu- 
lă bătaie de cap; a contat densitatea conceptuală a unor termeni coșerieni, 
precum universo, entorno, norma”), apoi argumentează necesitatea unei ediţii 
critice, inventariază numeroasele manuscrise (de dimensiuni variate şi re- 
dactate în diverse limbi) care au legătură cu tema ce îl preocupă, redă ultima 
discuţie (referitoare la aceeași problemă) purtată cu E. Coșeriu, la spital, în 
august 2002, trece în revistă locurile în care Coşeriu anunţă publicarea cărții 
EI problema... şi, totodată, identifică (încă de la primele studii) paragrafele în 
care savantul vorbeşte de aspecte ce ţin de corectitudinea lingvistică (p. 22- 
36). Mai departe, mergând către originile acestei opere, José Polo reproduce 
scrisori ale celor care au avut contact cu manuscrisul respectiv, consemnând 
mărturii interesante pe „linia genealogică textuală”, Este oferit cititorului (la 
p. 42) şi planul vechii lucrări, cu cele cinci capitole ale sale: 1. Confuzii refe- 
ritoare la «corectitudinea» idiomatică; 2. Planurile [= nivelurile] cunoașterii 
lingvistice. Locul <corect>-ului [de lo «correcto», în orig. sp.] pe scara de apre- 
cieri a vorbitului; 3. [Noţiunea de] «corect» și [noţiunea de] <exemplar>*; 

4. Ipostazele <corect>-ului. Conflictele dintre judecăți şi suspendarea lor; 5. Sen- 
sul și importanța corectitudinii idiomatice. Educaţia lingvistică (titlu schimbat 
ulterior în Deontologia și etica limbajului“). În continuare, José Polo explică 
diferența conceptuală dintre corectitudine idiomatică şi exemplaritate, dând 
şi foarte multe exemple de greşeli frecvente (majoritatea culese de el din pre- 
sa spaţiului hispanic). Următoarele două capitole demonstrează amploarea 
investigației editorului spaniol: sunt înregistrate, într-un demers ce s-a vrut 
exhaustiv, atât referințele altor cercetători (de preferinţă, tot de limbă spanio- 
lă) la conceptele coșeriene avute în vedere (normă, corectitudine, exemplari- 
tate etc.), cât și studiile (elaborate tot în cadrul academic hispanic) de factură 
normativă, chiar dacă unele nu au legătură cu teoria lingvistică a lui Coșeriu. 
Un alt capitol al „jurnalului de bord” tratează despre unele conferințe ale lui 
Coșeriu vizând aceeași temă (printre altele, Jose Polo încercând să stabileas- 
că, acolo unde nu existau date suficiente, dacă E. Coșeriu a participat sau nu la 
o manifestare științifică de profil). Un scurt capitol prezintă textele redactate 
sau traduse în limba germană, precum şi preocupările lui Coşeriu (din perioa- 
da în care a activat la Tübingen) privind acelaşi subiect“. Partea a doua a cărții 
lui J. Polo cuprinde numeroase exemple de greșeli de limbă consemnate și 
comentate de Coșeriu însuşi (extrase preponderent din presa de limbă spani- 
olă, dar și din exprimarea unor... lingviști care aveau ca limbă maternă aceeaşi 
limbă!), unele discuţii reprezentând adevărate studii de caz (de pildă, „le por 
les”). Cartea se încheie cu un capitol ce conţine un mic îndrumar demn de 
atenția oricărui traducător care se încumetă să transpună textele coșeriene în 
limba proprie, mai ales că respectivele reguli / norme au fost elaborate chiar 
de Coșeriu”. Un indice de nume proprii și „entităţi” şi unul de cuvinte, struc- 
turi lexicale, concepte, termeni și „semitermeni” completează în mod fericit 
şi util această lucrare. 


Devine de la sine înţeles că, odată apărută (în viitorul apropiat) ediţia cri- 
tică a acestui manuscris coşerian fundamental, se impune traducerea sa ne- 
întârziată în limba română, căutându-se (așa ar fi de dorit!) şi o dublare a 
exemplelor de greșeli de limbă spaniolă (înregistrate acolo) cu greşeli simi- 
lare, întâlnite frecvent în exprimarea românilor. Ar rezulta, neîndoielnic, şi 
pentru cultura română, cea mai bună carte care s-a scris vreodată cu privire 
la aceste probleme care ne preocupă pe toţi. Coșeriu a scris această carte ca 
o consecinţă firească a unui principiu care l-a călăuzit toată viaţa în activita- 
tea sa de cercetare: principiul binelui public sau al responsabilităţi sociale. Se 
cuvine să ne dovedim și noi, măcar într-o anumită măsură, responsabilita- 
tea față memoria unui asemenea savant, editându-i opera și valorificându-i 
ideile’. 

Note | 1 Lingvistica integrală, Interviu cu Eugeniu Coșeriu rea- 
lizat de Nicolae Saramandu, Editura Fundaţiei Culturale 
Române, București, 1996 (p. 20-21, pentru ceea ce ne 
interesează aici). 

? Desigur, José Polo nu face referire la interviul acordat 
lui Saramandu, întrucât a fost interesat îndeosebi de tex- 
tele coșeriene scrise sau rostite în limba spaniolă. 

3 Iniţial, José Polo îşi intitulase cartea Prolegâmenos a la 
visión normativa de Eugenio Coseriu. 

+ Într-o română mai puțin forțată, pentru a transpune ti- 
tlul spaniol Lo «correcto» y lo «ejemplar», s-ar putea zice 
< Corectitudinea> şi <exemplaritatea>, cu menţiunea că 
intenţia lui Coşeriu va fi fost aceea de a surprinde nu doar 
conceptele în sine, ci și ideea de «apreciere», exprimată 
adjectival. 

5 Exact aşa şi-a intitulat Coșeriu și una dintre prelege- 
rile sale ieşene (vezi Deontologia și etica limbajului, în 
Eugen[iu] Coşeriu, Prelegeri și conferințe (1992-1993), 
ca supliment al publicaţiei „Anuar de lingvistică și istorie 
literară”, T. XXXIII, 1992-1993, Seria A, Lingvistică, laşi, 
1994, p. 163-171). 

é Este vorba de o traducere parţială, din spaniolă 
în germană, a manuscrisului cu pricina: Eugenio 
Coseriu, Die Ebenen des sprachlichen Wissens. Der Ort 
des ‘Korrekten’ in der Bewertungsskala des Gesprochenen, 
deutsche Übersetzung eines spanischen Manuskripts, 
în Energeia und Ergon, Bd. I, Schriften von Eugenio 
Coseriu (hrsg. Von J. Albrecht, J. Lüdtke und H. Thun), 
Gunter Narr Verlag, Tübingen, 1988, p. 327-375 şi de un 
consistent capitol (Das Korrekte und das Exemplarische) 
din cartea-interviu Johannes Kabatek, Adolfo Murguía, 
«Die Sachen sagen, wie sie sind...>. Eugenio Coseriu im 
Gespräch [1994-1995], Gunter Narr Verlag, Tübingen, 
1997, p. 207-219. 

7 Postum, ele au fost publicate inițial de J. Polo sub for- 
ma unui articol: Eugenio Coseriu, [Pautas conceptuales, 
terminológicas y estilísticas para la traducción de mis obras: 
esbozo], dispuesta para la imprenta por José Polo, în 
„TRANS: revista de traductología”, núm. II, 2007, p. 247- 
257. 

8 Acesta este unul dintre cele cinci principii respectate 
şi recomandate de Coșeriu. Celelalte patru sunt: princi- 
piul realismului (sau al obiectivităţii absolute), principiul 
umanismului (sau al cunoașterii originare), principiul 
tradiției şi principiul antidogmatismului. 

° În ceea ce mă priveşte, am încercat să fructific unele 
idei coşeriene referitoare la „deontologia și etica limba- 
jului” (aşa cum le-am deprins din anumite prelegeri [pu- 
blicate)] pe care Coșeriu le-a ţinut în limba română sau în 
limba spaniolă) în câteva studii și articole. Amintesc, se- 
lectiv, aici: Corectitudine şi adecvare în versiunile româneşti 
ale sonetelor shakespeariene, în volumul Limba română azi. 
Lucrările Conferinţei Naţionale de Filologie „Limba română 
azi”, laşi — Chişinău, 3-7 noiembrie 2006, Editura Univer- 
sității „Alexandru loan Cuza”, Iași, 2007, p. 449-456; (în 
colaborare cu Stelian Dumistrăcel, care a şi elaborat / re- 
dactat cea mai mare parte a materialului), Limba română: 
între așteptări şi rezultate, în Academia Română - Filiala 
Iași, „Prelegeri academice”, Iași, vol. VI, 2007, Editura 
Academiei Române, 2008, p. 97-126; Reflecţii privind 
„funcția criptică” a limbajului medical, în „Limba română”, 
Chişinău, anul XX, nr. 1-2, 2010, p. 120-128; Problema 
neologismelor (ca împrumuturi) din perspectiva politicii 
culturii, în „Analele Universităţii «Dunărea de Jos» din 
Galaţi”, Fascicula XXIV, Anul III, Nr. 2 (4), Lexic comun / 
Lexic specializat, Editura Europlus, Galaţi, 2010, p. 364- 
374; Eugeniu Coșeriu şi învățarea limbilor, în Manuela 
Nevaci (editor), Studia linguistica et philologica. Omagiu 
Profesorului Nicolae Saramandu, Editura Universităţii din 
Bucureşti, Bucureşti, 2011, p. 597-608. Mai mult decât 
atât, la începutul anului 2011, am înaintat conducerii 
Institutului de Lingvistică „Iorgu Iordan - Al. Rosetti” o 
propunere de conferinţă — intitulată Problema <exprimă- 
rii corecte» în limba română (preocupări anterioare, prin- 
cipii, delimitări conceptuale şi exemplificări) — pentru seria 
Conferinţelor de la Academia Română, „Limba română 
şi relaţiile ei cu istoria şi cultura românilor”. Aveam de 
gând să reevaluez și să rediscut, pe baze coşeriene, con- 
ceptul de «corectitudine» (ce cunoaşte mai multe as- 
pecte sau dimensiuni), raportându-l la limba literară sau 
exemplară şi să ilustrez cu exemple românești distincţiile 
teoretice prezentate. Nu am primit niciun răspuns de la 
cei îndreptăţiţi să o facă, deşi am reînnoit propunerea şi 
deşi mesajul meu a ajuns acolo unde trebuia... 

Adina DRAGOMIRESCU 


Principiul tradițional-istoric 
în ortografia limbii române 


A.D. — cercetător 
nstitutul de Lingvistic 
„lorgu lordan — Al. Rosetti”, 

București, Departamentu 
de gramatică, asist. 


univ. la Facultatea de 
Litere a Universităţii din 
București, Departamentu 
de Lingvistică. Doctor în 
filologie din 2009. Cărţi: 
Frgativitatea. Tipologie, 
sintaxă, semantică, 2010; 
Morfosintaxa limbii române, 
2010 (în colab.); Gramatica 
de bază a limbii române (în 
colab.); Esti COOL și dacă 
vorbesti corect, 2010 (în 
colab.); 101 greșeli de lexic 
și de semantică. Cuvinte și 
sensuri în mișcare, 2011 (cu 
Alexandru Nicolae). 


În articolul din numărul anterior al revistei „Lim- 
ba Română”, am început prezentarea principiilor 
ortografiei românești actuale cu cel fonologic; 
vom continua, de data aceasta, cu principiul tra- 
dițional-istoric (etimologic), iar în numerele vii- 
toare — morfologic, sintactic, simbolic, distribuţi- 
onal. 


1. Ce este principiul 
tradițional-istoric? 


Fără îndoială că principiul fonologic este cel mai 
important pentru ortografia românească actuală, 
însă nu este exclusiv. Multe dintre regulile de scri- 
ere se explică din perspectiva tradițional-istorică. 
În articolul anterior, am văzut că dificultăţile tre- 
cerii de la principiul etimologic la cel fonologic au 
urmărit întreaga (deși scurta) istorie a ortografiei 
românești. 


Înainte de a putea oferi o definiţie a principiului 
tradițional-istoric și de a trece la prezentarea mo- 
dului în care acesta se aplică, este necesară o cla- 
rificare terminologică, mai precis, o discuţie des- 
pre termenii „tradițional-istoric” şi „etimologic'. 
Vasiliu (1979: 16-18) arată că distincţia se face, 
de regulă, între scrierea „fonetică” și cea „etimolo- 
gică”, iar raportul dintre cele două tipuri de siste- 
me de scriere este, în general, de tip diacronic: un 
sistem de scriere la origine fonetic poate deveni 
etimologic. Exemplul tipic pentru această situație 

îl reprezintă limba franceză, în care a existat, la un moment dat, o echivalență 
între scriere și pronunțare (fiecare literă reprezenta câte un sunet); situația 
actuală este însă diferită: sistemul de scriere francez a devenit etimologic pen- 
tru că forma scrisă a cuvintelor s-a conservat, pe când forma lor fonetică s-a 
modificat în timp. 


Așadar, într-un sistem de scriere etimologică unei litere sau unei secvențe de 
litere i se asociază un sunet sau o secvenţă de sunete apărut(e) ca urmare a 
unei schimbări fonetice a sunetului (sau a secvenţei de sunete) pe care lite- 
ra sau literele le denota(u) iniţial (Vasiliu 1979: 17). O scriere etimologică 
dă informaţii despre formele de origine ale cuvintelor, altfel spus, despre eti- 
mologia cuvintelor; de exemplu, substantivele fr. famille, fille, fils se rostesc 
[famij], [fij], [fis], dar păstrează grafia cu l, mai apropiată de etimoanele lat. 


familia, filia, filius. 


Aşa cum arată Vasiliu (1979: 19), în perioada în care s-au purtat discuţiile pri- 
vitoare la înlocuirea alfabetului chirilic cu cel latin, adică în secolul al XIX-lea, 
partizanii ortografiei etimologice / etimologizante susțineau adoptarea unei 
norme de scriere cu litere latine care să facă posibilă reconstituirea formei 
grafice a cuvintelor românești în conformitate cu originea lor latină, cunoscu- 
tă sau presupusă (vezi exemple ca audi, betran, prandiu, în loc de auzi, bătrân, 
prânz, din articolul anterior). Această concepție venea în contradicţie cu evo- 
luţia firească de la o scriere fonetică la una etimologică: scrierea etimologică 
nu se creează şi nu se adoptă, ci este rezultatul unui proces istoric (de evoluție 
fonetică a cuvintelor). 


Mai adecvat pentru ortografia actuală — în care factori precum tradiția sau 
obişnuința de a scrie într-un anumit fel, originea sau istoria cuvintelor ne îm- 
piedică să scriem așa cum pronunțăm - este să folosim denumirea de princi- 
piu tradițional-istoric (Hristea 1981: 102). Excepţiile de la principiul fonetic 
explicabile printr-o anumită tradiţie (creată în interiorul limbii române sau 
preluată din alte limbi, odată cu formele ori cuvintele împrumutate) nu ne 
oferă neapărat informaţii despre originea cuvintelor, ci, mai degrabă, despre 
obişnuința de a scrie într-un anumit fel, fără a putea formula reguli stricte, 
dependente de contextul fonetic / fonologic. 


2. Aplicarea principiului tradițional-istoric 


În prezentarea punctelor în care se aplică principiul tradițional-istoric în or- 
tografia limbii române vom porni tot de la sinteza realizată de Hristea (1981: 
102-104), completând-o prin folosirea instrumentelor normative în vigoare. 

Două dintre aplicaţiile principiului tradițional-istoric — și cele mai semnifica- 
tive — au fost anunţate încă din articolul publicat în numărul anterior: redarea 
literei x prin [cs] sau prin [gz] fără ca această corespondenţă să se supună 
unor reguli fonologice și scrierea cu e, dar rostirea cu ie la începutul unor pro- 
nume personale și al unor forme din paradigma verbului a fi. Încălcarea aces- 
tor două reguli, prezentate mai jos sub (a) și (b), reprezintă greșeli semnifica- 
tive; în schimb, regulile prezentate sub (c)-(e) sunt mai permisive. 


(a) Pentru redarea sonoră a literei x (care apare în neologisme, nu și în cuvinte 
din fondul vechi al limbii), instrumentele normative nu ne oferă o regulă, ci 
liste de situaţii în care aceasta se rostește [cs] sau [gz]. În ÎOOPS se spune că 
se scrie x și se pronunţă [cs] în cuvinte ca: exacerba, expediţie, explozie, hexa- 
metru, oxid etc., dar se scrie x şi se pronunţă [gz] în cuvinte ca: exact, examen, 
exantematic, exemplu, exil etc. Aşa cum arată Hristea (1981: 104), în cazu- 
rile enunțate ortografia urmăreşte să păstreze imaginea grafică (am adăuga, 
adesea și fonetică) pe care aceste neologisme o au în alte limbi. Corespon- 
dentele din franceză ale cuvintelor din listele de mai sus se rostesc la fel: exa- 
cerber, expédition, explosion, hexamètre, oxyde (cu [cs]) versus exacte, examen, 
exanthematique, exemple, exile (cu [gz]). Vom vedea însă, mai departe, că nu 
se respectă întotdeauna forma fonetică a cuvintelor din limba de origine. 


În DIN: 873 se încearcă o formulare mai clară a regulilor de rostire a literei x, 
bazată pe influența contextului fonetic. Însă regula este complicată și, în con- 
textul intervocalic, imposibil de formulat cu precizie. De aceea, pentru a ști să 
rostim corect litera x este întotdeauna util să consultăm un dicționar ortoepic 
(DOOM? DIN). În DIN, regula are următoarea formă: 


e litera x are valoarea [ks] la început de cuvânt, atunci când este urmată de o 
vocală (Xenia, xilofon), în interiorul cuvintelor, în trei situaţii — (1) înainte de 
consoană / consoane (pronunțare justificată fonetic numai înainte de con- 
soane surde, dar recomandată de normă și în alte poziţii, din cauza pătrunde- 
rii acestor împrumuturi pe cale scrisă și a tradiției, deși etimoanele franceze 
ale cuvintelor în cauză pot fi pronunțate cu [gz]): excavator, inexpugnabil, in- 
extricabil, a juxtapune, imixtiune, Sextil; (2) după sonantele n, r: anxios, mar- 
xist; (3) între vocale (fără să existe o regulă): Alexandru, axă, coxalgie, doxă, a 
exagera, oxid, a taxa, toxină — şi în poziţie finală: anex, chix, complex, Felix, fix, 
lax, linx, lux, ortodox, perplex, prolix, sfinx; 


e litera x are valoarea [gz] între vocale, în neologisme latino-romanice, fără 
să existe o regulă: auxiliar, exact, a executa, exemplu, exotic, a exalta, a exulta. 


Majoritatea greșelilor de rostire constau în rostirea [cs] în loc de [gz] atunci 
când litera x apare între două vocale, deci în situaţia în care nu se poate formu- 

la o regulă fonetică. Este deci incorect să rostim [cs] în cuvinte precum exact, 
examen, examina, executa, exemplar, exemplu, exercițiu, exila etc. 


Hristea (1981: 104) atrage atenţia asupra câtorva aspecte normative legate 
de folosirea literei x: (1) x nu redă și grupul [cş], prin urmare, se scrie: ficși, 
complecși, ortodocși; (2) există unele cuvinte din fondul vechi al limbii în care 
grupul consonantic [cs] nu se redă prin x, ci prin cs: micsandră, ticsi, îmbâcsi, 
catadicsi; (3) unele cuvinte neologice se scriu cu cs, şi nu cu x, respectând gra- 
fia din limba de origine: vacs (< germ. Wachs), de la care s-a format în română 
verbul a văcsui, rucsac (< germ. Rucksack), cocs (< germ. Koks), cu derivatele 
cocserie, cocsifica, fucsină (< fr. fuchsine). 


(b) Scrierea şi rostirea cu e sau ie la început de cuvânt sau de silabă este regle- 
mentată de două principii diferite. Situaţiile reglementate de principiul fonolo- 
gic, în care scrierea şi pronunțarea concordă, au fost discutate în articolul ante- 
rior. Aplicarea principiului tradițional-istoric determină existența unor excepții, 
în cuvinte din fondul (cel mai) vechi al limbii, mai precis în forme ale pronume- 
lui personal și ale verbului a fi (vezi Vasiliu 1979: 56, Hristea 1981: 103, ÎOOP:: 
12, DOOM: XLVI, DIN: 267, 314): se scrie eu, el, ei, ele, ea, ești, este, e, eram, 
erai, era, erau, dar se rostește [ieu], [iel], [iei], [iele], [ia], [ieşti], [ieste], [ie], [ie- 
ram], [jerai], [ierau], cu i semivocalic iniţial (transcris fonetic ca [j]). Influența 
grafiei asupra pronunțării determină apariţia destul de frecventă a unor rostiri 
hipercorecte, de tipul [eu], [este] etc. (vezi și Nedelcu 2012). 


În afara situaţiilor de sub (a) și (b), Hristea (1981: 102-104) mai înregistrea- 
ză şi alte câteva situaţii de aplicare a principiului tradițional-istoric. 


(c) Aşa cum e iniţial se rostește [je] în unele forme vechi în limbă, diftongul 
oa în poziţie iniţială se rostește ua (transcris fonetic [wa] ), în cuvinte precum: 
oaie, oaste, oală, oase, oameni, care se scriu cu o în virtutea tradiţiei şi pentru că 
în formele latinești care stau la baza acestor cuvinte există un o care s-a difton- 
gat în ua: lat. hora > oară [wară], lat. hostis > oaste [waste], lat. homines > oameni 
[wameni]. Se spune — deşi nu toţi lingviştii sunt de acord cu acest lucru — că 
diftongul [oa] nu se poate pronunța, în română, la început de cuvânt (sau 
de silabă), ci numai atunci când este precedat de o consoană (boabă, roată). 
Pentru această situație nu există o regulă clară, fiind acceptată, la începutul 
cuvântului, în măsura în care se poate face o diferenţiere acustică netă, atât 
rostirea cu [wa], cât şi cea cu [oa]. 


(d) Articolul hotărât masculin proclitic -l este obligatoriu prezent în scris, da- 
torită tradiţiei, etimologiei şi unor necesităţi de ordin gramatical (dezambi- 
guizarea formelor gramaticale). Acesta a dispărut de mult timp din vorbirea 

curentă, naturală. Rostirea sa este recomandabilă în exprimarea solemnă, ofi- 
cială, dar nu și în vorbirea obișnuită, unde reprezintă un caz de hipercorecti- 
tudine, explicabilă prin influenţa scrierii asupra rostirii (Hristea 1981: 103). 
Prin urmare, este firesc să rostim într-o conversaţie familiară, omu ăsta a venit 
(marcând prin apostrof absenţa articolului), dar într-un discurs oficial se re- 
comandă să spunem omul de știință X. 


(e) În fine, o altă situaţie înregistrată de Hristea (1981: 103) priveşte rostirea 
p versus b, independentă de contextul fonetic, în unele cuvinte de origini di- 
ferite. De exemplu, deși rostim [supţire] (din perechea de ocluzive bilabiale 
p / b se alege varianta surdă, pentru că din grupul consonantic mai face parte 
şi africata dentală surdă f, iar grupul de două consoane surde este mai ușor 
de rostit decât un grup format dintr-o consoană surdă și una sonoră), scriem 
subțire, respectând etimonul latinesc subtilis. Din aceleaşi motive fonetice, 
rostim [opcină], dar scriem obcină, în conformitate cu etimonul vechi slav 
obtina. Scrierea nu concordă cu pronunţarea nici în cazul unor neologisme ca 
absent, absolut, abține, absorbție, obscen, obtuz, observa pe care le rostim cu p 
pentru că în grupul consonantic apare o altă consoană surdă, dar le scriem, în 
virtutea tradiției şi a etimologiei, cu b (vezi fr. absent, lat. absens, -ntis; fr. ab- 
solu, lat. absolutus; fr. (s) abstenir; fr. absorption, lat. absorptio, -nis; fr. obscene, 
lat. obscenus; fr. obtuso; fr. observer, lat. observare). 


limbii române ortografic, ortoepic, morfologic şi practic, Co- 
rint, București, 2009. 

2. DOOM? — Dicţionarul ortografic, ortoepic și morfologic 
al limbii române, ediţia a II-a, revăzută şi adăugită, coord. 

Contribuţia lui Nicolae Mătcaș 
la cultivarea limbii române 


.C. — prof. univ. dr. hab., 
colaborator ştiinţific 
principal la Institutul de 
Filologie al A.Ş.M,, critic şi 
istoric literar, lingvist. Autor a 
37 de cărți de critică şi istorie 
literară, de sociolingvistică şi 
de cultivare a limbii. Lucrări 
apărute recent: Efortul 
necesar (2006), Salahorind.. 
(2008), Darul lui Dumnezeu 
(2009), Noi şi cuvintele 
noastre (2011), Cărțile din noi 
(2011). 


Născut la 17 aprilie 1940 în satul Crihana Veche, 
azi raionul Cahul, Nicolae Mătcaș a absolvit Uni- 
versitatea de Stat din Chişinău (1962), s-a spe- 
cializat la Universitatea de Stat din Sankt Peters- 
burg (1964-1967), a devenit doctor în filologie în 
1967, a ajuns doctor honoris causa al Universităţii 
„Alexandru loan Cuza” din Iaşi (1993) și profesor 
honoris causa al Universităţii din Bucureşti (1995). 
A fost ministru al Învățământului al Republicii 
Moldova, şef de catedră şi decan la Institutul Pe- 
dagogic (actualmente Universitatea Pedagogică 
de Stat) „Ion Creangă” din Chişinău, în 1987- 
1989 afirmându-se ca unul dintre cei mai activi şi 
mai perseverenți luptători pentru cauza românis- 
mului în Republica Moldova. A fost membru (și 
secretar) al Comisiei interdepartamentale pentru 
studierea istoriei şi problemelor dezvoltării limbii 
moldovenești și a contribuit esenţial la elaborarea 
şi adoptarea legislaţiei lingvistice din 1989. Căr- 
tile sale de referință sunt Introducere în lingvistică 
(în colaborare, 1980), Lingvistica generală (în co- 
laborare, 1984), Coloana infinită a graiului matern 
(în colaborare, 1990), Român mi-e neamul, româ- 
nesc mi-e graiul (1998), Calvarul limbii române din 
Basarabia (2011). 


Dintre titlurile de succes ale autorului evidențiem 
şi volumul De la grotesc la sublim (1995), consa- 
crat problemelor de cultivare a limbii române. 
Ceea ce-l singularizează în primul rând şi impri- 
mă studiilor sale un specific proeminent este osa- 
tura teoretică solidă a afirmațiilor, fundamentarea 
justă şi convingătoare a concluziilor. E trăsătura 

principală a articolului Numai în miezul limbii, care poartă subtitlul În loc de 
prefață. Saturat de informaţie istorică și lingvistică, articolul se sprijină temei- 
nic pe afirmaţia autorului că „suntem români pe străbun pământ românesc 
şi de aceea vreau să gândim, să vorbim şi să simțim româneşte” (p. 5). Emi- 
nescu, Grigore Vieru și Nichita Stănescu îl călăuzesc pe Nicolae Mătcaș spre 
ideea că limba română este însuși aerul pe care îl respirăm, pentru că „cetatea 
care ne-a ţinut mereu trează conștiința de apartenenţă la un neam eroic bimi- 
lenar, cetatea care ne-a făcut să rezistăm în fața tuturor puhoaielor nivelatoare, 
din oricare parte s-ar fi pornit ele spre noi, a fost limba - această cetate de 
neînvins a românismului” (p. 6). 


Nu-i vorbă, de pe la 1812 rușii ne-au rebotezat în moldoveni vorbitori de lim- 
bă „moldovenească”, pe care unii dintre ai noștri o vorbesc și până azi. „Dar 
cum o vorbim, se întreabă Nicolae Mătcaș? Te strânge în spate când auzi cum 
e schilodită la tot pasul dulcea și încântătoarea limbă română” (p. 7). 


Pentru ameliorarea acestei situaţii autorul procedează la demonstraţii con- 
sistente, explicând pe îndelete, ca în orice lucrare de știință, cum a evoluat 
diftongul oi, oy (pronunţat ua) din limba franceză în cuvintele neologice îm- 
prumutate de limba română. Diftong sau vocale în hiat, de exemplu, este o exe- 
geză de mare fineţe a adevărului că „reflexele lui oi din franceză diferă uneori 
de la dicţionar la dicționar, și nu numai în cuvinte diferite, ci chiar în unele 
şi aceleași cuvinte” (p. 13). Pe baza colaționării unor surse lexicografice de 
mare importanţă şi valoare (Dicţionarul ortografic, ortoepic şi morfologic al lim- 
bii române, Bucureşti, 1989; Dicţionarul explicativ al limbii române, Bucureşti, 
1975; Dicţionar ortografic cu elemente de ortoepie și morfologie, Chişinău, 1990 
ş.a.), Nicolae Mătcaş constată că franțuzescul oi e ba ua (trotuar, fumuar), ba 
oa (coafură, croazieră, toaletă), din această cauză „de multe ori este imposi- 
bil a determina cum ar fi recomandat autorii dicționarelor respective să fie 
pronunţate îmbinările de litere ua şi oa” (p. 13). Mai mult, „aceasta e prima 
dificultate cu care se confruntă un doritor de a însuşi pronunțarea şi scrierea 
corectă a neologismelor împrumutate din limba franceză ce conțin îmbinările 
de litere ua şi oa rezultate din diftongul oi” (p. 13) şi „a doua dificultate, nu 
mai puțin importantă, care apare în fața alcătuitorilor de dicționare ale limbii 
române constă în redarea în românește în scris a digrafului francez oi: când se 
va transpune prin ua şi când — prin oa?” (Ibidem). 


Savant autentic, Nicolae Mătcaș nu uită că „limba română din Republica Mol- 
dova s-a aflat în permanenţă sub o influență masivă a limbii ruse, iar pronun- 
tarea internaţionalismelor (chiar dacă acestea fuseseră împrumutate la timpul 
lor direct din franceză sau din alte limbi) imita pe cea a cuvintelor respective 
din limba rusă” (p. 14) şi că, prin urmare, numai aşa putem explica faptul 
că „o parte din aceleași cuvinte din limba română în dicționarele editate în 

Republica Moldova în loc de oa îl conţin pe ua și, în plus, acest digraf ua nu 
se rostește ca un diftong, cum se rostesc cuvintele neologice cu oa, ci face 
parte din silabe diferite” (p. 14-15). Distinsul lingvist concluzionează că „în 
condiţiile în care se vorbea la tot pasul despre influența binefăcătoare a limbii 
ruse€..., când se promova insistent falsa teorie a unei limbi moldovenești de 
sine stătătoare, deosebite de română, când se ridica un zid artificial între lim- 
ba română firească din România și cea lâncezândă din Republica Moldova, nu 
trebuie să ne mire faptul că în dicționarele normative erau propagate pe ici, pe 
colo și niște norme diferite, «specifice»” (p. 16). Or, „din momentul în care 
lumea ştiinţifică a recunoscut unitatea de limbă română vorbită de românii de 
pretutindeni, indiferent de fruntariile politice, normele limbii române literare 
trebuie să fie unele și aceleași. Odată ce majoritatea dicționarelor românești 
recomandă redarea lui oi din franceză prin oa şi pronunţarea acestei reuniri de 
sunete ca diftong, suntem datori să ne orientăm la această normă de pronun- 
ţare a lui oa — ca diftong, și nu la cea rusească — de trecere a lui u și a la silabe 
diferite (vocale în hiat)” (Ibidem). 


După încă două observaţii demne de un exeget scrupulos și profund al fap- 
telor lingvistice, Nicolae Mătcaș notează că „franțuzescul oi se redă și se pro- 
nunță în românește ca oa, din care cauză, probabil, şi-a extins scrierea şi pro- 
nunţarea cu oa ca diftong la cuvintele franțuzeşti cu oi” (p. 17). Opinia sa e că 
„în virtutea acestei tendinţe de ordin general, vom scrie cu oa şi vom pronunța 
cu diftongul oa următoarele cuvinte de origine franceză care conţineau un oi 
(oy): balansoar, benoar, budoar, coafare, coafor, croazieră, curtoazie, demoazelă, 
exploatare, fermoar, foaier, lavoar, patinoar, pledoarie” — şirul exemplelor date 
de autor este cu mult mai mare. 


Până la urmă, un simplu, s-ar părea, articol de cultivare a limbii creşte într-o 
exegeză desfășurată și aprofundată a faptelor lingvistice abordate, Nicolae 
Mătcaş demonstrând că în textele de această natură (în carte sunt inserate și 
altele asemănătoare: Diftong ascendent sau descendent?, Un prezidiu perpetuu? 
Înnemurirea cuvintelor ş.a.) problemele de cultivare a limbii îşi pot găsi o rezol- 
vare justă, profundă în baza unui material factologic vast, privit din unghiuri 
diferite, a unor observaţii subtile asupra faptelor de limbă, care generează 
concluzii pertinente, altfel zis — că articolele de cultivare a limbii sunt lucrări 
propriu-zis ori preponderent științifice. 


Constatăm că mai bine de jumătate din volumul De la grotesc la sublim re- 
prezintă parcursul științific al autorului într-o serie de probleme ale scrierii și 
rostirii românești corecte. Pe de altă parte, cartea lui N. Mătcaș cuprinde și un 
amplu compartiment de analize succinte şi de corectări judicioase ale unor 
fapte lingvistice aparent simple, pentru unii — chiar minore. Intitulat 
De-ale Parlamentului, compartimentul în cauză se întemeiază pe evidenţierea 

şi combaterea unor greșeli comise de către membrii Parlamentului chişinăuian. 
N. Mătcaș afirmă din start că „principala sursă de greșeli e gândirea în limba 
rusă” şi redarea, traducerea nereușită, ad-hoc, a expresiei (rusești) în româneș- 
te, subliniind în mod expres că „acest soi de greșeli îi caracterizează nu numai 
pe unii aleşi ai poporului, ci şi pe mulţi dintre membrii electoratului” (p. 97- 
98). Expresiile pe care le consemnează și le corectează lingvistul sunt dintre 
cele mai diferite. În funcție de gravitatea greșelilor comentate și de comple- 
xitatea analizei şi combaterii acestora, Nicolae Mătcaș scrie unele articole re- 
lativ desfășurate, bazate pe analize minuţioase și pe interpretări aprofundate 
ale faptelor lingvistice, generând concluzii limpezi, cu exemplificări elocven- 
te. Cităm câteva mostre de combatere a greșeli: „«Stimată audiență». Cei 
care se adresează astfel confundă cuvântul auditoriu cu sensul de «asistenţă, 
public» cu audiență, care înseamnă «întrevedere acordată unui solicitator de 
către o persoană sus-pusă» (Am avut o audiență la primul-ministru). Este co- 
rect a spune onorat public, onorat auditoriu, distins auditoriu, onorată asistenţă. 
O sursă a erorii este şi asemănarea sonoră a celor două cuvinte, audienţă şi 
asistență, care, după cum vedem, pentru unii au devenit adevărate paronime”; 
„« Manifestarea va avea loc în sala festivă». Adjectivul e folosit inadecvat, pen- 
tru că o sală nu poate fi festivă. Festivă, adică sărbătorească, poate fi atmosfe- 
ra, predispoziția, starea, adunarea etc., pe când sala e de (pentru) festivități...” ; 
„<ELe pe buletin de boală». Insul care a motivat astfel absenţa colegului a vrut 
să spună că tovarășul lui e bolnav, are chiar și certificat medical (care îi motivea- 
ză absenţa). A fost presat însă de modul de gândire şi de exprimare rusești: On 
naxodumca na 6onvHuunom aucme'. Scurt, clar, pe înţelesul tuturor, din 1995, 
de când a apărut cartea De la grotesc la sublim, greşelile comentate şi corectate 
grijuliu şi convingător în aceste, dar și în alte articole sau eseuri, tablete sau 
consemnări, nu s-au împuțţinat în societatea est-pruteană. Mai curând, aces- 
tea au devenit mai dese, de parcă nici Irina Condrea, Inga Druţă, Ana Vulpe, 
Nicolae Mătcaș, Ion Melniciuc, nici alți cultivatori ai limbii române, de la noi 
ori de peste Prut, nu le-ar fi comentat şi corectat. Or, eficiența tabletelor / 
eseurilor de cultivare a limbii e o altă problemă foarte dureroasă... 


Ceea ce urmărim prin articolul de față e să consemnăm varietatea obiectivă 
a modurilor de a trata problemele limbii actuale: în mod propriu-zis ori pre- 
ponderent ştiinţific, pe de-o parte, ca în articolul analizat de noi la începutul 
textului de față, și — pe de altă parte — în mod publicistic, eseistic, după cum 
procedează Nicolae Mătcaş în compartimentul De-ale Parlamentului. Binein- 
teles, se poate discuta care modalitate de a aborda problemele de cultivare a 
limbii e mai bună și mai eficientă. Inerent, eventualii disputanți s-ar împărți 
în două tabere: unii ar susține că e mai utilă prima modalitate de combatere a 
greşelii, pentru că autorii unor asemenea articole / studii analizează probleme 
complicate, apelând la surse ştiinţifice notorii, alții ar da prioritate celei de-a 

doua, pentru că se recomandă în termeni simpli forma corectă de exprimare 
a cuvântului sau expresiei eronate. Ne întemeiem supoziţia pe realitatea înce- 
tățenită la noi (dar și peste Prut): încă Nicolae Corlăteanu acorda mai multă 
atenţie formei publicistice (eseistice) de combatere a greșeli în articolele / 
tabletele publicate inițial în revista „Femeia Moldovei” (destinate publicului 
larg), dar ca savant prefera totuşi forma elaborată de abordare a problemelor 
de scriere și de vorbire a limbii în articolele din culegerile apărute sub gene- 
ricul comun „Cultivarea limbii” ori, mai târziu, în cartea sa Încadrarea lingvis- 
tică în realitățile europene (2001). Nicolae Mătcaș, după cum am arătat deja, 
exersează în aceeași lucrare — De la grotesc la sublim — ambele modalităţi. O 
privire fugitivă, evident simplificatoare, asupra articolelor / tabletelor scrise, 
de exemplu, de Irina Condrea ne conduce la concluzia că autoarea înclină 
spre abordarea științifică a subiectelor de cultivare a limbii. Ion Melniciuc, 
fără să neglijeze în principiu argumentarea ştiinţifică, este mai întotdeauna 
publicist, eseist. Acest domeniu se situează, de fapt, între ştiinţă și eseistică, 
importanţa și valoarea articolelor / tabletelor / eseurilor depinzând de gravi- 
tatea problemelor luate în discuţie, de precizia constatărilor, de justeţea inter- 
pretării faptelor de limbă, de limpezimea și forța de convingere a concluziilor 
și, fără îndoială, de alți factori concreţi care asigură articolelor / tabletelor / 
eseurilor respective actualitatea, eficiența sau poate, din păcate, lipsa lor de 
valoare, de actualitate. Dar ne face plăcere să afirmăm, în încheierea articolu- 
lui de față, că Nicolae Mătcaș este — în absoluta majoritate a lucrărilor sale de 
cultivare a limbii — un autor serios, un interpret judicios al faptelor de limbă, 
o călăuză de nădejde a cititorului prin hățişurile destul de dese ale greșelilor 
de scriere și de exprimare verbală, comise de conaţionalii noștri, cărora ne 
asumăm îndrăzneala de a le sugera să-i caute şi să-i citească toate cărțile de 
articole, indiferent dacă acestea sunt lucrări ştiinţifice ori tablete eseistice. Fi- 
ecare dintre noi are ce alege / prefera din lucrările Domniei Sale și, în funcţie 
de pregătirea lingvistică a fiecăruia, avem cu toţii beneficiul unor observații 
pertinente asupra vorbirii / scrierii noastre curente și al unor soluţii sigure în 
vederea corectării greșelilor de care nu mai putem scăpa. 

Constantin ŞCHIOPU 
Sarcini activ-participative 
de valorificare a operei literare 


Opera literară este un complex de sensuri și sem- 
nificaţii care se cer interpretate, descifrate, clari- 
ficate și înțelese. Întrebarea fundamentală pe care 
şi-o pune (ori trebuie să şi-o pună) profesorul în 
procesul predării operei artistice este cum să-i aju- 
te pe elevi să dezvăluie mai ușor semnificaţiile ei. 
Este ştiut faptul că un rol important în exercițiul 
de decodificare a operei literare îl joacă întrebări- 
le-sarcini. Or, de felul cum acestea sunt formulate 
depind atât modul de implicare (activă, pasivă) a 
elevilor în soluționare, răspunsurile lor, cât şi nive- 
limba şi literatura română lUl de interpretare propriu-zisă a operei. O analiză 
la Liceul de Creativitate şi Oricât de sumară a exerciţiilor-sarcini incluse în 
Inventică „Prometeu-Prim” manualele de literatură română demonstrează că 
din Chișinău. Lucrări recente: acestea fie că poartă, în majoritatea lor, un caracter 
Metodica predării literaturii — reproductiv („Ce gândeşte căprioara despre puiul 
române, Editura Carminis,  ei?”, „Unde vrea căprioara să-și ducă puiul?”, „Cu 
Piteşti, 2009; Arghezi, Barbu, cine se întâlnește căprioara?” „Ce întreprinde că- 
Blaga. Poezii comentate. prioara ca să-și salveze puiul?” etc.), de identificare 
Pentru elevi studenti, („Exemplificați cu extrase din operă în care căpri- 
profesori, Editura ARC, N d si a zi . 
Chişinău, 2010; Manualede 2% doreşte să-și afle puiul în siguranță., „Exempli- 
a E ȚAR aice E ficaţi cu versuri și relevaţi ideea poetică ce ilustrea- 
pentru clasa a X-a (coautor ză următoarele motive ale poeziei..”) și mai puţin 
Marcela Vâlcu-Şchiopu), de cercetare („Analizaţi modalităţile de realizare a 
a XI-a (coautor Marcela  oralităţii stilului caracteristic basmului crengian Po- 
Vâlcu-Şchiopu), a XII-a, liceu vestea lui Harap-Alb.”), de exprimare a opiniei per- 
(coautor Mihai Cimpoi), a sonale („Cum ar proceda orice altă mamă, care își 
IX-a (coautor Vlad Pâslaru). iubeşte copilul, în situaţia în care viața lui e în peri- 
col?, „Cum calificaţi acest tip de comportament?” 
„Raportaţi cazul căprioarei la unul din viaţa reală. 
Formulaţi concluziile de rigoare”), fie că sunt pes- 
te puterile elevilor („Dezvoltă într-un text de 6-8 

enunţuri ideea lui N. Boileau, autorul lucrării fundamentale a clasicismului Ars 
poetica: «Un sonet fără defect valorează singur cât un lung poem»). 


Deschiderea spre un învățământ formativ reclamă „formarea şi dezvoltarea 
motivaţiilor şi a atitudinilor (conştientizarea apartenenței la o cultură națio- 
nală modernă în contextul celei universale prin motivaţia intrinsecă de însu- 
şire a valorilor limbii şi literaturii române; conturarea unui univers afectiv şi 
atitudinal manifestat prin receptarea valorilor de limbă și literatură; cultiva- 
rea necesității interioare de deschidere spre multi- și interculturalitate etc.), a 
gândirii critice prin interiorizarea valorilor literare / estetice / culturale etc., a 
gustului estetic pentru literatura de valoare, a unui stil intelectual propriu de 
comunicare în educaţie, convergent libertăţii de interpretare a textelor litera- 
re” (idem, p. 8). Calitatea de cititor antrenează implicit dezvoltarea percepției, 
imaginaţiei, a gândirii artistice a elevului, valorificarea și dezvoltarea potenţe- 
lor de creativitate literară. Prin urmare, sistemul de sarcini / exerciţii trebuie 
să prefigureze, pe de o parte, aria cunoștințelor literar-artistice, teoretico-li- 
terare, lecturale, ce urmează a fi acumulate pe parcursul predării / receptării 
literaturii române în scopul formării unui instrumentar necesar pentru abor- 
darea textelor / fenomenelor literare şi desfășurarea activităţilor de lectură. 
Pe de altă parte, sarcinile formulate de profesor / de autorii de manuale vor 
viza un ansamblu coerent de capacități și atitudini manifestate în sfera activi- 
tăţii literare. A pune deci elevul în situația de a dobândi cunoştinţele în mod 
independent, sub conducerea profesorului, înseamnă a organiza în așa fel în- 
vățământul, încât acesta să constituie un neîntrerupt proces de punere în fața 
copilului a noi și noi probleme, cu un grad crescând de complexitate. 


Ținând cont de dezideratele enunțate, propunem în continuare mai multe ti- 
puri de exerciţii / întrebări-sarcini activ-participative, care urmăresc tocmai 
formarea interpretului de text literar: 


1. Întrebarea-sarcină cu variante de răspuns sugerat. Acest tip de întrebări-sarcini 
propuse elevilor, generatoare de informaţii, vizează posibilităţile de simplificare 
a problemei, de reorganizare a părților ei. Prin încercări și erori selective se con- 
struiesc și se reconstruiesc modele de soluţii cu diferite grade de abstractizare. 
Astfel, întrebarea „Ce trăsături de caracter ale personajului scoate în evidență 
scriitorul?”, destul de des folosită în procesul interpretării operei literare, poa- 
te fi reformulată în felul următor: „Care din afirmaţii vi se pare mai plauzibilă: 
a) Ştefan Gheorghidiu este un filozof într-o lume de neșştiutori de carte cinici; 
b) ...este hipersensibil, amplificând semnificaţia unui mic gest la proporţiile 
unei catastrofe; c) personajul este un obsedat care însuși dă dovadă de infideli- 
tate; d) el trăieşte fără a avea simţul realității, în lumea ideilor pure”. 


În cazul acestei reformulări, propunându-i-se mai multe variante de răs- 
puns, elevului i se oferă posibilitatea de a asculta diverse păreri, de a adera 

la una dintre ele, de a-și expune punctul de vedere, având la dispoziţie anu- 
mite informaţii. Or, toate acestea contribuie la însuşirea unor noi tehnici de 
gândire, la educarea încrederii că are capacitatea de a fi creativ prin exerci- 
tiul opțiunii. 


2. Întrebarea / sarcina-momeală, prin care profesorul urmăreşte, în primul 
rând, să afle în ce măsură elevul cunoaşte și / sau este convins de ceea ce afir- 
mă („Consideraţi că Ion este vinovat de moartea Anei? Eu nu aș pune proble- 
ma în așa mod, pentru că Ana, până la urmă, l-a ales pe Ion în locul lui George 
şi tot ei îi aparţine și inițiativa sinuciderii”, „Cred că Ionel (Vizită de I. L. Cara- 
giale) nu poate fi acuzat de lipsă de educaţie, deoarece el este un copil pus pe 
şotii. Ce credeţi în legătură cu această afirmaţie?”). Menţionăm că în procesul 
soluționării acestor sarcini profesorul va ajuta elevii să găsească argumentele 
necesare pentru combaterea afirmaţiilor-momeală respective. 


3. Întrebarea-exprimare a opiniei personale. Solicitând exprimarea opiniei per- 
sonale, acest tip de sarcină-întrebare oferă elevilor posibilitatea de a compara 
punctul lor de vedere cu acela al colegilor, al criticilor literari, iar mai târziu, cu 
punctul de vedere al autorului operei respective, îi include în procesul de cău- 
tare şi de găsire a argumentelor convingătoare în susținerea afirmațiilor făcute. 
În contextul soluționării unor astfel de sarcini este bine ca profesorul să le ofere 
elevilor nişte formulări / stereotipuri pentru exprimarea opiniei indiferente 
(mi-e totuna, mi-e indiferent, nu mă interesează, mă lasă rece, nu ştiu, nu-i treaba 
mea, aşa şi aşa etc.), opiniei favorabile (e o idee bună, îmi place, îmi place foar- 
te mult, superb, extraordinar, minunat), opiniei nefavorabile (nu prezintă niciun 
interes, nu-mi place, îmi displace, nu înţeleg, nu mi se pare grozav, nu sunt convins). 


4. Întrebarea / sarcina „A vorbi în numele altora”, prin care elevilor li se creează 
posibilitatea de a pătrunde în psihologia altuia, de a prevedea / presupune 
nu numai un alt punct de vedere, dar și eventualele argumente care să susţi- 
nă / să combată aceste posibile opinii. Totodată ei îşi pot mai bine focaliza 
gândirea spre problema pusă în discuţie. Sarcinile de acest tip ar putea fi for- 
mulate în felul următor: „Cum credeți, care este opinia mea (a profesorului) 
despre personaj / operă?”, „Ce credeţi că ar afirma colegul vostru de clasă 
despre...?”, „Ce credeţi că afirmă criticii literari despre Ion, protagonistul ro- 
manului omonim?” „Numiţi eventualul punct de vedere al oponenților voştri 
imaginari despre..., „Care ar fi argumentele profesorului / criticului literar / 
colegului de clasă ș.a. în susținerea posibilului punct de vedere?” 


S. Întrebarea-sarcină „ostilă” sau cu încărcătură emoțională. Referindu-ne la ro- 
lul acestui tip de întrebări / sarcini („Nu vi se pare că prin încercarea de a-l 
apăra pe dl Goe, de a-i justifica manifestările de comportament, o să vă faceți 
de râs în faţa lumii / o să fiți acuzaţi de cei din jur / lumea va crede despre 
voi că...?”, „Credeaţi că-i aşa de ușor să luaţi o decizie? Ce gust are înfrânge- 

rea?”, „Procedând astfel în situaţia dată, de ce credeaţi că veți obține simpatia 
celorlalți?”), subliniem că acestea îi fixează pe elevi înăuntrul subiectivității 
lor, întrucât, aşa cum menţiona Tudor Vianu, „atenţia individului care în faţa 
artei încearcă numai senzații organice, asociaţii şi sentimente este concentrată 
asupra propriului eu, nu asupra obiectului exterior”. 


6. Întrebări insistente. A insista asupra unei întrebări, afirmații, asupra unui 
punct de vedere etc. înseamnă a-l face pe elev să persevereze, să cerceteze 
opera artistică, să găsească argumentele necesare. În categoria acestora se în- 
scriu şi următoarele: „De ce consideri că..., „Dacă-i așa cum afirmi, atunci de 
ce...?”, „Şi totuşi care este impactul... asupra...?”, „Crezi că doar astfel poate fi 
rezolvată problema în cauză?”. 


7. Întrebarea / sarcina-vagă, deschisă. Conform acesteia, elevii sunt, de regulă, 
solicitați să prezinte ceea ce cred ei important, necesar de relatat cu privire la 
lumea operei literare, la alte aspecte discutate: „Spuneţi-mi ceva despre perso- 
najul-protagonist al operei / despre relaţiile personajului cu alte personaje (ale 
lui Ion cu George) / despre satul Pripas / despre moartea personajului etc”, 
În urma relatărilor elevilor, profesorul va constata ce și cât au reţinut elevii din 
operă în legătură cu personajul / cu relaţiile / comportamentul acestuia etc., va 
deduce dacă elevii au surprins informaţia principală. În continuare profesorului 
nu-i rămâne decât să-i facă atenţi asupra mai multor detalii importante. 


8. Întrebări / sarcini-zvonuri. Sarcinile respective pot fi utilizate mai ales în ca- 
drul lecţiilor / etapei de sinteză a materiei. Bunăoară, la finele studierii unei 
opere concrete (a poeziei Plumb de G. Bacovia, de exemplu), a creaţiei unui 
scriitor (Lucian Blaga), a unui curent literar (sămănătorismul) profesorul 
poate formula următoarele sarcini: „Se zvoneşte că nu Plumb de G. Bacovia 
este poezia care-l reprezintă pe poet, ci oricare alta. Ce credeți în legătură cu 
acest zvon?”, „Infirmaţi zvonul că muza poeziei de dragoste a lui Lucian 
Blaga a fost nu Cornelia Brediceanu, ci altcineva”, „Se zvonește că, în practica 
sa, critica sămănătoristă a confundat etnicul cu esteticul, că sămănătoriștii au 
apreciat creaţiile literare nu prin calitatea lor estetică, ci prin acțiunea cultu- 
rală a acestora. Ce puteţi spune cu privire la acest lucru?” De menţionat că 
unele zvonuri pot fi inventate de profesorul însuşi (ca în cazul primelor două 
exemple) sau extrase din anumite afirmaţii ale criticilor literari (afirmaţia cu 
privire la acțiunea culturală a sămănătorismului aparține lui E. Lovinescu). 
Formele de activitate în care vor fi incluși elevii pentru soluționarea acestor 
sarcini-zvonuri pot fi diferite: lucrul independent de cercetare în afara lecții- 
lor (elevii au timp suficient și posibilitatea de a consulta mai multe izvoare), 
lucrul în grupuri în cadrul orelor etc. 


9. Întrebări ipotetice. Acestea îl pun pe elev în situaţia de a improviza, experi- 
mentul de gândire fiind o cale sigură în vederea dezvoltării atât a aptitudinilor 


PRO DIDACTICA E 


creative, cât şi a receptării imaginii artistice, a concepției scriitorului. „Cum 
s-ar manifesta trăsăturile de caracter ale lui Ion, protagonistul romanului 
omonim de L. Rebreanu, dacă Vasile Baciu i-ar da de la bun început toate 
pământurile sale?”, „Ce s-ar fi întâmplat cu Ion, dacă Ana nu s-ar fi sinucis?” 
„Dacă Balta (povestirea Clopotnița de Ion Druţă), ca reprezentant al puterii, 
ar fi putut să-şi schimbe ideile, intenţiile, cum l-ar fi ajutat pe Horia în munca 
de salvare a Clopotniţei?”. Tot cu statut ipotetic sunt și sarcinile care solicită 
elevilor să relateze despre trecutul ori viitorul personajului („Creați o schiță 
de portret al lui George după ce îşi ispăşeşte pedeapsa., „Inventaţi o poveste 
a lui George după ce revine în satul de baștină peste 10 ani de detenţie”), să 
modifice unele fragmente, trăsături de caracter ale personajelor etc. („Imagi- 
naţi-vă că Ion în partea a doua a romanului este tot atât de calculat, chibzuit 
şi de prudent ca în prima parte. Cum s-ar fi desfășurat lucrurile?”), sfârșitul 
operei („Imaginaţi-vă că aţi avea dreptul să schimbaţi sfârşitul romanului. Ce 
modificări aţi face? Cum le argumentaţi?”). 


10. Întrebări multiple. Este tipul de sarcină care conţine, de fapt, mai multe 
întrebări, elevul urmând să aleagă dintre acestea întrebarea la care vrea să răs- 
pundă în primul rând (lui i se creează oportunitatea de a alege). În această 
ordine de idei, profesorul nu va insista ca elevul să răspundă la toate întrebă- 
rile conţinute în sarcină. lată un exemplu de sarcină multiplă: „Care este / va 
fi impactul sinuciderii Anei asupra celorlalți (Vasile Baciu, socri, Ion, copil) și 
în ce măsură Ion va putea să-și păstreze pământul și să-și construiască ferici- 
rea alături de Florica, din momentul când Ana nu mai reprezintă o piedică?” 
După cum lesne se observă, sarcina respectivă necesită, la modul ideal, trei 
răspunsuri care vizează: impactul sinuciderii Anei asupra altora, posibilitatea 
lui Ion de a păstra pământul, posibilitatea / imposibilitatea personajului de a 
fi fericit alături de Florica. 


11. Întrebări-recomandări / -sfaturi. Sarcinile respective („Ce i-aţi recomanda 
doamnei Popescu în legătură cu educarea fiului său?”, „Ce i-aţi recomanda lui 
Apostol Bologa să întreprindă în momentul în care află că unitatea lui va fi 
mutată pe frontul românesc?”, „Ce sfaturi i-ați da lui Ilie Moromete privind 
relaţia lui destul de tensionată cu fiii?” etc.) focalizează gândirea elevilor spre 
gravitatea problemei şi a conflictului în care sunt implicate personajele, îi 
obişnuieşte să definească elementele importante ale cazului, să le analizeze şi 
să le sintetizeze, să emită judecăţi și, nu în ultimul rând, să își exerseze toate 
nivelurile de gândire, de la memorare la evaluare. Încercând să dea un sfat per- 
sonajului, elevii vor apela la cunoștințele lor despre natura faptelor morale, la 
propria experiență. Optând pentru una dintre multiplele soluţii posibile, ei o 
vor compara cu valorile, idealurile, viziunile lor. Momentul acestei corelaţii 
generează nu numai o analiză rațională a modalităţilor, a căilor posibile de 

comportare a personajului literar, dar și atitudinea emotivă a elevului față de 
aceste modalități. În acest proces de analiză elevul ajunge să înțeleagă că expe- 
riența sa nu-i este suficientă pentru a rezolva problema. Mai mult decât atât, el 
simte necesitatea de a căuta o soluţie ce l-ar satisface. Astfel, luarea unei hotă- 
râri capătă un caracter pur personal, devine unul dintre motivele activității de 
autocunoaștere a elevului, manifestată mai întâi în sistemul lui motivațional. 


12. Întrebări / sarcini incorecte din punctul de vedere al informației implicite. 
Acestea („Demonstraţi că dl Goe este un copil bine educat”, „Susţineţi cu 
argumente din text că Alexandru Lăpuşneanul reprezintă tipul de domnitor 
blajin şi cu dragoste de ţară” etc.) îi pun pe elevi în situaţia nu numai de a 
combate o afirmaţie sau alta, dar și de a găsi în text contraargumentele necesa- 
re. Cu siguranţă, se vor găsi și elevi care vor considera afirmaţia ca adevărată, 
încercând să caute argumente în susținerea acesteia. În cazul dat, profesorul 
va avea grijă să le demonstreze că este o afirmaţie total sau parțial greșită. 


13. Întrebare / sarcină-reprezentare grafică. Subliniem că reprezentarea grafică 
poate fi folosită cu succes deopotrivă la etapa inițială de interpretare a operei 
literare (ca punct de pornire) și la cea de sinteză (elevii își vor sintetiza ideile 
într-o reprezentare grafică). O astfel de sarcină poate fi realizată în felul ur- 
mător: 


1. Interpretaţi reprezentarea grafică de mai jos. 


datoria de cetățean 
Apostol conflict A = drama 
Bologa psihologic existențială 
apartenenţa la etnia 
românească 


În concluzie, menţionăm că nu este suficient să dispui de un potenţial creativ, 
de aptitudini, dacă acestea nu sunt orientate strategic, prin motivaţie şi ati- 
tudini, către descoperirea și generarea noului cu valoare de originalitate. Or, 
tratate ca elemente de bază ale procesului de valorificare / receptare a textului 
literar, întrebările / sarcinile cu caracter activ-participativ, pe lângă faptul că 
dinamizează activitatea elevilor, contribuie la stimularea gândirii lor creative 
şi la pătrunderea semnificaţiilor ascunse ale operei artistice. 

Doina BUTIURCA 
| Locuţiuni / expresii și tipare cognitive 


0. Adecvarea limbajului la exigenţele revendicate 
de reprezentarea transcendentului impune utili- 
zarea tuturor resurselor de care un idiom dispune 
(lexicale, suprasegmentale, morfologice, sintacti- 
ce). Graţie echivalenţei, omul a încercat de-a lun- 
gul secolelor transcenderea limitelor impuse de 
limbă, prin funcţia denominativă a acesteia. Este 
un principiu care în religie își asociază cel puțin 


D.B. conf. univ.dr, 
arei Maio” două procedee: „calea negativă” — care înseamnă 
Universitatea „Petru-Maior » 


Târgu-Mureş. Domenii de eliminarea caracteristicilor specifice dualității, 
competență: lingvistică,  determinatului (spaţiul, timpul, materialitatea). 
terminologie, estetica Sunt anulate, în egală măsură, desăvârșirea — în 
sacralităţii. Ultimele lucrări: accepțiunea acesteia de perfecţiune a fiinţei finite, 


coordonator pentru limba 
română, coautor al Proiectului 
Vocabulaire panlatin des 


ca și calităţile — atinse de desăvârșire în ordinea 

lumii. Cel de-al doilea procedeu este „calea emi- 

| nenţei” din care a fost exclusă dualitatea („Ochiul 

pneumopathies professionnelles a ` poep i 

(Proiect realizat în cadrul Lui Dumnezeu”, „Dreapta Tatălui ). În lumea lui 
Realiter); coautor şi Dumnezeu nu încape dualitate. 


colaborator la Dicţionarul de 
critică şi teorie literară. Valori 


româneşti şi valori europene ale 
secolului XX. se pentru reprezentarea ideii de multiplicitate: 


fr. „Avoir deux mains gauches” și / sau „Avoir 
deux pieds gauches”. Iată pluralul utilizat însă în 
gramatica metaforei religioase: „ochii sufletului”, 


În universul uman dualitatea / multiplicitatea 
este regulă, iar limba antrenează suficiente resur- 


„ochii inimii”, „ochii minţii”, „ochii trupului”. Ne 
referim la conceptul de dualitate în sensul obiec- 
tiv al manifestării, punând în evidență modele de 
gândire care nu sunt specifice doar individului, 
ci unei întregi colectivităţi. Expresiile sunt astfel 
de construcţii care reflectă procese centrale și 
structuri ale rațiunii umane, în majoritatea cazu- 
rilor, binare: „Voir quelque chose dun bon œil” 
(marquer de la bienveillance), rom. „A accepta 

cu bunăvoință (pe cineva / ceva)”; „Voir quelque chose d'un mauvais œil 
(marquer du deplaisir)”, rom. „A desconsidera (pe cineva / ceva)” etc. Dacă 
modelul de reprezentare poate fi specific unui grup de limbi și / sau unui grup 
de vorbitori, particularitățile morfo-sintactice sunt specifice fiecărei limbi în 
parte: limba franceză utilizează formele de singular pentru metaforele luate 
în considerare, limba română utilizează pluralul („A vedea cu ochi răi (pe ci- 
neva)”, „A vedea cu ochi buni..”). În ambele limbi, „ochi” este lipsit de sensul 
esenţial („A privi cu bunăvoință / A privi cu desconsiderare”). Anularea sem- 
nificaţiilor particulare ale elementelor lexico-semantice atrage anularea statu- 
tului de construcţie sintactică liberă a expresiei. Făcând abstracție de variabila 
lingvistică, sub aspect semantic expresiile se comportă ca un întreg monoli- 
tic („îmbinare stabilă de cuvinte având, împreună, un singur sens (sensuri) 
şi comportându-se ca o singură parte de vorbire, aceea în care se încadrează 
echivalentul lor semantic”, cf. Petru Zugun, Lexicologia, 2000, p. 28). 


1. Expresii / locuţiuni şi model cognitiv. Definirea expresiilor în raport cu 
locuţiunile și / sau construcţiile frazeologice etc. este importantă pentru 
lingvistică, lexicologie și antropologie. Diferenţele de interpretare sunt deter- 
minate / profund justificate, în literatura de specialitate, de variabila criterii- 
lor de abordare: criteriul structural (Boroianu, 1974), criteriul stilistico-func- 
tional (Zafiu, 2001; Slave, 1966; Dimitrescu, 1958), criteriul funcționalităţii 
la nivel morfo-sintactic (Zugun, 2000) etc. E. Coşeriu identifica (Coşeriu, 
1970) trei clase de expresii: 1. texteme (includ propoziţiile cu valoare metafo- 
rică); 2. frazeme (sentinţele, proverbele etc.); 3. locuţiuni (includ „termeni” 
neomogeni şi nedefiniți). 


Încă din 1975, Iorgu Iordan făcea observaţia că expresiile nu se pot clasifica 
„după o normă lingvistică” (Iordan, 1995, p. 265-304). Modelul conceptu- 
al este unul dintre criteriile non-lingvistice, cognitive, în măsură să confere 
o anumită coerență expresiilor. Locuţiunile fr. „Ouvrir lil”, ca și engl. „Io 
open one's eyes” circulă în limbile franceză, respectiv în engleză, cu sensul 
propriu. Interpretate însă din perspectiva modelului conceptual, fr. „Ouvrir 
'eil”, sp. „Abrir los ojos”, engl. „Io keep one's eyes open” explicitează o tră- 
sătură de caracter („a fi prevăzător, vigilent”), aduc în prim-plan contrastul de 
forme mentale, depășind subtil statutul de locuţiuni. La fel şi fr. „Fermer les 
yeux sur quelque chose” cu variantele it. „Chiudere un occhio (su)” şi sp. „Ha- 
cer la vista gorda en algo”, care sunt utilizate cu accepțiunea de „a fi indulgent, 
tolerant”. Iată câteva argumente în măsură a susține modificarea de statut a 
unui număr semnificativ de locuţiuni: în calitate de expresii sunt generatoare 
de sensuri noi; sunt purtătoare ale unor indici stilistico-funcționali. Repre- 
zentarea ideii de vigilență sau de toleranţă este legată de un model conceptu- 

al, în baza căruia s-au format prin echivalență. La fel și reprezentarea ideii de 
siguranţă / a se asigura din expresiile: fr. „Voir de ses propres yeux”, rom. „A 
vedea cu propriii săi ochi”, germ. „mit eigenen Augen sehen”. 


Numeroase sunt situaţiile când modelul conceptual se menţine într-un nu- 
măr mare de limbi, chiar diferite matricial, mai cu seamă când facem referire 
la expresiile privind caracterul - „idiomuri caracterologice” (Corlăteanu, Mel- 
niciuc, 1992). Este o clasă relativ omogenă de expresii care s-a impus printr-o 
dinamică proprie, dată de modelul somatic. Structurile fr. „Ne pas en croire 
ses yeux”, it. „Non credere ai propri occhi”, sp. „No dar crédito a sus ojos”, 
rom. „A nu crede ochilor”, germ. „nicht seinen Augen trauen”, cu semnifica- 
ţia generală de „a nu accepta evidenţele”, utilizează modelul „ochi”. Subclasa 
expresiilor evidenţei reprezintă un tipar general de circulație romanică, aflat în 
plină expansiune/ reconfigurare semantică, din care nu ar trebui să excludem 
posibilitatea unei contaminări spontane cu expresia consacrată „A nu crede 
ochilor” (fr. „Ne pas en croire ses oreilles”, rom. „A nu crede urechilor”, dar și 
rom. „A nu crede în cămașa de pe tine”, rom. „A nu crede inimii” etc.). 


În principiu, orice combinație constantă ale cărei elemente nu sunt comutabile — 
organizată în baza unui model cognitiv (mână, ochi, inimă etc.), translingvistic — 
face parte din clasa expresiilor. Dintr-o perspectivă epistemologică, modelul con- 
ceptual este invarianta cu putere explicativă într-un număr mare de limbi. 


2. Unitatea expresiilor este dată și de incidența unui anumit model, de regulă spe- 
cific unei culturi, caracteristică pe care o considerăm primul indice de individua- 
lizare a expresiilor idiomatice (în comparaţie cu expresiile neidiomatice). Vorbi- 
torul nu are libertatea de a substitui în mod arbitrar acest model, dat fiind faptul 
că menţinerea sau substituția elementului cognitiv implică problema dimensiunii 
culturale a contextului. Izolarea limbii de cultură, de religie presupune izolarea 
limbii de istoria, valorile culturale și religioase ale unei comunități date. 


Numeroase sunt expresiile care nu pot menţine modelul conceptual în tradu- 
cere. Ne referim la clasa așa-numitelor „cultureme'. Observaţia este impor- 
tantă din perspectiva culturii și a comunicării interculturale. Limba aparține 
unei culturi, devenind ea însăşi un fapt de cultură, se individualizează prin 
cultură, tot așa cum cultura se individualizează, fie şi numai parțial, prin lim- 
bă. Harry Hotjer (apud DEA, 1999) punea în evidenţă caracterul cultural al 
unei limbi, bazându-se pe gramatica limbii indienilor Navajo. 


Expresia fr. „Voir la paille que son voisin a dans l'œil mais pas la poutre dans 
son oeil ă soi” are, în general, un echivalent care menţine modelul conceptual 
în întreaga comunitate creştină: it. „Vedi la pagliuzza nell'occhio dellaltro ma 

non vedi la trave nel tuo occhio”, sp. „Ver la paja en el ojo ajeno y no ver la viga 
en el propio”, rom. „A vedea paiul în ochiul altuia și a nu vedea bârna în ochii 
săi” Este o comparaţie a defectelor, a cărei origine se află în Sfânta Scriptură: 
„Nu judecaţi, ca să nu fiți judecaţi; căci cu judecata cu care judecaţi, cu aceea 
veți fi judecaţi; și cu măsura cu care judecaţi, cu aceea vi se va măsura. Cum 
de vezi paiul din ochiul fratelui tău, dar bârna din ochiul tău nu o iei în sea- 
mă? Sau cum îi vei zice fratelui tău: Lasă-mă să-ți scot paiul din ochi!, și iată 
că-n ochiul tău este bârna? Făţarnicule, scoate mai întâi bârna din ochiul tău 
şi numai atunci vei vedea să scoţi paiul din ochiul fratelui tău” (Matei 7:3-5). 
În limba turcă modelul „ochiului” este luat de acela al șarpelui: „Yılan kendi 
egriligine bakmaz da, deveye «senin boynun eğri» der” (apud Les expressions 
françaises décortiquées). 


Modificările de model sunt determinate de concepția religioasă, de diferențele 
dintre cultura europeană și cultura orientală. René Guénon remarca faptul că, 
în anumite religii, simbolismul șarpelui este legat de însăși ideea de viață; în ara- 
bă, „şarpele este EL-HAYYAH, iar viața EL-HAYAT”. EL-HAY este unul dintre 
principalele nume dumnezeieşti, ce trebuie tradus nu prin Cel Viu, cum se face 
deseori, ci prin „Cel de Viaţă Dătător, Cel ce Dă Viaţă” sau Cel care este prin- 
cipiul însuși al vieții. Este „o încarnare a rațiunii supreme, a Logosului divin” 
(Guenon, 2008). În religia creștină, şarpele este simbolul „ispitei” din Grădina 
Raiului, acea inteligență demonică ce a determinat generarea dualității (bine — 
rău) în lume, a conflictului, a polarităţii. În studiile de psihanaliză ale lui Jung, 
şarpele este reprezentarea psihicului inferior, al psihismului obscur. 


3. Expresii ritualice. Există în limbile neolatine o fascinație excepțională a „ochiu- 
lui”, în percepția și înțelegerea lumii, venită din vremuri imemorabile. În france- 
ză şi în limba italiană: it. „Tenere d'occhio”, „A occhio nudo”; it. „A quattr'occhi”; 
it. „Avere occhio” (fr. „Avoir le compas dans l'œil”); it. „Costare un occhio della 
testa” (fr. „Coûter les yeux de la tête”); it. „Dare all'occhio o nell'occhio a qn” (fr. 
„Taper dans l'œil de qn”); it. „Fare l'occhio a qc” (fr. „S'habituer à qch”); it. „Te- 
nere d'occhio qn” (fr. „Avoir ou tenir qn à l'œil”); it. „Vedere di buon / cattivo 
occhio qc/qn” (fr. „Voir qch / qn d'un bon / mauvais œil”); „Crever les yeux”. 
Expresia idiomatică „Avoir le compas dans l'œil” este atribuită de unele surse 
franceze (Joubert, 1994) lui Michel-Ange și semnifică justețea aproximației. 
„Ochiul” este instrumentul de măsurare, poate judeca detaliile de lungime, vo- 
lum etc., dobândind o deosebită expresivitate în textul literar. lată un fragment 
din scrierile lui Jules Verne: „Cela va sans dire, l'opération devait se faire d'un 
coup, sans repères, sans tâtonnements, rien que par la sûreté du regard. Avoir le 
compass dans loeil, suivant lexpression populaire, tout était là. Uncle Prudent 
planta son aiguille, en même temps que Phil Evans plantait la sienne. Puis, on 

mesura afin de décider lequel des deux concurrents s'était le plus approché du 
point milieu. O prodige! Telle avait été la précision des opérateurs que les me- 
sures ne donnèrent pas de différence appréciable” (Verne). Inventarul limbii 
române se distinge prin aceeași bogăție de reprezentare: „A sorbi din ochi”, „A 
sorbi cu ochii”, „A fura din ochi (pe cineva)”, „A mânca din ochi”, „A deschi- 
de ochii” / „A deschide ochii cuiva”, „A jura pe ochii cuiva” etc. Fiecare dintre 
structurile luate în considerare poate fi integrată în clasa expresiilor ritualice, dat 
fiind faptul că originea lor este „un mit condensat sau, deseori, în mod lapidar, 
un străvechi rit magic” (Evseev, 2007, p. 426). Expresia fr. „Crever les yeux”, 
cu echivalentul rom. „A scoate ochii” şi având ca model lat. „Effedere oculos 
alicui”, se regăseşte în numeroase limbi europene. „A scoate ochii” nu este o 
simplă metaforă, „ci amintirea unei pedepse barbare ce se practica în trecut, 
considerându-se că duşmanul orbit devine o simplă „umbră, că el este exclus 
din umanitate” (Evseev, 2007, p. 426). Expresia „A jura pe ochii (cuiva)” este o 
prelungire a unui străvechi obicei sacru, cunoscut la majoritatea popoarelor ar- 
haice, de a rosti o formulă solemnă, în scopul confirmării unui adevăr sau al an- 
gajării într-o anumită acțiune. La origine, obiceiul făcea parte dintr-un sistem de 
credințe religioase și presupunea „invocarea unui spirit, a unui zeu drept martor 
şi garant al angajamentului” (Evseev, 2007, p. 301). Garantul jurământului în 
tradiția laică nu este numai o divinitate, un spirit. Ochii devin „obiectul ”încăr- 
cat cu valențe sacrale şi forțe magice. În pofida profunzimii de reprezentare, ex- 
presiile de acest tip au pierdut dimensiunea înalt spirituală și solemnă a unei 
invocaţii cuviincioase, secătuind forța originară a unei limbi. În stilul publicistic 
au câștigat tot mai mult teren expresii ca „A arunca praf în ochii (cuiva)”, „A i-o 
trânti în ochi / verde-n față”. În toate tradițiile, miturile, orbirea este legată de 
experiențele inițiatice (Tiresias a fost orbit de zeița Atena pentru că a privit-o pe 
când se scălda). Expresia „A arunca praf în ochii (cuiva)” este relativ recentă și nu 
are origine ritualică. „Nașterea expresiei a avut la bază analogia care s-a făcut între 
un aspect concret al realităţii și altul din sfera manifestărilor politice, economice 
sociale etc. Aspectul concret al realității l-a reprezentat fie aruncarea în ochii ad- 
versarului cu mâna a unei cantități de praf, lăsându-l fără posibilitatea orientării 
vizuale, fie intrarea în ochi a prafului răscolit de vânt. Omul din popor a surprins 
cu mintea lui ascuţită asemănarea dintre aspectul concret al realităţii şi o anumită 
manifestare omenească de natură spirituală şi, cu simţul dezvoltat al limbii, cunos- 
cut și din alte creaţii ale sale, a construit expresia” (Uritescu, 2009, p. 132). 


Nici procesele fundamentale ale rațiunii umane — luate în considerare de teo- 
ria metaforei conceptuale — nu sunt specifice doar unui idiom. Gertrud Gré- 
ciano menţiona faptul că „expresia idiomatică rezultă întotdeauna dintr-un 
raționament conceptual și, uneori, şi simultan” (Greciano, 1983, p- 274). Este 
un aspect ce ar putea oferi numeroase răspunsuri lingvisticii. 

NOTA BENE 


Alexandru BANTOŞ 
Distins cărturar şi om politic 


Senatorul Gheorghe Mihai Bârlea e înainte de 
toate poet. Deşi implicat masiv în viața tumul- 
tuoasă a cetăţii, continuă să fie optimistul şi vi- 
sătorul din anii prunciei și crede în forța atotbi- 
ruitoare a binelui. Vremea ce s-a scurs vertiginos 
şi adesea prea violent nu a clătinat nimic din 
„zidirea” firii, moştenită de la părinţi şi strămoşi, 
adică de la satul tradițional pe care l-a cunoscut 
AB. — editor şi publicist, în desăvârșit echilibru spiritual și identitar. „Sa- 
| redactor-şef al revistei tul maramureşean, meditează filozoful şi socio- 
„Limba Română, directorul logul Gh. M. Bârlea, a avut capacitatea de a trăi 
Casei Limbii Române , is NEI UR e 4 
Nichita Stănescu" . ÎNEI-0 proiecţie optimistă, plină de speranţă în 
ziua de mâine și în Dumnezeu”. De acolo vine 
inima curată, gândul senin, delicateţea și onesti- 
tatea cărturarului care a ştiut să adune la zestrea 
ereditară şi pe cea descoperită în cuvântul scris. 
Consumator de poezie autentică (și nu numai!), 
dar şi împătimit autor de versuri, har moştenit 
de la mama Ana, poetul de mai târziu avea să re- 
cunoască: „Am fost un copil care a citit foarte 
devreme. (...) Am început apoi să scriu poezii. 
Scriam în taină, mă preocupa acest gând, aveam 
o nuvelă scrisă în maniera Dumas. Cert este că 
eu n-am recitat poezii nici de Victor Tulbure, 
nici de Mihai Beniuc, nici dedicate patriei și par- 
tidului, pentru că mama făcea niște ritmuri de 
poezie populară minunate și, în general, o poe- 
zie de război care emoţiona oamenii. De altfel, 
primele poezii le-am citit, acasă, la Năneşti, ma- 
mei. Mama mă încuraja. Pot să spun că eu am 
avut cenaclu acasă, în familie”. Astfel se explică 
predilecţia ulterioară, de la maturitate, a poetu- 
lui pentru festivalurile maramureșene de poezie, 


EET RIOIMIÂINIĂ 


apreciate şi cunoscute în întreaga ţară, dar și fidelitatea nedezminţită mani- 
festată toată viața şi cu precădere în ultimii douăzeci de ani de către cunos- 
cutul poet, universitar și politician față de cultură, în general, și față de arta 
populară, în special, față de valorile tradiționale înmagazinate în Maramu- 
reşul natal. 


Mihai Gheorghe Bârlea, precum observă un coleg de senat, a slujit cu credință 
şi dăruire „cultura dincolo de orice comandamente politice”. Şi Domnia Sa a 
fost eficient nu numai în cultură. Având înalte demnități — consilier județean, 
prefect, senator, preşedinte şi membru de comisii parlamentare ş.a. —, a rămas 
un „om normal”, care a gestionat cu dexteritate și randament maxim relaţiile, 
situaţiile, problemele, conştient fiind că pentru a reuși să pui în valoare meca- 
nismele administrative moderne „trebuie să ai viteză de gândire şi viteză de 
acțiune”. Și, desigur, să-ţi onorezi cu devotament constant obligațiunile asu- 
mate, sprijinind obiective economice, sociale de anvergură, dar și planuri cu 
rezonanţă locală, deopotrivă importante pentru destinul comunității. 


A reușit să se afle în serviciul celor care l-au promovat în frunte, deoarece 
nu s-a ascuns în spatele ușilor capitonate și a avut cutezanţa să evadeze din 
captivitatea vechilor reflexe. Gh. M. Bârlea, aşa cum recunoaște și Domnia 
Sa, nu face parte din tagma politicienilor cu mentalitate tardivă, gălăgioși, 
agresivi şi impertinenţi. Patriotismul veritabil este un exercițiu de luciditate 
şi contează în mod categoric fapta, acțiunea, iar nu discursul bine apretat 
şi garnisit cu şmecherie. Or, elita ce aspiră la putere îmbracă adesea masca 
histrionică a patriotismului demagogic, dând, de fapt, prioritate intereselor 
private şi nu are nici decența necesară pentru a examina cu discernământ 
prezentul ingrat, dar nici curajul de a regândi (şi a acţiona în consecinţă!) 
viitorul comun proiectat într-un context de schimbări globale derulate cu 
o rapiditate rar întâlnită. Senatorul Gh. M. Bârlea face parte însă din cate- 
goria actorilor politici mai puţin spectaculoşi, dar cu serioase amprente în 
realitatea cotidiană. 


Rubrica Nota Bene propune cititorului câteva texte ce scot în lumină figura 
unui sincer prieten al Basarabiei, cavaler al meditaţiilor existenţiale, al gesturi- 
lor altruiste (sunt elocvente în acest sens implicarea în anul 2000 a prefectului 
Gh. M. Bârlea la elaborarea ediţiei speciale a revistei „Limba Română” dedi- 
cată Maramureșului sau asistenţa dezinteresată acordată recent unor persoa- 
ne din Republica Moldova - vezi. p. 71-75), chipul unui om pe care nu l-au 
afectat funcţiile. Gheorghe Mihai Bârlea este simplu, accesibil, cooperant, bi- 
nevoitor, generos cu toată lumea și în toate împrejurările. Așa cum îi stă bine 
unui politician european descendent din Maramureșul nostru istoric. 

Alexandru BANTOŞ în dialog 
cu Gheorghe Mihai BÂRLEA 
Identitatea etnică, de limbă şi cultură 
nu sunt valori de piaţă, ci de existență 
și nu se negociază 


- Stimate domnule senator Gheorghe Mihai Bârlea, propun să începem 
acest dialog abordând un subiect intens mediatizat în acest an, când se 
împlinesc două secole de la anexarea Basarabiei de către imperiul ţa- 
rist. Cum caracterizați acest segment de istorie derulată în cea mai mare 
parte în afara spaţiului geografic, politic, social și spiritual al neamului? 
Cum se vede din Maramureș linia mereu șerpuitoare și mereu rătăcitoa- 
re a destinului basarabenilor? 


— Fără să fiu istoric în sens academic, am convingerea că istoria este oglinda ce 
se interpune între trecut și viitor și ne facilitează să privim existența din ambe- 
le sensuri. Marele istoric Gheorghe Brătianu, polemizând cu fostul lui dascăl, 

Chişinău, 13 mai 2011. Al. Bantoş şi Gh. M. Bârlea la aniversarea revistei „Limba Română” 

| Repere biobibliografice 


Gheorghe Mihai Bârlea s-a născut la 10 februarie 1951, Nănești, Mara- 
mureş. 


Studii: este licenţiat în Filozofie (1980) și Drept (1993), Universitatea 
„Al. I. Cuza”, laşi, doctor în sociologie (2000), Universitatea „Al. I. Cuza”, 
laşi. 


Activitate profesională: bibliotecar și director al Bibliotecii Municipa- 
le Sighetu Marmaţiei, profesor la liceele nr. 1 și 2 din Sighetu Marmaţiei, 
consilier și consilier-şef al fostului Inspectorat pentru cultură al judeţului 
Maramureş (1991-1997), lector conferenţiar universitar la Facultatea de 
Litere din cadrul Universităţii de Nord Baia Mare (2000 - prezent), co- 
iniţiator şi director al Memorialului victimelor comunismului și rezisten- 
tei Sighetu Marmaţiei (până în octombrie 2007), coordonator al Bibliote- 
cii Centrale a Universităţii de Nord Baia Mare. 


Funcţii și demnități publice și politice: consilier local Sighetu Marmaţiei 
(PNŢCD, 1996-1997), prefect al județului Maramureş (PNŢCD, sept. 
1997 — oct. 2000), membru, vicepreşedinte al PDL Maramureş (din oc- 
tombrie 2006), consilier judeţean (PDL, din iunie 2008, lider de grup), 
senator al PDL Maramureş, colegiul nr. 3 (2008 - prezent); vicelider de 
grup PDL din Senatul României; preşedinte al Comisiei permanente co- 
mune -Senat şi Camera Deputaţilor pentru statutul senatorilor și deputa- 
ilor şi regulamentul organizării şedinţelor comune a celor două Camere 
(2009 — prezent); membru în Comisia pentru cultură și mass-media din 
Senatul României; prim-vicepreşedinte al organizaţiei judeţene a PDL 
Maramureș (2009, reales în 2010). 


Autor al volumelor: Din penumbră (versuri), Cartimpex, Cluj, 1998, 
71 p., (Herb); Lasă-te prădat (versuri), Editura Echim, Sighetu Marma- 
tiei, 1998, 72 p.; Eminescu: teme metafizice şi sociologice (eseuri), Editura 
Limes, Cluj-Napoca, 2004, 124 p.; Mentalități în tranziţie, Colecţia „Para- 
digme”, Editura Limes, Cluj-Napoca, 2004, 199 p.; Ceremonia clipei, Edi- 
tura Echim, Sighetu Marmaţiei, 2006, 82 p.; Umbra lucrurilor (versuri), 
Colecţia „Scriitorii la ei acasă”, Dacia XXI, Cluj-Napoca, 2010, 79 p. 

medievistul francez Ferdinand Loth, și-a propus să demonteze teza acestuia po- 
trivit căreia poporul român este „o enigmă și un miracol istoric”, susținând că, 
dimpotrivă, suntem unul dintre popoarele vechi ale Europei, căruia nu i-a lipsit 
curajul istoric în apărarea identităţii sale lingvistice, spirituale și creștine. Pentru 
celebrul lui tratat despre Basarabia — pământ românesc, refuzând să se dezică de 
el sub presiunea Moscovei și a scriitorilor staliniști de la începutul anilor '50, a 
plătit cu viaţa în închisoarea politică de la Sighetu Marmaţiei, azi Memorialul 
victimelor comunismului şi al rezistenței de la Sighet. Din păcate, Basarabia ca și 
Bucovina, situate într-un spațiu geopolitic expus intereselor imperiului rus și 
apoi sovietic, au plătit uneori pentru întreg neamul. A fost un fel de mone- 
dă-condiţie pentru a păstra statalitatea Moldovei, chiar dacă aproape înjumătă- 
țită acum 200 de ani, și a României la sfârşitul celui de-al Doilea Război Mon- 
dial, pentru a evita încă o dată pierderea Ardealului de Nord. Va fi greu, dacă nu 
imposibil, de inventariat suferințele, umilințele, deportările în masă, strategiile 
de mancurtizare, falsificarea matricei istorice a Basarabiei. Există limite ale re- 
zistenței umane, ale lașităţii calculate, cedări inevitabile, care siluiesc şi logica, 
şi adevărul istoric. Dar mai presus de orice a existat și există în Basarabia și în 
basarabeni cu adevărat un spirit eroic, o forță transcendentă în sens istoric, care 
au stat „în calea răutăţilor”. Conştiinţa de neam și de limbă nu se negociază şi 
basarabenii ne oferă suficiente modele și momente în acest sens, sau cel puțin 
așa se văd lucrurile din Maramureș, de la mine de acasă și din inima mea. 


- Să coborâm în timp, acasă, la anii juneţiei. Când, cum a intrat Basara- 
bia în atenţia Dumneavoastră? 


- Mi-e greu să aleg un moment, o dată fixă. Cu siguranță că din pruncie m-au 
frecventat frânturi de gânduri ce zburau spre Basarabia, o curiozitate, o mirare, 
o terra incognito, oficial trasată pe hărți R.S.S. Moldovenească, despre care oa- 
menii obişnuiţi, bunicii și străbunicii vorbeau în șoaptă, cu teamă, cu nostalgie 
rănită şi nevindecată despre partea lipsă / ruptă din trupul mult încercatei noas- 
tre Ţări şi pentru care s-au înroșit munții și izvoarele în două războaie mondiale. 


Rămâne memorabilă ziua când am întâlnit primul basarabean, poetul discret 
şi meditativ Liviu Damian, ajuns la Sighet cu o echipă de scriitori de la revista 
„Luceafărul” din București, între care se aflau Sânziana Pop, Mihai Ungheanu, 
Dan Fruntelată, Ion Gheorghe, exact în clipele în care s-a dat vestea că marele 
poet Nichita Stănescu „s-a mutat din moarte la viață”, după cum se exprimă 
Evanghelistul, şi în eternitatea Cuvântului. Îmi rezonează încă poezia lui, inti- 
tulată, dacă nu mă înşel, Învăţătorii de la sate, un elogiu liric de o rară frumu- 
seţe și profunzime adus vocației și meseriei de învățător, cel ce dă inocenţei 
lumină şi vieții primul sens. Aveam o antologie cu poeţi basarabeni, apărută 
la începutul anilor '80. Din ea am aflat în premieră că „Moldovenii când se 

strâng / Şi-n petreceri se avântă, / La un colţ de masă plâng, / La alt colț de 
masă cântă” (Petru Zadnipru). Astfel s-a aprins în mine dorința şi speranța 
ireversibile că veni-va ziua când sârmele ghimpate de pe cele două maluri ale 
Prutului, ruginite și blestemate, vor fi azvârlite în lada de gunoi și va fi readus 
la adevărata lui valoare istorică îndemnul cântat: „Basarabie frumoasă, / Pre- 
găteşte-te mireasă, / Că-ţi aducem peţitor / Steagul nostru tricolor”. Cu riscul 
de a părea desuet, n-am cum să-mi ascund sentimentele de atunci. 


- Ştiu că preocupările Dumneavoastră au fost și rămân legate în primul 
rând de suflet, de dragostea de neam, de limba română. În ultimele două 
decenii aţi manifestat interes, în mod special, faţă de soarta românilor 
din afara graniţelor politice actuale ale României... 


- Da, într-adevăr! La începutul anilor '90 i-am redescoperit şi recuperat pe 
frații maramureşeni din dreapta Tisei şi pe cei din Țara Fagilor, adică din Bu- 
covina, cu Cernăuţii lui Aron Pumnul, în a cărui casă am fost foarte mâhnit 
să aflu că locuiau doi colonei sovietici. Un sentiment la fel de tulburător și de 
straniu am trăit în cimitirul în care își dorm somnul de veci mari cărturari și 
personalități ai neamului, dar ale căror morminte și cruci sunt lăsate deliberat 
să roadă adânc în ele cariile unei istorii otrăvite, spre pierzania lor. Noroc că 
atunci i-am cunoscut, împreună cu poeţii Echim Vancea și Gheorghe Pârja, 
pe poeţii Ilie Zegrea, Arcadie Suceveanu, Vasile Ţărâţeanu, pe eminenții pro- 
fesori Ion Popescu, Alexandrina Cernov, Grigore Bostan, dar și pe scriitorul 


Împreună cu criticul literar Laurenţiu Ulici la Festivalul de Poezie de la Sighet 

Vasile Leviţchi, traducătorul lui Platnov în limba română, chiar dacă inițial 
cu caractere ruseşti. Împreună, în două seri memorabile, ne-am vindecat de 
scepticism și de fatalitate și am constatat că mai avem motive să credem în 
viitor, trăind în şi pentru aceeași limbă și același neam. 


- Drama românilor din afara Ţării, în special a românilor din jurul Ro- 
mâniei, a fost, este și va rămâne o problemă cu urmări grave pentru nu- 
meroși conaţionali. Ca unul ce sunteţi aproape de tot ce se întâmplă în 
Maramureșul de peste Tisa, în Bucovina și, desigur, în Basarabia, unde 
aţi descins în mai multe rânduri după 1989, vă întreb: Cum ar trebui să-și 
construiască politica externă România ca, indiferent de conjunctura po- 
litică şi de coloratura guvernanților, să existe o continuitate în aborda- 
rea problemelor pe care le înfruntă românii din afara graniţelor? 


- Nicolae Iorga a afirmat corect că România este o ţară înconjurată de români. 
Ei sunt autohtoni în pământuri înstrăinate, sunt pământurile lor, au suferit, 
luptă şi visează. De multe, dacă nu de prea multe, ori Ţara-mamă nu i-a putut 
ajuta fie din cauza unor factori politici externi, fie din cauza unor erori stra- 
tegice proprii. Totuși după Revoluţia din decembrie 1989 s-au făcut eforturi 
vizibile pentru restaurarea unor relaţii fireşti cu comunitățile românești din 
jurul României şi nu numai. Există o instituție guvernamentală — Departa- 
mentul pentru românii de pretutindeni, organizaţii neguvernamentale în Țară 
şi peste hotare ce sprijină proiecte menite să protejeze identitatea etnică, 
lingvistică și culturală a acestora. Institutul Cultural Român promovează pro- 
iecte de anvergură printr-o reţea de centre culturale în cele mai importante 
țări din lume și cu o strategie mai agresivă, în sens bun, de recuplare la circu- 
itul de valori contemporane. Sunt susținute publicaţii culturale și științifice 
în limba română, manifestări culturale de mai mică sau mai mare amploare. 
Mulţi tineri, mai ales din Basarabia și Bucovina, învață în România cu burse 
guvernamentale. Sunt eforturi bugetare şi logistice insuficiente, cu siguranță. 
E nevoie de o strategie mai coerentă pe termen mediu şi lung, o comunicare 
mai sensibilă și mai eficientă. Identitatea etnică, culturală, lingvistică nu sunt 
valori de piaţă, ci de existenţă. Investiţiile în acest plan conservă prestigiul tre- 
cutului și luminează viitorul comun. Dar dincolo de strategii, contează la fel 
de mult relaţiile interumane, prieteniile, voluntarismul, generozitatea, având 
ca liant nevoia intimă de a recupera ceea ce vicleniile istoriei, cum spune He- 
gel, au falsificat și ne-au arbitrat destinul împotriva voinţei noastre. În ce mă 
priveşte, de la aceste convingeri am plecat să îi cunosc, să îi recunosc pe româ- 
nii din dreapta Tisei, pe cei din Cernăuţi în aprilie / mai 1990. 


- În ce context v-aţi aflat pentru prima dată în capitala Republicii Moldova? 

— La Chișinău am venit la 28-29 noiembrie 1991, în calitate de consilier la In- 
spectoratul pentru cultură al județului Maramureș, împreună cu bunul meu 
coleg Ion Ardeleanu-Pruncu, director la Şcoala populară de artă din Sighet, a 
cărui fiu studia la Universitatea din Chișinău, având misiunea de a invita două 
formaţii la Festivalul de Datini de la Sighet, cu o tradiție de peste 43 de ani. Ne-a 
acordat audienţă cu amabilitate domnul Ministru lon Ungureanu, binecunos- 
cut în România deja. Convenisem cu Domnia Sa detaliile, noi angajându-ne să 
suportăm toate cheltuielile de deplasare şi cazare pentru două formații. 


- Ce impresii, amintiri aţi păstrat după acea vizită? 


- După întâlnirea de la Ministerul Culturii şi Cultelor, cu misiunea formal în- 
deplinită, ne-am deplasat la statuia lui Ștefan cel Mare, în Parcul Central, unde 
începeau să vină basarabeni din toate zonele, să sărbătorească Ziua Unirii din 1 
decembrie, la care urmau să participe invitaţi și din România, iar pentru partea 
de spectacol — maramureșenii Ștefan Hrușcă și Ion Zubașcu. Am trăit puternic 
impresia că statuia lui Ștefan și parcul cu aleea lui de scriitori eternizaţi în bronz 
sunt repere sacre pentru fiecare român basarabean, iar oamenii, cel puţin cei de 
pe platou, îmi păreau în sfârșit liberi, trăind fără rețineri bucuria că sunt români, 
că limba s-a descătușat. Am avut senzaţia că adevăratul Parlament al Moldo- 
vei, ba chiar al României, se mutaseră în perimetrul statuii lui Ștefan. Oame- 
nii făceau calcule, formulau predicții istorice, tatonau viitorul. La un moment 
dat însă, când dialogul şi sentimentele fierbeau și imaginaţia deborda, o ființă 
feminină, nu foarte arătoasă, de alt neam și limbă, a început să țipe și să ame- 
ninţe că „Basarabia este pământ rusesc” și că e gata să descarce kalașnikov-ul în 
noi. M-am trezit brusc la realitate! Reevaluând momentul, mi-am dat seama că 
această femeie este produsul simbolic și „arătarea concretă” a celor 200 de ani 
de ocupaţie (exceptând perioada interbelică, la rându-i cu multe incidente ne- 
fericite), agresivitatea în forma ei pură, un mental resuscitat și întreținut de nos- 
talgicii unui cadavru istoric — comunismul —, temă de meditaţie și de actualitate 
încă, dar şi de motivaţie în bătălia pentru un viitor european comun. 


- De prin 1990 se tot vorbește despre necesitatea elaborării unui proiect 
strategic naţional ce ar urma să ghideze dezvoltarea noastră ca naţiune, 
cultură și civilizaţie. Ce trebuie să includă un asemenea proiect? Cine 
urmează să-l elaboreze? 


— Admit că trebuie o strategie înnoită și înnoitoare, curajoasă, în care să se regă- 
sească dezideratele tuturor. Ea nu trebuie să fie un proiect birocratic, de cabinet, 
ci opera personalităţilor reprezentative ale românilor de pretutindeni. Omeni- 
rea trăieşte momente decisive şi, în consecinţă, naţiunile, statele, dacă nu vor să 
devină victimele globalizării, trebuie să pună în prim-planul politicilor intere- 

sele identitare, de cultură și civilizaţie. Responsabilitatea majoră cade în sarcina 
decidențţilor politici, dar şi a societăţii civile, care este de multe ori mai deschisă 
şi mai eficientă în comunicarea socială. Simplificând lucrurile, aș spune că în 
acest demers responsabilităţile se distribuie de la indivizi la instituții. 


- Să ne referim la românii din afară plecaţi din localităţile de baștină în 
căutarea unui alt destin. Or, emigrarea românilor, inclusiv a celor din 
Basarabia, constituie un fenomen abordat tot mai frecvent și tot mai 
alarmant. Care vor fi consecinţele acestui exod al populaţiei? 


— Migraţia nu este un fenomen nou și nici exclusiv românesc, dar, în acest mo- 
ment, odată cu deschiderea granițelor, ca efect al noii construcţii europene, 
migraţia din ţările cu probleme economice grave, îndeosebi cele fost-comu- 
niste, a căpătat dimensiuni îngrijorătoare. Ultimul recensământ din România 
confirmă tendința de depopulare demografică datorată atât migraţiei masive, 
cât şi scăderii indicilor de natalitate. Pleacă îndeosebi tineri, specialişti în di- 
verse domenii, care aduc servicii altor state. Dacă, de exemplu, imigranții ro- 
mâni din Italia s-ar întoarce în totalitate, această țară n-ar traversa doar o criză 
economică obișnuită, ci un veritabil șoc, întrucât românii, prin munca lor, 


m E 


În audienţă generală la Papa Benedict al XVI-lea (2010) 

contribuie cu aproape 5% la PIB-ul italian. Și în România am trăit un șoc si- 
milar, pentru că, în circumstanţele actuale, n-am avea cum să le oferim locuri 
de muncă. Iată cât de tensionate vremuri trăim! Criza economică devastatoa- 
re afectează toate statele în masă. Prognozele demografice indică o scădere 
a populaţiei României până în 2050 la puţin peste 16 milioane de locuitori. 
Pentru a contracara aceste tendinţe, e nevoie și în România, și în Basarabia de 
noi politici demografice care să ocrotească şi să încurajeze familia printr-un 
sistem de motivații sociale, educaționale, inclusiv de protecție socială. 


- Lipsa unei atari politici demografice se resimte în special la ţară. Dom- 
nule senator, satul a fost, este — va fi oare?, parafrazându-l pe Lucian Bla- 
ga, — veşnicia noastră? Ce se întâmplă astăzi în localităţile noastre rura- 
le? Care este / va fi destinul țăranilor și al intelectualilor din aceste zone? 


— Satul a fost și mai este în memoria colectivă parte din matricea noastră exis- 
tenţială și istorică. Am fost în istorie o ţară predominant formată din țărani. 
Multe din valorile noastre morale şi spirituale definitorii s-au fundamentat în 
orizontul satului, în spiritul tradiţiilor, în sentimentul sărbătorii atât de curat 
şi de animat de frumuseți inefabile. Din sate au plecat multe dintre marile 
personalități ale culturii și științei românești. Așadar, resursele noastre de 
creativitate și de valori umane au o legătură nemijlocită cu satul ca entitate 
etnologică și culturală. În ultimele decenii cunoaște inevitabil transformări 
profunde: migrație puternică înspre orașe, începând din anii 'S0 până la înce- 
putul anilor '90, în perioada așa-numitei industrializări socialiste. În etapa de 
tranziție politică și economică de după Revoluţia din '89 migraţia cunoaşte 
un proces de expansiune către țările din Vestul Europei, mai atractive ca stan- 
dard economic și de bunăstare. Satele tind să se depopuleze cu precădere de 
elementul tânăr. Indicele de natalitate este negativ. Aș putea spune că lumea 
satului trăiește un moment crucial, o tensiune de natură să-i redefinească fi- 
zionomia. Satul tradițional și ţăranul de ieri intră în amintire sau se mută în 
muzee. În întregime, habitatul rural preia, vrând-nevrând, efectele dinamicii 
socioeconomice ale globalizării agresive. Încă n-am făcut măsurători sociolo- 
gice care să ne răspundă la întrebarea ce / cât se pierde, ce / cât se câștigă în sfera 
valorilor specifice satului. Prestigiul intelectualului și condiţia lui în mediul 
rural rămân, de asemenea, teme de analizat, atât sub aspectul compatibilități- 
lor culturale, cât și al motivaţiilor pentru viaţa intelectualului la țară. 


Personal, în acest sens, sunt un optimist pentru că, încet dar sigur, atenuându-se 
diferenţele de civilizaţie dintre sat şi oraş, modernizându-se infrastructura şi 
utilităţile în mediul rural, care ridică nivelul de confort social, interesul pen- 
tru revenirea la sat va crește. Acest fenomen de re-ruralizare l-au cunoscut 

şi ţările occidentale cu câteva decenii în urmă, „fuga de la oraș”, sociologic 
vorbind, fiind foarte interesantă ca tendință. 


- Titlul tezei Dumneavoastră de doctorat — Mentalități şi transformări 
sociale în zona Maramureş în perioada de tranziție, susţinută la Univer- 
sitatea „Alexandru Ioan Cuza” din Iași în 2000 - denotă preocupările 
sociologului Gh. M. Bârlea, ancorate într-o realitate cotidiană, supusă — 
accentuez — unor spectaculoase şi neîntrerupte schimbări. Cum credeţi, 
care este vectorul transformărilor actuale din societatea românească și 
care va fi impactul lor asupra patrimoniului nostru identitar? 


- În cercetarea pe care am făcut-o am pornit de la ipoteza că și satul maramu- 
reşean, mai conservator în aparență decât cele din alte zone, este inevitabil 
afectat de transformări, unele fiind generate de vechiul sistem comunist prin 
procesele de colectivizare forțată, dar şi consecinţă a impactului și transfor- 
mărilor din perioada de tranziție postcomunistă. M-au interesat şi mă intere- 
sează modul cum se raportează în prezent țăranul maramureşean la valorile 
lui identitare — tradiţii, port, limbă, atitudinea față de muncă, satisfacția sau 
non-satisfacţia în relaţiile cu instituţiile statului, nivelul de educaţie, încrede- 
rea şi speranţa în viitor etc. Nu puţine sunt concluziile care indică o anumită 
îndepărtare de autenticitate şi o uşurinţă regretabilă de a prelua anti-modele 
promovate de o anumită parte a mass-mediei, interesul pentru câștigul ușor. 
În această zonă trebuie să intervenim pentru a nu risca un viitor agresat de 
preferinţe culturale de natură să denatureze ceea ce Dumneavoastră numiți 
„patrimoniul nostru identitar”. 


- În ce mod Maramureșul natal ar putea să-și păstreze inconfundabilă 
imaginea de tărâm în care frumuseţea locului, omului, spiritului, tradi- 
tiei să rămână neîntinată de învolburările vieţii cotidiene? 


- Pentru oricine locul nașterii este cel mai aproape de suflet. Subiectiv vor- 
bind, şi eu sunt, când mă gândesc la Maramureș, etnocentrist și îmi pare că, 
prin frumuseţea specifică și prin valorile morale în care am fost crescut, Ma- 
ramureșul este centrul lumii. Zic adesea, mai în glumă, mai în serios, că atunci 
când ascult muzica maramureșenească se mișcă codul genetic în mine. Lu- 
mea aceasta îmi aparține mie și altora ca mine, legaţi de Maramureș, dar asta 
nu înseamnă că locurile şi tradițiile din alte zone nu sunt la fel de frumoase și 
valoroase. E o complementaritate care definește identitatea noastră de neam, 
de cultură și de istorie. 


Îmi permit să afirm ceva ce poate părea paradoxal. Pentru a evita poluarea, 
kitsch-ul şi manelizarea va trebui să investim în strategii și politici culturale, 


EP TPI RIOIMIÂINIĂ 


pornind de la convingerea că tradiţiile nu sunt în opoziţie cu viitorul, ci mai 
degrabă cu ogorul din care el răsare. 


- Învăţământul este un domeniu familiar pentru Gh. M. Bârlea, cadru 
universitar, dar și factor de decizie în organizarea procesului educați- 
onal românesc. Ce se întâmplă în această sferă de importanță majoră 
pentru destinul țării? De ce racordarea la procesele internaţionale din 
domeniu influenţează calitatea instruirii tinerei generații? 


— Învăţământul românesc traversează un proces de schimbări profunde, prin 
care se urmărește compatibilizarea cu învățământul european. Noi avem o școa- 
lă cu puternice tradiţii, în spiritul moștenirii lăsate de Spiru Haret. Trebuie să 
recunosc că în ultimii 20 de ani, pe fondul transformărilor cotidiene, școala, 
la toate nivelurile, a intrat într-un anumit declin. Inclusiv statistic asistăm la o 
scădere a populaţiei şcolare datorită mai multor factori. Noua lege a educaţiei 
adoptată în România încearcă să schimbe oarecum filozofia și să propună un 
proiect educaţional având în centru elevul și studentul. Asistăm la o reformă 
instituțională care urmărește îmbunătăţirea logisticii și tehnologiei didactice, a 
curriculumului școlar, a motivaţiilor educaţionale. Din păcate, resursele finan- 
ciare sunt mult sub cerinţe, ceea ce afectează și procesul educaţional în sine, dar 
şi motivarea personalului didactic. Dezideratul e ca în următorii ani să se poată 
aloca ceea ce prevede actuala lege a educaţiei, adică 6% din PIB. Avem încă foar- 
te mulți tineri talentaţi care câștigă olimpiade naționale, există o tentaţie de a 
studia în universități europene şi americane de prestigiu. Regretul este că mulți 
dintre ei rămân să facă performanţă în altă parte și puţini se întorc acasă. 


Eu sper că tendinţa de revenire va fi pozitivă odată cu depășirea momentelor 
dificile pe care le parcurgem în plan economic și cu noile deschideri pe care 
ni le oferă statutul de ţară membră a Uniunii Europene. Bănuiesc că există 
similitudini și cu realitățile din Basarabia. 


- Sunteţi specialist recunoscut și în sfera bibliotecilor -— a biblioteco- 
nomiei. Ce se întâmplă în prezent cu aceste instituţii? De ce nu mai au, 
cu excepţii, desigur, prestaţia de altădată? Ce ar trebui să întreprindem 
pentru a ridica prestigiul lor în societate? 


- Bibliotecile au fost și rămân repere și focare culturale într-o comunitate, dar 
ele au astăzi concurenţi creați de societatea informaţională. Internetul oferă 
astăzi informaţii cu o viteză uluitoare. Aș putea spune că generaţiile noi îşi 
construiesc o nouă paradigmă de existenţă în jurul provocărilor IT-ului. Asta 
nu înseamnă că bibliotecile clasice și-au epuizat resursele. Cartea a devenit 
compatibilă cu internetul, bibliotecile sunt dotate cu tehnică informaţională. 

Dar continui să cred că frumuseţea și farmecul lecturii nu pot fi cunoscute 
navigând doar pe internet. Totuşi statisticile arată că interesul pentru lectură 
şi pentru carte rămâne ridicat. Iată de ce administratorii de biblioteci nu tre- 
buie să uite să depună eforturi și pentru a le dota, a îmbogăţi fondul de carte, 
pentru ca evenimentele din jurul acestora să capete mai multă vizibilitate și 
prestigiu. 


- Memorialul victimelor comunismului și al rezistenţei — Sighetu Mar- 
maţiei — este o pagină tulburătoare din biografia Dumneavoastră (aveţi 
calitatea de coiniţiator și, un şir de ani, de director al acestei instituţii). 
În ce măsură este justificată ideea creării unui asemenea muzeu? Care 
este impactul lui asupra procesului de cunoaștere și conștientizare a ce- 
lui mai dramatic capitol de istorie românească modernă? 


- Am spus la început, când se contura proiectul Memorialului, că acesta va fi cea 
mai importantă victorie a societăţii civile în perioada de tranziție postcomunis- 
tă. Sunt, evident, foarte onorat de faptul că m-am alăturat Anei Blandiana, lui 
Romulus Rusan, altor intelectuali de prestigiu din toate generaţiile, persona- 
lități ale vieţii publice și chiar politice, la realizarea Memorialului, considerat 
astăzi printre primele trei instituţii din Europa ce cultivă memoria istorică re- 
centă. Atunci când s-a început construcția acestuia, mulți erau foarte sceptici, 
alții dimpotrivă. Îmi aduc aminte cum ziarul guvernamental „Vocea României”, 
în anul '95, ţipa ca din gură de şarpe că vindem suferința la străini! 


În prezent se înregistrează peste 60.000 de vizitatori în fiecare an, ce recapitu- 
lează în tăcere, cu uimire și tristeţe, o parte din istoria noastră tragică sub co- 
munism. Este un loc geometric al suferinţei, dar și un loc geometric al reflecţiei 
despre trecut, despre ce înseamnă totalitarismul, mecanismul și victimele lui, cu 
un mesaj foarte precis pentru toţi: să nu uităm ca să nu repetăm răul produs de 
comunism, care a distrus, mutilat și falsificat nu doar destine individuale, ci și 
colective, a deturnat sensul nostru natural și rațional în istorie. 


- Să discutăm și despre politică - un domeniu ce acoperă întreaga di- 
mensiune a vieţii omului de azi. Ce înseamnă a face politică în România? 
Cum se simte un politician din arcul guvernamental într-o ţară asaltată 
de crize de tot felul? 


- Deşi neagreată și discreditată de toți, politică face toată lumea, la diverse nive- 
luri. Societatea modernă este de neconceput fără componenta politică. Marile 
decizii sunt politice. Nu este deloc comod să fii persoană publică şi om politic. 
Trăieşti destule momente de tristeţe și chiar de regret când constaţi că cei ce 
până mai ieri erau de aceeași parte a baricadei cu tine astăzi îţi sunt adversari, 

La Colocviul Romanului Românesc — 2006, alături de Echim Vancea, 
Augustin Buzura, Gheorghe Glodeanu şi George Vulturescu 


dacă nu chiar duşmani înverşunaţi. Dar politica trebuie privită și ca o meserie. 
Nu oricine are cu adevărat vocaţie pentru a se exprima politic în spaţiul public. 
Politica își pierde din prestigiu şi din cauza faptului că au acces la ea prea mulți 
veleitari, demagogi agresivi şi chiar nesimțiți. Dar politica nu e nici biserică, 
inevitabilă fiind confruntarea de idei; adversarii se mai și fluieră. Unii consideră 
că politica nu trebuie să aibă nicio legătură cu morala. Personal mă opun unei 
astfel de abordări şi continui să cred că politica nu trebuie disociată de morală 
şi că omul politic trebuie să-și legitimeze faptele şi din această perspectivă. Ca 
senator, înțeleg în primul rând să reprezint interesele celor ce m-au ales, adică 
ale cetățenilor Maramureșului, motiv pentru care în mod constant mă aflu într-o 
bună relaţie cu instituţiile administrative ale județului, cu cetăţenii, le cunosc 
problemele și, pe cât îmi este posibil, încerc să contribui la rezolvarea lor. Refuz 
să fac figura celui care, odată ajuns într-o poziție publică înaltă, vrea să fie cât 
mai puțin deranjat. Sunt un om implicat și, cred, generos şi disponibil. 


Traversăm o perioadă dificilă, tensionată din punct de vedere politic şi econo- 
mic. Dialogul politic este fracturat, spre regretul meu, ceea ce face ca uneori 
viaţa politică din România să pară un câmp de bătălie, și nu e tocmai încura- 
jator pentru societate. Eu cred în cultura dialogului și în oamenii care nu doar 
ridică probleme, ci și găsesc soluţii la ele. Noi am luat măsuri foarte dure şi 
nepopulare între anii 2010-2011, presaţi de realitățile economice și de criza 
galopantă pe care o cunoaște toată lumea și de care n-a scăpat încă nimeni. Se 
cutremură țări cu o forță economică mult mai mare, cu tradiții democratice 
mai solide. Dacă n-am fi fost ţară membră a Uniunii Europene, consecințele 

crizei economice pentru noi ar fi fost mult mai dramatice. De aceea, sper că 
măsurile anticriză luate, acompaniate de o solidaritate europeană autentică, 
vor readuce echilibrul nu doar în zona macroeconomică, ci și în orizontul de 
speranţă al oamenilor. 


- „Funcţiile şi demnităţile publice, trecătoare, amăgitoare și înșelătoare 
adesea, te înnobilează dacă faptele tale sunt pe măsură, adică bune”, afir- 
maţi Dumneavoastră undeva. Aţi urcat o scară ierarhică fascinantă și pu- 
teţi spune că aţi sorbit din plin paharul puterii. În ce ipostază credeţi că 
ați reușit să puneţi în valoare întregul potenţial de gândire și de creaţie 
pe care-l aveţi? Care dintre demnități v-au adus cele mai multe necazuri 
şi din ce cauză? 


- Indiferent de funcția și de poziția publică în care m-am aflat, tot timpul 
m-am rugat să mă ajute Dumnezeu să rămân un om normal. Şi cred că am re- 
ușit! Am „sorbit din paharul puterii”, cum spuneţi, dar am avut grijă să nu mă 
ameţesc, m-am ferit de cramele auguste, preferând relaţiile firești cu oameni. 
Bucuriile mele de aici vin şi nu din vin, ca să fac un joc de cuvinte! Chiar de-ar 
fi din cramele de la Cricova!... 


Sunt un om care m-am împărțit între viața publică, viaţa politică, poezie şi 
cultură, viața profesională, ca dascăl. Oriunde m-am aflat am încercat să las o 
urmă vizibilă şi demnă de respect. Nu mi-am evaluat performanțele, dar încă 
mai cred că am potenţial creativ. Las la aprecierea celor ce mă cunosc să pună 
ei pe cântar și viaţa, şi faptele mele. Am avut inclusiv momente dificile, am 
dus bătălii cu mine însumi, am fost tentat de retrageri, ameninţat de spectrul 
eșecului, de scepticism, dar tot în mine am găsit resurse de optimism şi de 
încredere, animat permanent de un sentiment al datoriei față de semenii mei. 
Am cultul prieteniei și cred că acest lucru m-a ajutat foarte mult în viață, m-a 
apărat de indiferență. Fără prieteni viața este ternă şi nesemnificativă. 


- Deşi aproape totalmente confiscat de politică, găsiţi totuși timp și pen- 
tru poezie. Este greu să rămâi fidel unei activităţi departe de vacarmul 
vieţii cotidiene? 


- Confiscat poate nu, dar inevitabil politica ocupă o parte semnificativă din 
viaţa mea din ultimii 20 de ani. Poeziei nu i-am fost fidel aşa cum mi-aș fi 
dorit, dar rămâne spaţiul meu intim de existență, de bucurii neasemuite. Far- 
mecul discret al lecturii, cum spune un critic literar, fie că e vorba de poezie, 
de eseu, de reviste culturale, nu s-a stins, cum la fel de provocatoare rămân în 
memorie întâlnirile pe care le-am avut de-a lungul vieții cu mari personalități, 
poeţi, prozatori, critici literari şi de artă. Am cunoscut mulți poeți și scriitori 

Chişinău, 12 mai 2011. Gh. M. Bârlea (primul rând, al doilea, dreapta) la Casa Limbii 
Române cu invitați la cea de-a 20-a aniversare a revistei „Limba Română” 


din generațiile '70, '80, '90. Mulţi dintre ei nici nu mai sunt printre noi. Mă 
doare într-un fel absenţa lor și mai ales a lui Laurenţiu Ulici, maramureșean 
de origine, care a contat cel mai mult în formarea multor scriitori maramure- 
şeni. La fel de legat mă simt de voi, fraţii din Basarabia, de Grigore Vieru, Leo 
Butnaru, Arcadie Suceveanu, Vasile Spinei, Nicolae Dabija, Vlad Pohilă, de 
tine, dragă Alexandru, și de Ana, distinsa ta doamnă și excepțional critic lite- 
rar. Ce tezaur de amintiri! Nu pot să uit anul 2000, când un număr al prestigi- 
oasei reviste „Limba Română”, pe care o conduci cu atâta pasiune și dăruire, 
a fost dedicat Maramureșului. Vizita ta și a Anei în Maramureş și apoi vizita 
delegaţiei de oameni de cultură din Maramureș la Chişinău, condusă de mine 
ca prefect al judeţului, sunt evenimente ce ne-au legat definitiv. Mi-ai făcut 
o onoare deosebită să mă inviți la aniversarea a 20-a de la apariția primului 
număr al revistei. Mi-am dat seama încă o dată ce faptă de cultură românească 
excepțională realizezi, cum apăraţi limba și cultura română ca pe niște cetăți, 
numai şi numai cu arma cuvântului și a credinţei în neam. Contaţi şi pe mine 
în demersul vostru, pe maramureșeni, pe toți cei care, precum geniul nostru 
tutelar Mihai Eminescu, au convingerea că românii sunt predestinaţi să joace 
un rol semnificativ în istoria Europei, ca popor şi ca stat! 


Aş zice, în final: ajută, Doamne, cât mai des să ne reîntâlnim în spovedanii 
alintate de bucurii și de speranțe comune! 


- Cu gândul la proiectele și speranţele comune, vă mulțumesc, domnule 
senator, pentru aceste mărturisiri / destăinuiri ce fac dovada neîntre- 
ruptelor legături dintre noi! Multă sănătate și mult bine Dumneavoastră 
şi tuturor celor dragi! 

Pe Gheorghe Mihai Bârlea l-am cunoscut cu mulți ani în urmă, atunci când 
era un tânăr poet, directorul Bibliotecii din Sighet, care organiza un festival 
maramureşean de poezie, unul dintre cele mai rezistente în timp, din mo- 
ment ce se desfășoară, cu participări notabile din toată țara, şi acum. Era 
prieten cu Laurenţiu Ulici care ne-a convins să ajungem pentru prima oară 
la festival, iar prietenul lui Ulici a devenit şi prietenul nostru. 


Aşa se face că atunci când am demarat proiectul Memorialului Sighet, i-am 
propus să colaborăm şi a devenit punctul nostru de sprijin într-un oraş de la 
600 de kilometri depărtare în care nu cunoșteam pe nimeni, iar el cunoştea 
şi era cunoscut de toată lumea. Astfel a început o colaborare care s-a în- 
tins pe ani de zile, Gheorghe Mihai Bârlea devenind între timp, în perioada 
1997-2000, prefect de Maramureş, iar apoi, în următorii câțiva ani, direc- 
tor al Muzeului Memorial. 


N-o să uit curajul şi demnitatea de care a dat dovadă atunci când, în calitate 
de prefect, a refuzat să înmâneze fostului director al „închisorii miniştrilor”, 
Ciolpan, decorația care îi fusese decernată ca veteran de război de către pre- 
şedintele ţării. Îi doresc din toată inima ca în continuarea carierei sale poeti- 
ce să dea dovadă de aceleași rare calități. 


Ana BLANDIANA 


Gheorghe Mihai Bârlea, poet de factură neoclasică în armură cu dungi când 
manieriste, când textualiste, interesant mai cu seamă prin seninătatea înfi- 
orată de o neliniște abia înfrunzită care-i domină percepția. [...]. Deşi fără 
obsesii tematice, ba chiar ocolind cu bună ştiinţă fixarea într-un singur ori- 
zont, poetul acordă totuşi o mai mare atenție acelor subiecte, de fapt pretex- 
te, care răspund sau corespund naturii sale elegiac-senine. 


Laurenţiu ULICI 


Senator al Maramureşului istoric, prodecan al Facultăţii de Litere, trecând 
peste evenimente asemenea apei tumultuoase mereu curgătoare, cu o energie 
inepuizabilă, mereu decis către mizele mari. Gheorghe Mihai Bârlea știe 
că sufletul său este liber, păstrându-şi inima mereu neatinsă de sentimentul 
urii, împărțind cu prietenii clipele de mare bucurie. El cunoaşte mereu pro- 
priul său Drum. El are un Destin de împlinit și este mereu într-o continuă 
mişcare, o mişcare ascunsă, pe care nici cei mai apropiaţi nu o cunosc. Învă- 
tând mereu, el nu repeta niciodată aceeași greşeală. 


Prof. univ. dr. Petru DUNCA 

| Gheorghe Mihai BÂRLEA 


Bunavestire 


Ceea ce pentru unii este piatră 
şi opreliște 
pentru mine este priveliște 


câtă bucurie cuprind ochii 
mișcătoare sunt toate 

se înnoiesc de floare în valuri 
de parcă vorbesc: 


ce-am semănat a înspicat 
ce-am gândit a rodit 
ce-am crezut a înviat. 


Te bucură 


Te bucură de frumuseţea lumii 
crede că ești în rai 
toate darurile sunt și pentru tine 


dragostea ce te încearcă 

toate cele ce urmează încă 

vor dura cum durează în piscul 
unui munte o stâncă 


culege din inima ta rând pe rând zilele 
ca toamna ispititorul rod 
din grădinile intraurite 


vei auzi tunete și fulgere 
dar nu te teme — 
vei fi învingător 


| Din noul volum Parabola fericiţilor. 


hălăduind prin grădini 

te vei uimi cum se înnoiește soarele 
răsăritul se mută-n asfinţit 

aşa cum poate toate au fost 

la începuturile lumii 

încât te va străbate gândul 

că viaţa ta este fără sfârșit 


Cer şi înstelare 


Dacă ai făcut un rău 
îl vei vindeca 

dacă ai făcut un bine 
îl vei înmulți 

cu putinţă-i totul 
dacă poţi iubi 


viu e trupul tumultuos 

gol ca-n valuri vara saltul 
dacă gura va secătui 

vei primi cuvinte din înaltul 
cer şi înstelare 

unde-i și iubire 

şi cuvânt răsare 


Iarba dragostei 


Dăruiește din toată ființa ta 
ceea ce ochii altora cer 
şi inima le tânjeşte 


bogat în frumuseţe 
să te soarbă din ochi 


bogat în simţire 
să te împartă precum păsările 
grâul dat în pârg 


peste mânia ta să nu apună soarele 


din trupul tău — 
când nu va mai fi — 
iarba dragostei va răsări 

Incremenire 


Răstorni ochiul în tine 
faci din alb negru 

eşti ca piatra care tace 
şi apa în neastâmpăr 


îţi lipseşte o lacrimă 

fără de care trupul este mormânt 
şi zilele fără de rost 

îngerul din tine a plecat 

sau n-a fost 


Invierea 


Când vor învia morții 

nu le va mai fi milă de trup 

au învăţat să fie liberi 

în cer nu există graniţe între stele 


nimeni nu se va împiedica în cuvinte 
totul va fi privire şi însetare de frumos 
iar adevărurile se vor alinia înțelepciunii 


tărâmul lor nu se va cutremura 
când vor mărșălui cetele de îngeri 
să cucerească grădinile Edenului 
unde nu este sfârșit nici îndoială 
ci împlinire fără de moarte 


Ocoliș 


Poeţilor 


În viață par nefolositori 
n-or spune nimănui cum s-au dus 
numai se va vedea că nu-s 


li se vor înălța imnuri și pomeniri 
li se vor ierta toate fărădelegile 
imaginaţiei 


câtă milostenie pe pământ 
atâta iertare li se promite 
în ceruri 


nu e poet 

să nu aibă această speranţă — 
pentru a ocoli orice asemănare 
cu realitatea 


Parabola fericiților 
după Matei 


Să vezi ce alţii numai aud 
să auzi ce alții doar văd: 


cerul închis într-o piatră neziditoare 
căzută în drumul lor 


pământul încremenit în sine 
mișcător între ceruri 
spre neliniștea ochilor 


în legănarea spicelor vara 
secerătorii dintre spini 

răbdători ridică ochii 

aşteaptă să se înveselească de ploaie 
iar gura lor flămândă cântă: 


de frumuseţea pruncilor mi-e dor 
şi de desăvârşirea lor 


auzind văzând 

şi văzând auzind 

se visează cei așteptați 
la ospăţul fericiților 

În vis 


În vis 
traversat de migrene 
vorbeşti cu viii și morții 


printr-un cer în alt cer 
treci dintr-o lume în alta 


amintirile din copilărie 
invadate de îngeri și demoni 
așteaptă la poarta raiului 


idealurile tinereții nu îmbătrânesc 
precum la gâtul unei adolescente 
şiragul de mărgăritare 


niciodată nu e noapte 
nici devreme nici târziu 


dar dorinţa şi neliniștea 
iubirea și teama 
sunt ca în viaţa cea de toate zilele 


În mijlocul viei 


lată-mă în mijlocul viei 
pe care stră-străbunul 
a gândit-o 


străbunicul a răsădit-o 
bunicul a înzdrăvenit-o 


tata s-a încumetat să culeagă 
boabe puţine 

ca să le dea mie și fratelui 
întru dragostea aproapelui 


Miri 


Ea în stânga 

el în dreapta ei 

dacă timpul s-ar opri 
ar deveni zei 


dacă sărutul înflăcărat 
s-ar preface în aripă 

ar zbura arşi de dorință 
pentru o clipă 


Taina nunții 


Lucrează să se surpe pereţii urii 
şi din două trupuri 
se va împlinii unul nou 


împăcarea uită greşeala 
aduce pacea 

să vă lumineze 

plata va fi pe măsura faptelor: 


miri pregătiți de taina nunții 
cuprinși de pecetea darului 

nu veţi mai simți 

apăsarea întunecatei singurătăți 


Zid şi Zidire 


tu vezi zidul 
eu, zidirea 


tu vezi luptătorul 
cel dinainte 

şi următorul 


tu vezi învinsul 
eu, scutul 

tu vezi sfârșitul 
eu, începutul 


Zile și nopți 


Nici că putem gândi 
ziua fără de noapte 
noaptea fără de zi 


cercetăm semne de departe 
să înțelegem ce le leagă 
ce le desparte 


deşi egale 
de-a lungul și de-a latul 
ele nu străbat aceeași cale 


astfel vreodată 

nu-i de conceput să fi fost 
noapte fără de zi 

zi fără rost 


tot ce-i zămislit din genune 
răsare şi când apune 


fără de margini și întrepătrunse 
pentru vecii vecilor rămân 
marea mirare dintre cele ascunse 

Svetlana VICOL 

Senatorul de Maramureș 

sau ce înseamnă să fii un adevărat 
ales al poporului 


Sufletul meu este plin de emoții și de un profund 
sentiment de recunoștință pentru cele văzute şi 
trăite în Maramureș. lată de ce mă grăbesc să vă 
împărtăşesc din bucuria mea, căci o bucurie îm- 
părtășită cu altcineva este de câteva ori mai mare. 
| Am beneficiat de cordialitatea dezinteresată a 
il oamenilor care locuiesc pe acele meleaguri mi- 
SV. — ucraineancă originară  nunate — unele dintre cele mai frumoase de pe 

din satul Nihoreni, raionul pământ —, de dorinţa lor sinceră de a acorda un 


Râşcani, Republica Moldova, ajutor cu adevărat frățesc tuturor celor care au ne- 
absolventă a Institutului 
Agricol din or. Umani, 
Ucraina, agronom, ...Trenul ne ducea de la Iași spre inima Transilva- 
profesoară la Colegiul niei și noi admiram mirificul peisaj de iarnă care 
Agroindustrial din Râşcani. 


voie de el. 


se perinda la fereastra vagonului și despre care 
Vasile Alecsandri scria cândva: „O, tablou! Măreţ! 
Fantastic!” Într-adevăr, este imposibil să redai 
frumusețea Carpaţilor înzăpeziți. 


Ajunşi în Baia Mare, am hotărât să aflăm câte 
ceva despre băile saline din Maramureș. Ne-a 
mirat că un om absolut necunoscut, Mihai Chi- 
rău, aflând ce dorim, a soluționat problema pe 
loc, telefonând și rezervând locuri pentru noi 
într-o pensiune. Foarte curând am urcat în au- 
tocar şi am plecat în munți, de unde nu încetam 


Acest articol constituie impresiile recentei călătorii în 
Maramureş a trei turişti basarabeni, o circumstanță 
ordinară ce ilustrează la modul practic implicarea unui 
împuternicit în viața culturală a comunităţii din care 
face parte. 

să ne desfătăm ochiul privind vilele bogate, străzile, bisericile. Totul părea 
nou şi neobişnuit. 


La Ocna Şugatag am găsit pensiunea căutată şi pe doamna Aurelia, mereu 
zâmbitoare, care ne-a cazat fără niciun fel de probleme. Pensiunea ne-a plăcut 
foarte mult. Nu mai vorbim de băile saline, unde ne-am tratat coloana verte- 
brală, sistemul osos şi aparatul locomotor. Aş dori să le spun compatrioților 
mei: Mergeţi la Ocna Şugatag! Este un miracol al Maramureșului, este un sa- 
natoriu atât pentru oameni înstăriți, cât şi pentru cei cu venituri mai modeste. 
Nu aveţi teamă să călătoriţi în România, pretutindeni veţi fi întâmpinați drept 
cei mai dragi oameni, veți fi ajutaţi şi onoraţi. În Maramureş, de exemplu, ori- 
ce locuitor vă va asculta cu atenţia care-l caracterizează, vă va linişti cu vorba 
lui duioasă și vă va trata cu toată bunăvoința. 


Aflând despre locurile deosebite din împrejurimi, am hotărât să plecăm în zi- 
lele de odihnă la Sighetu Marmaţiei. Mai întâi, am luat calea spre stația de au- 
tobuze. Am așteptat o bucată de vreme, dar acesta tot nu venea. Şi iată că toc- 
mai aici au început minunile în care nici nouă nu ne vine a crede până acum. 
Şoferul automobilului care a oprit, chiar la prima noastră încercare de a prin- 
de o mașină, s-a dovedit a fi domnul senator Gheorghe Mihai Bârlea. Aflând 
că suntem din Republica Moldova și că dorim să cunoaștem acest colț de rai 


îi 


N il 3 j ; 
yra 


az 


Senatorul Gh. M. Bârlea cu Olga şi Svetlana Vicol (dreapta) 

al României, unde s-a născut, a crescut și } 
muncește, ne-a povestit cu multă inspira- 
ţie despre locurile de importanţă istorică | 
şi culturală de aici și chiar ne-a ajutat să 
le vedem. 


Am vizitat mai întâi Cimitirul Vesel, situ- 
at la vreo 20 de kilometri de oraș, în co- 
muna Săpânța. Asemenea lucru nu mai £ 
există în lume. Pentru noi a fost foarte in- | 
teresant să citim epigramele glumeţe de 
pe cruci, care relatau despre viața oame- 
nilor: cine a fost, cum a trăit, ce i-a fost 
mai drag pe lume. La unele morminte 
faci cunoștință, pur şi simplu, cu destinul 
celui ce-și are somnul de veci: mă rog, a 
trăit, a muncit, a iubit, a crescut copii, a 
decedat. La altele însă te prăpădești de 
râs, nu alta. Chiar și crucile sunt neobișnuite, acestea fiind vopsite în albastru 
sau în galben. Dar ce vă tot povestesc eu — mai bine mergeţi într-acolo și veți 


vedea cu ochii proprii! 


După aceasta am vizitat Memorialul victimelor comunismului, unicul în Eu- 
ropa, al cărui director a fost o vreme domnul Gh. M. Bârlea. La prima vedere, 
acesta pare un edificiu vechi ca multe altele, construite în sec. al XIX-lea, și 
nu-ţi prea atrage atenţia. Dar clipele petrecute în fosta pușcărie ne vor rămâ- 
ne pentru mult timp în memorie. Mergeam dintr-o celulă în alta, examinam 
exponatele și inimile noastre se umpleau de durere, ne apuca o mare tristeţe. 
Un om cu mintea trează nu poate înțelege fărădelegile care au domnit aici în 
timpul regimului comunist. „Cine nu este cu noi, este împotriva noastră!” era 
sloganul acestei închisori, care a sfărâmat destinele multor mii de țărani, mun- 
citori, dar și intelectuali, slujitori ai cultelor. Puţini au supravieţuit torturilor 
şi doar unora dintre ei le-a fost dat să scape cu viaţă. Este imposibil să citeşti 
fără durere și fără să te cutremuri versurile pe care deținuții le-au înșiruit pe 
pereţi. Părăsind muzeul cu lacrimi în ochi, am încercat un profund sentiment 
de recunoștință față de oamenii care l-au creat în semn de avertisment pentru 
viitor. O asemenea nedreptate şi o asemenea violență nu mai pot fi tolerate. 


Dar itinerarul nostru nu s-a încheiat aici. Deşi a doua zi domnul Bârlea in- 
tenționa să plece în cu totul altă parte, ne-a propus să-l însoțim din nou și cu 
această ocazie să vizităm mănăstirile Săpânța-Peri, Bârsana, precum şi Mu- 

zeul Satului sub cerul liber. El ne lăsa într-un loc anume, își căuta de treburi, 
apoi ne recupera. Porneam, astfel, mai departe, captivate de istorisirile unui 
om deosebit al locului despre frumuseţea plaiurilor maramureșene, despre 
legendele, obiceiurile și tradiţiile acestui judeţ al României. La Muzeul Satu- 
lui ghid ne-a fost chiar domnul senator. Comentariile dânsului erau pătrunse 
de o dragoste rar întâlnită față de plaiul natal, de o mândrie nedescrisă pentru 
pământul strămoşilor. 


Fiind profund recunoscătoare pentru generozitatea senatorului român, pe 
care îl întâlneam pentru prima dată şi care ne-a ajutat dezinteresat în tot 
acest timp, devenind un înger păzitor al nostru în adevăratul sens al cuvân- 
tului, la întoarcere în pensiune nu ne mai dădeam rând să ne împărtășim 
impresiile. „Așa este alesul nostru, precizau interlocutorii. Domnul Bârlea 
îi ajută pe toţi, oricine ar fi: copil, om în vârstă sau bătrân, fiecăruia îi dă o 
mână de ajutor”. Şi, într-adevăr, locuitorii Maramureșului ştiu că domnul 
Bârlea, pe care l-au votat, este senatorul lor. De fapt, dumnealui îi cunoaște 
pe mulți dintre ei, se străduieșşte să-i sprijine la greu. Acest adevăr l-am con- 
statat aievea și noi. Am văzut cum la Ocna Şugatag s-a apropiat de senator 
un omulean și dânsul a început a-l descoase: cum îi merg treburile acasă, în 
familie, la serviciu. Iar când a auzit că acesta nu are bani, a scos pe loc golo- 
ganii pe care îi avea zicându-i: „Mergi şi ia de ale gurii pentru cei de acasă!” 
Nu ştiu câți demnitari, cu o asemenea carieră, sunt în stare să înțeleagă ne- 
voile și aspiraţiile oamenilor simpli. 


L-am întrebat: „Cum să vă mul- 
tumim pentru tot binele pe care 
ni l-aţi făcut? Prin ce l-am meri- 
tat noi?” El ne-a răspuns: „Nu vă | 
deranjaţi. Probabil aşa a vrut Cel 
de Sus!” 


Fiind în Maramureș, am aflat că 
domnul Gh. M. Bârlea are senti- 
mente aparte pentru Basarabia, 
că vine des pe la Chișinău în ca- 
litate de om politic, de scriitor 
şi de membru al colegiului de 
redacţie al revistei „Limba Ro- 
mână”. Revelația cea mare am 
avut-o însă la întoarcerea acasă. 
Văzând pozele din călătorie, Li- 


liana (Nemciuc), nora mea, ori- 
ginară din raionul Cantemir, ab- 
solventă a Universităţii de Nord 
din Baia Mare, avea să exclame: 
„În Maramureş v-a fost ghid ex- 
celentul nostru profesor, domnul 
doctor Gheorghe Mihai Bârlea!” 


Cât de mică, mi-am zis, este to- 
tuși lumea! Şi cum toate se leagă 
prin puterea Domnului! 


Mărturisesc sincer: sunt foarte 
bucuroasă că în România se nasc 
astfel de oameni. Mi se pare abso- 
lut incredibil; eu, pur și simplu, 
nu-mi pot imagina o asemenea în- 
tâmplare în Republica Moldova: 
are „curajul” un oarecare deputat 
de al nostru să se oprească așa, 
din proprie dorință, din drumul 
său şi să ia în maşină trei femei ne- 
cunoscute, iar pe urmă să le mai 
şi însoţească într-o călătorie prin 
Moldova natală. Despre care de- 
putat de la noi am putea afirma cu 
respect: acesta e „alesul” nostru, 

ne cunoaştem personal pentru că ne știe necazurile, grijile şi muncește întru 


binele celor mulți? 


Este posibil ca senatorul Gheorghe Mihai Bârlea să și fi uitat despre cele trei 
persoane, pe care le-a întâlnit accidental, ajutându-le să înțeleagă ce înseam- 
nă Maramureșul pentru cultura română și cea universală. Totuşi Domnia Sa 
are atâtea griji pe cap! Eu însă ţin neapărat, în semn de recunoștință, să mă 
închin în fața dumnealui până la pământ și să-i spun: „Sunteţi un domn JOS 


PĂLĂRIA? 

Ana BANTOŞ 
Ștefan Baştovoi. Evadarea din clişeu* 


AB. — conf. univ., doctor 
habilitat în filologie. Direcţii 
de cercetare: literatura 
română, literatura universală 
şi comparată, teorie 

literară. Publicaţii recente: 
Reabilitarea autenticului. 
Culegere de articole și 
studii critice, Chişinău, 2006; 
Deschidere spre universalism. 
Literatura română din 
Basarabia postbelică. 
Monografie, Chişinău, 2010. 


BAȘTOVOI, Ştefan (4.8.1976, Chişinău). Poet, prozator 
şi eseist. Este fiul Claudiei, absolventă a Institutului de 
Artă din Chișinău, Secţia regie, şi al lui Valentin Bașto- 
voi, absolvent al Facultăţii de Filozofie, Universitatea din 
Leningrad (actualul Sankt Petersburg), fost profesor de 
logică formală la Universitatea Pedagogică de Stat „Ion 
Creangă” din Chişinău. La puţin timp după nașterea vi- 
itorului scriitor, familia se transferă în cătunul Oricova 
din raionul Călărași, unde tatăl devine mai întâi pădurar, 
apoi propagandist al ateismului științific la Secţia raională 
de cultură. În copilărie Ștefan Baștovoi este pasionat de 
sport, muzică și pictură. După absolvirea Şcolii de Arte 
Plastice pentru copii din Călăraşi (1991) urmează Liceul 
de Artă „Octav Băncilă” din Iași, Secţia pictură monu- 
mentală (1996-1998), studiază la Facultatea de Filozofie 
a Universităţii de Vest din Timișoara (1996-1998), după 
care se retrage la Mănăstirea Noul-Neamţ din Basarabia, 
în 1999 călugărindu-se şi primind numele Savatie, fiind 
hirotonisit ierodiacon în 2000 şi ieromonah în 2002. Este 
absolvent al Academiei Teologice din Kiev. Redactor, 
principal-ieromonah al publicaţiei „Opinii şi credinţe”. A 
predat iconografia la Seminarul Teologic din Chișinău. 
Un timp a fost consilier cultural al Arhiepiscopiei Tomi- 
sului, unde a fost ridicat în rangul de protosinghel (egu- 
men). În 2005 a făcut parte din Comisia pentru validarea 
textelor liturgice de pe lângă Sinodul Bisericii Ortodoxe 
Române, unde a contribuit la scrierea slujbelor pentru 
doi sfinți români: Grigore dascălul și Gheorghe de la 


Mănăstirea Cernica. Susţine mai multe conferinţe și seri 


* Articol elaborat în cadrul proiectului „Valorificarea 
identităţilor culturale în procesele globale”, cofinanțat 
din Fondul Social European prin Programul Operaţi- 
onal Sectorial Dezvoltarea Resurselor Umane 2007- 
2013 „Investeşte în oameni”. 

duhovniceşti în România, cu preponderență adresate tinerilor. Publică în „Caiete botoșă- 
nene”, „Basarabia”, „Dacia literară”, „Sympozion”, „Vatra”, „Timpul” (Iaşi). Deţine Premiul 
Uniunii Scriitorilor (1996, 2008). 


În timpul studiilor la Iași face cunoştinţă cu scriitori de aici, devenind membru activ al 
Cenaclului „Junimea”. Publică primele versuri în „Curierul de Nord”, Bălți (1993), debu- 
tul editorial fiindu-i marcat de volumul de poezie Elefantul promis (1996). Cu numele de 
mirean Ştefan Baştovoi, după volumul de debut, a mai publicat Cartea războiului (1997), 
Peștele Pescar — poveste (1997) şi romanul Iepurii nu mor (Pentru copiii sovietici care au 
crescut mari), care a cunoscut mai multe ediţii (prima - în 2002), iar după convertire 
publică volumele: Idol sau icoană? şi Ortodoxia pentru postmodernişti (Articole şi schi- 
te), în colaborare (2001), Între Freud și Hristos (2001), Despre curaj şi libertăţi în orto- 
doxie (2002), În căutarea aproapelui pierdut, O pogorâre la iad (2002), romanul Nebunul 
(2006), Când pietrele vorbesc (2008), Audienţă la un demon mut (roman, 2009), Diavolul 
este politic corect (2010) ş.a. 

La etapa formării sale ca mânuitor de condei, Ştefan Baştovoi se regăseşte, 
rând pe rând, după propria sa afirmație, în operele lui Coşbuc, Eminescu, 
Bacovia, Trakl, Ionescu, Freud, Nietzsche, Garcia Marquez, Cehov, Gogol, 
Salinger, Dostoievski, Steinbeck, Salvador Dali, Picasso, Van Gogh. Scrie- 
rile autorului se constituie, în mare măsură, ca expresie a experienței „unei 
cumplite şi profunde înșelări” de care au avut parte „foştii sovietici”, această 
înşelare fiind câştigul celor din spaţiul ex-sovietic, în raport cu restul 
lumii: „...Noi ştim cât este de dureros să descoperi că ceea în ce ai crezut a 
fost o minciună”, scrie autorul în Ortodoxia pentru postmodernişti [1, p. 39]. 
Dezvăluirea minciunii în care au fost condamnaţi să trăiască toți, de la copilul 
din clasele primare până la adulţii care activează în toate domeniile, constituie 
obiectivul creaţiei sale. În aceste condiții, intrarea în Biserică, după cum va 
mărturisi în una din conferinţe, va însemna pentru el „dezbrăcare de comple- 
xele de poet, de scriitor, de om modern și postmodern, care crede că are ceva 
deosebit de spus”. Într-un cuvânt, „dezbrăcarea de complexul originalității”, 
echivalentă cu ieșirea dintr-un clișeu, cel al postmodernităţii. Dezbrăcarea 
aceasta, trădând, de fapt, o criză de identitate, îl va preocupa în cele mai multe 
dintre cărțile sale, în care cheie de boltă este afirmaţia: „Atunci când Dumne- 
zeu a fost scos din universul spiritual al omului, s-a produs o catastrofă fireas- 
că, prin care s-a încălcat legea gravitaţiei lui interioare. Omul, care este o ființă 
direcționată natural spre desăvârşire, trăieşte criza insuficienţei mijloacelor 
în raport cu aspirațiile” [1, p. 82]. Itinerarul pe care s-a ajuns până aici este 
urmărit treptat, deși cu intermitențe, începând de la grecii antici şi până la 
lumea postmodernă, o atenţie mai specială acordându-i-se romantismului, de 
la care, precum se ştie, a început orientarea radicală spre modernitate şi post- 
modernitate. Odată fixat sensul curent atribuit termenului „romantic”, însem- 
nând „visător şi îndrăgostit” şi identificând romantismul cu o stare de suflet, 
autorul îşi poartă cititorul prin labirinturile poeziei romantice, ale celei având 
tangenţe cu simbolismul (la Baudelaire), expresionismul (la Georg Trakl), 
suprarealismul (la Salvador Dali), pentru a delimita zonele inaccesibile și ire- 
ale ca fiind specifice idealului romanic. Urmărită la Eminescu şi Holderlin, 
moartea ca eliberare îi prilejuieşte eseistului reflecții despre elemente ce țin 
de viziunea „indică” sau „orientală” a reîntoarcerii în „eternul haos”, în „haosul 
primordial” de la care a apărut lumea [1, p. 106], despre sentimentul deșer- 
tăciunii şi al negării budiste tipic eminesciene, despre refuzul romanticilor de 
a crede într-un Dumnezeu, despre paradox și antiteză, care constituie piatra 
unghiulară în arhitectura literaturii romantice, dar care, în fond, „denotă nesi- 
guranţă şi neclaritate” [1, p. 113]. Concluzia lui Savatie Baştovoi este că „ro- 
manticii nu puteau fi creştini prin definiție”, deşi nu erau atei, și că „Eminescu 
nu a avut niciodată nici cea mai mică înțelegere pentru creştinism și idealurile 

creştine” [1, p. 126-127], argumentele doveditoare în acest sens, căutându-le și 
în Luceafărul analizat în paralel cu Demonul lui Lermontov. Pentru romantici 
conta, mai mult ca orice, libertatea, „pe care am dobândit-o cu toții în urma 
căderii noastre”, afirmă, din perspectivă romantică, autorul. Pieirea speranţei 
din sufletul romanticilor şi deznădejdea îi îndreaptă spre spaţiile singuratice, 
inclusiv spre cele ale copilăriei și ale naturii, concepute ca un cadru recupera- 
tor al divinității. Este interesant să observăm în acest moment cum știe aten- 
tul ochi al investigatorului să refacă echilibrul demonstrațiilor sale, readucân- 
du-l pe Eminescu în făgașul credinţei străbunilor: eseistul va reţine factura 
specială a poeziilor eminesciene despre natură, păstrând în ele „fiorul bun 
al poeziei populare”, în preferința romanticilor pentru folclor, și în cazul lui 
Eminescu de asemenea, văzând „fericirea de a se naște în mijlocul unui popor 
creștin ortodox” şi de a fi „benefic influențat de latura luminoasă a folclorului 
național” [1, p. 131-132]. 


Din tot ceea ce scrie Savatie Baştovoi lasă să se înțeleagă că umilirea sa în fața 
gândirii geniului creştin este cauzată de înțelegerea deosebirii dintre căutarea 
de către suflet a poeziei în exterior și căutarea poeziei în interiorul sufletului. 
Acelaşi lucru se desprinde și dintr-un dialog cu Dumitru Crudu, coleg de ge- 
neraţie. Solicitat să explice de ce repudiază poezia din Un diazepam pentru 
Dumnezeu, Savatie Baştovoi, în scurta incursiune în istoria acestor versuri, 
între altele, aduce detalii despre felul cum s-a constituit postmodernismul 
basarabean: autorul Unui diazepam... afirmă că la cei 18 ani, câţi avea când a 
scris, în condiţii de spital, versurile respective, nu auzise „nici măcar o singură 
dată cuvântul postmodernism”: „...este diazepamul dat dumnezeului din noi, 
diazepamul educaţiei ateiste. lar eu am primit această educație” [1, p. 178]. 
Despre aceleași versuri va mai spune că sunt „o reducere la absurd a utopi- 
ei nietzscheene despre supraom. Este documentul absenței lui Dumnezeu și 
al unei cumplite însingurări” [1, p. 181]. Ciclul de versuri fiind alcătuit din 
20 de poezii, în carte au fost incluse doar 7 şi, conchide autorul, „uite că a 
făcut atâta gălăgie, încât am ajuns, dintr-o şagă, postmodernist” [1, p. 179]. 
Ajuns „dintr-o şagă” postmodernist, va afirma că niciodată nu s-a considerat 
postmodernist, nici mai târziu, „când postmodernismul devenise la modă la 
noi” [1, p. 181] și când ştia deja mai multe despre acesta, autorul căutând, cu 
tot dinadinsul, să explice ortodoxia pentru postmoderniști. Astfel, întrebat 
altădată ce l-a determinat să renunțe la existența lumească și la poezie, Savatie 
Baştovoi a răspuns că nu a renunțat, ci doar s-a mutat cu locul. În ce con- 
stă mutarea reiese cu claritate din următoarea caracteristică făcută societății 
contemporane de către autorul Ortodoxiei: „Societatea contemporană, care 
nu se mai închină ploii şi soarelui — stihiilor naturale —, se închină în schimb 
altor stihii culturale. Pentru a se face înțeles și pentru a putea înțelege, omu- 

lui nu îi mai este suficientă cunoaşterea limbajului curent, ci are nevoie şi de 
cunoaşterea acestor simboluri și „parole”, care nu sunt decât un metalimbaj, 
accesibil doar inițiaţilor. Faptul se resimte puternic mai ales în operele autori- 
lor postmoderniști, unde livrescul eclipsează și sufocă realitatea, iar citatele și 
calambururile care împresoară textul — intertextualitatea — devin un criteriu 


de valoare” [1, p. 65]. 


Savatie Baștovoi se transferă într-o zonă în care, după spusele sale, poezia sim- 
te nevoia să treacă într-o altă dimensiune: „Eu am părăsit acea dimensiune a 
poeziei mele din care lipsea binele”, afirmă el, în continuare argumentându-și 
trecerea de la poezie la metapoezie, pe care o înțelege ca pe un fel de „poezie 
a tăcerii”, ca pe o „reîntoarcere în poezie, înapoi în suflet, de unde am ieșit 
cândva în căutarea poeziei” [1, p. 167-168]. Diferenţa pe care o face vine de 
la faptul ca acum nu consideră ca mai înainte că totul este poezie („Nu pot să 
spun că totul este poezie”), punând afirmaţiile sale în corelaţie cu concepția 
despre timp: „Totul este scump doar pentru o istoriografie a existenţei noas- 
tre în timp, dar aceasta este valabil doar atâta vreme cât noi atribuim timpului 
o însemnătate capitală, însă pentru creștini timpul este înghițit de veșnicie” 
[1, p. 169]. El precizează că omul e înspăimântat de veșnicia din care a plecat 
binele, iar aceasta, în spaţiul ex-sovietic, s-a întâmplat şi din cauza ateismului 
propagat insistent. Scris în timpul studenţiei la Timișoara, romanul Iepurii nu 
mor (Pentru copiii sovietici care au crescut mari) impunându-se anume din per- 
spectiva reflectării asupra acestei situaţii, reface într-un stil nonconformist, 
antinarativ traseul unui an din şcoala primară, în expunerea naiv ludică a 
comportamentului protagonistului principal, Saşa Vaculovschi, a învățătoarei 
Nadejda Petrovna, a colegilor de clasă și a consătenilor, strecurându-se radio- 
grafia unui mod de viață sovietic bazat pe pseudovalori, pe anihilarea indivi- 
dualității copilului și a omului matur. Expresiile preluate din şabloanele com- 
punerilor școlărești din perioada regimului sovietic ne introduc în atmosfera 
ideologiei comuniste, dezvăluind mentalitatea lui homo soveticus, copleșit de 
o gândire stereotipă, fixată pe imaginile cele mai răspândite ale propagandei 
comuniste: Lenin, revoluţia din octombrie, Pavlic Morozov, sărbătorile co- 
muniste. Este decriptat mecanismul, bazat pe minciună, de formare a „omului 
nou”, prin mutilarea gândirii copilului începând cu clasele primare. Minciu- 
na despre așa-numiții eroi ai revoluţiei, despre Afganistan etc. se suprapune 
micilor evenimente din care se constituie copilăria reală a protagoniştilor, cu 
ghidușiile de acasă sau de la şcoală, din zilele de paradă când nu se mergea la 
şcoală, și cele care precedau sărbătorile de 1 și 9 mai, 7 noiembrie, cu pregăti- 
rile în paralel a numeroaselor baloane și a cioburilor de sticlă pentru a sparge 
baloanele și a se simţi cu adevărat învingători în momentul când cu toții strigă 
„Ura! 

Întrebat odată cum poţi să fii postmodern și ortodox în același timp, Părintele 
Savatie dă următorul răspuns: „Dacă luăm fundamentul doctrinar la nivel de 
atitudine existenţială, nu putem. Deci, poţi să fii purtător al unui mesaj creş- 
tin ortodox, recurgând la modalitățile sau mijloacele de exprimare stilistice ale 
postmodernismului”. Acest lucru transpare în construcția romanului său Nebu- 
nul, care reflectă sinuosul drum al confuziei de valori și în care protagonistul — 
Sfântul Simeon, după ce parcurge calea ispășirii proprii în pustiu, vine în Emesa 
pentru a-i ajuta pe locuitorii de aici să se mântuiască. Mediul în care acționează 
protagonistul este unul marginal, alcătuit din cerşetori, circari, femei decăzute. 
Simeon face parte din acei nebuni pentru Hristos care sunt, de fapt, proorocii 
Noului Testament şi despre care Savatie Baştovoi, în eseul său Tipuri de predica- 
tori, susține că „ei îi mustră fără teamă pe împărați și pe prelaţii Bisericii. Umblă 
goi, ca niște ieşiţi din minţi, prin mijlocul orașelor, dar îşi întăresc autoritatea 
prin darul facerii de minuni şi al proorociei pe care îl au cu toţii”, scopul lor 
principal fiind „de a readuce în atenţie dragostea de aproapele, care este prima 
dintre poruncile creştine, şi de a batjocuri mândria, cea mai urâtă dintre patimi” 
[2, p. 62]. „Viaţa acestor oameni, scrie autorul, este îngrădită barbar de sârma 
ghimpată a trupurilor lor” [2, 87] şi de „lupta slavei deșarte, singura care se hră- 
nește din virtuţi”. Detaliul care explicitează și mai mult universul alambicat al 
relaţiilor dintre oameni, precum și atitudinea autorului față de problema orto- 
doxiei și a sfințeniei reiese din spusele ascetului rus, Sfântul Ignatie Briancianov 
(sec. XIX), potrivit căruia „pe cei care nu se călugăresc de bună voie, în cele din 
urmă, îi călugăresc boala și moartea, fără voia lor”. Autorul basarabean precizea- 
ză că „sfântul nu are în vedere călugăria ca ritual ortodox, ci în sensul lipsirii de 
plăcerile trupului, de bogății și slavă” [2, p. 85]. 


Tratând probleme ce ţin de mentalitatea din societatea noastră contempora- 
nă, autorul se adresează adesea tinerilor aflați în „lupta cu ruşinea”, prin care 
se înțelege lupta cu noi înşine, într-un univers unde „lumea toată se transfor- 
mă într-o discotecă cosmică”, în care „luminile sunt stinse. Totul este gata” și 
„în întuneric, un glas cunoscut ne strigă pe nume” [2, p. 22]. Întrebări precum 
„De unde începe viaţa creştină autentică?”, corelaţia dintre rușine — deznădej- 
de — înfrângere, homosexualitatea, călcarea păcatului prin „descoperirea lui 
în mărturisire” constituie spectrul subiectelor luate în dezbatere. Făcând deli- 
mitări de felul celei dintre călugăr și ateist, autorul cărții Când pietrele vorbesc 
susține: „Călugărul ideal nu are conştiinţa trecutului și a viitorului, ci doar a 
prezentului, un prezent de o clipă. Dincolo de această clipă începe veșnicia” 
[2,32]; 


Caracterul de predică al eseurilor incluse în volumul între Freud și Hristos, 
ca şi cele din alte volume ale ieromonahului Savatie Baştovoi, acoperă un 

gol existent între biserică şi omul contemporan, care întâmpină dificultăți 
în refacerea drumului spre credinţă. Invitaţia la contemplare și la autocon- 
templare porneşte de la îndemnul de a conştientiza că „lumea este fiecare 
om care trăiește și ea capătă sens doar în fața omului care o contemplă și o 
împlinește prin sine însuși” [3, 139]. Având certitudinea că „drama tinerilor 
moderni este mai mare decât cea a predecesorilor”, autorul află explicaţia în 
faptul că „nu a existat niciun timp în istorie în care dragostea dintre două 
persoane să fie atât de golită de poezie” [3, 66]. Într-un timp în care predo- 
mină cultul vitezei, aplicarea în viața noastră a fanteziilor cu extratereștri 
care sporesc răceala și indiferența din sufletul omului modern, Eminescu, 
Stănescu, Bacovia, Blaga sunt cei care, în opinia sa, pot reface capacitatea de 
percepţie a sentimentelor adevărate. Biserica față-n față cu propria imagine, 
„strădaniile disperate ale aparatului bisericesc de a se alinia modelor lumii 
acesteia” constituie obiectivul cărţii Când pietrele vorbesc, autorul analizând 
chestiuni de principiu şi referindu-se la mai multe tipuri de atitudine ale 
predicatorilor de succes ai creştinătăţii. Este abordat un unghi fenomeno- 
logic de vedere, ortodoxia fiind explicată pe înţelesul mai larg al maselor, 
pornind de la sensul atribuit acesteia de către sfinți. Imaginea preotului și 
cea a credinciosului, ascultarea, tipurile de predicatori și tipurile de predică, 
propaganda ateistă și anticlericalismul, într-un cuvânt, punctele nevralgice 
determinante în despărțirea și apropierea Ortodoxiei de restul lumii sunt 
teme ce îl frământă pe autorul cărții, care face uz de un limbaj ușor accesibil 
şi pentru tinerii de astăzi. Considerând că „în epoca lui Google nu mai pu- 
tem avea aerul cărturarului de odinioară care singur are acces la cărțile sfin- 
te” [2, p. 74], ieromonahul Savatie analizează pseudolibertatea de a crede 
în Dumnezeu în Uniunea Sovietică, inclusiv în Basarabia, unde preoții erau 
uciși și persecutați „nu pentru credinţa lor în Dumnezeu, ci pentru «pro- 
pagandă antisovietică», adică pentru uneltire împotriva ordinii statului” 
[2, 90]. Referindu-se apoi la situaţia bisericilor din România, unde mii de 
preoți au fost întemnițați, însă, cu toate acestea, zeci de mănăstiri au rămas 
deschise, iar Patriarhia Română edita în tihnă revista „Ortodoxia”, Savatie 
Baștovoi face următoarea remarcă: „S-a dovedit însă că cei care au înfundat 
pușcăriile au fost marii duhovnici de mai târziu”. Ceea ce îl interesează pe 
autor nu e atât tăria morală a preoților rămași în funcție pe vremea regimu- 
lui comunist, cât mai curând procesul de „depersonalizare” la care a fost 
supusă predica ortodoxă, după modelul limbajului „de lemn”, care a funcţi- 
onat în epocă. Experienţa personală îi permite să judece lucrurile la obiect, 
calitățile pe care le evidenţiază într-o predică („O predică tipică este o nara- 
ţiune”, susține autorul cărții) constând în „aerul proaspăt, inspirat”, tratarea 
momentelor evanghelice „mai mult prin încărcătura lor emoţională, sensi- 

bilă, încercându-se o restabilire a portretelor psihologice ale apostolilor şi 
ale personajelor biblice” [2, p. 97]. „Evadarea din clişeu”, propusă în Franța 
secolului al XX-lea de către Lossky, Berdiaev, Uspensky, Florovsky, care, în 
opinia autorului basarabean, „au reușit să facă din Ortodoxie un subiect de 
interes pentru intelectualitatea modernă” [2, p. 104], este modalitatea de a 
„sfărâma zidul prejudecăţilor și al ignoranței care desparte Ortodoxia de restul 
lumii”. Explicaţiile sunt plasate în contextul în care trăim, acesta purtând 
amprentele adânci ale unui trecut recent obsedant, răsfrângându-se deopotri- 
vă asupra mentalităţii slujitorilor bisericii și asupra mentalităţii enoriașilor: 
„Tinând seamă că trăim și activăm într-o societate zidită pe lozinci, oamenii 
bisericii trebuie să-şi dezvolte o strategie pe măsură, ca nu cumva, dorind 
să apere interesele credincioșilor, să declanșeze mecanismul, atât de bine 
întocmit, al clişeelor şi prejudecăţilor ateiste. Biserica încă nu s-a eliberat 
de imaginea pe care i-a făurit-o propaganda ateistă; de aceea, orice predi- 
cator trebuie să aibă în vedere și această realitate atunci când predică” [2, 
p. 118]. „Trebuie să ţinem seamă de șablonizarea gândirii omului modern, 
care, datorită ritmului alert de viață, nu mai poate urmări raționamentele 
logice, ci reține doar sloganele”, mai susține autorul, îndemnându-l pe cel 
care predică să ţină cont că „biserica, mai întâi, trebuie să-și elimine din 
vocabular expresiile şi cuvintele care riscă să declanșeze clișee gen: Ortodo- 
xie = Ev Mediu = refuzul progresului tehnic și intelectual = docilitate față de 
regimurile politice = ostilitate faţă de modernitate” [2, p. 119], scoaterea de 
sub imperiul șabloanelor și conservarea în același timp a bogăției filozofice 
şi morale a Ortodoxiei fiind considerate vitale pentru credință astăzi. Cât 
priveşte saltul din clișeul postmodernist, pe acesta îl vede ca pe o restabilire 
a comunicării dintre oameni: „Să nu mai fugă nimeni de celălalt, să fugă 
numai unii spre alții” [1, p. 267], în această opţiune fiind evidentă influența 
benefică a Ortodoxiei. 


Note 1. Savatie Baştovoi, Ortodoxia pentru postmodernişti (Ar- 
aaa ticole şi schițe), Bucureşti, 2007. 
2. Savatie Baştovoi, Când pietrele vorbesc, București, 2008. 
3. Savatie Baștovoi, Între Freud şi Hristos, Timişoara, 
2001. 

Sunt un om timid pe viaţă (...) 
Iată pentru ce scriu. 


Greu de închipuit o pereche lirică mai nepo- 
trivită, contrastativă chiar, decât cuplul Adrian 
Păunescu / Constanţa Buzea. Primul, trăind 
poezia ca „risc”, ins „insidios”, vulcanic, excedat 
de temperament (cum observase Al. Piru), cu 
limbaj eruptiv, torențial, remarcabil, în preajma 
genialităţii dacă ar fi fost antologat „la sânge”; în 
schimb, Constanţa Buzea, mascându-și sinele 
vulnerat şi agitația „din interior”, vădește retrac- 
tilitate, discreție, cuminţenie, severitate etc., pre- 
ferând lungi tăceri şi „averile singurătăţii”. Dacă 
poetul dorea — declarat — centralitatea, semnatara 
plachetei de debut De pe pământ (1963), înge- 
mănând suferința și bucuria, reverberând curăția 
trăirilor poetice, recunoștea sfios: „Slava să fie a 
celui ce mie / îmi lasă marginea” (v. Roua plural). 
Închisă în solitudine, prinzând „ritmul naturii” 
şi iubind „ora pură”, ea câștigă în timp, „plină de 
răni şi de păcatul făcutului”, un limbaj auster; în 
schimb, Adrian Păunescu, setos de notorietate, 
dezvoltă, s-a spus, „energii dilatatorii”, cultivă o 
adulare rentabilă (răsplătită, devenind bard ofi- 
cial), ambalează decibelii propagandei şi cade în 
incontinenţă liricoidală. „Lacom intrasem în viață 
să lupt”, spunea tânărul Păunescu și traiectoria sa 
lirică respectă acest crez; fosta sa soţie, dimpotri- 
vă, încearcă să se lepede de trufiile ego-ului, ispi- 
tită mai degrabă de depersonalizare. Pătimirile, 
suferinţa ca rit („aproape de implozie”, sugera 

Simona Grazia-Dima) o îndeamnă, amestecând timpurile, să se refugieze în 
trecut: „Dacă m-auzi / ascultă-mă-n trecut”, spune cea fără-de-loc, deşi s-ar 
dori, pururea fixată, în acel / „acest loc”. Or, călătoria sufletului înseamnă o 
regresie râvnind inocenţa, paradoxal, prin spiritualizare. Asta e calea pe care 
şi-a ales-o Constanţa Buzea, râvnind așteptatele „cuvinte de vis”, cele care — 
odată transcrise — învelesc „în literă îngerească realitatea”. O realitate care — ca 
o carte deschisă — dovedește „practici haotice”, pendulând între visare și vrajă, 
recuperând „pulberi vechi”. Şi, desigur, ipostazierile departelui, sub impuls as- 
censional însă, pentru a prinde acel „înțeles cu sâmbure tare”. 


Să observăm totuși că supliciile copilăriei, vacanțele de la Mărtinești sau „zile- 
le astenice” din capitală, divulgate parcimonios, aparţin unui spirit dilematic, 
răbdător, aflând reazem în credinţă. Şi care aspiră la „cunoașterea celestă”, și 
ea chinuitoare, negreșit: „Trupul meu cunoaște un chin / sufletul altul”. Doar 
sufletul, „rupt de trup”, obosit, este cel ce rămâne, ne asigură poeta. 


În controversata sa Istorie critică..., Nicolae Manolescu ajungea la concluzia că 
poezia Constanţei Buzea „nu e lesne de definit”. Parcă pentru a confirma con- 
statarea reputatului critic, Rita Chirian, discutând, pe un ton iritat, „noima 
unei prefețe” (O altă cale de-a privi, escortând un proaspăt volum al poetei, 
Roua plural, 2010, o reluare, de fapt, a antologiei de la Vinea din 2007), se 
arăta nemulțumită de comentariul unui N. M. „agasant'-repetitiv. Cert e că 
lirismul Constanţei Buzea, pornind de la o necruțătoare autoscopie, cu o sin- 
taxă ruptă, sedusă de fragmentarizare, îmblânzește acele „cete de cuvinte” tre- 
cute în „viața umbrei” și, concentrându-se, palpează gnomismul. Chiar dacă 
„muzica morții”, vecinătatea ei („nici azi nu mi-e frică deşi-s mai aproape”) 
cheamă memoria mută şi dezvăluie, obsesiv, suferința. S-a și spus că poezia 
ei, bântuită de fluxul incertitudinilor, pendulând - într-un „vid vital” — între 
sacrificiu şi retragere / resemnare, ar fi un „receptacol al suferinței” (Valeriu 
Cristea). În prelungirea ideii, Laurenţiu Ulici vorbea chiar de o „înclinație 
masochistă” iar Eugen Simion, admirativ, sesiza nuanțele suferinței. Poeta, de o 
mare sensibilitate, vede realitatea „ca o rană generală” (v. Creștetul ghețarului). 
Nici cadenţa liberă din Pelerinaj nu-i poate masca „plânsul îngândurat”, trece- 
rea (prin „crematoriile toamnei”), romantismul demonic (cum nota Gh. Gri- 
gurcu), dezvăluind mai încoace o sacralitate discretă, difuză, „sub camuflaj”. 
Fiindcă „rănile vechi nu s-au închis” iar „armele n-au fost îngropate”. Ciudat, 
pomenita vulnerabilitate se însoţeşte cu izbucniri vitaliste (surdinizate prin 
calofilie), trase în versuri de o frumusețe „narcotică”, picturală, întreținând 
ambiguitatea: „lumea naște fără istov / fiare și inocenți”. Iar starea hipnotică, 
anestezia, somnia etc. cheamă în sprijinul ambiguizării alteritatea: „oglindă a 
mea tu”. 

Sub un voal tremurat, transparentizând ființa, descoperind o sensibilitate 
acută și un suflet deschis, vulnerat, poezia Constanţei Buzea developează — 
în pofida măștii glaciale — dorința de tandreţe; tablourile ei, în care migrea- 
ză amintirile, tăinuite traumatisme căutând refugiul edenic, nu se împacă cu 
vacarmul şi culorile tari, şocante. Declarativă, celebrativă, afirmativă, lirica 
Constanţei Buzea poartă obsesia fragilității și interogaţiilor dizolvante, infir- 
mând, credem, o veche constatare a lui G. Ibrăileanu, criticul fiind convins că 
poezia ne scapă de povara cugetării reci. 


Cenzura lucidităţii e însă tiranică la Constanţa Buzea. Reverberaţiile afecti- 
ve, dispoziția interogativă şi monologală, fluiditatea confesivităţii se lovesc 
de acest „obstacol”: treapta afectului, foamea romantică, încifrarea (săracă) 
şi eticismul celei care visează o „puritate de schit” sunt blocate parcă de ridi- 
carea la reflexivitate, conștientizând imperfecția poemului. De unde „muţe- 
nia” poetei: „În faţa oglinzii aştept / până ce imaginea mea / se îndură să mă 
privească”. Traiectul liric al Constanţei Buzea divulgă o biografie, nici aceas- 
ta izbitoare prin singularitate. Eliberată, vocea interioară propune, s-a spus, 
un jurnal liric, aglomerând motive diverse: entuziasmele juvenile, tensiuni- 
le cuplului, miracolul maternității (o „candidă clepsidră”), spaima devenirii 
şi degradării (Norii anunțau o etapă frământată, convulsionată de seismele 
existenței), pierderea iluziilor, resemnarea — toate sigilate de o cerebralitate 
antifeminină, de o impresionantă forță meditativă. Confesiunea coagulează 
lirismul Constanţei Buzea, contemplativismul n-o fereşte însă de vârtejul miş- 
cării; în fond, zice poeta, „orice mișcare e o schimbare în soartă”. Ridicându-se 
la reflexivitate, Constanţa Buzea coboară adânc în sine. 


Poeta debuta, reamintim, sub fascinația armoniilor. Ritmurile secrete ale eu- 
lui urmau vocile materiei, bucuria așteptării și împlinirii — spaţializând senti- 
mentul — se acorda ritmului naturii (La ritmul naturii se chema chiar volumul 
din 1966), ingenuitatea diafană umplea „întâiul univers”: cel al copilăriei. 
Această gravă tonalitate elegiacă trece în tema erosului, dezvoltând poezia 
echilibrului domestic. Poeta este o Penelopă în așteptarea Stăpânului, duce 
o existență subordonată (de „simplă femeie îndrăgostită”; vezi Cântece de so- 
ție), imaginea odăii îi îngustează spaţiul liric. Așadar, o indiscutabilă poezie 
„de interior” — cum bine observa Ion Pop —, calmă și confesivă, fără exces 
gesticulativ. Gravitatea tonului nu se împacă cu furtuna sentimentelor; lirica 
Constanţei Buzea e plivită de senzualitate, denudată de metafore, fără a fi o 
meditație propriu-zisă. Sentimentul abstractizat are o rezonanță existențială, 
dar nu duce povara poeziei „de idei”. Mai mult, poeta acuză oboseala de a fi, 
renunţarea, „un sfânt simțământ al trecerii și al căderii”. Celebrând Iubirea, ea 
aşteaptă un „sânge bătrân” Acest prematur ton de senectute se cuplează cu o 

umilință netrucată. Senzaţia de extincţie, faza agonală („Eu m-am umbrit”), 
asceza ce se deschide contemplării trezind nostalgia purităţilor primare se ex- 
plică prin pierderea sensului. Poeta se retrage în umilință (vezi Coline, 1970), 
tocmai pentru că sensul existenţei e alterat în absenţa iubirii. În spaţiul eterat 
al recluziunii, sufletul brumat, amurgind în toamna agonică (funerară și, to- 
tuşi, frumoasă), ascultând „poruncile putrezirii”, cunoaşte o spaimă tulbure. 
„Nu depind de nicio spaimă”, ne asigura poeta. Dramatismul ajuns la paro- 
xism întreţine însă supliciile unei nevroze bacoviene, visând neatinsul liman 
al orei senine. Însingurarea, melancolia hăituiesc acest suflet asaltat de vântul 
neliniști, în zbucium fără leac. Notaţia sentimental-anxioasă e telegrafică, po- 
eta cultivă austeritatea. Cu deosebire, probează un economism al mijloacelor, 
îmblânzind suferinţa. O carte precum Cină bogată în viscol era — înainte de 
orice — o mărturie despre condiția poeziei, în dublul regim al ceremonialului 
şi anxiozităţii, vorbind de superbia demiurgiei, îndoindu-se, de fapt, de vic- 
toriile spiritului creator. Răzbate incertitudinea, risipind aburul misterios şi 
mecanismul iluzionării, descoperind - prin neîncrederea în cuvânt — fisura 
iluziilor camuflate. Nu de experimentalism e vorba aici, poeta — trecută prin 
experiența „clasicizantă” (Sala nervilor proba o severă disciplină ritmică) — 
neavând complexul modernității. De remarcat că aceste îndoieli în eficiența 
comunicării nu conduc la o subminare a rostirii poetice. Muţenia (de specie 
blagiană) e o retragere în înțelepciunea tăcerii, conştiinţa fiind obsedată de 
candoarea pierdută. Copilăria e un paradis răvășit, drumul spre singurătate 
invocă o durere statuară. Izgonită din grădina cuvintelor, poeta convalescentă 
retrăieşte armoniile senine de altădată, exilate în amintire. Ea rămâne un „co- 
pil etern”, fericirea și tristețea comunică, se contopesc într-o melodie gravă: 
„M-am înăsprit, deşi pe dinăuntru / Un înger mă priveşte-nlăcrimat”. Poezia 
rămâne pentru Constanţa Buzea o „panoplie de osânde'. 


Încercând un „drum selectiv” prin creaţia poetei, îndeosebi în „zona încifra- 
tă” (codificată), Adrian şi Andrei Păunescu ofereau „deslușiri” într-un curs 
universitar (v. Flacăra lui Adrian Păunescu, nr. 13(483), p. 8-10), reconsti- 
tuind „aşchii de viaţă”: filozofia cuplului, clepsidra părinte - copil („timpul 
continuă” pentru omul așteptat, care „dă rădăcină”), despărțirea, cataclismul 
sentimental („sufletul meu iubind se împietrise”), închiderea în sine: „Mi-e 
milă și să-mi amintesc / dar nici să uit nu mă îndur / câtă părere-i în destin / 
câtă greşeală-i împrejur”. Antologia Cheia închisă (1987), remarcabilă, proba 
şi apetenţa pentru expresia aforistică, dezvăluia surdinizat traumele și povara 
fiinţei („leac pentru cântecul meu trist”), era, în fine, o dovadă a solidarităţii / 
solidarizării chiar în extincție: „Stau oprită la câte-o frunză / să-i uşurez moar- 
tea / privind-o” (v. Cel mult). 

Poeta s-a construit cu răbdare, deși Roua plural (2010), mascând etapi- 
zarea, ascunde aceste căutări, pătrunzând spre adâncul sufletului. În lirica 
Constanţei Buzea vom întâlni nu atât motive livreşti, cât amintiri de gradul 
doi: rănile omenescului. Sufletul poetei e chiar materia din care izbucnește (cu 
sfiiciune) poezia sa, dezvăluind o suferință asumată, interogată şi contemplată 
(cumva din exterior). Şi finalmente, sub o blândă resemnare, înstrăinată prin 
distanțare. Până şi Ultima Thule (1990) se vrea o reflecţie sceptică, chiar dacă 
turnată în matrița sonetului. 


Poezia Constanţei Buzea vorbeşte, de fapt, despre criza subiectului, contem- 
plând limita: „Simt limita / limita contemplând sufletul / în trup ca într-o 
rană goală”. O lungă introspecție, aducând în prim-plan (cu decenţă însă) o 
suferință cerebralizată, străină de sentimentalismul dulceag al mereu suspec- 
tatei lirici feminine. „A sta pe margine şi a privi”, zice poeta; sau „a pleca tăcut 
din tăcere”, în vreme ce drumul cuvintelor se face suflet. Dar calea e „depănată 
înăuntru”, un suflet descumpănit se scufundă în sine sau se vrea „în afară”, ui- 
tând de sine, „cu masca neantului pe chip”. Motivul căderii, izgonirea din Eden, 
lamento-ul rememorativ vorbesc acum despre „senioria durerii” (Dan C. 
Mihăilescu). Cândva, în acord cu marșul triumfal al generaţiei, poeta trăia dă- 
ruirea, comuniunea, candoarea descoperirii lumii; rostirea, atinsă de solemni- 
tate, era o incantaţie, cu timbru confesiv, înaripat, vădind muzicalitate şi ispita 
idilizării. Urmează însă o destrămare a mirajului, îngândurarea, ermetizarea 
(vezi abstractismul din Planta memoria, 1985), o trăire de înaltă tensiune mo- 
rală. Adică râvnita individuare, ca voce distinctă, efect (şi efort) al unei evadări 
(târzii) din pluton. Doar simplist-reducţionist privind ansamblul operei am 
putea subscrie unei sentințe vechi, lipind eticheta „jurnalului” Îndatorată, ne- 
greşit, biograficului, Constanţa Buzea privește în trecut („gândindu-ne la noi 
ca la ruine”), contemplă o „rană goală”, trece în negativ, în multiple ipostazieri, 
încercările Fiinţei. Chiar dacă va recunoaşte — la scara generaţiei — conștiința 
predestinării, tot ea va scrie apăsat: „Noi nu am trăit / la capacitatea darurilor 
noastre” „Copiii obosiţi” ai generaţiei nu s-au maturizat, forțați să treacă de 
la iluzie la dezolare, captivi ai epocii. Totuși, să recunoaștem, șaizeciştii au 
dat literaturii române scriitori mari şi răsfățaţi. Iar Constanţa Buzea, străină 
de orgoliile învingătorului, este un nume rezistent al primului val, înfruntând 
eroziunea timpului (prefăcând standardele). Închisă în cercul suferinței, ea 
face din poezie un peisaj moral. 

Viorica-Ela CARAMAN 
Dublul bacovian - retractil şi cotidian 


O abordare a temporalităţii poetice în actualitatea 

literară se obligă să fixeze niște pietre de început 

ilustrând o anumită tradiţie, fie și neevidențiată, a 

unui proces de creație durabil. Întrucât resursele 

4 poeziei actuale au fost căutate (şi găsite!) în speci- 
)) al în literatura americană, s-a insistat mai puţin pe 
unct 


[fi A identificarea unei linii interne a evoluţiei poetice 


românești. Deși, spre exemplu, figura lui Bacovia 
V-E.C. — redactor-şef adj a fost proiectată în fel şi chip de critica literară, 
i revis p Al ah ră demonstrându-i-se exhaustiv singularitatea, sunt 
Sloan ie puţini cei care îi conferă un rol de pionierat în 
Filologie al A.Ş.M., autoare a i X : 

„5 usi poezia postmodernă, pentru care Bacovia con- 

volumului de critică literară ic , _ poa A 
Ante-Scriptum, Chişinău,  Stituie cu siguranță o paradigmă. Prezentul articol 
2009 (Premiul Tineretului Va puncta în cele ce urmează două dimensiuni ale 
municipiului Chişinău acestei fețe bacoviene, pe alocuri lipsite de nou- 
pentru Ştiinţă şi Artă, tate, însă principial decisive în evoluţia poeziei 
Premiul literar pentru debut noastre. 
a 


al Salonului Internation ` 
de Carte, Chişinău, 2009). Dimensiunea retractilă. Întrucât poezia „ca soma- 


Membru al Uniunii ţie a realului”! este inevitabil și o somaţie a tim- 
Scriitorilor din Moldova.  pului, cea mai promptă reacție contrară evoluţiei 
heracliteice este tocmai cea a involuţiei recupera- 
toare. Un tipar poetic în acest sens, reprezentat 
de o figură canonică (din „a doua bătălie canoni- 
că” — Manolescu) a literaturii române şi, în același 
timp, printr-o individualitate de cel mai înalt grad 
a acestui spaţiu, este poezia lui G. Bacovia. Or, no- 
taţia lui Nicolae Manolescu „G. Bacovia este cel 
mai original poet român”? nu poate fi contestată, 
la fel ca și cea că „Bacovia este singurul poet care 
a coborât în infernul trăirilor lipsite de lumina că- 
lăuzitoare a spiritului. *. Involuţia bacoviană este 
prin excelență o reacţie la istoricitate: „Un gol is- 
toric se întinde, / Pe aceleaşi vremuri mă găsesc”, 

însă manifestarea ei este neașteptată. Studiile antropologice arată că simbo- 
lurile retractilităţii — căldura, noaptea, înghițirea, culorile, muzica, mormântul, 
scobitura, recipientele, ungherul, grota, peştera, casa, locuința pe apă, templul, 
vasul, nava, pădurea, laptele, mierea, vinul, îmbătarea / beţia, sângele — inter- 
pretate de Gilbert Durand, de exemplu, în lucrarea Structurile antropologice 
ale imaginarului, într-un regim nocturn al semnificării, desemnează un teren 
al eufemizării, al anulării contradicţiilor, fiind un regim prin excelenţă al ar- 
moniei, al timpului odihnitor şi recuperator. Regimul nocturn al retragerii şi 
interiorizării marchează așa-zisul „complex al lui Iona”, înglobând exclusiv 
semnificaţiile vitalităţii și ale intimităţii și „constă din captarea forțelor vitale 
ale devenirii, din exorcizarea idolilor ucigași ai lui Cronos, din transformarea 
lor în talismane benefice, în sfârșit din incorporarea, în ineluctabila scurgere 
a timpului, a figurilor liniștitoare ale constantelor, ale ciclurilor care, în chiar 
cadrul devenirii, par a aduce la îndeplinire un proiect veşnic”. Înghițit de un 
peşte uriaş trimis de Dumnezeu, Iona, care fusese aruncat în mare de pe un 
vas din pricina faptului că restul călătorilor credeau că anume el se face vino- 
vat de furtuna răvășitoare stârnită în larg, este cel care înfruntă acțiunea devo- 
ratoare a apei, chiar și liniștite, cunoscând, prin forța lui Dumnezeu, un timp 
calitativ, interiorizat, în afara limitelor spaţiale: „(...) mă aruncasei în adânc, 
în inima mării, şi râurile de apă mă înconjuraseră; toate valurile şi toate tala- 
zurile Tale au trecut peste mine. Ziceam: «Sînt lepădat dinaintea oamenilor 
Tăi! Dar iarăşi voi vedea Templul Tău cel sfânt.» Apele m-au acoperit până 
aproape să-mi ia viaţa, adâncul m-a învăluit, papura s-a împletit în jurul capu- 
lui meu. M-am pogorât până la temeliile munţilor, zăvoarele pământului mă 
încuiau pe vecie; dar tu m-ai scos viu din groapă, Doamne, Dumnezeul meu! 
(...) Domnul a vorbit peștelui și peştele a vărsat pe Iona pe pământ”. 


Până la Sorescu, cel care a pus în gura personajului dramatic Iona retorica di- 
lemelor existenţiale ale încercuirii, cu fatalismul și ironiile de rigoare, Bacovia, 
deşi valorifică o multitudine de simboluri ale retractilităţii, aruncat în mrejele 
„jelaniei fiziologice” (Vladimir Streinu), reproduce „din interior” semnifica- 
ţiile ostile ale regimului diurn al imaginarului, un regim al stridenţei devora- 
toare, al focului care topește, al demonului colcăielii, disperării şi descompu- 
nerii. Claustrarea bacoviană este și ea o abolire a timpului, însă aceasta este 
o reducţie a lui la principiul său esențial (monotonia): „Nu-i mâini, nici azi, 
nici ieri — timpul” În acest sens Mihai Cimpoi, în monografia Secolul Bacovia, 
observă că „timpul parmenidic, oprit în momente stagnante, se întâlneşte cu 
un spațiu ce curge heraclitean”, adăugând că „mitopo(i)etica bacoviană se 
axează pe relativizarea timpului și absolutizarea spațiului, fapt sesizabil cu mai 
multă intensitate în postume”?. Th. Codreanu îl clasează pe Bacovia în rândul 
spiritelor spațio-temporale printr-o valorificare mediană a figurilor mitolo- 

gice Narcis şi Sabo. Revenind însă la personajul Iona, din punct de vedere 
antropologic acesta „este eufemizarea înghiţirii, apoi antifraza conţinutului 
simbolic al înghițirii. El transfigurează sfâșierea voracităţii dentare într-un 
blând şi inofensiv sucking (supt), aşa cum Hristos înviat îl transforma pe 
irevocabilul și crudul cărăuș al morților într-un protector binefăcător al unei 
călătorii de plăcere”, la Bacovia eufemizarea este masca sub care se ascunde 
inevitabil senzorul fatalităţii: „Tăcute, duioase psihoze — / Frumoase poveşti 
ca visuri de roze... / Momente când toate le am” (În fericire). Spre deosebire 
de devorat, înghiţirea este un simbol nu al descompunerii, ci al conservării 
identității profunde, la Bacovia înghițirea, reprezentată sub forma închiderii, 
are reversul blocajului, al autismului, pentru că nu înseamnă moarte - eul 
bacovian nu poate nici să moară —, ci sfârşit continuu (Ion Caraion), dezagre- 
gant. Închiderea nu are efectul protecţiei, ci este o acţiune cu toate conotațiile 
morbidităţii, constituind o predestinare, iar M. Cimpoi punctează just această 
realitate: „Poet retractil, «cochiliator», autorul Plumbului se claustrează nu 
doar în propria cochilie, ci şi în propriul poem («E toamnă... mi-au dat de 
scris»). Dubla retragere e dată; e ca o determinare, ca o damnare”"!. 


Un geamăn retractil, dar raționalist până la aceeași exasperare ca şi senzitivita- 
tea bacoviană, este Emil Cioran, cel care scrie în Căderea în timp: „Timpul s-a 
retras din sângele meu; se sprijineau unul pe altul și curgeau împreună; acum 
s-au coagulat; de ce să mă mai mir că nimic nu mai devine? Dar ele dacă s-ar 
porni din nou să curgă, m-ar mai putea întoarce printre cei vii, scoțându-mă 
din această subeternitate în care putrezesc?"12. Asocierea Bacovia — Cioran 
pe linia subeternității în care putrezesc este una izbitoare. Orice colţ al retrac- 
tilității bacoviene este ostil vitalității. Un ghem de motive intime din Singur 
constituie o orchestră zgomotoasă a disperării și diseminării: „Odaia mea mă 
înspăimântă / Cu brâie negre zugrăvită — / Prin noapte toamna despletită / 
În mii de fluiere cântă”'3. Noaptea nu este deloc timpul rezonanței revelatoa- 
re, în care sensibilitatea acustică se manifestă în mod revelatoriu, evadând în 
metafizic, ci din contra, auzul cunoaşte un paroxism al deviaţiei și al dezinte- 
grării autiste. Muzica este una mortuară, iar liniştea nu e pacea originară, ci 
din contra: „În pacea ta e nebunie”, „E noaptea plină de orgii”, „Lăcere... e ora 
lașităţii.... Locuinţa bacoviană este, clar, un cavou, iar orașului i se imprimă 
imaginea unui conglomerat de cochilii ale morții: „Sînt câțiva morți în oraș, 
iubito, / Chiar pentru asta am venit să-ţi spun”. O culme a impasului este ima- 
ginea sfâşietoare a lacustrei în care acţiunea involutivă acvatică rupe etern din 
cronicitatea inertă a existenței. La fel, pădurea, în interpretare antropologică, 
„e un centru de intimitate, aşa cum poate fi casa, grota”!“. La Bacovia imaginea 
pădurii este împinsă într-un grad doi de intimitate, apărând sub forma grădi- 
nii sau a parcului, pentru a dezvălui cel mai perfid sâmbure al negativităţii: 

În grădină — „Pe când discordant şi înfiorător, / Scârţâie toamna din crengi 
ostenite”. 


Dacă regimul nocturn durandian interpretează actul intimizării — coborârea — 
ca fiind „lentă, «nu cunoaşte graba», mergând adesea până la a se înrudi cu 
pătrunderea laborioasă”, menţionând că „acestei încetineli laborioase i se 
adaugă bineînțeles o calitate termică. E însă vorba aici de o căldură blândă, de 
o căldură lentă suntem ispitiți să spunem”. Căldura bacoviană este însă un 
dizolvant activ, este un agent al intimizării perdante, sau este chiar rece, acest 
paradox inversând simbolismul afectiv şi prolific al căldurii: „ecoul rece-al unor 
calde sărutări”!* — Poveste. Tot astfel sângele este un motiv patologic, contrar 
simbolisticii vitalităţii şi tinereţii, de altfel, tinerii iubiţi sunt fantome morbi- 
de: „Ninge grozav pe câmp la abator / Şi sânge cald se scurge pe canal (...) 
E albul aprins de sânge-nchegat, / Şi corbii se plimbă prin sânge... și sug / 
Dar ceasu-i târziu... în zări corbii fug, — / Pe câmp, la abator, s-a înnoptat. // 
(...) Spre abator vin lupii licărind / — Iubito, sunt eu la ușa înghețată...” Beţia 
este o stare a absurdului ontologic la Bacovia, departe de „rolul sacramental al 
consumării «vinurilor» nu numai la semiţi, creștini şi mai ales la mandeeni, 
dar şi la indienii din America de Sud şi la germanici. Dumézil a insistat asupra 
rolului însemnat pe care-l joacă la aceștia din urmă praznicul ritual, băutul şi 
îmbătarea colectivă. Acest rol al băuturilor fermentate e foarte comparabil cu 
cel al somei indo-iraniene și al băuturilor rituale alcoolizate din Africa și din 
America. Rolul acestor beţii e să creeze o legătură mistică între participanți 
şi totodată să transforme starea mohorâtă a omului. Băutura care îmbată are 
misiunea să abolească condiţia cotidiană a existenței și să îngăduie reintegra- 
rea orgiastică și mistică. Şi, aşa cum e îndreptățit Dumézil să constate, foarte 
adeseori praznicul are loc iarna, «timp al vieţii restrânse», ceea ce denotă o 
preocupare legată de involuţie, de enstază, destul de apropiate de ritualurile 
taoiste de acumulare vitală”. Din contra, poezia lui Bacovia transformă toate 
motivele retractilităţii din pozitive în factori esenţiali ai subeternității, consti- 
tuind ceea ce Theodor Codreanu, în monografia Complexul Bacovia, identifi- 
ca drept „negativ stilistic”, o constantă care depăşeşte delimitarea lui Gilbert 
Durand între cele două regimuri (diurn şi nocturn), instituind monocordul, 
precum observă Nicolae Manolescu: „Poetul e un monocord care introduce 
la noi poezia pe o singură voce, litanie nesfârșită și tot mai neînțeleasă.'*8. Prin 
urmare, magistrală prin forța expresivă, retractilitatea bacoviană este una din- 
tre fețele percepției inerţiale a contingenței. 


Dimensiunea cotidianului. Retractilitatea negatoare la Bacovia, aflată în raport 
antitetic cu regimul nocturn eufemizant, se situează pe o solidă axă a mo- 
dernităţii care şi-ar permite și autonegaţia, dar care începe, după Matei Că- 

linescu — Conceptul modern de poezie, prin afirmarea unei „tendinţe de a face 
o distincţie dintre cele două aspecte ale eului, sau chiar între cele două euri ale 
creatorului: unul biografic, individual, conjunctural superficial; celălalt, esen- 
ţial, general, necesar, profund și obscur. Expresia celui de-al doilea nu vine în 
contradicție cu exigenţele de impersonalitate, obiectivitate etc. ale lirismului 
modern”™. Astfel, al doilea eu, care instituie o zonă a profunzimii, este în- 
totdeauna în contradicţie cu eul biografic: „Profunzimea, fie că ea constă în 
exercitarea liberă a intenţiilor primordiale, fie că ea se înfăţişează ca un produs 
(evanescent) al memoriei involuntare, fie că ea coincide cu un neant muzical 
(Mallarmé, unii dintre simbolişti), fie că se stabileşte o identitate între ea și in- 
conştient (ca la suprarealişti), nu este accesibilă decât via negations”. Poezia 
bacoviană și-a împins eul intuitiv, ca detaşare deja de modernism, în mijlocul 
calvarului unui eu concret, biologic („Eternităţii i-am zis: / La muzica asta 
frumoasă / Sunt lipsuri / În sângele meu”2), fizic, chimic („Dormea întors 
amorul meu de plumb”)..., condamnându-l la supliciile cronicizării și fructi- 
ficând o axă a negaţiei cu două capete minus infinit: primul — care neagă po- 
ezia (în sens clasic) printr-o somaţie a conexiunii ei cu banalitatea cronică, al 
doilea — care suprimă însăși negativitatea ontologică a ființei prin extinderea 
la nivelul cotidianului a unui flash intuitiv-poetic despre esenţa lumii. Astfel, 
cronicitatea cu toate legile ei degradante devine personajul memorabil al poe- 
ziei lui Bacovia, care îmbracă, precum o mănușă, modelul cotidianului poetic, 
din care postmoderniștii, purificându-l, au făcut o specie autonomă. Cobo- 
rârea în cotidian, marginal şi mizerabil, cu imperativul dezagregării inerția- 
le („Şi cum mergeam / Pe malul unei ape, / Peşti se duceau la vale, / Câini 
răscoleau gunoaie, / Ciori se lăsau la o ruină, / Într-o tăcere de toamnă”, În 
margini”), a determinat o „cădere” a poeziei în spaţiul linear al sensului direct, 
al crizei transcendentului. Cotidianul poetic bacovian este însă, consideră Th. 
Codreanu, terenul familiar al unei crize generale: „Munch și Bacovia au pus o 
problemă capitală culturii europene de la începutul secolului al XX-lea: cum 
e posibilă ieșirea din criză și dacă mai e posibilă. Până la 1900, toate crizele au 
fost locale și trecătoare. Simboliștii înșiși au ieșit ușor din impas. Tot ce s-a 
petrecut în secolul al XX-lea și se va petrece în al XXI-lea nu e decât încercarea 
de soluţionare a lipsei de soluţie, progresul cu care s-a mândrit și încă se mai 
mândrește modernitatea mascând prost agonia lentă, dar de neoprit a târgu- 
lui global al Provinciei Pământ, numită impropriu sat global, dat fiind că sa- 
tul a presupus dintotdeauna o existență ecologică. Dacă în faţa cadavrului eul 
baudelairian exultă convins că spiritul supraviețuiește, în faţa aceluiași hoit, 
de pe catafalc, eul bacovian nu-și face nici o iluzie”. De altfel, Bacovia, con- 
stată Gheorghe Grigurcu, e un antisentimental, iar având în vedere obsesiile 
cronicizate ale poeziei bacoviene, aceasta cultivă în permanenţă „sinestezii 

afective” dufrenniene care citesc sensul total al textului, îndrituit în plumbul 
„sfârşitului continuu” (Ion Caraion). 


Moartea sentimentului și a poeziei se produce în paralel, iar ivirea obsesiilor 
instituie o relație directă cu limbajul prozaic și artificial, între concret și arti- 
ficial existând la Bacovia o conexiune absolut unitară: „Cu gândul meu / La 
tine, / Am întâlnit / Aspecte similare. / Părea că eşti / Chiar tu... / Doar sufle- 
tul tău / Mai rămânea / Să difere. / Şi, astfel, / Din mersul meu, / Psihologii 
diverse / Mă-ndepărtau, / În marșul greu / Al străzii” 2 (Obsesii). Gratuitatea 
şi inutilitatea limbajului poetic (percepută cândva ca autonomie) degenerea- 
ză în vorbărie amorfă şi precară: „Din tot ce se vorbeşte / Pe atât se tot scrie” 
(Antrenare) — o colocvialitate pe punctul de a identifica arta cu referenţialul. 
Prin urmare, spontaneitatea devine prima natură bacoviană, scrisul („mi-au 
dat de scris”) însă este o alternativă condiționată: „Priveşte savant / Cu inima 
beată / De iubire / Natura-i statică. / Amorul renaşte, / Cu focul de vatră, / 
Cu diamante / De iarnă. / Metempsihoză / Metamorfoză, / Şi câte încă. / 
La revedere / Sau la adio. / Priveşte savant. / Dacă nu-i / Cu cine vorbi, / Se 
scrie”% (Glossă). Poezia, împreună cu eul bacovian, imită dimensiunile unei 
realități colcăitoare în raza unui prezent pletoric și agitat: „Citind ce-am pu- 
blicat / Cu ani în urmă: / Admiratori / Bârfeli (...) / Socialism / Amestecarea 
limbilor / Intimidări”% (Restituiri). Prezentul bacovian este unul nu etern ca 
la Eminescu, ci nesfârșit, care ia locul trecutului, diluându-i semnificaţiile, şi 
care anulează perpetuu viitorul şi evoluţia: „Ninge (prezent - n. - V-E.C.) 
larg într-o ignoranță / Cam de două mii de ani” (Cade larg). De aici se cască 
gura unei fundături implacabile, dintr-un prezent închis, în care eul rămâne 
singur cu propria cădere, în pofida unui dialogism extrem de frecvent în po- 
ezia bacoviană: „Voi bea, ce să fac? / Până la analiză, mă distrez. / De ce să 
ne temem / Despre un «aiurez>? // A, dac-ai fi de esență, / Răscopt ca în 
repetitul ferment, / Poate am munci să aflăm / Al vieții lament”% (Ca un vin). 
Poetul e un crainic al dezordinii, oficiind mereu un revers al lucrurilor și o 
„sublimă anarhie”, niciodată lipsită de ironie, una soft, care lasă loc ambiguită- 
ţii: „Poeți, evitaţi / Singurătatea. / Între oameni / E viața.. (Singurătate, nu 
te-am voit). În Legendă, poetul cultivă o ironie intertextuală cu atât mai aprigă, 
cu cât este mai nevinovată: „— Ce bine-a scris / Şi cu talent / Un inspirat / 
Din secolul trecut... / Are ceva din actual. / Întâmplări, / Locuri, / Aproape 
ca astăzi. / Ce inspirat... / Sau opera a suportat / Adaus, / În cursul anilor... / 
Ce bine e scris, / — Nici de vorbit.%. 


O ilustrare definitivă a impasului, până la imposibilitatea morții, marchează 
un moment deopotrivă tensionat, dar lăsând loc ulterior nu doar „odihnei 
spiritului” (Vladimir Streinu), ci şi inovației, pe cont propriu!, a poeziei, în- 

trucât un cotidian general valabil este un nou impas. Așadar, cotidianul lui 
Bacovia este eminamente paradigmatic, în sensul în care poate genera sintag- 
me invariabile. Prinşi într-o analogie ireductibilă, Bacovia şi Cioran reperează 
categoria pe care ultimul a definit-o în Manualul de descompunere, observă 
Th. Codreanu: „Greşeala celor care surprind decadenţa este că vor s-o com- 
bată când ar trebui s-o încurajeze: dezvoltându-se, ea se istoveşte și îngăduie 
ivirea altor forme. Adevăratul vestitor nu-i cel care propune un sistem când 
nimeni nu-l dorește, ci mai degrabă cel care grăbeşte Haosul, este agentul 
şi crainicul lui”. Astfel, un „grad zero al bacovianismului” (Th. Codreanu) 
deschide porţile și ironiei, și refuzului sensului figurat, și deci furiei contra 
absolutului, dar și căutării lui, autoreferenţialității poemului, obsesiilor și 
antisentimentalității etc., putând genera fenomene verbale inflaționiste sau 
niponizări (M. Cimpoi) economicoase, până la fojgăieli mute gen Poem de 
lubov trist, de Dumitru Crudu, pe care-l cităm mai jos: 


» 


Or, poetul se autodefinea: „Bacovia / Ţara / Când tace / Orice cuget..”® (Stan- 
tă la Bacovia). O imagine nonfiinţială care întruchipează, în fond, latența, în- 
trucât postmodernismul, identificat adesea cu generaţia '80, duce la extreme 
„personalizante” majoritatea căilor deschise de Bacovia în limitele celor două 
dimensiuni: retractilă (a crizei temporale, a psihozei şi senzitivităţii negative) 
şi cotidiană (a realului, inclusiv a realităţii textului, și a inerţiei indiferente). În 
cea mai nouă carte despre optzecişti, Portret de grup cu generaţia '80 [Poezia], 
Mihail Vakulovski scrie: „Aşa cum prin Al. Mușina putem ilustra poezia realu- 
lui şi prin Gheorghe Iova — poezia textului, Călin Vlasie reprezintă de minune 
poezia din spațiul psi, poezia psihozei”*, divizând primele două categorii în altele: 
poezia realului — în realul cotidian, hiperrealul şi realul fabulos; poezia textului — în 
texistențialistă şi textualirică, parcă pentru a face o disecţie paradigmei poetice 
Bacovia. Deloc întâmplătoare a fost și opţiunea autorului de a conferi studiului 
său monografic tonicul duh bacovian, când fixa mottoul „O, cum omul a deve- 
nit concret..., probând o intuiție sigură pentru rolul neîndoielnic bacovian în 
configurarea unei poezii a dilemei în postmodernism. 


Note | 1 Şt.-Aug. Doinaș, Poeți străini, Orfeu şi tentaţia realului, 
Editura Eminescu, Bucureşti, 1997. 

Primul lucru pe care trebuie să-l facem înainte de 
a încadra acest personaj în bestiarul Istoriei ierogli- 
fice este să-l identificăm. Ce este brehnacea, aşa- 
dar? Sigur, o pasăre răpitoare, aşa cum îi fixează 
locul însuși autorul în ierarhia zburătoarelor. Dar 
ce fel de pasăre de pradă? Căci rolul său nu este 
unul negativ, ca al celorlalte răpitoare. 


Termenul este rar, folosit în doar câteva manus- 
crise vechi și, explică Vasile Arvinte, „este carac- 
teristic scriitorilor moldoveni din epoca veche, în 
primul rând lui D. Cantemir”!. Prima sa atestare 
ar fi cea din ms. 45, adică în traducerea Bibliei da- 
torată lui Nicolae Milescu. Versetul al paispreze- 
celea din Levitic este redat de Milescu astfel: „Şi 
brehnacea, şi caia și câte-s asemene ei”, în vreme 
ce în Biblia de la 1688 apare termenul „şorlița”, 
care desemnează o altă răpitoare?. În tălmăci- 
rea modernă a Septuagintei, traducătorul, Eugen 
Munteanu, preferă termenul „șoim, explicând și 
varietatea terminologică în diversele traduceri an- 
terioare şi identificând pasărea cu Milvus milvus, 
din familia falconidelor, „un răpitor diurn, de talie 
relativ mare, cu coada lungă și înfurcată, numit la 


noi <«gaiţă» sau <«şorliță>"5. 


Această lucrare a fost realizată în cadrul proiectului 
POSDRU/89/1.5/$/5681$ Societatea Bazată pe Cu- 
noaștere — cercetări, dezbateri, perspective, cofinanțat 
de Uniunea Europeană şi Guvernul României din Fon- 

Neavând suficiente cunoştinţe pentru a porni o cercetare pe cont propriu, voi 
merge pe urma unui specialist la care aderă comentatorii ediției academice 
din 1974: Al. Filipaşcu. În articolul său din 1969, Relaţii despre fauna Moldovei 
din sec. XVII-XVIII în Istoria ieroglifică de Dimitrie Cantemir, autorul iden- 
tifică brehnacea cu acvila ţipătoare sau cu acvila de munte. În orie caz, cu o 
acvilă: „Înainte de toate, vulturul (Gyp fulvus) «penele sure ca de vultur» (II, 
241), cu rol de monarh peste toate celelalte păsări, este cunoscut ca mân- 
câtor de cadavre («...mai niciodată ciolan proaspăt ciocniia sau singe cald 
gusta» ) (IL, 185), ospăț la care pot fi văzuţi alături corbul şi vulpea (care de 
«stârvurile împuţite nesăturate sunt» ) (I, 57, 59-60, 87). Cantemir cunoaște 
glasul piuit caracteristic vulturilor. Neamul acvilelor este reprezentat prin pa- 
joră (pajură — acvilă-de-câmp, Aquila heliaca) cu penele «pestrițe» — poate 
pentru penele deschise de pe umeri și albul din coadă și care, după Cantemir, 
se hrăneşte cu șerpi; toate acvilele preferând carnea proaspătă a hoitului. (1, 
250) Brehnacea (acvilă-ţipătoare-mare, Aquila clanga), foarte pricepută, mai 
ales la prins iepuri, cu zbor înalt, cu aripile iuți ajungând «peste creșteturi- 
le munților şi peste toţi câmpii». Aceste indicaţii ca și calitatea de iepurar a 
brehnacei ne îndeamnă să recunoaștem unele trăsături specifice acvilei-de- 
munte (Aquila chrysăetos)”*. După cum se observă, Al. Filipaşcu insistă, deloc 
întâmplător, pe o diferență esențială între cele două clase de păsări răpitoare: 
vulturul se hrănește cu stârvuri, în timp ce acvila nu. De aici, după cum vom 
vedea, și direcţii simbolice diferite. Problema este că în limba română cele 
două specii distincte și, mai important încă, cele două simboluri care adesea 
intră în antiteză, suferă de un nefericit fenomen de sinonimie: pentru cerce- 
tătorul român, acvila și vulturul sunt același lucru. Or, dacă din perspectivă 
ornitologică lucrurile sunt simplu de clarificat, din perspectivă simbolică iau 
naştere confuzii mult mai grave. De pildă, toate dicționarele de simboluri pe 
care le-am consultat în traducere românească persistă în această eroare. 


Într-o foarte bună ediție bilingvă şi comentată a Fiziologului grecesc, Arnaud 
Zucker explică această confuzie printr-o eroare de traducere: „Termenul ebraic 
neser desemnează de fapt toate păsările care sfâşie carnea cu ciocul, iar cuvântul 
grec aetos care îl traduce se aplică acvilelor ca și vulturilor, cele două familii de 
păsări de pradă confundate în acest caz. Un verset neotestamentar (Luca, 17: 
37) atestă această confuzie. lisus le dă acest răspuns misterios discipolilor care 
îl întreabă despre momentul venirii Fiului lui Dumnezeu, la Judecata de apoi: 
«Unde va fi trupul, acolo se vor strânge vulturii». Or, toţi traducătorii, de la 
Luther la TOB, văd aici o aluzie la hoituri și traduc prin «vulturi», când verse- 
tul ar putea trimite de fapt la legătura între urmașii lui Cristos sau la euharistie'$. 
Prin urmare, parcurgând sursele antice și medievale, vom observa că se coagu- 
lează cel puţin două direcții simbolice: una care îi atribuie vulturului (vulturius) 

o conotaţie negativă, punându-l, ca pasăre care se hrănește cu hoituri, în slujba 
diavolului; şi una care selectează, în cazul acvilei (aquila), exclusiv trăsături- 
le pozitive, spirituale, făcând-o un însemn imperial şi un simbol hristic$. Prin 
urmare, chiar dacă cel mai adesea vom întâlni în traducerile dicționarelor de 
simboluri şi ale diferitor studii sau în comentariile autohtone termenul vultur, 
trebuie să reținem faptul că acesta acoperă, amestecându-le nepotrivit, ambele 
tendinţe simbolice. Vulturul ar fi, de-a lungul Evului Mediu, conform lui Louis 
Charbonneau-Lassay, „emblema demonului lăcomiei din cauza hranei stricate 
şi a prăzii infecte pe care această pasăre le devorează avid” sau, în ipostaza devo- 
ratorului de ficat prometean, el este „Satan năruind sufletul înlănţuit de viciu”. 
Autorul mai observă și ruptura de viziune care desparte cele două ipostaze ale 
răpitoarei: cea bună şi cea negativă, care se petrece sub semnul heraldicii: „He- 
raldica nobiliară a făcut din vultur, puternic, dar laş, care se lasă ucis cu un băț 
uneori, când este prea obosit, antiteza Acvilei, nobilă în mod regal, energică și 
bravă. Este emblema lașităţii, a moravurilor rele şi demnă de dispreț pentru toți 
oamenii nobili”®. Ei bine, îmi permit să emit o ipoteză auxiliară, fără pretenţia 
de a o argumenta potrivit: această schimbare de atitudine nu așteaptă neapărat 
apariţia artei heraldice, din prima jumătate a secolului al XII-lea (când fixează 
Michel Pastoureau” apariţia sistematică a stemelor în Occident), ci se petrece 
încă din primele secole ale creştinismului, când pasărea rea, devoratoare de hoi- 
turi, capătă un concurent în nobila răpitoare, o ființă solară, simbol al lui Hris- 
tos. Heraldica, ce e drept, a impus folosirea preponderentă a termenului aquila 
pentru ipostaza pozitivă a păsării. 


O distincţie la fel de clară, deşi discretă, face şi Cantemir în alegoria sa. Vultu- 
rul se hrănește cu stârvuri, la fel și Corbul, se înțelege din ceea ce îi povesteşte 
Inorogul Șoimului: „pliscul Vulturului şi clonțul Corbului de-abiia vreodată 
şi mai niciodată ciolan proaspăt ciocniia sau singe cald gusta. Şi pentru ca 
întru tot adevărul să grăiesc, nu numai că singe cald nu gusta, ce așeşi stârv 
împuţit macară a afla sau pântecele a-şi sătura putea”"%. Prin urmare, „Vultu- 
rul ceresc”, monarhul absolut, este un consumator de cadavre. Chiar dacă nu 
e vorba de un personaj în carne, pene, gheare și oase, ci mai degrabă de un 
simbol, autorul nu uită să îi pună în seamă o astfel de meteahnă. Una care a și 
impus conotaţia malefică a răpitoarei de-a lungul secolelor. În Istoria ieroglifi- 
că însă, Vulturul impune doar prin forță și rapacitate. Acestea sunt atuurile și 
argumentele sale: de el se tem toţi (Vulpea, bunăoară, îşi mărturiseşte direct 
teama, care i-ar și justifica atitudinea servilă). Ca monarh absolut al păsărilor, 
el nu pare a avea resurse spirituale, nu intervine, nu arbitrează conflictele, nu 
dă dovadă de înțelepciune. Lumea Istoriei ieroglifice nu este una care să se lase 
condusă de spirit, ci de forţa manifestată brutal asupra celui mai slab. Din 
această perspectivă, alături de Leu, Vulturul alcătuieşte cuplul necontestat 

care ocupă prim-planul ierarhiei: „Leul dară de pre pământ (carile mai tare şi 
mai vrăjmașă decât toate jigăniile câte pre fața pământului să află a fi, tuturor 
ştiut ieste) şi Vulturul din văzduh (carile precum tuturor zburătoarelor împă- 
rat ieste, cine-și poate prepune?) în sine și cu sine socotindu-să şi pre amă- 
nuntul în samă luându-să, după a firii sale simţire aș€ să cunoscură, precum 
mai tari, mai iuți şi mai putincioasă dihanie decât dânșii alta a fi să nu poată”"!. 
Dacă în cazul monarhului din ţara zburătoarelor autorul nu selectează niciun 
aspect favorabil, el le pune pe toate pe seama înțeleptei Brehnace. Aceasta 
pare a prelua doar trăsăturile benefice ale acvilei, care suportă încărcături sim- 
bolice strict pozitive. Mai puţin aspecte care ţin de forța sa neegalată, căci 
Brehnacea, aflată la senectute, compensează prin puterea mult mai mare a în- 
țelepciunii și a clarviziunii. 


Dar această dihotomie (pozitiv — negativ) nu era operabilă, în cazul acvilei, până 
la finele Antichității, mai bine spus, până în momentul în care creștinismul a 
simţit nevoia să îşi creeze propriile alegorii, propriul rezervor simbolic pentru a 
„traduce” pe înţelesul credinciosului de rând, fără acces la complicatele raționa- 
mente teologice, mesajul dogmei creştine. Ce e drept, nobila pasăre ocupa, de la 
bun început, prim-planul ierarhiei zburătoarelor. Pentru greci, ea era pasărea și 
totodată semnul lui Zeus, căruia îi purta fulgerele. În această ipostază o descrie 
Homer în cântul al XXIV-a al Iliadei (versurile 315-321); hotărât să meargă la 
Ahile pentru a-i cere cadavrul iubitului său fiu Hector, Priam cere sprijinul lui 
Zeus, care îl încurajează trimițându-i ca semn pasărea sa, venind, conform unor 
superstiții care au persistat îndelung, din partea dreaptă. Imaginea este impre- 
sionantă, căpătând proporţiile hiperbolice ale unui fenomen cosmic: „Lui îi tri- 
mise un vultur, pe cel mai de seamă-ntre paseri, / Întunecat vânător, cel căruia-i 
spun și «zăganul>. / Cât de înalt e canatul la ușa iatacului falnic / Al unui om 
înstărit, bine-nchis ei fiindu-i zăvorul, / Tot pe atâta de largi îi erau a lui aripi: 
se-arată / Drept avântat înspre dreapta cetate — iar ei, cum văzură, / Se bucurară, 
iar sufletu-n ei parcă se-nviorase”!?, În Odiseea (II, 146-154), apariţia a doi vul- 
turi confirmă faptul că Odysseu caută drumul spre casă și că fiul său, Telemah, 
trebuie să lupte contra abuzivilor pețitori: „Astfel grăi Telemah și-i dădu Zeus 
Atotvăzătorul / Sus, de prin munţi, din înalt, vulturi doi înspre ei să coboare: / 
Iară aceştia, atât cât zburară pe-a vântului boare, / Unul alături de altul zoriră, 
cu aripi întinse. / Dar când ajunseră jos, peste sfatul în mijloc de vorbă, / Roată 
dădură și aprig bătură din aripi, pe dată, / Feţele lor, crunt, în jos le-aţintiră, 
menind a pierzare, / Şi, sfâşiindu-se-n gheare și-obraze, la gâturi și pene, / Se 
avântară la dreapta-nspre case, tot peste cetate”. Iată două exemple în care zeul 
suprem transmite mesaje prin intermediul păsării sale, arătând celor în necaz o 
fărâmă din viitor. În aceeași ipostază se arată însuși Zeus, atunci când îl răpește 
în Olymp, înşelând vigilența păţită a geloasei sale soții, pe frumosul Ganymede, 

după cum povestește succint Ovidius (prin intermediul lui Orpheus) în ale sale 
Metamorfoze (X, 156-159): „Regele zeilor, Jupiter, arse odinioară de dragoste 
pentru frigianul Ganymede și găsi în ce să se schimbe pentru a fi altceva decât 
era. "Totuşi nu găsi cu cale să se schimbe în altă pasăre decât cea care-i poartă 
trăsnetul. Nu întârzie și, străbătând aerul cu aripi împrumutate, răpi pe Iliadul 
care și acum amestecă vinul în pahare și fără voia Junonei servește nectar lui 
Jupiter”!*. Prin urmare, încă din vremurile imemoriale, ale mitului, acvila (pre- 
fer să numesc așa și vulturul care apare în ipostaze pozitive) era o pasăre cu 
trăsături neegalate de alte surate. De aceea, probabil, Aristotel (IX, 32) se lasă 
şi el impresionat de forța mitului şi consideră că acvila (derâv) ar fi „singura 
pasăre căreia oamenii i-au acordat epitetul «divină>""5. Tot Stagiritul deschide 
calea unor interpretări de care lucrările de morală creștină vor profita din plin, 
filtrând, cel mai probabil, informaţia prin intermediul lui Plinius (X, 3), care 
îl conspectează fidel pe marele filozof: el este primul care notează legenda con- 
form căreia vulturul își testează puii, aruncându-i din cuib pe cei care nu pot 
privi către soare. Deocamdată însă sursele antice nu profită de potenţialul mo- 
ralizator al unui asemenea sâmbure epic. Era nevoie de o doctrină însetată de 
răspândire, cum a fost creştinismul la începuturile sale, pentru a atribui oricărui 
gest, real ori fictiv (nu are importanţă), o valoare etică. 


Încă din prima variantă a Fiziologului grecesc, această deturnare a simbolului 
este vizibilă. Pornind de la un verset din Psalmul 102: 5 („pe Cel ce satură 
cu bunătăţi dorinţa ta: / tinereţea ta se va înnoi ca a vulturului”!”), lucrarea 
anonimă, cu o influență imensă asupra imaginarului zoomorf medieval, mută 
accentul pe interpretarea alegorică a fabulei, de găsit și în sursele antice. Cum 
varianta latinească a lucrării este fidelă și cum ea a fost răspândită în întreaga 
Europă, culeg din această sursă fragmentul care mă interesează: „Despre vul- 
tur (aquila - n. B.C.) spune David în Psalmul al o sută doilea: «Înnoise-vor ca 
ale vulturului tinereţile tale». Fiziologul spune că firea vulturului este astfel: 
îmbătrânind, aripile lui se îngreunează și ochii i se înceţoșează; atunci caută 
un izvor de apă şi de deasupra lui își ia zborul spre înalt, până în apropierea 
soarelui, iar acolo îşi aprinde aripile și îşi arde ceața de pe ochi în razele soa- 
relui; atunci, coborându-se la izvor, se scufundă de trei ori în apă și pe dată se 
înnoieşte cu totul, astfel încât prin vigoarea aripilor şi prin strălucirea ochilor 
este cu mult mai întinerit. Așadar, şi tu, omule, fie iudeu, fie păgân, care ai haina 
veche și ochii inimii încețoșaţi, caută izvorul spiritual al Domnului, care a zis: 
«Dacă cineva nu se va fi născut din nou, din apă şi din Spiritul Sfânt, nu va 
putea intra în împărăția Dumnezeului cerurilor». Şi dacă nu «vei fi botezat 
în numele Tatălui și al Fiului și al Sfântului Spirit» şi nu-ţi vei ridica ochii 
inimii către Domnul, care este «soarele dreptății», tinereţea ta nu va fi înnoită 
asemenea celei a vulturului”!*. De aici pornind, toate bestiarele medieva- 

le (Guillaume Le Clerc de Normandie, Phillip de Thaon, Gervaise, Bruneto 
Latini) şi toate enciclopediile (de la Etimologiile lui Isidor din Sevilla la cele 
alcătuite de Vincent de Beauvais, Thomas de Cantimprs, Albertus Magnus 
ş.a.m.d.) preiau această interpretare, care devine normativă în toată lumea 
creştină, occidentală și răsăriteană deopotrivă. Acvila câștigă teren în faţa vul- 
turului, chiar dacă adesea au loc confuzii terminologice. Altfel spus, vulturul 
bun este mult mai frecvent folosit de oamenii Bisericii decât cel rău. Devine 
una dintre imaginile consacrate ale lui Hristos, mai precis ale triumfului Său, 
ale lui Hristos conducând sufletele către Dumnezeu: Aquila Christus. Şi, de 
asemenea, pe filieră bizantină, un simbol al victoriei creștinismului asupra 
vechilor culte păgâne”. Sfântul Dionisie Areopagitul (sau, după unii cercetă- 
tori, Pseudo-Dionisie) explică, în ultimul capitol din Ierarhia cerească, faptul 
că îngerii, ființele spirituale din a treia tagmă a ierarhiei cereşti, sunt adesea 
înfăţişate sub forma unei acvile: „Iar chipul vulturului arată puterea împără- 
tească, pornită spre înălțimi (cf. Iez. 1, 10; Apoc. 4,7); iuţimea şi ușurința în 
dobândirea hranei întăritoare; și privirea trează și uşoară spre raza îmbelşu- 
gată a revărsării solare a dumnezeirii începătoare prin îndreptarea viguroasă, 
neîmpiedicată, neclintită şi directă a puterilor văzătoare spre ea”. Comen- 
tând lucrarea, Sfântul Maxim Mărturistorul nu face decât să reia legenda de 
provenienţă aristotelică și să-i confere sensul dorit: „Vulturul este un animal 
cu vederea foarte ascuţită. Căci se spune că vulturii disting puii născuţi de ei 
de cei falși; de privesc fără greutate spre soare, sunt pui adevăraţi; iar de nu, îi 
aruncă din cuib, ca falși; așa și cel ce nu poate privi în chip curat Soarele drep- 
tăţii se arată ca fals în cunoştinţa lui”?!. Ceea ce se observă este că Sf. Maxim 
preia aceeași sintagmă care apare atât în varianta alexandrină, cât şi în cea lati- 
nă a Fiziologului: Dumnezeu este „soarele dreptăţii”. Ceea ce marchează fie 
o circulație a topos-ului, fie o vizitare a Fiziologului, care devenise deja o scriere 
etalon. Sau, de ce nu, ambele variante. 


Pentru a încheia acest lacunar periplu printre surse, mă mai opresc la o altă lu- 
crare din secolul al XII-lea, care a influențat gândirea medievală, alimentând-o cu 
simboluri: Aviarium-ul lui Hugues de Fouilloy. Şi acesta face distincţia dintre 
vultur (vultur) şi acvilă (aquila). Primul, consumator de cadavre, ar fi imagi- 
nea păcătosului: „Dar se spune că natura vulturului este astfel încât orice pă- 
cătos poate fi înțeles prin vultur. Într-adevăr, vulturul urmărește armata, astfel 
încât să se poată hrăni cu cadavrele celor uciși, deoarece păcătosul îi urmează 
pe oamenii nestatornici care sunt în armata Diavolului, ca să poată copia fap- 
tele lor perverse. El se hrăneşte din cadavre, întrucât păcătosul se delectează 
cu plăcerile carnale care produc moarte”%. De cealaltă parte, acvila ar fi sim- 
bolul evanghelistului Ioan, simbolizându-l pe bunul creştin, care părăseşte 
lucrurile lumești, pierzându-se în contemplarea celor cerești”. Prin urmare, 
în lumea medievală, lucrurile sunt clare: acvila lui Zeus din Antichitate a fost 

divizată în două: o pasăre e rău augur, semn al morții și una care, impunându-se 
ca imagine a lui Hristos, adună doar trăsăturile pozitive, spirituale. 


Între aceste două tradiţii simbolice, Dimitrie Cantemir avea de ales. Şi o face 
fără ezitare: Vulturul, monarhul, este pasărea rea, lipsită de orice atribut al spiri- 
tului, conducătorul temut, iar nu iubit, pe când Brehnacea reprezintă una dintre 
puţinele figuri stimabile ale Istoriei ieroglifice, egala întru înțelepciune cu a Lu- 
pului. Chiar dacă ea ocupă poziţia fruntașă în ierarhia răpitoarelor, în imediata 
apropiere a Vulturului, are capacitatea de a-şi tăgădui natura și de a evolua pe 
calea spiritului. De a se îndrepta, în cheie alegorică, către „soarele dreptății”. 


Deşi este plasată, în mod absolut firesc, dată fiind reputaţia sa simbolică, în 
proximitatea monarhului absolut care este Vulturul, Brehnacea face figură 
discordantă în şirul răpitoarelor din carte. Încă de la prima sa apariţie, ea are 
o anumită distincţie: „Iară între pasiri era o Brehnace bătrână, carea în multe 
ştiinţe şi meşterşuguri era deprinsă (că mult să îndrepteadză cu învățătura ti- 
nerețile, dară și ştiinţa mult crește şi să adaoge cu bătrânsțele)”?. Atitudinea 
naratorului față de acest personaj este, vizibil, una favorabilă; dacă altora le 
construieşte portrete în negativ sau le comentează acid comportamentul sau 
discursul, Brehnacei îi acceptă unele calități rare în lumea păsărilor și jivine- 
lor din Istoria ieroglifică: pe de o parte, ea este bătrână, deci își poate controla 
impulsurile; pe de altă parte, este, aflăm, pricepută, inițiată în multe „ştiințe” 
şi „meşterşuguri”. Posedă, altfel spus, atât ştiinţa de carte, cât și, mai impor- 
tant încă, ştiinţa vieții. Brehnacea este o înțeleaptă, calitate atât de prețuită de 
narator. Înţelepciunea ei nu se hrăneşte însă din erudiție, care poate tempera, 
cel mult, sângele clocotitor al tinereții. Şi Vidra ştie carte, dar asta nu o face 
un personaj pozitiv, căci ea nu îşi poate corecta temperamentul și pornirile 
instinctuale. Brehnacea a ajuns la adevărata „știință”, care înseamnă, de fapt, 
înțelepciunea de a cântări lucrurile cu bun-simțţ și de a găsi mereu soluția 
echilibrată. Singurul său egal, în această privință, este Lupul. De aceea ea 
este unicul partener de dialog plauzibil pentru acesta. Vorbesc aceeași limbă, 
apără aceleași principii. Deşi în tabăra Corbului, Brehnacea nu are un scop 
premeditat: ea caută adevărul și binele tuturor. Atunci când se oferă, în fața 
tuturor celorlalte zburătoare, să obțină rodul înțelepciunii Lupului, nu o face 
cu vreun gând ascuns și nici sperând să valorifice, în avantajul Corbului și 
al Strutocamilei, opinia reputatului gânditor. O spune de la bun început pe 
şleau: „Puţină răbdare să aveţi să cade, pentru ca într-o parte luându-ne cu 
Lupul, pentru cel de obşte folos, oarece cuvinte să facem” (s.n.) Folosul obștii 
nu este tragerea sforilor în așa fel încât Strutocamila să devină epitrop în ţara 
patrupedelor, ci aflarea adevărului. Când i se adresează, prin urmare, Lupului, 
o face de pe poziţii egale, ca între „complici”; ei se situează deasupra gloa- 
tei, având acces la miezul lucrurilor, căci, confirmă în cheie stoică naratorul, 

„sămnul înțelepciunii ieste ca din céle vădzute sau audzite, cele nevădzute și 
neaudzite a adulmăca, și viitoarele din cele trecute a giudeca””. Personajul are 
perspectiva de ansamblu, are clarviziune, are echilibru. Așa cum ochii acvilei 
prind totul din zborul său înalt, la fel înțelepciunea Brehnacei surprinde nu 
doar esenţialul, ci şi detaliile“. De aceea, respectându-l pe Lup, ea caută să 
descopere adevărul, pentru că doar așa socotește că poate funcționa lumea: 
„De care lucru de ieste în tine vreo știință sau vreo cunoștință, de mine să nu 
ascundzi te poftesc şi te sfătuiesc. Ca într-acesta chip orice în republica noas- 
tră clătit, strămutat şi neaședzat ar fi, în limanul odihnii, întrulocarea unirii și 
în aşedzământul omoniii a aduce să putem. Căci într-alt chip lucrul de va ră- 
mânea, de toată a lucrurilor alcătuire și a sfatului bun și de obşte învoire, toa- 
tă nedejdea să rumpe și să curmă (că nu atâta stricăciune publicai adunarea 
nepriietinilor de-nafară, pre câtă a cetățenilor dinluntru a inimilor într-un gând 
neîmpreunare aduce)”%. Prin urmare, Brehnacea aduce în discuţie responsa- 
bilitatea pe care înțeleptul o are în cetate: el trebuie să dea dreapta măsură, el 
este chemat să fixeze norma. Asta, fireşte, în utopiile anticilor. Nu și în Istoria 
ieroglifică, unde cei doi sunt marginalizaţi ca personaje incomode. 


Dialogul lor se transformă, pe nesimţite, într-o amicală competiție orato- 
rică pe teme clasice: înțelepciunea, fericirea. Când Lupul își expune teoria, 
Brehnacea este nevoită să accepte evidenţa. Ei bine, ceea ce urmează este în 
măsură să califice acest personaj. E limpede că adevărul Lupului, privitor la 
natura hibridă, anapoda, împotriva firii, a Strutocamilei (socotită „traghelaful 
firii”), nu poate fi tăgăduit. El este neconvenabil, Brehnacea pricepe foarte 
bine. Pe de altă parte, ea știe că obligaţia ei civică este să rămână fidelă monar- 
hului său; e o datorie de onoare: „orice spre binele și folosul monarhii ieste, 
aceasta a arăta și a grăi să cade”. Prin urmare, ia o hotărâre care are greuta- 
tea de a o caracteriza fără rest: nu falsifică adevărul, ba chiar se face cheza- 
şul său, dar simte că acesta are o consistentă doză de periculozitate. Şi totuși, 
lumea nu poate funcționa ignorând adevărul, nimic nu se poate construi pe 
fals. Iniţial, consideră că fiecare trebuie să-și asume responsabilitatea privi- 
toare la acest adevăr: „Iară de vor fi urechi ca acelea așeși de tot adevărului 
neascultătoare și inimi nicicum folosul de obşte priimitoare, păcatul în cap şi 
ocara în obrazul lor fie!”* Ulterior, se hotărăşte chiar să încerce să-l convingă 
pe Corb să renunţe la planul său, de a urca Strutocamila pe tron, dând peste 
cap toate ierarhiile firești. Deconspirându-i toate aceste lucruri Cucunosului, 
pasărea cea hrăpăreață, Brehnacea nu comite nicio ticăloşie. Pasajul trebuie 
citit cu atenţie și se va vedea limpede că Brehnacea nu renunță ușor la adevăr: 
„Aşedară, Brehnacea, de la Lup despărțindu-să, întâi cu Cucunozul să împre- 
ună, căruia toată înțelepciunea și filosofiia Lupului îi povesti şi precum adevă- 
rată hotărârea Strutocamilei au dat, împotriva a căriia altă socoteală mai tare 

şi mai adevărată să să găsască cu putinţă nu ieste. De unde tot lucrul aievea să 
face că mintea Corbului greșită ieste şi de ce s-au apucat, sau la cap a scoate 
nu va putea, sau, de va putea, peste puțină vreme și lucrul să va strica și, în loc 
de laudă, asupră-și ură şi hulă de la mulți va lua (că o mie de lucruri vrednice 
deabiia lauda dobândesc, iară numai unul scârnav în veci nespălată cinstei şi 
numelui grozavă aduce pată). Carea prea târdziu sau nici odânăoară din gu- 
rile năroadelor și din șoptele gloatelor a o scoate nu va putea (căci din fire 
muritorilor aceasta ieste dată, ca binele pre lesne, iară răul cu anevoie săuite, 
şi laudele cuiva pre hârtie, iară hulele pre table de aramă să le scrie). Acestea și 
altele ca acestea Brehnacea cătră Cucunoz vorovi, socotind precum întâi pre 
dânsa din cea veche și strâmbă socoteală va putea întoarce, și de ciia amândoi 
împreună mărgând și pre Corb la calea dreptăţii și la luminarea adeverinţii a 
duce să nevoiască (căci Brehnacea mai de folos a fi cineva ale sale hotară pe 
dreptate a păzi decât toată lumea tirănește a agonisi socotiia)”%. Am redat 
întregul fragment pentru a pune la vedere argumentele care combat interpre- 
tarea Doinei Ruşti, care vede în personajul lui Cantemir un „intrigant politic” 
ce ar urmări exclusiv propriile scopuri“. 


În cel mai rău caz, Brehnacea are o ezitare atunci când vede pornirea Cucunozu- 
lui de a da în vileag „cuvântul” Lupului și de a-l avertiza pe Corb de periculozi- 
tatea sa. Dar făptașul nu este Brehnacea, ci Cucunozul. Pasărea cea înțeleaptă se 
găseşte prinsă într-un vârtej al intrigilor, pe care nu le aprobă și la care nu accep- 
tă să participe cu trup și suflet. Atunci când nu poate face binele, atitudinea sa 
este una rezervată. Nu ea ia, așa cum crede Doina Ruști, „măsuri pentru izolarea 
Lupului a cărui inteligenţă o sperie”**. Naratorul însuși, purtător de cuvânt al 
poziţiei autorului, de regulă extrem de parcimonios cu laudele la adresa altor 
personaje, este chezașul corectitudinii Brehnacei: „Deci dintr-acestea pasiri, 
Brehnacea, precum să videa, sau din sine plecată, sau din a Lupului vârtoase 
argumenturi şi adevărate socotéle întoarsă, și vrea şi cunoștea ce ieste adevă- 
rul, de care lucru de multe ori cu mare îndrăzneală împotriva îndrăptnicii voii 
Corbului să punea, ce în deșărt”*5. Sigur, de nevoie, ea face parte din șirul celor 
însărcinaţi de Corb să conducă ostilitățile către prinderea Inorogului, alături de 
Cucunos și Uleu, personaje fără scrupule. Brehnacea, care, se repetă insistent, 
„de multe ori partea adevărului a ţinea să videa”, încearcă să poarte discuţii de 
taină cu cei desemnaţi „complici” în această nedreaptă hăituire și să-i câștige de 
partea adevărului. Ea se teme că acesta tot va ieși la iveală, pentru că așa stă în fi- 
rea lucrurilor de când lumea, de aceea nu ezită să „cobească” precipitarea intrigii 
către un deznodământ nefavorabil Corbului. E mult, e puţin? Sigur, atitudinea 
Brehnacei este una prudentă, dar, oricum, trebuie acceptat că ea nu se numără 
printre agenții devotați ai tiranului Corb; nu înfăptuieşte răul, conștientizându-l 
ca atare. Ea rezistă, dacă pot forța nota, prin cultură: încearcă dacă nu să ia o 

poziţie fățișă, măcar să-și păstreze neutralitatea și să nu pună zel în comiterea 
răului. Dar face vreun personaj aflat în subordinea Corbului mai mult de atât? 
Singurul care se mai lasă câștigat de argumentul adevărului și al dreptăţii este 
Şoimul. Pentru aceste două păsări, adevărul, e clar, există şi are greutate. Așa se 
explică și tentativele lor, naive în fond (o naivitate proprie intelectualului), de a-l 
aduce pe habotnicul tiran pe calea cea bună. 


În fine, un alt pasaj esenţial în care naratorul intervine și clarifică poziția 
Brehnacei poate lămuri cu totul problema. Nu e vorba de un personaj care să 
întruchipeze corectitudinea absolută sau puritatea morală; autorul nu uită că 
el deţine locul din proximitatea Corbului, pe care îl depășește net în calități. 
Este o pasăre răpitoare, dar una care nu se conduce doar după satisfacerea vi- 
ciului; în afară de setea de sânge ea mai are și avantajul înţelepciunii, unind în 
firea ei două trăsături aparent conflictuale: „Între pasiri, dară, era Brehnacea, 
carea, măcar că și ea, nu mai puţin decât alalte, de vărsatul singe nevinovat 
ca de o privală prea frumoasă să veseliia și de toată carnea proaspătă nu să 
oțărâia, nici să scărăndăviia, însă de multe ori când sfaturile grele să zbătea 
şi lucrurile mari să dirmoia, decât alalte precum mai adese și mai de-aproape 
adevărul a atinge să videa şi totdeauna spre cele mai line și odihnite lucruri 
învăţa şi îndemna (că la tot sfatul, când în vreo parte a să aședza nicicum a să 
alege nu poate, spre partea lineştii a să pleca sfat înțelepțăsc ieste). Să sesi- 
zăm nuanțele: Brehnacea, spre deosebire de Corb și de Vultur, nu se hrănește 
cu stârvuri, ci cu carne proaspătă. Şi totuși, această meteahnă, de care, la urma 
urmelor, nici nu se face vinovată, căci nu este o chestiune de alegere, nu îi im- 
pune și un comportament violent, brutal, ca celorlalte surate. Brehnacea nu 
este, e limpede, un personaj instinctual. Dimpotrivă, rațiunea și echilibrul par 
a o defini — cu asta e de acord și naratorul. Ea e mai degrabă un mediator, ca- 
ută să împace taberele, să stabilească adevărul și să aplaneze conflicte care par 
de nestins. Surprinsă într-o ipostază reflexivă, Brehnacea își dezvăluie (prin 
intermediul unui monolog interior) permanenta preocupare: aceea ca „în tot 
trupul publicăi” să nu se prilejuiască „cu cât mai rele și mai cumplite răscoa- 
le”55. Nu este ipocrizie, nu este poză, afectare a unui fals interes, ci realitatea 
propriu-zisă: aceasta este grija personajului care „acestea așe în sine chitindu-le” 
se hotărăşte să impiedice o astfel de perspectivă inevitabilă. Cum altfel decât 
îndemnând, prin intermediul unui discurs filozofico-moralizator, care cu- 
prinde şi un şir de povești cu tâlc, la calm, rațiune, echilibru, la „calea lineștii”? 
În mare, concepţia sa este că nu poate nimeni să controleze viitorul, că desti- 
nul se joacă în sfere intangibile pentru muritori şi că există o înlănțuire a ca- 
uzalităților după care lumea se conduce, indiferentă la eforturile caraghioase 
ale unora de a o deturna de la ale sale. Teorie veche, atitudine tipic medievală, 
din care lipseşte însă sâmburele explicit creştin. Este, printre altele, una dintre 

cele mai coerente pledoarii etice din vechea noastră cultură. Șirul de pilde 
care urmează nu face decât să avertizeze asupra neajunsurilor, uneori fatale, la 
care conduce tentativa ființelor muritoare de a-și depăşi „putinţele și hotarăle 
firii”. În numele acestui echilibru, Brehnacea pledează pentru linişte și pentru 
împăcare. Pledoaria sa finală recomandă aplanarea conflictelor şi stipulează, 
chiar dacă nu răspicat, dreptatea Inorogului: „Liliacul precum s-au aşedzat să 
nu-l mai clătim. Pe Vidră în gârle, unde să află, cu hrană și cu alte trebuitoare 
să o chivernisim. A muştelor prieteşugul și frățiia, iară nu vrăjmășiia și veci- 
niia, să poftim. Filul şi Inorogul, cât în putinţă va fi, precum cu dobitoacele 
amestec nu avem, a-i înștiința să silim şi după înştiinţare adevărul lucrului să 
şi urmedze. Deciia, unde ar pofti a lăcui şi în ce chip ar vrea a viețui în ceva 
împotrivnici să nu ne arătăm, ce noi pénele noastre să ciuciulim, iară dobitoa- 
cele, cum vor putea, perii să-şi lingă şi să-şi netedzască (că cine gardul strein 
trece şi în pomul altuia să suie, la întors gardul zid și la mâncare poama piatră 
i să face). Căci amintrilea, toate, a tuturor dobitoacelor supuse doséde și asu- 
prele, de nu Filul, Inorogul, de nu Inorogul, altul ca Inorogul, asupra noastră 
cu vreme va să le izbândească și tot suspinul cu osânda sa va să ne găsască. Și 
mai vârtos Inorogul grijliv pentru noi fiind, nuărul mic repede ploaia va să 
ne trimată, din carea nu numai penele, și aripile, ce aşéşi şi cuiburile de prin 
copaci şi bortele de prin stinci a ne scuti şi uscate a ne feri vrednice nu vor fi 
(pre slab să nu gonim, că mai tare l-om face, pre fricos să nu spăriem, că mai 
îndrăzneţ să va întoarce). Ac&stea, o priietinilor, de la mine; iară voi de la voi 
ce poftiți arătaţi şi ce vi-i voia lucraţi şi, veri aș€, veri aș€, în cea mai de apoi 
cuvintele mele din minte nu scoateţi”. Este mai mult decât îndrăzniseră ce- 
lelalte personaje. Liliacul spusese același lucru și fusese marginalizat, Lupul, 
chiar și fără să își asume public opinia, era socotit periculos. 


În tot acest anturaj al lașităţii sau al prudenței, Brehnacea are totuși curajul de 
a spune lucrurilor pe nume. Firește, astfel de sfaturi înțelepte nu au căutare în 
lumea coruptă din Istoria ieroglifică, dar ele îşi demonstrează realismul și clar- 
viziunea către final, când Brehnacea joacă un meritat rol de mediator. Unul 
care i se potriveşte. Calitățile sale diplomatice o ajută să stingă unele conflicte 
mocnite, să îmblânzească pedeapsa unor (s)pioni meschini, lipsiţi de scru- 
pule şi principii (printre ei Pardosul, pe care îl salvează de la compromiterea 
totală, dosind nişte epistole compromițătoare). 


Una peste alta, Brehnacea reprezintă vocea raţiunii în forum. Un personaj, 
după cum spuneam, pentru care adevărul există. De aceea, nu cred, precum 
Doina Rusști, că avem de a face cu un caz de „simbolism estompat””. Brehna- 
cea lui Cantemir reține, din tradiția simbolică, trăsăturile pozitive, cu accent 
pe spiritualitate. Ea intră în opoziție atât cu Vulturul, cât și cu Corbul, înscri- 
indu-se decisiv în clasa restrânsă a personajelor pozitive. 

chia, 3, 20: „Şi pentru voi, care vă temeţi de numele Meu, 
va răsări soarele dreptăţii şi vindecare pe razele-i înaripa- 
te. Și veţi ieşi şi veţi zburda ca viţelușii cei abia sloboziţi 
din legături”. Cf. Malachia, traducere din limba greacă de 
Cristian Gașpar, introducere de Ontiel Vereș, în vol. Sep- 
tuaginta, V, volum coordonat de Cristian Bădiliţă, Fran- 
cisca Băltăceanu, Monica Broşteanu și îngrijit de Sma- 
randa Bădiliță, Colegiul Noua Europă și Editura Polirom, 
București — Iaşi, 2009, p. 590-591. Fiziologul trebuie să 
fi contribuit şi el, alături de scrierile Sfinţilor Părinţi, la 
impunerea acestui topos. Or, cum acvila / vulturul apare 
ca zburând către soare, potenţialul său simbolic se dubla. 
Nu trebuia decât ca soarele să devină „soarele dreptăţii”. 
* The Medieval Book of Birds. Hugh of Fouilloys Avia- 
rium, edition, translation and commentary by Willene 
B. Clark, Medieval & Renaissance Text & Studies, Bin- 
ghamton, New York, 1992, p. 201. 

* Idem, p. 253. 

% Dimitrie Cantemir, Istoria ieroglifică, ed. cit., p. 469. 

*% Ibidem. 

” Idem, p. 480. 

* Este interesantă legătura dintre vedere şi înțelepciune, 
nu doar în bestiarul cantemirian, ci în majoritatea besti- 
arelor: animalele sau păsările care văd noaptea, precum 
bufnița, liliacul sau cele care sunt renumite pentru privi- 
rea ageră, precum vulturul, șoimul, devin embleme ale 
înțelepciunii. 

* Dimitrie Cantemir, Istoria ieroglifică, ed. cit., p. 470. 

5 Idem, p. 480. 

3! Ibidem. 

32 Idem, p. 481. 

3 Doina Ruşti, Bestiarul cantemirian, Editura Universitas 
XXI, laşi, 2007, p. 144. 

* Ibidem. 

3 Dimitrie Cantemir, Istoria ieroglifică, ed. cit., p. 487-488. 
% Idem, p. 504. 

37 Idem, p. 573. 

38 Idem, p. 574. 

3 Idem, p. 582-583. 

* Doina Ruști, op. cit., p. 144. 

Nicolae BUSUIOC 
| O remarcabilă sinteză critică 


Volumul Anei Bantoş Deschidere spre universalism 
(editat de Casa Limbii Române, Chişinău, 2010) 
nu este doar o încercare de a fixa conștiința valori- 
lor prin opere ce s-au născut ca niște arcade solare, 
cu menirea cultivării spiritului uman, înseamnă, 
pe de o parte, deschiderea spre dialogul incitant, 
N.B. — eseist, critic și istoric Proiectându-l în ansambluri semnificative și du- 
literar, lași. Este autorul rabile, pe de alta, o demonstraţie critică asupra 
unor importante lucrări scrisului ca expresie a gândirii și creaţiei literare 
de specialitate între care: în spaţiul Basarabiei postbelice. Volumul Anei 
Scriitori și publiciști ieşeni. Bantoş se adaugă fericit unor lucrări, chiar dacă 
contemporani — 19435-2002 nu toate de constantă substanţă, apărute pe tema 
(2002), Saloanele naturii + Dati aa A A i 
| integrării în teritoriul literar general românesc și 
(2003), Academia dela , : pa i 
n în cel european, din ultimele decenii, amintindu-i 
Pavilion. Despre cum se poate ` Boa G 
gândi frumos (2004), Cetatea 2iCi pe cei care au semnat cărți, studii şi cerce- 
gânditoare (2005), semne în | tări: Mihai Cimpoi, Mihail Dolgan, Haralambie 
labirint. Cronici literare (2008), (Corbu, Ion Ciocanu, Nicolae Bileţchi, Anatol 
Biologie și literatură. Cercetare Gavrilov, Nicolae Leahu, Maria Şleahtiţchi, Alina 
transdisciplinară (2008), Intre Ciobanu-Tofan, Alexandru Burlacu, Eleonora 
sensibilitate și rigoare. Intro-  Hotineanu, Eugen Lungu, Mircea V. Ciobanu, 


ducere în arta și ș k i Emilian Galaicu-Păun, Aliona Grati. 


Deschidere spre universalism este o istorie a litera- 
turii române din Basarabia postbelică analizată 
conceptual, în plan critic, estetic, social şi cultu- 
ral, trimițându-ne la ceea ce a însemnat cândva 
pattern-ul călinescian al „criticii complete”. Dacă 
ne raportăm la cunoașterea încă șubredă a feno- 
menului literar din acest spaţiu, discursul critic al 
autoarei se înscrie organic în ansamblul cercetă- 
rilor din domeniu, punând în lumină argumente, 
conexiuni, principii, nuanţe, interpretări într-o 
problematică de mare actualitate. „Refacerea le- 
găturilor literaturii și culturii române de la Est de 

Prut cu matricea ei firească s-a dovedit a fi un proces anevoios și sinuos, care 
necesită a fi disociat în contextul complex al timpului în care trăim, un timp 
definit drept al postmodernităţii, al dialogului și al deschiderii spre comuni- 
care cu alte orizonturi ale expresivităţii artistice”, mărturisește cercetătoarea. 
În fapt, proiectul pe care şi l-a propus trebuie luat ca pe o construcţie cri- 
tică culturală, ca pe un traseu de investigație a literaturii frustrate prin „ne- 
norocul istoriei”: relaţia dintre naţional și universal, dintre tradiționalism și 
modernism, aspecte ale recuperării sacrului, etnicității și autenticului, totul 
axat între lupta cu orizontul închis și crezul literaturii sub semnul pluricen- 
trismului. Ana Bantoș ne pune în față o lucrare de anvergură care redesenează 
identitatea și imaginea complexă asupra literaturii din Basarabia postbelică, 
cu proiecţii, analize și referiri la un mare număr de scriitori, în termenii relați- 
ei literatură română - literatură universală, avându-se în vedere, așa cum ob- 
servă cercetătorul ieșean Dan Mănucă, „circulaţia intensă a unor motive care, 
prin persistenţă, devin un fel de simboluri obsedante: limba maternă, locul 
natal, izvorul, lacrima, piatra, teiul, Eminescu. Existenţa tuturor acestora este 
exemplificată prin citate din autori de incontestabilă valoare, precum Grigore 
Vieru, Gheorghe Vodă, Ion Druţă. Nu am întâlnit niciun rând dedicat grafo- 
manilor. Acest fapt întărește credibilitatea opiniilor avansate în lucrare şi con- 
stituie o generalizare deja câștigată pentru viitoarele cercetări asupra liricii 
basarabene”. Autoarea se folosește de metode critice diferite, într-o filozofie a 
tezelor unor Gilbert Durand, Karl Jaspers, Paul Ricoeur, Edgar Morin și a al- 
tora, admițând că sugestia creaţiei culturale este proporțională cu amploarea 
şi densitatea componentelor ansamblului literar, omul, cu dorinţele lui artis- 
tice, fiind influențat direct de mediul auster și ingrat (aşa cum a fost în istoria 
Basarabiei) sau bogat în produsele minţii celor angrenaţi în creaţie, în zone 
neafectate de o istorie zbuciumată. Ideea de semnificaţie, prezentă în formele 
amintite de gânditori precum Mircea Eliade, Lucian Blaga, Tudor Vianu, la 
care autoarea face dese trimiteri, nu poate fi detașată de filozofia culturii, mai 
mult, ea relevă importanţa legăturilor permanente între aceste forme în pro- 
cesul dezvoltării culturale și psihice a omului, legături care determină „condu- 
ita lui de valoare” în viaţă. 


Vocaţia critică a Anei Bantoş rezultă și din capacitatea de a releva spirituali- 
zarea sentimentului național ce se înscrie în „contextul unei culturi active ca 
metodă de integrare europeană”, amintindu-ne că faptul acesta îl precizau şi 
Ion Budai-Deleanu, Gh. Asachi, Gh. Lazăr, Dinicu Golescu, Gh. Şincai. În 
zilele noastre, un N. I. Popa, Adrian Marino, Al. Ciorănescu au apăsat cerceta- 
rea comparatistă ca o certă abordare a literaturii ce se revendică de la o viziu- 
ne globală și universală. Adrian Marino se sprijină pe argumentaţia lui Robert 
Escarpit, potrivit căruia literatura comparată rămâne o disciplină larg istorică. 


CĂRȚI ŞI ATITUDINI MA 


Cercetarea asupra acestei teme sau asupra genurilor comportă regrupări şi 
apropieri sincronice care conferă literaturii comparate un caracter particular, 
echidistant — între istoria literaturii și știința literaturii. Ana Bantoş vine şi cu 
exemplul studiului Eleonorei Hotineanu, în care se face analiza situației lite- 
rare din Basarabia pe fundalul literar general românesc și unde realizează sen- 
sul continuității care asigură „vitalitatea valorilor”. În acest context, conștiința 
valorii limbii, exprimată prin cuvântul în care se oglindește istoria întreagă a 
unui popor, devine punctul de sprijin în tot ceea ce au gândit și scris Matee- 
vici, Eugeniu Coşeriu, Grigore Vieru, după cum „intemeierea” prin cuvântul 
artistic se transformă în liric, epic şi dramatic la Victor Teleucă, Liviu Damian, 
Paul Goma, Nicolae Dabija, Vasile Romanciuc, Leo Butnaru, Nicolae Leahu, 
oprindu-ne doar la câteva exemple. Nu în ultimul rând, exegeza Anei Bantoș 
fixează formele crizei de legitimare postmodernă; pornind de la definiţia artei 
moderne dată de Milan Kundera, ajunge la poezia lui Arcadie Suceveanu, cu 
al său nostalgic cavaler medieval, la similitudinile și mesajele din versurile lui 
Baudelaire, Paul Valery, Bacovia, Borges, Paul Celan, la creaţia poeţilor Ştefan 
Augustin Doinaș, Nicolae Labiş, Nichita Stănescu, Vladimir Beşleagă, Anatol 
Codru, George Meniuc, Irina Nechit, Emilian Galaicu-Păun şi încă alții, la în- 
treaga literatură în care scriitorii se află la cumpăna dintre „a învinge inerțiile 
cuvântului și de a fi învinși”. 


Deschidere spre universalism e o cercetare remarcabilă a peisajului literar ba- 
sarabean pe fundalul literaturii române, într-o strânsă relație de promovare a 
valorilor în plan universal. Prin această exegeză, Ana Bantoş se impune ca o 
voce critică de prim-plan. Riguros informată, la curent cu marile idei din teo- 
ria literaturii, cu o logică a cercetării şi interpretării de invidiat, cu observaţii 
şi opinii scrutătoare privind discursul identitar şi descrierea fenomenologică, 
Ana Bantoş va deschide şi provoca, probabil, multe demersuri asupra dome- 
niului literar şi cultural. 

Petru BUTUC 


Un Studiu asupra sincretismului 
sintactic la nivelul frazei joncționale 
de prof. Vasile Bajureanu 


a D 


PB. — prof. univ. dr. conf., 
Catedra de limba română şi 
filologie clasică a UPS.„lon 
Creangă”, Chişinău. Autor 

al monografiei Predicatul 
angrenat în limba română 
(2004). Domenii de interes: 
gramatica limbii române, 
sociolingvistică şi istorie a 
limbii române literare. 


În ultimele cinci-șase decenii, sintaxologia, ca ști- 
ință a nivelului comunicativ-informativ al limbii, 
a cunoscut o perpetuă dezvoltare, plasându-se în 
lingvistica modernă pe un loc de frunte. Acum, 
mai mult ca oricând, se acordă o atenţie deosebită 
aspectului dinamic al sintaxei, bazat pe studierea 
fenomenelor de limbă în continuă mișcare, în ra- 
port cu contextul și situaţia informaţiei comuni- 
cative. Astfel, specialiștii din domeniul sintaxolo- 
giei cercetează sistemul raporturilor sintagmatice 
ale limbii, ţinând cont de aspectul activ al grama- 
ticii, creând anume posibilitatea ca în studiile de 
sintaxă să-și facă loc tot mai mult semantica și lo- 
gica naturală a gândirii reale, vii. De pe aceste po- 
ziţii, soluționarea problemelor sintactice necesită 
o studiere științifică de profunzime a aspectului 
logico-semantic, în concordanță cu metodele se- 
masiologice, pentru a identifica, sub aspect conți- 
nutal, toate tipurile posibile de raporturi. Criteri- 
ile semantico-funcționale oferă posibilitatea de a 
stabili legăturile ierarhice structurale între aceste 
relaţii și de a evidenția, pe cât e cu putință, mo- 
delele combinatorii admisibile, prezente în unele 
segmente sintactice ale sistemului limbii. 


Dar, în pofida acestui avânt al sintaxologiei, în 
multe manuale și studii propriu-zise de sinta- 
xă a limbii române, la delimitarea unor tipuri de 
propoziţii subordonate, sunt aplicate principii 
formal-structurale, strict morfologice, ceea ce nu 

întotdeauna duce la distincţia pertinentă a tipurilor funcționale de propoziţii 
(îndeosebi tipuri de subordonate), deoarece forma lexicală a unor jonctive ce 
leagă propoziţiile în frază nu se suprapune cu funcția sintactică pe care trebuie 
să o exprime, adică sunt niște jonctive false. Mai mult decât atât, de multe ori 
analiza propoziţiilor cu valori multiple nu determină semnificaţiile dominan- 
te, de o mare importanță pentru a pătrunde în logica imanentă a situaţiilor 
exprimate într-un segment al comunicării. 


Anume aceste aspecte ale adevărului științific și metodologic din sintaxolo- 
gia limbii române actuale sunt luate în dezbatere de dl prof. Vasile Bajureanu 
(profesor de limba și literatura română, Râșcani), în monografia sa Studiu 
asupra sincretismului sintactic la nivelul frazei joncționale (apărut în anul 2010 
la Centrul Editorial-Poligrafic al U.S.M., în baza tezei de doctorat, susținută 
în 1994). Pentru a disocia sincretismul sintactic în cazul unor fapte de lim- 
bă aproape asemănătoare, ușor confundabile, cum ar fi polifuncționalismul, 
sinonimia și omonimia sintactică, autorul fixează definiţia sincretismului 
sintactic, aspect esenţial al polifuncționalismului, care constă în virtualitatea 
unei unități sintactice (propoziționale sau frastice) de a întruni mai multe 
valori semantico-informative în cadrul uneia şi aceleiași unități comunicative 
superioare, parte de propoziție sau propoziţie propriu-zisă (p. 42). Concomi- 
tent, în lucrare sunt determinate, cantitativ și calitativ, propoziţiile subordo- 
nate sincretice în limba română, introduse în frază prin jonctivele când, cum, 
dacă. Sunt scoase în relief, de asemenea, semnificaţiile dominante de cumu- 
lul de valori al subordonatelor sincretice din limba română și din alte limbi 
(franceza, italiana, rusa). Autorul monografiei încearcă, şi îi reuşeşte, să deter- 
mine cauzele de manifestare a sincretismului sintactic, demonstrând, cu lux 
de argumente, că propoziţiile sincretice pot cumula o multitudine de valori 
semantico-funcționale. Bunăoară, în fraza „Moşneagu (-1), cum aude glasul 
cocoșului (2), iese din casă cu bucurie (+1), şi (-3), când aruncă ochii spre 
poartă (4), ce să vadă (+3) ... (Ion Creangă), subordonata sincretică (nr. 2, 
subliniată) comportă patru valori semantico-sintactice, deoarece se pretează 
la patru transformări (T): 


T (1) - Moşneagu, când aude glasul cocoșului, iese din casă cu bucurie > raport 
temporal; 

T (2) - Moşneagu, dacă aude glasul cocoșului, iese din casă cu bucurie > raport 
condițional; 

T (3) — Moşneagu, fiindcă aude glasul cocoșului, iese din casă cu bucurie > 
raport cauzal; 


T (4) - Moşneagu, care aude glasul cocoșului, iese din casă cu bucurie > raport 
atributiv. 

V. Bajureanu a observat corect că în acest exemplu, analizat conform prin- 
cipiului logico-semantic și funcţional, avem nu numai un caz obișnuit de 
sincretism, dar și unul ieșit din comun: un caz obișnuit, deoarece, aplicând 
analiza transformațională (AT), se poate constata că toate variantele și toate 
subordonatele se încadrează în statutul lor, iar sensul iniţial al frazei rămâne, 
în principiu, neschimbat; și un caz ieșit din comun, care, judecat conform cri- 
teriilor gramaticii tradiționale, prin schema transformaţională, cercetându-se 
numai „structura de suprafață, dar nu şi cea de adâncime”, va reflecta faptul 
că subordonata în cauză (cum aude glasul cocoșului) ar putea rămâne închisă 
strict în categoria unei subordonate modale, unde jonctivul cum, care intro- 
duce această subordonată, este fals, iar propoziţia nu are defel valoarea unei 
circumstanţiale (p. 53). În monografie se demonstrează judicios că o analiză 
sintactică a frazei, numai din perspectiva formei și a structurii, ar fi inutilă și 
irelevantă (p. 30). 


Studiul... impune peremptoriu gândul că nicio abordare în sintaxologie nu 
poate fi întreprinsă fără semantică sau fără logică, deoarece aceste două as- 
pecte ale sintaxei oricărei limbi alcătuiesc împreună substanţa actului co- 
municativ şi condiționează procesele de selecție și de distribuţie a unităților 
informativ-comunicative, astfel putând fi justificată existenţa unei sintaxe lo- 
gico-semantice și, invers, existența unei semantici şi logici sintactice (pentru 
acest adevăr ştiinţific se pledează insistent în întreaga lucrare). 


Monografia profesorului Vasile Bajureanu, bine fundamentată teoretic, tra- 
tează un fenomen de limbă dificil și greu de pătruns. Autorul respectă cu stric- 
tețe principiile lingvisticii funcţionale (integrale), privind raportul indestruc- 
tibil dintre planul expresiei și cel al conţinutului. Prin maniera elaborată a 
abordării, lucrarea se adresează unui public filologic iniţiat în probleme de 
gramatică (profesori de licee, colegii şi gimnazii, profesori universitari şi stu- 
denți), adică unui cititor ce învaţă organizat sintaxa și care ar putea găsi aici 
observaţii și sugestii utile pentru predarea cu randament sporit a gramaticii 
limbii române actuale. 

Vera OSOIANU 


Cartea electronică - o amenințare 
pentru cartea tipărită? 


V.O. — director adjunct, 
Biblioteca Naţională a 
Republicii Moldova (Secţia 
de cercetare şi dezvoltare 

în biblioteconomie). 
Membră a Consiliului 
biblioteconomic naţional, 

a Comisiei de atestare a 
bibliotecarilor (2006-2009) 
etc. Coordonator de proiecte 
susținute de Ambasada SUA 
în Moldova şi de Fundaţia 
Soros. 


Copleşiţi de avalanșa publicaţiilor şi informați- 
ilor electronice, câţi dintre noi nu-și pun aceas- 
tă întrebare? Tema poate fi de mare interes, mai 
ales pentru utilizatorii din generația interne- 
tului. Într-o postare pe Facebook un utilizator, 
probabil din generaţia amintită, susținea că, deşi 
de ani buni citește doar în format electronic, 
pentru copii adună o bibliotecă cu cărți în for- 
mat tradițional. 


Cartea electronică este văzută de foarte multă 
lume ca o ameninţare a cărții în format tradițio- 
nal, a bibliotecii chiar și foarte greu se ajunge la în- 
ţelegerea că este vorba doar de un alt model adec- 
vat timpului, care va exista în paralel cu formatele 
anterioare și poate cele care vor veni după. Într-o 
postare de pe Blogul de biblioteconomie și știin- 
ţa informării din 04/08/2011 puneam renumita 
întrebare hamletiană „to be or not to be?”, având 
în vedere cartea în format tradițional așa cum o 
cunoaștem noi. Iniţiativa a fost generată de două 
articole apărute recent în SUA. Este vorba de tex- 
tul semnat de Tim Newcomb - Este biblioteca fără 
cărți încă bibliotecă? / Is a Bookless Library Still a 
Library?! şi cel semnat de Andrea Sachs — Era căr- 
tii electronice a venit. Cele mai bune vânzări sunt cele 
digitale / The E-Book Era Is Here: Best Sellers Go 
Digitab. 

Autorul primului articol face o incursiune în istoria 
apariției primelor biblioteci fără cărți, amintind că 
această tendință după cum este și firesc a fost iniți- 

ată de ingineri. La biblioteca de inginerie a Universității de Stat Kansas încă în 
anul 2000 a început testarea spațiului de informare şi cultivare fără cărți. Anul 
trecut şi în biblioteca de inginerie a Universităţii Stanford s-a transferat în depo- 
zite fondul de carte cu excepţia a 10.000 de exemplare, eliberându-se mai mult 
loc pentru mese destinate studiului. La fel a procedat și administraţia bibliotecii 
de inginerie a Universităţii din San Antonio, Texas. O nouă bibliotecă deschi- 
să recent la Universitatea Drexel este constituită din rânduri de computere şi 
locuri ce oferă acces celor peste 170 de milioane de unităţi electronice ale Uni- 
versității. 

Autorul se întreabă: „Dacă dispar cărţile, biblioteca nu-și pierde identitatea?” 
Michael Connelly, semnatarul unei cărţi foarte cunoscute The Fifth Witness, 
susține că biblioteca este stâlpul pe care se ţine cupola societății. Dacă acesta 
cade, atunci cade și cupola. El mai menţionează că răsfoitul cărților fizice in- 
cită inspiraţia și lui personal de aici i se trage cariera de scriitor. Așa ceva nu i 
s-ar fi putut întâmpla într-o bibliotecă fără cărți. 


Părerile arhitecţilor specializaţi în proiecte de bibliotecă în ceea ce priveşte 
viitorul bibliotecii şi prezenţa cărții fizice sunt foarte divizate. Unii consideră 
că dacă biblioteca nu este încă fără cărți, probabil va fi într-o zi. Arhitectul 
Norman Foster spune că „Odată cu transformările pe cale de a se produce în 
principala filială a Bibliotecii Publice New York lumea sistemelor digitale va 
fi integrată cu lumea cărții tipărite”, de vreme ce acestea se completează reci- 
proc într-un spaţiu flexibil supus schimbărilor. Şi, deși proiectul Bibliotecii 
Universităţii Libere din Berlin pune la loc de cinste lumea cărții tipărite, fiind 
conceput prin analogia cu creierul uman, N. Foster plasează stocurile în cen- 
tru, lăsând spaţiilor posibilitatea adaptării pentru „viața de după cărți”. 


În articolul Era cărții electronice a venit. Cele mai bune vânzări sunt cele digita- 
le / The E-Book Era Is Here: Best Sellers Go Digital, Andrea Sachs se întreabă 
de cât timp va fi nevoie (un an, trei, cinci...) până când cartea electronică va 
obține hegemonia în industria vânzărilor din SUA. Amazon, liderul acestui 
domeniu, deja vinde de trei ori mai multe cărți electronice Kindle decât cărți 
tipărite. Alții nu sunt cu mult în urmă. Recent, Asociaţia Editorilor Americani 
a anunţat că în luna ianuarie, pentru prima dată, vânzările cărților electronice 
au depășit cărțile în format tradițional. În pofida faptului că popularitatea pu- 
blicaţiilor electronice crește, industria cărții mai înregistrează 90% venit din 
vânzarea cărții tipărite. Aceasta înseamnă că, deși cei mai mari editori mențin 
business-ul de tipărire a cărților, măresc și cota publicațiilor digitale. 


Întrebarea care se impune și în acest caz este dacă va dispărea sau nu cartea ti- 
părită. Experții spun că nu, sau cel puțin deocamdată nu. În pofida popularită- 

ţii cărților electronice, cele în format tradițional vor continua să existe. Milliot, 
editorul publicaţiei „Weekly's”, opinează: „Faptul că un client poate comanda 
sau descărca o carte electronică atunci când doreşte nu-i suficient pentru a face 
cărțile tipărite să dispară. Unii oameni pur și simplu vor să aibă în casă cărți’. 


Părerile în această privință rămân a fi împărţite. Profesioniştii presupun una, 
iar realitatea „bate filmul”. Clădirea actuală a Bibliotecii Naţionale a Germa- 
niei (sediul principal din Frankfurt) a fost dată în exploatare în anul 1997. La 
inaugurare, specialiștii au făcut o estimare a posibilităţilor de creştere, pro- 
gnozând necesitatea altui bloc de depozitare către anul 2040. O estimare mai 
recentă demonstrează că necesitatea altui bloc de depozitare se va impune 
deja către anul 2020. Cauza unei asemenea erori se explică prin faptul că spe- 
cialiștii domeniului nu se așteptau ca tipăriturile să persiste în asemenea pro- 
porţii şi chiar să crească în raport cu publicaţiile în format electronic. 


Dar... Citind acest articol, mi-am amintit de vizita mea la Centrul de informare 
non stop creat la Universitatea de Stat, Wayne, Michigan, SUA. Acesta era în- 
zestrat cu 700 de computere și utilizatorii urmau să se descurce numai cu echi- 
pamentele electronice. La puţin timp însă, fondatorii și-au dat seama că fără 
literatură în format tradițional este greu să satisfaci informarea calitativă a stu- 
denţilor şi a cadrelor didactice. Astfel, în momentul vizitei mele biblioteca avea 
achiziționate zeci de mii de publicaţii tipărite, în special literatură de referință. 


La 9 august 2011 mai multe periodice din SUA au preluat articolul lui Michael 
Kelly Modelul nou de statistici privind industria cărții arată o creştere a cărții elec- 
tronice cu aproximativ 1.000 de procente. În opinia semnatarului, în anul 2010 
Asociaţia Editorilor Americani şi Grupul de studiere a industriei cărții a decis să 
renunţe la rapoartele elaborate anterior şi să dezvolte un model nou de statistici 
privind comercializarea cărților. Acest raport acoperă anii 2008-2010 şi arată că 
vânzarea romanelor pentru adulți a crescut cu 9,7%, vânzarea titlurilor pentru 
tineret a crescut cu 12,1%. Vânzarea cărții electronice a crescut de la 0,6% din 
numărul total de vânzări în anul 2008 la 6,4% în anul 2010 şi a adus în anul 
2010 un venit de 878 de milioane de dolari. 


Ritmul de creștere a popularității cărţii este deci încurajator, nefiind vorba de 
vreun pericol pentru cartea în format tradițional. 


Note | 1 http://www.time.com/time/nation/article/0,8599, 
2079800,00.html?xid=newsletter-weekly. 
2 http://www.time.com/time/business/article/0,8599, 
2060535,00.html. 

(..) De la gara auto, urc într-un maxi-taxi care să 
mă ducă la o altă gară auto, în joncțiune cu gara fe- 
roviară. Ajuns aici, după ce-mi ridic ochii din for- 
fota umană de pe peroanele-furnicar, văd turnul 
cu ceas, mai sus de ceas — steaua roșie. Fac prime- 
le două fotografii. Ambele cu furnicarul uman pe 
sub turnul cu stea roșie. De metal. Vopsită. Cam 
ştearsă. Apoi plătesc 38 de grivne (bani ucrainești) 
pentru biletul auto până la Koktebel. În 1976, când 
călătoream spre Theodosia, văzusem indicatorul 
rutier ce arăta dreapta, spre Koktebel, — de fapt, pe 
atunci, el se numea Planerskoe (într-adevăr, depar- 
te, în zare, peste defileurile dintre munţii nu prea 
înalți, se vedeau zburând câteva planoare). Kokte- 
bel era numele casei de creaţie a Fondului Literar 
al Uniunii Scriitorilor Sovietici. Acolo mulți barzi 
s-au bronzat, dar și-au și ratat o bună parte din pro- 
ducţia scrisului realist-socialist. 


Şoseaua — bunicică. De cum apar primele versan- 
te muntoase, fac fotografii. Din mersul vehiculu- 
lui. „Canon”-ul e destul de performant, fixându-i 
comanda la „peisaj, la rândul său el fixează-blitz, 
„imobilizează” imaginea, astfel că aceasta, oricât 
de ameţitoare ar fi viteza mașinii, nu apare ştearsă, 
„lichefiată”. Iar microbuzul o ţine între 80-90 de 
kilometri la oră. Până la Koktebel avem de făcut 
120 de kilometri. Reţin o denumire de podgorie: 
„Amfora de aur”, 1.400 ha. Aparține agro-gospo- 
dăriei „Burliuk”... Cum să nu revin cu amintirea la 
fraţii, la poeţii Burliuk?... Unul ucis de bolşevici, 


[| * Continuare. Începutul în nr. 1-2, 2012, p. 146-153. 

celălalt reuşind să emigreze și să se salveze, ajungând celebru în SUA, în lume. 
Ca avangardist, scriitor și pictor de excepţie. 


Simt că, brusc, mi se intensifică bătăile inimii — de cum dau cu ochii de tă- 
blia topografică „Starâi Krâm” (Crimeea veche). Peste câteva minute, trecem 
în lungul zidurilor cimitirului de aici, însă nicăieri nu se mai vede copacul 
împurpurat de la mormântul marelui romantic, prozatorului și poetului 
Aleksandr Grin. Aprins, vâlvorat, ca în nuvela sa Pânze purpurii. Orăşelul îmi 
pare — curios — cam mușcat deja de toamnă, veștezit, ruginit, cam prăfuit... 
Acum ceva vreme, pe când completam / revedeam materialele pentru un fi- 
șier biobibliografic, mi-am zis că, poate, ar fi cu cale să rescriu notele mele de 
călătorie în Crimeea din 1976, publicate în ziarul la care eram angajat, „Line- 
rimea Moldovei”, și unde, la insistența piticilor mahări de la comsomol (era o 
publicaţie menită tineretului), dar și la presiunea celor de peste ei, mahării co- 
muniști, mi s-a aplicat o mustrare. Motivul? Pentru că dedicasem acele note 
soţiei mele, cu care, spuneam, și făcusem călătoria prin Taurida. Da, mă gân- 
disem la a transcrie şi a completa respectivele pagini, intenționând mai ales 
să dezvălui, în lumina adevărului, chipul ultimului mare scriitor romantic din 
sec. XX, Aleksandr Grin, căruia autoritățile vremii îi imputau — aveam să aflu 
mai târziu — că nu se dă și el la brazdă, nescriind despre „timpurile noi”, cinci- 
nale, campaniile bolșevice propagandistice etc. Însă, escamotând disensiunile 
scriitor — putere de odinioară, oficioşii sovietici acceptaseră un racursiu mai 
special al creaţiei (aproape fără... biografie, aceasta fiind sau deformată „spre 
pozitiv”, sau trunchiată, cu destule momente trecute sub tăcere) importan- 
tului autor, în special din motivul că nuvela sa SF Pânzele purpurii devenise 
excepţional de populară printre tinerii acelor vremi. Tendenţios şi malonest, 
„exegeții” obedienţi puterii lăsau a se înțelege că purpuriul lui Grin ar avea 
totuşi ceva comun cu simbolul însângerat al revoluţiei socialiste, cu drapelul 
bolșevicilor, cu cravata pionierească etc., ceea ce, de fapt, era completamen- 
te fals. Purpuriul pânzelor din celebra proză simboliza aspiraţiile romantice, 
specifice cu precădere junilor care ar fi putut nici să nu ştie că în Antichitate, 
să zicem, existase şi aşa-numita purpură regală. De aceea şi vedeai, de cum te 
apropiai de cimitirul din orășelul Starâi Krâm, un arbore purpuriu, ştiind că 
anume acolo se află mormântul lui Aleksandr Grin. (Notă după revenirea-mi la 
Chişinău: Transcriu un pasaj „lămuritor” din acele note de călătorie, publica- 
te pe 1 octombrie 1976: Năframe roșii, cravate, panglici de culoarea zorilor — 
prinse de ramuri. Copacul nu poate fi crezut altceva decât un catarg pe care 
sunt întinse Pânzele purpurii. Alături, modest, dar impresionant, conturul de 
piatră al mormântului lui Aleksandr Grin. Flori de dumitriță. Pietricele, scoici 
de mare presărate în preajmă. Aici e locul cel mai scump din Ţara Grinlandia. 
În orășelul Crimeea Veche s-a păstrat casa în care și-a petrecut ultimele luni 
din viață marele romantic. Iar în orașul Theodosia se află muzeul - unicat, 
după modul în care a fost conceput și amenajat — în formă de corabie, cu ca- 
targe, parâme, pânze etc. Goethe spunea: „Cel ce doreşte să înțeleagă poetul, 

trebuie să plece în țara poetului”. — Dar la casa-muzeu voi avea timp să revin, 
după ce, conform programului simpozionului, un grup de poeţi vom pleca 
poimâine la Theodosia, unde, la casa municipală de cultură, vom ţine un reci- 
tal. Reţin: printre noi va fi și Marek Wawrzkiewicz — ce de-a „w”! —, preşedin- 
tele Uniunii Scriitorilor din Polonia.) 


Deci, trecând peste episodul Theodosia, revin adânc în timp, acum 35 de ani, 
ca să-l re-pomenesc pe Aleksandr Grin aici, pe drumul ce străbate, mai mulți 
kilometri, Starâi Krâm. Cum a fost? În anul de groază 1931, când prinse a 
bântui foametea și viaţa în orașul Theodosia devenea din ce în ce mai scum- 
pă, soţii Grin se retrag la 20 de km de mare, în Starâi Krâm, unde închiriază 
o locuinţă. Scriitorul pleacă din nou la Sankt Petersburg, să întreprindă, ca 
de obicei, ceva pentru a publica, pentru a câștiga oarecare onorarii. Soţia nu 
primește scrisori pe durata a două săptămâni, ceea ce nu i se mai întâmplase 
altădată. Presimte că Aleksandr e într-o situație dificilă. După două zile, o tră- 
sură lasă scriitorul la portița căsuţei din fosta capitală a tătarilor din Crimeea. 
Lui Grin i se depistase un cancer avansat. Era osândit. Soţia se gândește că ar 
face bine ca, în schimbul ceasului de aur pe care i-l dăruise Aleksandr în tim- 
pul succeselor sale literare, să cumpere o casă nu prea mare ce era proprietatea 
a două călugăriţe. Ar fi vrut să facă acest lucru și mai înainte, însă Grin nu-i 
permitea să înstrăineze ceasul. În fine, fără să știe soţul, oferă ceasul, primind 
actele de vânzare de la călugărițe. Numai că în casa respectivă mai locuia și un 
director de oarece întreprindere de stat, care se arătă obraznic, încăpățânat, 
nesimțit, refuzând să treacă în locul familiei Grin. În urma plângerii „tova- 
răşei” Grin, instanţele raionale nu întreprind nimic, pentru că, de regulă, şi 
caracuda a fel de fel de directori intra în nomenclatura locală privilegiată. 


Dar, în una din zile, directorul se înfățișează cu zor mare, spunând că, gata, 
s-a decis, hai să schimbe, chiar azi, mâine, fără să amâne! Motivul? Una din 
călugărițe se imbolnăvise de tifos şi mahărul se speriase să nu se molipsească. 
Meşterii au văruit, soţii Grin au trecut în casa care îi plăcea și scriitorului, 
astfel că el nu mai cuteza să-și certe consoarta (ar fi unul dintre cele mai fru- 
moase-,miezoase” cuvinte din limba română: consoartă) pentru înstrăinarea 
ceasului. Ba se părea că se simte mai bine. Cu vecinii nu comunicau. Fie și 
din motivul că, se spunea, aceștia ar fi fost nişte hoţi. O duceau foarte greu. 
Bani nu aveau. Lui Grin îi plăcea ceaiul, numai că atare iarbă exotică nu le era 
accesibilă. Însă în orășel s-au găsit oameni buni, înțelegători, care își trimiteau 
un copil sau altul cu câte puţin ceai pentru scriitor. Într-o zi, îi vizită şi vecinul, 
spunându-i soției lui Grin să nu se impacienteze că ar avea de-a face cu niște 
hoţi, pentru că în atare cazuri funcționează o lege sigură: cei din preajma ho- 
ţilor nu trebuie să se teamă de furt! Și o rugă să nu refuze anumite ajutoare din 
partea lui. A doua zi, cineva aduse o căruţă cu lemne, fără a lua plată. Binefa- 
cerea se repetă de mai multe ori. Grin scria la Uniunea Scriitorilor, rugând să 
fie ajutat. Nu primi răspuns. Apoi se gândi că, la vila din Koktebel a poetului 

Maks(imilian) Voloşin (acolo trebuie să ajung şi eu azi, acum, în vreo jumăta- 
te de oră!) vin mai mulți literați. Scrise şi într-acolo. Din nou niciun răspuns. 
Grin însă se topea. În una din zile, abia de şopti: „De fumat... fumat.... Soţia îi 

. . v i . A » . . . 
aprinse o țigară. 'Tuși devastator, mai spunând: „Mor... Se stinse. Şi ca impla- 
cabilă consecinţă a solicitantei amiciţii cu un Bahus în pâslari, cu necruțătorul 
turnător în stacane. Avea 52 de ani. 


În al doilea război mondial, când armatele germane cuceresc Crimeea, doam- 
na Grin redactează și editează o foaie informativă a noilor autorități, adresată 
populaţiei locale. Spre sfârșitul conflagrației, pleacă și ea în Germania, de unde 
însă este repatriată cu forța. Proces public. Condamnată la 10 ani de închisoare 
şi exil. Este susținută de fosta primă soţie a lui Grin, care îi scrie, îi trimite pache- 
te, o îmbărbătează... Face mai multe demersuri pentru a fi reabilitată. Zadarnic. 
Moare în 1970. Abia peste două decenii se află că executorii ei testamentari îi 
adusese în taină corpul în Crimeea Veche, înmormântându-l alături de cel al 
soțului. Astfel Grin confirmă implacabila regulă că marii scriitori romantici, în 
majoritatea lor, nu au fost nici pe departe alintați de providenţă... 


Curând, după traversarea întinsului oraș Starâi Krâm, microbuzul o ia la 
dreapta pentru a face şi ceilalți 10 kilometri rămași până la Koktebel. Pe stân- 
ga, văd o biserică ortodoxă. Prima ce mi se arată în acest periplu. La Starâi 
Krâm, au rămas în urmă vreo două sau poate trei moschei. Nu este exclus, una 
dintre ele să fi fost geamie. 


În faţă şi pe dreapta, peste munţi domoliți, în cer, pe zare, — planoare mul- 
ticolore. Aminteam doar că, acum mulţi ani, Koktebelul se mai numea Pla- 
nerskoe. De la: planor, planare. 


Până la Koktebel, pe stânga drumului, câteva indicatoare topografice, în două 
limbi, cum ar veni, în rusă şi ucraineană sau în ucraineană și rusă (diferențele 
de transcriere sunt insignifiante), în dependenţă — îmi dau seama — de pro- 
centul etnic care prevalează într-o localitate sau alta. Precum în Covasna și 
Harghita, rocada etnică corect politică româno-maghiară... 


Înclin să cred că cele 25 de miligrame de tinctură de propolis își fac în con- 
tinuare efectul, ținându-mă treaz şi oarecum neobosit după, iată, aproape 20 
de ore de drum (inclusiv escala de la Simferopol). Astfel că la gara (e, de fapt, 
o... găruță, o gărişoară) din Koktebel ajung în formă bună sau acceptabilă cu 
plus. „Unde o fi Casa-muzeu Voloşin?”, întreb. O doamnă de la o tarabă îmi 
spune, arătându-mi, indefinit, cu mâna direcţii — înainte, dreapta, ieșiți pe 
litoral, o luaţi la stânga, vreo sută de metri... „Se poate ajunge pe jos?” „Se 
poate” Eu, cam... pisălog: „Dar, totuși, e cam departe sau nu prea?” „Cam o 
fi departe”, zice doamna, lăsându-mă nelămurit. Mă apropii de taximetriştii 
de ocazie — mulţi, oferindu-se: Simferopol, Theodosia, Sudak, Ialta, Alușta... 
Când mă interesez cine merge până la Vila Voloşin, unul, onest, face: „Dar 
se poate ajunge pe jos, nu e departe”. Eu, privind trotuarul denivelat, colțu- 
ros, întreb: „Dar cât aţi lua până acolo?” Unul, intermediarul: „30 de grivne 

şi urcați”. Propun 25, adică în jur de trei dolari. Şoferul care se oferă (i s-a 
propus, mai bine zis, de intermediar) să mă ducă se cam codeşte: „Dar e greu 
de trecut încolo... Nu e prea departe... Eu, gândindu-mă la rotilele valizei şi la 
trotuarul deteriorat — dar deteriorat, spart rău! — îmi zic că, de cade o rotilă, 
ar costa mai mult de 25 de grivne. Urc în „Volgă” (pe aici, mai circulă multe 
maşini de producție sovietică, mai ales „Lada”, unele destul de uzate), şoferul 
o ia pe o stradelă la dreapta - acolo Babilonul ambuteiajelor prosteşti! Nu se 
poate trece, nici nu-i chip să vireze îndărăt. Moşcotire (moş-cotire!) cam la 
10 minute. În fine, dând înapoi, scoate „Volga” la strada principală, de unde 
venisem. Reţin că strada se numește Lenin. Asta e. Koktebeleanul de la volan 
o ia pe o altă stradă / stradelă, dar după vreo 50 de metri dăm de o barieră. 
Şoferul parlamentează cu paznicul de la barieră (Pasternak debutase cu volu- 
mul... Peste bariere), jurându-se că doar mă lasă pe mine acolo, la Vila Voloşin, 
şi nu staționează, ci revine imediat, iese, pleacă, nu încalcă regulamentul, nu 
frânează, nu împiedică, nu... În fine, bariera este ridicată și, într-un minut, deja 
trebuie să părăsesc „Volga” spațioasă, dar vechișoară spre rablă. 

Într-adevăr, nu era departe. Numai că înțelegerea înțelegere rămâne, eu lăsând 
25 de grivne în mâna koktebeleanului. După care îmi alunec, pe rotile, lin, va- 
liza. Cu ambele rotile la locul lor. În trei minute ies la litoral (primele impre- 
sii despre malul de mare de aici le las pentru mai târziu), o iau la stânga, mai 
fac cam 30 de metri şi o doamnă îmi arată poarta vilei, Casei-muzeu Voloșin. 
„Saoposensku 6yAu!” (Fiţi sănătos!) și „AoGpe Aomau!” (Bine ați venit!), îmi 
spun eu (că doar am tradus antologia poeziei avangardei ucrainene...), iar după 
ce ajung sub o streașină-terasă de la casa-muzeu, unde văd că stau câteva persoa- 
ne, unele în tricouri albe pe care este imprimată emblema simpozionului „Sep- 
tembrie voloşinian”, salut cu: „Ao6poro ana!” (Ziua bună!). Sperând că așa va 
fi şi în continuare, precum a fost până, iată, la ora 14 din 5 septembrie curent. 
Decontare — copie paşaport, „confiscare” tichet, cerere, primirea celor 1000 de 
grivne, tricou... „Nu doriţi să procuraţi un permis pentru furșetul din seara de 
adio? 150 de grivne” Staţi, doamnă, poate confundați ceva. Eu sunt invitat ofi- 
cial, iar plata se referă la cei care au venit din proprie inițiativă (voi reveni la ei). 


Apoi dna Irina Miroşnicenko - ea face oficiile de gazdă — îmi schițează pe o 
juma de coală A4 un traseu pe care trebuie să-l urmez ca să ajung la „Ivorcea 
vilna”, alias casa „Valul de creaţie”, mulțumesc, pornesc spre poartă, tractând 
valiza ce lunecă ușor. 


Dar până aici — moment(e) la masa de înregistrare. Un bărbat de alături, bine fä- 
cut, tuns scurt: „Sunteţi din România?” Sunt. „Şi din Moldova?” Și. „Cunoașteţi 
orașul Bălți?... Am rude pe acolo..” În fine, trece la prezentare: „Sunt Ev. Cig. Din 
Moscova, autor permanent al revistei „Novâi mir” („Lumea nouă”). Aha, nota 
bene: în spaţiile ex-sovietice mai poate însemna ceva amintirea că, în anul 1962, 
din câte îmi amintesc, „Novâi mir” l-a publicat pe Soljeniţin cu O zi din viața lui 
Ivan Denisovici... (De altfel, în dosarul de imagini al antologiei Avangarda — jertfa 

Gulagului, am inserat și două poze ale deţinutului politic Aleksandr Soljeniţin — 
cea cu percheziția și o alta din primele clipe ale eliberării sale; aici a contat scrii- 
torul, literatura în general şi nu avangardismul.) Ei bine, cu Cig. facem schimb de 
cărți de vizită, ba el îmi mai spune că știe de mine de la „prietenul nostru comun” 
Ev. Stepanov, director al câtorva reviste literare ce apar la Moscova şi Sankt Peters- 
burg și al editurii la care, anul trecut, mi-a apărut o carte de poeme în traducerea 
lui Chiril Covalgi, parte şi în cea a poetului-director-prieten (în acest caz, am lu- 
crat cu juxtalinearele, Stepanov vorbind curent franceza și chiar pricepând ceva în 
specificul latin al limbii române). Apoi, sugestia... delicat-insistentă a lui Cig. — că 
el ar dori să fie tradus în românește și că eu... etc. „Dar avem zile înainte... Acum 
să ne revenim după oboseala drumului, să.. zic, întinzându-i mâna, după care 
trag după mine, spre ieşirea din curte, la valiza, aproape valijoara sprintenă. Irina 
îmi atrăsese atenția să trec de prima poartă păzită, luând-o la stânga, spre a doua 
poartă, de asemenea cu gardieni. Prin urmare, deducțiile sunt simple: ex-dome- 
niul celebrei case de creaţie a fondului literar sovietic a fost făcut șotron, împărțit, 
repartizat, cvasi-privatizat... Cunosc ceva din această poveste, de durată și confuză, 
dar „o rog” pe Șeherezada să vină ceva mai târziu, acum dorind să dorm vreo 2-3 
ore. Mi se repartizează camera 305, pe care o vom popula împreună cu mosco- 
vitul Ev. Stepanov. El sosește abia mâine dimineaţă, cu trenul, la Theodosia. De 
acolo până la Koktebel sunt 20 de km. 

După siestă, de pe la ora 17 până spre miezul nopţii, mi-am îndeplinit misi- 
unea de recunoaștere, bântuind pe litoral, pe stradele, oprindu-mă pe la bu- 
ticuri, tarabe, am poposit la o terasă, mâncând ceva, am procurat banane — 
unele fructe care mi se permit în această perioadă a — i-am zis - „tincturii 
pro-polis”, polisul-orașul fiind, bineînţeles, Koktebel, iar pro — acceptul meu 
de a veni aici, unde, spre exemplu, o colegă din București a spus că nu ar mer- 
ge nici în ruptul capului. E o poveste și asta... 


La sfârşitul lunii trecute, poeta Ileana Mălăncioiu ne-a sosit de oaspete la Uni- 
unea Scriitorilor din Moldova, iar în ziua de 30 august am fost printre cei care 
am vizitat Orheiul Vechi impreună cu musafira. Din vorbă în vorbă, am ajuns să 
spun că, peste trei zile, voi lua calea spre Crimeea. La care dna Mălăncioiu face, 
neamânat și energic, că dânsa pentru nimic în lume nu ar pune piciorul pe ace- 
le tărâmuri, invocând groaza pe care i-o produsese povestirile unei cunoştinţe, 
fost gradat, prizonier de război într-un lagăr din Crimeea. Și m-am gândit că, 
în trecere de timpuri şi de etnii prin bătrâna şi mult-pătimita Cimeria-Tauri- 
da-Crimeea, s-au tot perindat și mulțimi-mulțimi de prizonieri — greci, tătari, 
otomani, armeni, ruși, germani, români... Şi tot așa, până la deplina deportare 
a etniei tătărești care, la sfârșitul celui de-al doilea război mondial, aici era de 
baștină. Adică, Stalin făcuse prizonieră o întreagă populaţie, ticsind-o în vagoa- 
ne pentru vite și ducând-o, mii de kilometri, din sudul blajin spre nordul geros. 
Seara, revenind la Chişinău, deschid abisurile cyber-cerber-spaţiului interna- 
utic și caut informaţii despre ce-mi spusese colega Mălăncioiu, aflând mult 

mai multe decât mă gândeam, și anume că, pe teritoriul actualei Ucraine, în 
cele două războaie mondiale și-au pierdut viața aproape 37 de mii de ostași 
români, în primul — cam 1.100 (fiind vorba de conaţionalii noștri înrolați în 
armata austro-ungară și în cea imperială rusă, care au luptat în Bucovina, re- 
spectiv în Bugeac). Peste 9 mii de prizonieri români au murit, după 1942, în 
lagărele NKVD (în cele din Rusia — circa 15 mii). Lângă localitatea Prudniko- 
ve din Crimeea au fost înmormântați 78 de combatanți români. 


De unde, când au apărut pe aici prizonierii noştri?... Web-ul oferă următoarea 
informaţie: „La începutul anului 1944, Crimeea era izolată de armatele ger- 
mano-române, ofensiva sovietică ducând armata roșie până pe Nistru, ame- 
ninţând serios și România. Dar în Crimeea se aflau numeroase mari unități 
românești, divizii de infanterie (a 18 și a 19-a), cavalerie şi corpul de munte, 
care ar fi putut contribui la apărarea propriului teritoriu, dar Hitler nici nu 
voia să audă de o retragere. Numai că Statul Major al armatei sovietice nu 
voia nici el să aibă în spate forțe inamice importante, așa că a pornit ofensiva 
în nordul peninsulei, cu trupele frontului 4 ucrainean, în ziua de 7 aprilie. În 
faţa rușilor se găseau armata 17 germană, iar pe flanc diviziile române — 19 
infanterie şi 10 infanterie. În ziua de 10 aprilie divizia 19, din care făcea parte 
şi un batalion de jandarmi, a început o foarte dificilă retragere, fiind continuu 
în contact cu forțele inamice, suferind mari pierderi. În 11 aprilie a trebuit 
să traverseze mlaștinile de la est de Kirk și să străpungă apărarea sovietică pe 
linia Djankoi. Până în 12 aprilie soldaţii români au parcurs 120 de kilometri, 
frontul stabilizându-se pe linia Bertha. Au urmat apoi lupte pentru apărarea 
Sevastopolului, în scopul oferirii condiţiilor pentru retragerea forțelor mari- 
time române și germane din peninsulă, operaţiune desfăşurată cu succes, sub 
tirurile aviaţiei și artileriei dușmane. Cu toate acestea, din cei aproximativ 60- 
65 mii de români, peste 25 de mii au fost înregistrați morți şi dispăruți... 
Mulţi din cei daţi dispăruți nimeriseră în lagărele de prizonieri NKVD de 
unde nu puteau trimite veste. Cum se întâmplase? Povesteşte unul din ostași: 
„Pentru batalionul III, războiul a luat o întorsătură crudă pe frontul din Cri- 
meea. Rușii se apropiau, dar i-am primit cu focuri de arme. Deși ne-au prins 
în plasă și ne atacau din față și din spate, am rezistat o lună, din 12 aprilie până 
în 12 mai. Când am ajuns la capătul puterilor, ne-am spus că ori murim, ori 
ne predăm. Veteranii au hotărât să ne predăm. Odată luată hotărârea, s-a dat 
ordin ca fiecare soldat să aibă în raniță câte-o paraşută sau cate-o bucată de 
pânză albă. La toate tunurile s-au pus prosoape albe și le-am îndreptat în sus. 
După aceea, s-a format o ștafetă militară care s-a îndreptat spre ruși... Para- 
doxal, şansa soldaţilor români a fost lagărul rusesc nr. 241/1 din Sevastopol. 
Am avut noroc că nu am avut de mers pe jos mult. Mulţi își găseau sfârșitul 
pe drum. În lagăr omul era nimica, trăiam în barăci de lemn sau de beton și 
dormeam îmbrăcaţi pe paturi de scândură, fără aşternuturi. Mulţi dormeau 
pe jos. Eram câte 60-70 într-o baracă.... 

Poeta Ileana Mălăncioiu spunea că fostul căpitan, o cunoștință a sa, era dintre 
cei care au refuzat să se încadreze în divizia „Tudor Vladimirescu”, formată de 
sovietici din prizonierii români, care avea să lupte contra ex-aliatului, fiind de- 
ţinut în continuare, ostracizat.... Şi un catren de Radu Gyr: „De la Prut până la 
Don, / prin Crimeea, mai-nainte, / tânăr grâu peste morminte, / ierburi mari 
peste beton”. The Rest is Silence... 


Iar sălbatica deportare stalinistă a unei întregi etnii, a tătarilor, motivată, cică, 
de alierea lor cu forțele inamice s-a răsfrânt crunt şi asupra unor musulmani 
români, ca răzbunare a ruşilor față de comunităţile mahomedane ce se retră- 
seseră din fața germanilor. 


Şi iată că eu rememorez acea discuţie cu Ileana Mălăncioiu despre drama- 
tismul istoriei noastre chiar aici, în Crimeea, pe pământ stropit şi cu sânge 
românesc... 


6.IX.2011 


Simpozionul prevede foarte multe manifestări, însă cele la care va trebui să 
particip şi eu sunt bine... temperate, plasate, programate, astfel că, îmi dau 
seama, voi avea suficient timp „liber” — iau liber între ghilimele, pentru că, 
de obicei, el este timpul muncii spiritului, imaginaţiei, fanteziei, iscodirii 
jur-împrejurului, în fine — e al scrisului. Astăzi, pot spune că sunt volnic până 
la ora 15, când se va inaugura oficial cel de-al IX-lea simpozion de creaţie din 
septembrie. (Aici, nu s-ar potrivi să invoci numele neaoș al acestei luni — răp- 
ciune: prea e frumos încă timpul, marea-i îmbietoare, soarele darnic...) Seara, 
într-un auditoriu de la „Valul de creaţie” (vila scriitorilor, se zice, se crede, însă 
adevărul nu e deplin), va avea loc o seară a poeţilor ruşi (geografie pe potri- 
vă: din Moscova, Kaliningrad, Novosibirsk, Pitkiaranta / Carelia, Kemerovo, 
Podolsk...). Va urma o anumită surpriză pentru mine (dacă voi fi prezent, dar 
ar trebui să fiu): recitalul poetului Oleg Hlebnikov, în tandem cu Anna Saed- 
Şah (pseudonim, probabil, dar care, înțeleg, e al soţiei lui Oleg). Păi, de ce ar 
fi surpriză?... Simplu: pe Hlebnikov l-am cunoscut în toamna anului 1976, la 
festivalul tinerilor poeţi din U.R.S.S., ce se ţinea la Duşanbe, Tadjikistan. Era 
cel mai tânăr dintre noi, statură medie, subțiratic, cu ochelari, chip inteligent. 
Prezentat drept foarte promiţător. Ţin minte că, revenind la Chişinău, în gru- 
pajul de poeme pe care l-am tradus și publicat în ziarul „Tinerimea Moldovei” 
inclusesem și un text al său, în care transpărea de la distanţă, pe fundalul alb al 
zăpezii, un bărbat fără un picior, îmbrăcat într-un cojoc larg, semănând unui 
clopot în care se zbate limba — acel unic picior al său. 


Şi, bineînţeles, mă interesează seara de poezie dedicată lui Nikolai Gumiliov, 
în 2011 împlinindu-se 125 de ani de la nașterea lui și 90 de ani de când a fost 
împușcat de bolșevici. I-am promis lui Andrei Korovin, coordonatorul sim- 
pozionului, să citesc câteva poeme de Gumiliov în românește, pe care le-am 
inclus în antologia Avangarda — jertfa Gulagului. 

Acum e dimineață devreme, ies pe litoral. Primele cuvinte pe care le memo- 
rizez, pe la ora 7.00, sunt, de fapt, o înjurătură neaoșă a unei înotătoare — o 
ea! Muierea (să scriu: doamna?) strigă ceva către o surată rămasă pe pietrişul 
plajei (da, plaja e destul de bolovănoasă-pietroasă): „Nu, blead'!” (aprox.: „Ei, 
curva de ea!”). Acest blead’ fiind ancestralul, obsesionalul, „densul”, pretu- 
tindeni răspânditul poluant în întreaga Rusie, care s-a revărsat și în celelalte 
spaţii ex-sovietice. Să zicem, balticii — letonii, lituanienii, estonienii — nu prea 
au înjurături, astfel că, „puritanii” de ei (în ce priveşte ocrotirea limbilor nu 
prea numeroaselor popoare din care fac parte, amenințate serios de criza de- 
mografică), au însușit cu brio arsenalul licenţios rusesc. A doua frază ce se 
răspândește pe litoral, sonoră și ea, e una pașnică, îmbietoare, de târgoveaţă: 
„Porumb fierbinte! Porumb fierbinte!” Adică, fiert. 

Prin urmare, până la deschiderea oficială a simpozionului, trec agale în lungul 
litoralului suprapopulat de cei veniţi la odihnă. Mă surprind neplăcut atâtea 
inscripţii dizgrațioase, cu litere ameţite, încondeiate de vânzătorii ambulanți 
care, la şcoală, au fost, vede-se, certaţi rău cu lecţiile de desen (linear). 

Lângă cherhanaua „Lojka” („Lingura” — e o denumire, nu? ), ţi se propun plim- 
bări ecvestre, maritime, zboruri cu planorul, sărituri cu parașuta... Alături, un 
indigen, adică tătar, oferă un sortiment impresionant de drâmbe zbârnâietoa- 
re. Multe gherete-tarabe cu alcool. Vinuri de Crimeea, dar și ciacia (rachiul) 
gruzinilor. O sută de mililitri de muscat costă în jur de un euro. Da, destule 
băuturi la pahar, preţuri pentru nababi. 


La mai multe cheiuri, unele de-a dreptul improvizate, vase de croazieră, bărci 
cu denumiri exotice — „Perseu”, „Innesia', „Duka”, „Argo.'... 


Îmi zic să fotografiez o cămilă dusă de căpăstru ce plimbă un copil. „Fotografi- 
ere cu plată!” strigă un alt ins, nu cel ce ţine frâul „corăbiei pustiului”, precum 
o numise poetul. 


Primele impresii despre litoral?... Un cvasi-orient „degradat” prin europenizare, 
prin năvala kitschului de tot felul. Câtă fantezie, câtă imaginaţie pervertită, de-a 
dreptul nesănătoasă și nesățioasă în a multiplica kitschul, în a extinde bâlciul... 


Sub aspect vizual-comercial („hermesian”, să zic aşa, concomitent între ghili- 
mele și paranteze), Koktebelul arată lamentabil. Câtă lăcomie și lipsă de mă- 
sură a omului în a-l strâmtora pe altul! 


Dar aici parcă ar fi strâmtorată şi însăşi... marea! Strâmtoraţi... munții, văz- 
duhul, soarele parcă! Strâmtorat, în general, spaţiul ce părea, cândva, însuşi 
etalonul libertăţii sui-generis! 


Ulicioarele, aleile de acces spre litoral — sparte, pe alocuri — în-băltite cu ape 
rămase după ploaie sau țâșnite din ţevile de canalizare avariate. Teritoriul ca- 
sei de creaţie, proprietate cu mult împuţinată prin înstrăinare, e la limita de 
a trezi regrete, impresii aproape triste: pretutindeni, aspect de gospodărire 
îndoielnică. 


JURNAL EE 


Koktebelul ca... - pardon! - arhitectură? Nu există, s-ar putea spune, decât o 
neobosită, rapace și amatoristă improvizație, în mare, ceea ce e construit în 
apropiere de mare, aducând, mai curând, a anexe, acareturi, șoproane, totul 
fiind împrejmuit cu garduri împelițate-improvizate din orice cade sub mână, 
de la bucăţi de plastic la plasă din sârmă ruginită, de la carton presat la plăci de 
şist de un gri murdar până spre negru, ceea ce mie unuia îmi trezește senzația 
de — din nou pardon - lip! Ici, chiar lângă hudiţa ce face legătura „centru” — 
litoral, o chițimie de 2 x 2 metri (clădire!), poartă firma: „Cabinet masaj”! E 
drept, curăţică, mogâldeaţa asta de „construcție”, spoită cu var, vopsită, dar 
oricum nu poate să-ți alunge persistenta senzaţie că seamănă cu ceea ce aduce 
a WC public pe lângă unele benzinării mai puţin frecventate. 


La cinci-şase metri de poarta casei-muzeu, un chitarist cântă în umbra mo- 
numentului lui Maksimilian Voloşin (monument atât de nereușit, totuși!). 
Lumea în slipuri și şlapi (în mare parte, deoarece plaja e, colea, la cinci pași) 
nu e prea cu dare de mână, interpretul trebuind să se miște, mult timp, odată 
cu umbra lui Voloşin cel de bronz, strămutată de soarele ce-și trasează crugul 
(de aur) pe cer. 


În poartă, îl întâlnesc pe Arsen Mirzaev, scriitor petersburghez, din care am 
şi tradus ceva pentru antologia de miniatură poetică rusă Orizont testamentar 
(testamentul avangardiştilor!), apărută în două volume acum aproape șase 
ani. Colegul îmi oferă un exemplar rar al revistei „Sumerki” (Amurg), vari- 
antă tipografică, însă care iniţial apăruse în samizdat, bătut la mașină, legat în 
condiții manufacturiere. E împreună cu Valeri Zemskih, și el din orașul de pe 
Neva, a cărui texte au intrat, de asemenea, în volumul 2 al antologiei. Rugăm 
pe cineva să ne facă poze, cu aparatul de fotografiat pe care îl am la îndemână. 
Scurt timp, ne gândim, visăm la niște eventuale colaborări literare româ- 
no-ruse. Să vedem... 


În mare măsură, seara s-a întâmplat precum spuneam în extrasul din program. 
Inclusiv, întâlnirea cu Oleg Hlebnikov... Iniţial, nu l-am recunoscut. Doar când 
a apărut în faţa noastră, prezentat de moderatorul serii. Sigur, ani la mijloc — 35! 
Ne-am schimbat. Mult. Dar oare chiar într-atât? Oleg, cel mai june dintre noi 
atunci, acum atât de adânc, parcă, înaintat — nemeritat — în vârsta a treia. Mă 
opresc aici cu comentariile, inclusiv cu explicaţiile (poate că bârfele) pe care 
mi le-a şoptit cineva. Oleg a citit împreună cu poeta Anna Saed-Şah, soţia lui 
secundă. Pentru că, de, există joc secund, ca la Ion Barbu, dar şi soţii sec..., nu 
de-a doilea... Ea — poetă discursivă, narativă. Îmi vine să-i spun: Şaherezadă bo- 
reală de bucătărie. Cam pe acolo i se întâmplă tematica, versurile. Oleg - bun 
în câteva texte, dar păcătuind de o mai veche pasiune (aproape... delirantă) a 
multor colegi de-ai săi ruși: poeme lungi, povestiri în versuri, ai zice. E bun aco- 
lo unde e mai restrâns, mai concentrat. Schimbăm câteva fraze. Parcă ne bu- 
curăm de întâlnire, însă Oleg pare cam impacientat, împrăștiat, timorat. „Ne 
revedem?” „Din păcate, mâine ne reîntoarcem la Moscova..." 

Apoi seara dedicată lui Gumiliov. Versurile sale, pe care le-am tradus şi le-am ci- 
tit, au fost ascultate cu curiozitate, probabil, judecând după liniştea ce stăpânea 
sala. Am propus publicului trei poeme: Toamnă, Pe țărmurile nordului (fiind pe 
țărmurile sudului...), Rugăciune. Acest poem e scurt şi dens-dramatic, îl reproduc: 
„Soare furios, soare amenințând 

A Domnului, prin spaţiu plutind, 

Faţă înnebunită, 


Soare, arde prezentul 
În numele viitorului, 
Dar fii milostiv cu trecutul!” 


S-a apropiat de mine Olga Medvedko din Moscova, oferindu-mi xeroxul unui 
text din ziarul „HI-Ex-Libris” — este articolul ei despre Gumiliov, apărut acum 
10 zile și intitulat „Reabilitat doar parţial”. De ce parțial? Pentru că dosarul a 
fost clasat, peste ani, din „lipsă de probe”, pe când, în realitate, — ceea ce se cere 
de subliniat, — a fost „lipsa de dovezi ale infracțiunii”, deoarece acel proces din 
1921 bolșevicii pur și simplu l-au fabricat! În rezultatul aberantei și bolnavei 
născociri de crime, au fost arestate 900 de persoane, dintre care 95 executate, 
iar 230 condamnate la diverse termene de detenţie! Ce conta pentru monștrii 
bolşevici că nu existau dovezi ale infracțiunii?! Apoi, decenii la rând, numele 
lui Nikolai Gumiliov a fost interzis. Iar una dintre elevele sale, pentru că păstra 
acasă portretul poetului-mentor, s-a ales cu 10 ani de închisoare, regim strict. 

Dna Medvedko îmi mai spuse că, la auz, traducerile mele „seamănă” originalelor 
poetului de pe Neva (eu anunțam ce poeme citesc, dându-le titlul în rusește). 


Şi pentru că veni vorba de limba română în timpanele celor care nu o cunosc: 
ieri, la deschiderea oficială a simpozionului, mi s-a oferit cuvântul. Ce să le 
spun eu celor peste o sută de oameni, printre care, precizaseră organizato- 
rii, sunt reprezentanţi ai peste douăzeci de țări? Probabil, unii dintre ei ştiu 
prea puţine despre noi, astfel că m-am gândit să le conturez o carte de vizită. 
Zic, prieteni, colegi, dragi ascultători, eu sunt sosit de pe meleagurile unde s-a 
născut Dimitrie Cantemir, tatăl lui Antioh Cantemir care, bineînțeles, o ştiţi, 
e considerat întemeietorul poeziei moderne ruse. Ambii oameni foarte lumi- 
nați de importanţă transfrontalieră și transseculară. Vin din ţara... — haideţi 
să invoc aici câteva nume, unele dintre care unora prezenți le sunt familiare, 
altele — altora, — numele lui Eminescu, pe care Vadim Kojevnikov l-a definit 
drept ultimul mare poet romantic din Europa, numele lui Eliade, Brâncuși, 
Cioran, Ionesco, Tzara, Celan... Ştiu că vă spun ceva și Milescu-Spătaru, și al 
nobelistului Mecinikov, al cărui nume, în varianta lui românească, tot Spătaru 
înseamnă... În fine, haideţi să vă dau o mostră, un model de limbă română 
ce concordă de minune, cred, cu grădina în care ne-am întrunit, cu marea ce 
este, iată, colea, la vreo 10-15 metri, cu munții, aproape și ei. 

„Și am citit Peste vârfuri de Eminescu, poem de o sonoritate celestă, de o 
romanitate-latinitate exemplară, inconfundabilă, neîndoielnică: 

„Peste vârfuri trece lună, 

Codru-şi sună frunza lin, 

Dintre ramuri de arin 

Melancolic cornul sună.... 

Iată şi o rimă implicită: Cornul sună — Noapte bună. (Asta — ce ar ține de re- 
gia, de partea tehnică a unui jurnal. Inclusiv a prezentului. Pentru că într-un 
text al impresiilor, impresionist sau realist, trebuie să fii și regizor, ordonator, 
moderator. De altfel, precum în majoritatea textelor literare, inclusiv a celor 
date drept scrisul automat. Acesta, dacă ar fi precum este dat, nu ar fi decât... 
mat. Şi ca situaţie în partidele de șah, și ca sinonime: fără strălucire, fără luciu, 
şters... Iar tu, L.B., ar fi bine să o ştergi curând la culcare, pentru că... Dar nu, 
nu, mai e timp... Aici e ceasul când se culcă doar găinile şi, probabil, păunii....) 
Maksimilian Voloșin și-a construit casa (azi — muzeu) în anul 1903, marcând 
cu câte o intrare cele patru puncte cardinale. În 1911, aici Marina Ţvetaeva 
şi-a cunoscut viitorul soț, pe Serghei Efron, executat în 1941. În același an este 
arestată fiica lor Ariadna. Peste un timp, pe front, moare fiul lor Gheorghi... O 
familie dispărută în neant... 


Aici a găzduit și Osip Mandelştam care, după ce pleacă la Theodosia, este suspec- 
tat că ar simpatiza cu bolşevicii şi arestat. (Ghidul muzeului mi se pare că exagera, 
spunând că poetul ar fi fost condamnat la moarte.) Cu toate că ceva timp în urmă 
primise de la Mandelştam o scrisoare nepoliticoasă, ca să nu spunem cam injuri- 
oasă. La insistența cunoștințelor sale, Voloșin se decide să-i scrie şefului direcţiei 
de contraspionaj a armatei albgardiste, spre a-l convinge să-l elibereze pe Man- 
delștam, care are un rol important în poezia rusă. Numai că înalt-gradatul nu știa 
nici de poetul Mandelştam, nici de poetul Voloșin, nici de rolurile lor în cultură, 
literatură, înfuriindu-se că, uite, primește atare mesaj impertinent de la un necu- 
noscut. Cu toate astea, a doua zi, poetul recalcitrant e pus în libertate. 


În adânc de seară, trec în revistă titlurile manifestărilor prevăzute de program, 
văd ce a rămas (bun rămas) azi în afara preocupărilor/ atenţiei mele și activi- 
tăţile care nu mă vor interesa mâine. Destule. Nu am motive să regret, odată 
ce pot folosi sejurul la discreție, cum cred că e mai bine și cu folos. Precum 
am și făcut deja, vizitând muzeul propriu-zis, reținând, spre exemplu, că fie- 
ce acuarelă a pictorului Voloşin este împlinită de inspiraţia poetului Voloşin 
care, spre exemplu, îşi intitulează lucrările astfel: Lumina ta umedă și umbrele 
mate le oferă pietrelor nuanţe de peruzea, Într-un amurg şofrăniu coline liliachii, 
Sunt conturate fin depărtările, diluate-n lumina lunară... Cu adevărat spuneau 
cei arhi-vechi (s-o fi gândit Voloşin): Ut pictura poesis. 

Stilistica acestor acuarele i-a făcut pe unii exegeţi să le încadreze „şcolii de 
pictură cimeriene”, care-i întrunea pe unii artiști ai penelului ce activau la The- 
odosia și Koktebel, printre care și celebrul marinist I. Aivazovski. 

Anul 1992 a fost pentru Republica Moldova anul 
marilor încercări: pe de o parte, a înregistrat suc- 
cese în procesul de integrare în structurile inter- 
naționale, iar, pe de altă parte, a trebuit să lupte cu 
forțele secesioniste și să-și apere integritatea teri- 
torială. La începutul lui 1992 Republica Moldova 
a depus cerere de aderare la Consiliul Europei, 
fiind admisă iniţial ca „invitat special”; calitatea 
de membru cu drepturi depline a fost obţinută 
în 1995. Cu această ocazie, Mircea Snegur decla- 
ra că „drumul nostru este anevoios, dar ţine spre 
Europa, unde, sunt sigur, vom ajunge”. Nu ştim 
exact pe ce şi-a bazat afirmaţia primul preşedin- 
te, dar după 20 de ani putem spune cu siguranță 
că ea exprimă o stare de fapt încremenită — calea 
spre Europa pentru Republica Moldova rămâne 
a fi anevoioasă. La 18 februarie 1992, Republica 
Moldova stabileşte relații diplomatice cu SUA, iar 
la 26 februarie 1992, la întrunirea miniștrilor de 
externe ai țărilor europene, Republica Moldova 
a fost admisă în Conferinţa pentru Securitate și 
Cooperare în Europa - OSCE. La 26 februarie, 
Mircea Snegur a participat la Helsinki la sem- 
narea oficială a Actului final al OSCE, prin care 
republica noastră a aderat oficial la această orga- 
nizaţie europeană. Peste câteva zile, la 2 martie 
1992, Republica Moldova devine membru ONU 
şi semnează actele de aderare la Fondul Monetar 
Internaţional și Banca Mondială. 


Evenimentele din 1992 își au originea în proiecte- 
le de separatism susținute de conducerea U.R.S.S. 

Încă din 1990 autorităţile de la Chișinău se confruntau cu două curente sepa- 
ratiste: unul la Comrat, iar altul la Tiraspol, care, în cele din urmă, s-au dove- 
dit a fi un gen de „regionalism politizat”!. Dacă în primul caz conflictul a fost 
posibil de gestionat pe cale pașnică, în cel de-al doilea lucrurile au evoluat 
până la confruntări militare de proporţii. Astfel, în timp ce conducerea Repu- 
blicii Moldova depunea eforturi pentru a se înscrie în comunitatea internaţio- 
nală, forțele separatiste de pe malul stâng al Nistrului, încurajate de politicieni 
de la Moscova, pregăteau scenariul provocărilor militare. La 1 martie 1992, 
ora 22.00, Secţia raională de poliție din Dubăsari a fost anunțată despre încă- 
ierarea dintre niște tineri în zona fabricii de confecții. Cei trei colaboratori ai 
secției de poliție sosiți la locul incidentului au fost atacați de gardişti și cazaci. 
În cadrul ciocnirii o căpetenie a cazacilor a fost rănită mortal. La ora 2.00 a 
zilei de 2 martie, cazacii și gardiștii au atacat Secţia de poliție Dubăsari, ares- 
tând 34 de polițiști. Până în dimineaţa zilei de 2 martie, pe toate podurile de 
peste Nistru au fost instalate posturi de control ale gardiștilor transnistrieni. 
În câteva zile conflictul s-a extins în mai multe localităţi: Coşniţa, Cocieri, 
Pohrebea, Doroţcaia, Speia, Tocmagiu, Mălăieşti ş.a. În perioada martie-iulie 
1992 are loc conflictul militar de pe Nistru. La acel moment, pe teritoriul 
Republicii Moldova mai staționa un contingent de 36 de garnizoane alcătuite 
din peste 30 mii de soldaţi ai fostei Armate Sovietice. În dotarea Armatei a 
14-a intrau 120 de tancuri de luptă, 166 de vehicule blindate, 129 de piese de 
artilerie, 6 vehicule blindate lansatoare de poduri, 9 elicoptere de luptă, 36 de 
lansatoare de rachete antitanc şi cca 50 de mii de arme automate?. Din start 
era clar că acest conflict are un caracter transnaţionals, devenind un subiect 
de geosecuritate europeană‘. Senatorul american Larry Pressler declara, la 22 
iulie 1992, că „singura metodă de a realiza pacea în Moldova și de a preveni un 
conflict asemănător în Ţările Baltice este ca armata rusă să se declare neutră 
şi să părăsească imediat aceste țări străine pe care încă le ocupă”. Pe parcur- 
sul lunii martie, din regiunea Rostov vin în Transnistria cca 1000 de cazaci și 
mercenari, care participă la conflictul militar de partea separatiștilor. Decizia 
Summitului OSCE de la Istanbul din 1999 privind retragerea trupelor Fe- 
deraţiei Ruse de pe teritoriul Republicii Moldova până la finele anului 2002 
părea la acel moment o cale optimistă de soluționare a acestui diferend, dar 
Rusia şi-a schimbat rapid poziţia şi decizia a rămas una formală‘. Chiar și con- 
statarea experților americani din cadrul Conferinţei „Resolving Conflicts in 
The Caucasus and Moldova: Perspectives on Next Steps” de la Washington, 
D.C. din 6-7 mai 2002 „conflictul din Transnistria este aproape de a fi soluţi- 
onat” s-a dovedit a fi greșită“. 


Deși Rusia şi-a asumat misiunea menţinerii păcii în zona de conflict și a ini- 
ţiat convorbiri pentru restabilirea păcii între autorităţile moldovene, ruse, 

ucrainene și române, ciocnirile militare au continuat până la sfârșitul lui iu- 
lie 19927. La întâlnirea şefilor de state din cadrul Cooperării Economice a 
Ţărilor din Bazinul Mării Negre de la Istanbul din 25 iunie 1992, preşedinţii 
M. Snegur, B. Elţin, I. Iliescu şi L. Kravciuk au adoptat un document oficial 
privind soluţionarea conflictului de pe Nistru, în care se stipula „părţile în 
conflict”, iar Comisia cvadripartită este trecută la rang de observatort. 


La 22 iulie 1992 a fost semnată la Moscova de către Mircea Snegur, preşedin- 
tele Republicii Moldova, şi Boris Elţin, președintele Rusiei, Convenţia mol- 
do-rusă privind reglementarea pașnică a conflictului armat din zona nistreană a 
Republicii Moldova, care prevedea încetarea completă a ostilităților şi dezan- 
gajarea părților aflate în conflict prin crearea unei zone de securitate și crearea 
unei Comisii Unificate de Control, respectarea cu strictețe a neutralității Ar- 
matei a 14-a a Federaţiei Ruse, ridicarea blocadei economice și reîntoarcerea 
refugiaților la locurile de trai în localităţile din stânga Nistrului. În acest con- 
flict au fost înregistrați 802 morţi, peste 5.000 de răniți și 108.000 de refugiați. 
Republica Moldova a înregistrat pierderi economice de peste 12 mlrd ruble 
(venitul naţional în 1991 a fost de 15,4 mlrd ruble). Pentru refacerea localită- 
ţilor și obiectivelor distruse era nevoie de 15 mlrd ruble. 


În contextul conflictului militar este demis guvernul în frunte cu V. Muravschi, 
fiind desemnat la 1 iulie 1992 în funcţia de prim-ministru A. Sangheli (fost 
secretar al CC al PCM), acesta devenind unul dintre cei mai longevivi 
prim-miniştri ai Republicii Moldova (1992-1997). Într-un interviu recent, 
V. Muravschi relatează că pentru soluționarea confruntărilor i-a propus lui 
I. Smirnov câteva funcţii de ministru în guvernul de la Chişinău, dar fără 
succes’. Desemnarea lui Andrei Sangheli ca prim-ministru a fost una dintre 
condiţiile „convenției Elțin — Snegur”, care prevedea formarea unui guvern 
de „conciliere” 


Conflictul de pe Nistru, ca și cele din Georgia, Azerbaidjan etc., este un „small 
but vicious conflict” („conflict mic, dar vicios”). Printre cauzele sale deseori 
au fost numite și problemele legate de identitatea națională și relaţiile interet- 
nice din Republica Moldova: 


„În spatele acţiunii respective au stat structurile speciale ale fostei Uniuni 
Sovietice, care, încă la finele anilor ‘80 ai secolului trecut, au pus în aplica- 
re scenarii de destabilizare internă a unor republici rebele. Ceea ce nu știm, 
însă, este dimensiunea implicaţiilor coloanei a cincea, infiltrată de securitatea 
sovietică în organele de decizie militară și politică a Republicii Moldova din 
acea vreme. Or, fără îndoială, ceea ce s-a întâmplat în toamna anului 1991 — 
vara anului 1992 nu s-ar fi putut întâmpla decât cu concursul agenților infil- 

trați de KGB. Ne dăm bine seama că în acea vreme serviciile speciale ale fostei 
U.R.S.S. dispuneau de o vastă rețea de agenți de influenţă în toate organele 
decizionale din Republica Moldova. Nu încape, de asemenea, nicio îndoială 
că marile erori comise de Chișinău în perioada conflictului, dar și în cea pre- 
cedată și urmată de acţiunile militare, s-au produs nu doar din incompeten- 
ță, ci şi din rea-voinţă... O mare trădare, iată ce a fost, în principiu, conflictul 
de pe Nistru pentru Republica Moldova. O trădare a cărei dimensiune, din 
păcate, nu o cunoaştem nici până astăzi... Este curios faptul că în Republica 
Moldova nu s-a pus niciodată problema anchetării celei mai mari crime în- 
registrate în scurta ei istorie — conflictul de pe Nistru. Au murit peste 1.000 
de oameni, au fost răniți peste 4.000 de oameni, mii de persoane deplasate, 
pagube materiale directe și indirecte extrem de importante, prejudicii consi- 
derabile aduse imaginii Republicii Moldova în plan politic şi economic. Și, în 
pofida acestui fapt, Chișinăul oficial a evitat timp de 15 ani să lanseze o anche- 
tă a persoanelor care, în perioada conflictului, au avut diferite responsabilități 
politice şi militare...”!. 


Implicarea Federaţiei Ruse în acest conflict a fost evidentă de la bun început, 
iar motivul principal al susținerii forțelor secesioniste a fost expus de înșiși li- 
derii de la Moscova”. Ghenadi Selezniov, preşedintele Dumei de Stat, în tim- 
pul vizitei sale în Republica Moldova din 20-22 octombrie 2002, a declarat 
în Parlament că „războiul din 1992 a avut un singur scop: să împiedice unirea 
Republicii Moldova cu România”. Rolul și presiunile Rusiei în procesul de 
negocieri s-au simţit de mai multe ori. „Memorandumul Kozak” a fost unul 
din aceste scenarii ale Rusiei, care a fost respins de președintele V. Voronin 
în noiembrie 2003". Dar în contextul crizei din Georgia și al recunoașterii 
independenţei Osetiei şi Abhaziei din 200815, S. Lavrov, ministrul rus al Afa- 
cerilor Externe, declara că în situația din Republica Moldova se va reveni la 


„Memorandumul Kozak”!6. 


Ideile naționale românești și posibila reunire a Republicii Moldova cu Româ- 
nia au fost şi mai sunt speculate de autorităţile de la Tiraspol drept pericol, în 
special pentru populaţia rusofilă din Transnistria”. E. Șevciuk, noul lider de 
la Tiraspol, relata într-un interviu că urmărește atent „procesele unioniste” 
din Republica Moldova':. 


Deseori chiar și liderii de la Chișinău au făcut declarații absurde pe marginea 
cauzelor conflictului de pe Nistru. Preşedintele V. Voronin declara, în februa- 
rie 2003, în fața experților europeni că „la elaborarea manualelor de istorie 
trebuie să se țină cont de caracterul policultural al statului nostru. Ignorarea 
acestui criteriu a fost unul dintre factorii care au generat în primii ani de in- 


ERTA ROMÂNIA 


dependență conflicte sociale, inclusiv conflictul transnistrean (subl. - S.M. Y. 
Totodată, V. Voronin recunoștea, în cadrul vizitei sale în SUA din decembrie 
2002, că „acesta n-a fost un conflict interetnic, ci un conflict politic, conflict al 
elitelor. O parte a acesteia consideră statalitatea moldovenească un fenomen 
temporar, orientându-se spre integrarea cu România. Altă parte a pretinsei 
elite încearcă să conserveze principiile economice și politice ale sistemului 
politic, cu orientarea de ochii lumii spre Rusia””?. 


Racordarea studierii istoriei noastre la recomandările Consiliului Europei, în 
opinia lui V. Voronin, ar putea contribui la reglementarea diferendului trans- 
nistrean și la procesul de integrare europeană. Aceste momente s-au dovedit 
a fi doar niște speculaţii politice, care însă au avut ecou pe plan atât național, 
cât şi internațional. Astfel, René van der Linden, președintele Adunării Par- 
lamentare a Consiliului Europei, în discursul său în Parlamentul Republicii 
Moldova din 27 iulie 2006, a atras atenţia că „situaţia din Transnistria nu poa- 
te servi drept scuză pentru a nu vă îndeplini obligaţiunile şi angajamentele 
față de Consiliul Europei”. Apreciind relaţiile Rusiei cu restul Europei din ul- 
timii ani ca fiind marcate de o neînțelegere și suspiciune crescândă, René van 
der Linden a menţionat că trebuie să învăţăm din lecţiile istoriei și, în același 
timp, să lăsăm trecutul în urmă”. Oficialul european a observat corect că au- 
toritățile moldovene utilizează starea încordată a relaţiilor cu Transnistria ca 
o scuză pentru neindeplinirea unui șir de angajamente ale Republicii Moldo- 
va față de structurile europene. 


Regina Elisabeta a II-a a Marii Britanii descria anul 1992 drept annus horri- 
bilis, referindu-se la scandalurile care au prejudiciat imaginea Casei Regale 
şi la incendiul de la Castelul Windsor. Credem că și pentru Republica Mol- 
dova este valabilă caracterizarea anului 1992 drept annus horribilis, deşi din 
alte considerente. În 1992, PIB-ul s-a redus cu 57,1% în comparaţie cu anul 
1989, salariul a scăzut cu 64,4% comparativ cu 1989, iar inflaţia a atins cota 
de 1.276,4%. Prăbuşirea economiei Republicii Moldova în 1992 s-a datorat în 
mare măsură conflictului de pe Nistru. 


Prestaţia clasei politice în gestionarea crizei şi conflictului din anul 1992, pre- 
cum și pentru tentativele de soluționare a diferendului nistrean a fost sub ori- 
ce nivel. Liderii de atunci încearcă să se justifice în interviurile sau memoriile 
publicate în ultimii ani, afirmând că nu au fost pregătiţi, nu au avut resurse etc. 
Atunci ne întrebăm de ce au căzut pradă provocărilor separatiștilor și s-au im- 
plicat într-un conflict militar, fără a şti capacitatea și posibilităţile reale ale sta- 
tului? Ex-preşedintele M. Snegur recunoștea într-un interviu recent că pentru 
susținerea logistică, acordată de România, Republica Moldova a trebuit să 

ofere un avion MIG-29”, iar fostul premier A. Sangheli spune: s-au achitat 
„cu România pentru armamentul primit în timpul războiului de pe Nistru”. 
Unii combatanți recunosc inferioritatea forțelor armate moldovenești față de 
cele separatiste, menționând că „ei aveau în spate Armata a 14-a și puteau să 
ne împingă până la Prut... %. A. Sangheli opinează: „conflictul a putut fi evitat 
în 1989, când transnistrienii cereau statut de zonă economică liberă. Dacă 
parlamentul ar fi acceptat, cred că nu se ajungea la toate astea. Dar o crăpat în 
altă parte... Când o crăpat Pribaltica, unde s-au retras forțele de acolo? Aici, la 
noi. Nu vreau să spun că n-am fost capabili, dar n-am avut practica necesară. 
Cu atât mai mult, cu cât era armata rusă aici, era şi Găgăuzia — un focar poate 
şi mai periculos ca Transnistria la vremea aceea... Comuniștii, când au fost 
la putere, au avut dreptul constituțional să rezolve problema. Nu trebuia să 
se strângă trei, ca astăzi, și să voteze. Voronin a avut marea posibilitate de a 
rezolva conflictul, dar lui, probabil, nu i-a ajuns caracter...'%. De aceeași părere 
sunt și unii combatanți care susţin că „Acel război se putea de evitat. Vina o 
poartă politicienii de atunci, fiindcă în anul 1991 Transnistria era controlată 
de organele statale. Până la provocarea de la 13 decembrie de la Dubăsari so- 
cot că a fost o operaţiune negândită și ne-am ales cu patru morți, cu invalizi, 
cu lacrimi””. 


Comisia Unificată de Control (CUC) s-a adresat în ședința din 17 februarie 
2012 către partea moldovenească și cea transnistreană ca, în timpul come- 
morării și altor manifestări prilejuite de 20 ani de la conflictul de Nistru, să se 
evite „acțiunile care ar putea duce la o agravare a situaţiei în sectorul central 
al zonei de securitate”. Credem că îndemnul CUC de a organiza la 2 martie 
2012 acţiuni comune de comemorare a fost unul demn de urmat, iar realiza- 
rea lui ar fi demonstrat maturitatea și dorința forțelor politice de la Chișinău și 
Tiraspol de a întreprinde pași concreți spre depășirea stării de conflict”, care 
din păcate nu s-a realizat”. Conflictul provocat de autorităţile separatiste din 
satul Coşniţa au demonstrat încă o dată nedorinţa lor de soluţiona conflictul 
înghețat deja de 20 de ani. Nu trebuie să uităm însă că Rusia continuă să joace 
un rol important în instrumentalizarea dosarului transnistrean”. 


În concluzie, putem afirma că, deși au trecut două decenii, conflictul militar 
de pe Nistru este încă insuficient cercetat. În istoriografie întâlnim mai mul- 
te studii ale cercetătorilor străini decât ale celor din Moldova”. Scuza că nu 
avem acces la documente nu este valabilă. Ar merita o analiză minuțioasă a 
mărturiilor participanţilor la procesul „Ilașcu și alții contra Moldovei și Rusi- 
ei” în care sunt o mulțime de informaţii privind „războiul de pe Nistru” care 
merită a fi valorificate“. Din păcate, nu este valorificată istoria orală ca mijloc 
care ar putea scoate în evidență multe aspecte ale acestui diferend. 

Din 1812, când Imperiul Rus a ajuns la Prut, a în- 
ceput bătălia pentru Basarabia — spațiul moldove- 
nesc dintre Prut și Nistru, pe care ocupanții ruși 
l-au numit Basarabia, extinzând asupra întregu- 
lui teritoriu denumirea veche a sudului regiunii. 
Principatul Moldova nu s-a resemnat cu ocupa- 
rea acelei părţi din trupul ţării. Iar din 1859, când 
Moldova s-a unit cu Valahia, nou-înființatul stat 
România, în calitate de succesor al Moldovei, a 
preluat iniţiativa de a revendica de la Rusia mo- 
şia străveche a Basarabiei. Concomitent, în pro- 
vincia românească pruto-nistreană s-a dus și se 
duce, cam de la jumătatea secolului XIX și până 
în prezent, o bătălie aprigă pentru orientarea ei 
geopolitică devenită acum Republica Moldova. 
Un rol decisiv în determinarea vectorului poli- 
tic îl joacă partidele care au la baza activităţii lor 
doctrine „geopolitice” diferite, constituind, de 
fapt, două tabere, după cum urmează: orientarea 
Republicii Moldova către structurile occidentale şi 
rămânerea ei în sfera de influență a Federaţiei Ruse. 


1. Partidele care împărtășesc și promovează ideea 
identităţii etnice moldovenești a populaţiei majo- 
ritare a republicii — așa-numitele partide stataliste 
rusofile. Partidele „stataliste” și „identitar-mol- 
dovenești” sunt pro-rusești, probabil pentru că 
liderii şi membrii acestora gândesc că dacă Rusia 
nu ar fi comis împotriva Principatului Moldovei 
crima din 1812, iar apoi pe cea din 1940, reluată 

în 1944 — când trupele sovietice de ocupaţie au rămas aici pentru peste patru 
decenii —, nu ar fi existat nici Republica Moldova, ci întreg teritoriul Princi- 
patului Moldova, de la Carpaţi până la Nistru, ar fi fost cuprins între granițele 
unui singur stat — împreună cu frații din Maramureş (locul de origine al celor 
care apoi aveau să-și zică moldoveni), din Transilvania, din Muntenia etc. Par- 
tidul Comuniștilor — exponentul acestui curent, în timpul guvernării sale de 
opt ani (2001-2008), deși din 2005 a popularizat un discurs pro-european, 
dădea dovadă, de fapt, de o lipsă de voinţă privind integrarea în UE. Poziţia 
PCRM rezultă clar din ideea pe care V. Voronin a exprimat-o de mai multe 
ori: întâi să construim Europa [UE] la noi și apoi ne vom integra... 


2. Partidele pro-europene, care promovează identitatea românească a popu- 
laţiei majoritare basarabene (doar PD-ul susține libertatea cetățenilor de a 
se identifica fie moldoveni, fie români și de a-şi denumi limba fie română, fie 
moldovenească şi se pronunță pentru integrarea Republicii Moldova în UE, 
întreținând relaţii frățești însă şi cu Partidul „Edinaia Rossia”). 


Din perspectiva PCRM, lupta se dă între românism și moldovenism. Cu toate 
că PCRM-ul se declară pentru integrarea europeană, totuşi, din perspectiva 
componentelor AIE, lupta pe care acele partide o poartă cu opoziția comu- 
nistă este, pe de o parte, pentru orientarea pro-occidentală și, pe de altă par- 
te, pentru orientarea pro-rusă. PCRM-ul reprezintă un fenomen interesant. 
Deși, de la începutul înființării sale (în 1993), liderul acestui partid, Vladimir 
Voronin, şi-a declarat în mai multe rânduri regretul cu privire la dispariția 
U.R.S.S. şi dorința de a vedea Republica Moldova în calitate de stat membru 
al Uniunii Rusia-Belarus, ajuns la guvernare în 2001, dar mai ales după inci- 
dentul Planului Kozak de soluționare a conflictului nistrean, respins de el în 
2003, după ce însuși l-a parafat, comuniștii s-au orientat — mai ales după ce 
au obţinut din nou majoritatea la alegerile din 2005 - spre UE. Cum a fost 
posibil ca UE și SUA să susțină guvernul comunist de la Chișinău? „Parado- 
xala susținere acordată de americani lui Vladimir Voronin trebuie văzută prin 
prisma presiunilor exercitate asupra Republicii Moldova de Rusia lui Putin 
pentru reglementarea conflictului transnistrian într-o formulă care ar fi per- 
mis staționarea trupelor rusești în Transnistria vreme de 20 de ani și transfor- 
marea spaţiului dintre Prut și Nistru într-o anexă federativă a Tiraspolului. 
Planul american de instalare a bazelor militare din Bulgaria şi România nu a 
fost compatibil niciodată cu menţinerea prezenţei militare ruse în Transnis- 
tria. Gestul lui Vladimir Voronin din 2003 de respingere a Memorandumului 
Kozak (inspirat de puterile occidentale) a fost considerat de Vladimir Putin 
drept un afront personal, iar liderul comuniștilor de la Chișinău s-a trezit cu 
ușa Kremlinului trântită în nas. Voronin a fost silit să se îndrepte spre Uniunea 

Europeană cu care a semnat Planul de acțiuni Moldova — UE (subl. — A.L.). Vo- 
ronin a rămas până în ziua de azi un personaj neagreat de Kremlin și o Ce- 
nușăreasă a reuniunilor CSI. Configuraţia Parlamentului de la Chişinău din 
2005 indica faptul că trebuie menţinuți comuniștii la guvernare — ceea ce s-a 
şi întâmplat cu ajutorul Occidentului prin intermediul lui Traian Băsescu, 
Viktor luşcenko și Mihail Saakașvili”!. Deşi nu îl agrează, Rusia l-a susținut 
şi îl susține pe Voronin şi PCRM-ul, înțelegând că este singura forță politică 
mai influentă care se orientează spre Rusia și care este susținută de electoratul 
pro-rus din Moldova. 


De cealaltă parte, asistăm la un discurs pro-occidental al PLDM, PD şi PL, 
care au format Alianţa pentru Integrare Europeană (AIE), ajunsă la guvernare 
în 2009. Cu regret, AIE, din cauza unor disensiuni între partidele componen- 
te, nu reușește să acționeze hotărât în vederea realizării obiectivului formu- 
lat. PL-ul, care promovează identitatea românească în Republica Moldova, a 
înlocuit totuși formulele pro-unioniste cu sintagma „ne întâlnim în Uniunea 
Europeană”, care a atenuat temerile mult speculate de comuniști. Războiul 
PL-ului cu comuniștii este notoriu. Parte a acestui război a fost raportul pri- 
vind crimele comuniste. Devenit preşedinte interimar în urma evenimentelor 
politice din anul 2009, Mihai Ghimpu a avut inițiativa alcătuirii unui raport, 
elaborat de istorici, pentru condamnarea regimului comunist. În perioada 
cercetării necesare pentru acest raport au fost deschise arhivele secrete de la 
Chișinău, scoţându-se la iveală dovezile crimelor săvârșite în timpul ocupaţiei 
sovietice. „Simpla scoatere la lumină a crimelor şi criminalilor sovietici ar fi 
fost în sine o lovitură grea pentru Partidul Comuniștilor - în cazul în care ar 
fi fost preluată de mass-media și adusă la cunoștința publicului. Însă Partidul 
Liberal nu deţine şi nu controlează mijloace mass-media proprii care să-i fi 
permis o mediatizare amplă asupra crimelor comunismului (mai multe arti- 
cole au apărut în ziarele «Timpul» şi «Jurnal de Chişinău», fără a avea însă 
un efect deosebit, iar subiectul crimelor comunismului a fost oarecum aban- 
donat)”. De notat totuși că în timpul președinției lui Ghimpu a fost numită 
o nouă conducere a Companiei Publice Teleradio-Moldova, fidelă PL-ului, 
iar din august 2010 PL-ul și-a creat propriile instituții mass-media — portalul 
de ştiri Arena.md și postul de radio Arena FM, devenit la scurt timp Radio 
Chișinău — însă eficiența acestora nu are deocamdată efectul scontat. În orice 
caz, nu se compară cu impactul posturilor de televiziune pro-comuniste NIT 
şi N4. „Ideea lui Mihai Ghimpu a fost ca în baza raportului istoricilor privind 
crimele comunismului să fie adoptată o lege care să aplice comunismului un 
tratament egal cu nazismul. Suspendarea prin lege a denumirii de comunism 
şi a simbolurilor comuniste ar fi fost o lovitură de succes şi proiectul ar fi putut 
fi dus la îndeplinire, Alianţa pentru Integrare Europeană având numărul nece- 

sar de voturi în Parlament. Însă proiectul liberalilor a fost abandonat de parte- 
nerii de guvernare — Partidul Liberal Democrat, Partidul Democrat şi Alianța 
Moldova Noastră (dispărută între timp de pe scena politică, n. - A.L.). Un 
alt instrument de luptă ar fi putut să-l constituie intentarea unor dosare de co- 
rupţie foştilor guvernanți comuniști. „Mult anunţatele dezvăluiri în dosarele 
de corupţie ale comuniștilor de la Chişinău au rămas doar vorbe de campanie 
electorală”. 


La fiecare scrutin electoral din ultimele două decenii populația Republicii 
Moldova a avut de ales între Orient şi Occident. Cheia unei victorii pro-occi- 
dentale rezidă în păstrarea unităţii AIE — desfacerea acestui bloc politic poa- 
te avea un singur rezultat: preluarea puterii de către comunişti. „Venirea la 
putere a comuniștilor poate duce la o nouă izolare a Republicii Moldova pe 
scena internaţională în condiţiile în care comuniștii rămași sub conducerea 
lui Vladimir Voronin nu vor fi bine primiţi nici la Bruxelles, nici la Moscova”, 
consideră George Damian, în articolul Basarabia, la răscruce de vânturi, pu- 
blicat în „Ziua Veche” şi reprodus în portalul de ştiri Arena.md*. Cred totuşi 
că analistul român greșeşte când formulează atât de categoric aceste presupu- 
neri: Moscova îl va susţine pe Voronin şi PCRM, ca o alternativă la integrarea 
rapidă a Republicii Moldova în UE. Faptul că Rusia se pronunță împotriva 
integrării europene a republicilor fost-sovietice transpare din unele acțiuni 
ale sale. Pe 2 septembrie, trecut, agenţia Rador, citată de Arena.md, a difuzat 
ştirea „Rusia a pierdut lupta pentru Ucraina în fața UE”, în care se menționea- 
ză: „Deputatul ucrainean Oleksi Plotnikov, membru al Partidului Regiunilor, 
aflat la guvernare, susține că Federaţia Rusă a pierdut lupta pentru Ucraina 
în fața Uniunii Europene și că materialele difuzate de posturile de televizi- 
une rusești și articolele din ziare care dezaprobă politica externă a Ucrainei 
confirmă înfrângerea Moscovei”. „Rusia a pierdut lupta pentru Ucraina în faţa 
UE în luna martie a acestui an, atunci când înaltul reprezentant al UE pentru 
afaceri externe, Catherine Ashton, a declarat că partea ucraineană are toate 
motivele ca, până la sfârşitul anului în curs, să semneze Acordul privind zona 
de liber schimb. După această declaraţie, în Ucraina au început să vină emisari 
(ruși, n. red.), care ne-au spus: Uniunea Vamală formată între Rusia, Belarus 
şi Kazahstan este mai convenabilă, renunțaţi la Europa, veniţi în cadrul Uni- 
unii Vamale”, a subliniat Plotnikov. „Ceea ce vedem în materialele prezentate 
la televiziunea din Rusia dovedește că Moscova își recunoaşte înfrângerea”, a 
adăugat deputatul ucrainean. 


De asemenea, Rusia va susține PCRM-ul ca promotor al statutului de neutra- 
litate și al unei atitudini rezervate față de NATO. PCRM-ul a declarat tranșant 
că este împotriva NATO. Pe 19 aprilie 2011 Arena.md a difuzat știrea „PCRM 

propune ca neutralitatea Republicii Moldova să fie reflectată și într-o lege 
care a fost prezentat un proiect de lege al comuniştilor privind statutul de ne- 
utralitate permanentă a Republicii Moldova. În același timp, Moscova mizea- 
ză şi pe PD, partid din componenţa AIE, dar care este contra unei apropieri 
de NATO și promovează, astfel, interesele Moscovei în spaţiul geopolitic din 
care face parte Republica Moldova. 


» 5 A 
, în 


În ciuda unor eforturi ale societăţii și conducerii moldovenești privind inte- 
grarea europeană, imediat după 2009, din exterior Republica Moldova încă 
mai este văzută ca factor de configurare a spaţiului geopolitic al Rusiei. Într-un 
articol din revista „Newsweek”, citat pe 28 septembrie 2010 de portalul de 
ştiri Moldova Azi şi intitulat „Noua Ordine Mondială: Moldova, plasată în 
Noul Imperiu Rus”$, profesorul Joel Kotkin situează Republica Moldova în 
zona Noului Imperiu Rus, alături de Armenia, Belarus și Ucraina. „Rusia 
dispune de resurse naturale enorme, o capacitate tehnico-ştiinţifică consi- 
derabilă și militară puternică. Rusia încearcă să se afirme cu insistenţă în 
Ucraina, Georgia, și Asia Centrală. La fel ca şi versiunea vechiului Impe- 
riu Țarist, Noul Imperiu Rus se bazează pe legăturile strânse ale identității 
sale, un grup etnic care reprezintă aproximativ patru cincimi din cele 140 
de milioane de oameni din Rusia”. „Newsweek” afirmă că a venit timpul să 
renunțăm la multe dintre noţiunile pe care le aveam despre felul în care se 
organizează umanitatea. „Peste tot în lume, o renaştere a legăturilor tribale 
creează alianțe globale mult mai complexe. Acolo unde, în trecut, diplo- 
maţia definea frontierele, astăzi istoria, rasa, etnia, religia și cultura împart 
oamenii în grupări noi, dinamice”, scrie „Newsweek”. Potrivit profesorului 
Kotkin, Noua Ordine Mondială va cuprinde 19 grupuri de ţări. Viziunea sa 
este apropiată de cea a lui Samuel P. Huntington, care împărțea lumea în 9 
civilizaţii — grupuri de state. 


În opinia general-maiorului Corneliu Pivariu, autor al volumului Geopolitica 
actuală, descoperită în 200 de episoade, „Situaţia din Republica Moldova, deşi 
marcată de un oarecare succes al forțelor democratice, este puternic influen- 
ţată de interesele Rusiei, problema transnistreană fiind doar un pretext pentru 
ca Moscova să menţină această zonă sub influenţa sa, în condiţiile extinderii 
NATO spre est. Zvonurile conform cărora Kremlinul i-ar cere lui Igor Smir- 
nov să nu mai candideze pentru un nou mandat de preşedinte nu trebuie in- 
terpretate ca o decizie a Rusiei de a nu mai sprijini separatismul transnistrean, 
ci de a căuta să dea o nouă față acestuia. Amânarea preconizatelor discuţii în 
formatul 5+2 din 20 iunie [2011], chiar dacă Germania venea în întâmpina- 
rea ideii de federalizare susținută de Rusia, demonstrează dificultăţile soluţi- 
onării acestui conflict””. 

Despre dependenţa sporită a Republicii Moldova de factorii externi vorbesc 
şi analiştii de la Agenţia privată americană de analiză STRATFOR („a global 
intelligence_company”) fondată în 1996. „Republica Moldova, o ţară mică 
însă importantă din punct de vedere strategic, se confruntă cu blocaje la mai 
multe niveluri. Viitorul Republicii Moldova și modul în care aceste probleme 
vor fi soluționate va depinde de acțiunile forțelor externe în această regiu- 
ne”, — este concluzia ultimei analize, publicată de STRATFOR. Fosta repu- 
blică sovietică a devenit un câmp de luptă strategică între Occident şi Fede- 
rația Rusă. Țara este divizată în mai multe domenii, Parlamentul nu reușește 
să soluţioneze disputa teritorială cu regiunea transnistreană, iar Chișinăul nu 
poate decide dacă ar trebui să se orienteze spre Europa sau Rusia. „Această 
stare de lucruri înseamnă că forţele externe vor juca un rol important în 
regiune (subl. — A.L.), fapt ce va afecta viitorul Republicii Moldova”, constată 
experţii. Situaţia politică în care s-a pomenit Republica Moldova ilustrează 
modul în care statul este sfâșiat între Occident şi Rusia. Parlamentul este divi- 
zat între Partidul Comuniștilor, susținut de Rusia, şi Alianța pentru Integrare 
Europeană (AIE), al cărei scop este apropierea Republicii Moldova de Uniu- 
nea Europeană. AIE, la rândul ei, este împărțită de trei partide, fiecare având 
interese proprii. 


Una dintre principalele probleme este Transnistria, un teritoriu separatist pe 
care Rusia îl sprijină politic şi militar. Progrese cu privire la rezolvarea pro- 
blemei teritoriale păreau posibile în ultimele luni, după ce Germania a cali- 
ficat Transnistria drept o problemă-cheie de securitate în discuţiile cu Rusia. 
Moscova chiar s-a arătat dispusă să permită reprezentaților UE sau OSCE să 
monitorizeze teritoriul. Cu toate acestea, este puţin probabil că Rusia își va re- 
trage forțele din Transnistria, deoarece este în interesul Moscovei să-și menți- 
nă prezenţa militară în regiune, grație amplasării strategice a Republicii Mol- 
dova. Rusia vrea să blocheze procesele de integrare a Moldovei în structurile 
occidentale. Uniunea Europeană este, de asemenea, interesată de Republica 
Moldova, deşi nu-și asumă acțiuni ferme. România s-a folosit de multe ori de 
legăturile etnice și culturale strânse cu Moldova pentru a încerca să-i favo- 
rizeze conexiunile cu instituţiile occidentale, cum ar fi Uniunea Europeană. 
Polonia, un lider în Europa Centrală și de Est, ar dori, de asemenea, să vadă 
Moldova ieșind din sfera de influenţă a Rusiei. Totuși puterile occidentale 
sunt foarte prudente, ceea ce „reține” integrarea în Uniunea Europeană a unei 
țări sărace și divizate politic, cum este Republica Moldova. „Deoarece Repu- 
blica Moldova este prea mică și divizată pe plan intern ca să aleagă de sine 
stătător o cale, viitorul său va fi determinat de puterile din afara țării. În cele 
din urmă, Rusia va soluţiona problema Transnistriei (sic? ), iar integrarea Re- 
publicii Moldova în Uniunea Europeană va depinde de capacitatea oficialilor 


ETY RIOIMIÂINIĂ 


de la Chișinău să se concentreze în această direcție, precum și de cooperarea 
cu statele membre ale UE”, conchid experţii de la STRATFOR. 


Chiar dacă în ansamblu au făcut o analiză apropiată de realităţile zonei, există 
şi unele imprecizii în ideile exprimate de specialiștii sus-numiţi, care arată că 
ei nu cunosc toate datele situației din Republica Moldova, mai cu seamă, pe 
cele legate de conflictul din zona nistreană. Autorii citați scriu că „Parlamen- 
tul nu reuşeşte să soluţioneze disputa teritorială cu regiunea transnistreană”. 
Se ştie că Republica Moldova s-a desprins la 27 august 1991 de la U.R.S.S., 
dar trupele sovietice de ocupaţie și-au păstrat controlul asupra a 11% din teri- 
toriul fostei R.S.S.M. Disputa nu este cu regiunea transnistreană, ci cu succe- 
soarea U.R.S.S. — Federaţia Rusă, care a instituit un regim de ocupaţie în zonă: 
o administraţie constituită din cetățeni ruși (din „guvernul” de la Tiraspol nu 
face parte niciun etnic moldovean) și menţine o armată. În plus, nu este vorba 
de „o regiune transnistreană”, deoarece zona de ocupaţie a Federaţiei Ruse 
cuprinde o parte din teritoriul de pe malul stâng al Nistrului (așa-zisa Trans- 
nistria, fără satele Corjova, Pohrebea, Pârâta, Doroţcaia, Cocieri şi Molovata 
Nouă) şi o parte din teritoriul de pe malul drept al Nistrului (din Cisnistria 
sau Basarabia: orașul Bender și satele Gâsca, Proteagailovca, Chițcani, Cre- 
menciug și o parte a satului Mereneșşti). În principiu, acest teritoriu poate fi 
numit „zona central-estică a Republicii Moldova”. Disputa cu Federația Rusă 
se consumă pentru partea central-estică a republicii. 


Experții consideră: „Transnistria, un teritoriu separatist pe care Rusia îl spriji- 
nă politic şi militar”. Zona central-estică este un spațiu separatist, dar care vrea 
să se separe nu de Republica Moldova - el nu a aparținut niciodată Republicii 
Moldova ca să vrea să se separe de ea. R.S.S.M., care se afla sub ocupaţia regi- 
mului de la Moscova, a devenit separatistă la începutul anilor '90 și s-a separat 
de Moscova în 1991. Rusia nu s-a retras însă de pe întreg teritoriul pe care îl 
avea sub ocupaţie, deci nu se poate spune că Rusia sprijină politic şi militar un 
teritoriu pe care îl controlează. De asemenea, aceeași analiști scriu că „Rusia 
va soluţiona problema Transnistriei”. Cred că cel mai bun răspuns la o astfel 
de afirmaţie l-a dat prima ambasadoare a SUA la Chişinău, Mary Pendleton. 
În ştirea intitulată „Oficial american: Să trimiți pacificatori ruși în Moldova e 
ca şi cum ai pune vulpea să păzească găinăria', din 2 septembrie 2011, este re- 
produsă o declaraţie a diplomatei: „Problema transnistreană rămâne cel mai 
mare obstacol în calea dezvoltării Republicii Moldova. În 1992, Moldova a 
solicitat ONU să trimită forțele internaționale de menţinere a păcii în regiu- 
ne, însă nu a primit un răspuns prompt din partea ONU. Din această cauză, 
Moldova a fost forțată să accepte pacificatorii ruşi. Acest pas a fost ca și cum 
ai pune vulpea să păzească găinăria””. Primul ambasador al SUA în Republica 

Moldova, Mary Pendleton, a emis această afirmaţie în cadrul unui interviu 
pentru postul de radio Vocea Americii. Totodată, Pendleton a mai spus că 
„sunt necesare eforturi mai mari pentru a implica locuitorii din Transnistria 
în viaţa țării”. Așadar, Rusia nu va soluţiona problema nistreană pentru că ea 
este parte a conflictului. 


În pofida anumitor erori, suntem de acord cu experții americani în privin- 
ţa faptului că diferendul de pe malurile Nistrului va fi soluționat numai cu 
sprijin din afară, anume cu sprijinul UE şi SUA, care vor determina Rusia să 
părăsească cele 11% din Estul teritoriului Republicii Moldova, eventual cu 
repatrierea etnicilor ruși sub demnitatea cărora este să trăiască aici în calitate 
de cetăţeni moldoveni. În plus, Republica Moldova nu va putea să-și redrese- 
ze situaţia economică (deci nu va putea să ridice nivelul de trai al populației) 
fără sprijin din afară: fără investiţii și fără pieţe de desfacere. Cu părere de 
rău, Rusia, oferind piața sa producătorilor moldoveni, încearcă să determine 
orientarea politică a guvernului de la Chișinău - inclusiv prin embargouri la 
vinuri și la alte produse moldovenești. 


Interesele actorilor influenţi din zona-problemă sunt cunoscute: UE și SUA 
doresc securizarea regiunii și a frontierelor, ridicarea nivelului de trai al cetă- 
ţenilor moldoveni, pentru a se evita o emigrare masivă a acestora în țările UE, 
doresc cel puţin un stat prieten, democratic și stabil în vecinătatea UE dacă 
nu un stat membru al UE. Interesele Rusiei se desprind dintr-un document 
publicat de Wikileaks, referitor la o vizită a lui Marian Lupu la Moscova în 
august 2009. În ştirea Unimedia intitulată „(doc) Wikileaks, UNIMEDIA și 
secretul lui Marian Lupu din 2009”, a portalului de ştiri Unimedia!9, este re- 
produsă o declaraţie a lui M. Lupu privind o întâlnire secretă cu oficiali ruși: 
„Potrivit spuselor lui Lupu către ambasadorul SUA, întâlnirea a semănat cu 
un examen psihologic detaliat. I-au fost puse o serie de întrebări despre relați- 
ile cu România, declaraţiile despre neutralitate, despre partenerii de coaliție, 
dacă va oferi imunitate familiei Voronin, fapt confirmat de acesta”. Așadar, 
Rusia dorește ca Moldova să nu se reunească cu România, să-și păstreze sta- 
tutul de neutralitate — care pentru Rusia înseamnă că Moldova nu aderă la 
NATO dar trupele rusești de ocupaţie rămân pe teritoriul acesteia din urmă, 
Rusia își doreşte o guvernare chișinăuiană loială și se implică pentru a asigura 
protecţia comunistului V. Voronin. 


Interesele Rusiei coincid cu interesele vecinului Republicii Moldova din Est — 
Ucraina. Pe 28 martie 2011 portalul de ştiri Unimedia a publicat, cu referire 
la Hotnews.ro, ştirea intitulată „Wikileaks: România și Moldova - unite sub 
numele « Romanova>”"!. „Ucrainenii au constatat că politicienii din Repu- 

blica Moldova, promovând o politică pro-europeană, susțineau tacit intrarea 
Moldovei în UE prin România, cu posibilitatea ca Moldova din dreapta Nis- 
trului să se unească, eventual, cu România, iar stânga Nistrului (Transnistria) 
să revină la Ucraina”, se arată într-o telegramă a Ambasadei de la Kiev datând 
din 2007, clasificată confidențial. Subiectul telegramei: „Ucraina / Moldova: 
Transnistria și cauze de iritare bilaterală”. Potrivit hotnews.ro, „în loc să fie ab- 
sorbită de România, Moldova din dreapta Nistrului s-ar putea uni cu Româ- 
nia într-o structură supra-națională, «Romanova»” În telegramă se notează 
că Andrei Veselovsky, adjunct al ministrului de Externe din Ucraina, „și-a ex- 
primat îngrijorările față de relaţiile Moldovei cu România, o preocupare care, 
a precizat el, era împărtășită de adjunctul şefului Secretariatului Prezidenţial, 
Oleksandr Ceali (pe atunci, un candidat important pentru funcția de minis- 
tru de Externe), care fusese ambasadorul Ucrainei în România”. Telegrama 
continuă cu suspiciunile ucrainene privind formarea structurii „Romanova'. 
Într-o altă telegramă confidențială a Ambasadei de la Kiev, intitulată „Relaţi- 
ile România — Ucraina: summituri anulate şi expulzări de atașaţi”"?, datând 
din 2009, se arată ca Bogdan laremenko, adjunctul șefului secției de politică 
externă a secretariatului prezidenţial, „ne-a spus că Guvernul Ucrainei este 
preocupat că actualul guvern din România încearcă să promoveze o politică a 
«României Mari» care ar include părţi din Ucraina, Ungaria (sic!, n. — A.L.) 
şi Moldova. Fl a concluzionat că relaţiile încordate cu România reprezentau 
o problemă serioasă... O altă telegramă secretă datând din 2010 şi intitula- 
tă „ameninţarea de securitate a Ucrainei - România”, arată că una dintre 
probleme este „nevralgia ucraineană față de intenţiile României în privința 
Moldovei. Orice mișcare spre absorbţia Moldovei sau reunificarea acesteia 
cu România ar fi primită rău la Kiev, unde ar fi văzută, între altele, drept o 
deschidere a apetitului României pentru pretenţii teritoriale conexe împotri- 
va Ucrainei. Candidatul prezidenţial ucrainean Tihipko a declarat în timpul 
campaniei sale că «menţinerea Moldovei ca stat independent este un interes stra- 
tegic al Ucrainei (subl. — A.L.). Nimeni nu este interesat mai mult decât noi de 
acest lucru». Nu este, probabil, o exagerare prea mare sugestia că ucrainenii 
percep o analogie între atitudinea României față de Moldova și atitudinea 
Rusiei față de Ucraina”, se arată în știrea în cauză. 


Într-o altă știre via Unimedia, intitulată „Wikileaks 2010: Ucraina îi separă 
intenționat pe «moldoveni» şi «<români»""*, se spune: „Din punctul de ve- 
dere al Kievului, relaţiile bilaterale româno-ucrainene sunt surprinzător de 
tensionate, având o varietate largă de factori iritanți, atât mari cât și mici”. Una 
din problemele nevralgice ale oficialilor ucraineni sunt intențiile României 
față de Republica Moldova. Despre aceasta se vorbește într-un document 
din 2010 desecretizat de Wikileaks. Potrivit unei note diplomatice a Amba- 


ISTORIA LA ZI BEHE 


sadei americane de la Kiev, orice acțiune a oficialilor de la Bucureşti legată 
de Republica Moldova cu România va fi văzută cu ochi răi la Kiev. Astfel de 
acțiuni vor fi calificate drept pretenţii teritoriale şi față de Ucraina. Un poli- 
tician ucrainean, Tihipko, a declarat că „interesul strategic al Ucrainei constă 
în menţinerea Republicii Moldova în calitate de stat independent”. În min- 
ţile ucrainenilor s-a înrădăcinat următoarea analogie: „Pretenţiile României 
față de Republica Moldova sunt asemănătoare cu atitudinea Rusiei față de 
Ucraina”, În aceeași ordine de idei, trebuie remarcat faptul că Ucraina, în di- 
ferenţierea minorităților sale naţionale, menţine o distincţie strictă între „ro- 
mâni” şi moldoveni”. Potrivit unui oficial de la Ministerul Afacerilor Externe 
al Ucrainei, Sirenko, împuterniciţii de la Kiev resping deliberat eforturile Ro- 
mâniei de a califica aceste două grupuri etnice drept aceleași. Potrivit unui alt 
document desecretizat de Wikileaks, care atinge aceeași temă, la nivel politic 
şi academic, România insistă ca Ucraina să reclasifice grupurile minoritare 
român şi moldovean în unul singur şi anume cel „vorbitor de limba română”. 
Potrivit analistului Natalia Bilostir, acum în Ucraina locuiesc circa 250 de mii 
de moldoveni și doar 100 de mii de români. Unificând cele două grupuri etni- 
ce în cel românesc, minoritatea nou formată ar deveni a doua cea mai nume- 
roasă din Ucraina după ruși. Potrivit şefului adjunct al secretariatului prezi- 
denţial Bohdan laremenko, guvernul ucrainean consideră că oficialii români 
încearcă să urmeze politica de refacere a României Mari, care ar include părți 
din Ucraina, Ungaria şi Republica Moldova. El a mai spus că relaţiile tensi- 
onate între Ucraina și România sunt „o problemă gravă”. Rusia este pe ace- 
eași poziție cu Ucraina în ceea ce privește interesul pentru existența statului 
Republica Moldova: ambele sunt împotriva unei apropieri, cu atât mai mult, 
împotriva unei asocieri între Moldova și România. De notat că, deși Ucraina 
se pronunţă pentru statalitatea moldovenească, din timpul războiului ru- 
so-moldovenesc din 1992 și până în prezent aceasta susține regimul de ocu- 
paţie rusească din zona central-estică a Republicii Moldova. Pe de altă parte, 
interesele României corespund cu cele ale UE, statul vecin de peste Prut fiind 
obligat să desfășoare politici care se înscriu în acțiunile Bruxelles-ului. 


Referindu-ne la orientarea geopolitică a Republicii Moldova, trebuie să ac- 
centuăm că locul tânărului stat este în cadrul familiei europene (UE), cu toate 
problemele care există acolo — percepute ca atare prin prisma valorilor so- 
cietății moldovenești: educaţia sexuală în școală și homosexualitatea, justiția 
juvenilă, organismele modificate genetic şi ingineria genetică pe ființe umane, 
pornografia și violența în cinema, mass-media și pe internet ş.a. 


Suntem de acord cu estimările unor analiști conform cărora factorul extern 
va fi unul determinant pentru evoluţiile din această zonă. Totuși Republica 

Moldova trebuie să-și fructifice propria poziţie geopolitică și, printr-o politi- 
că externă deosebit de bine articulată, să-și asigure securitatea și dezvoltarea 
economică, folosind interesele geopolitice în zonă ale UE, ale Rusiei, ale SUA 
şi, de ce nu, ale Chinei (ca investitor internațional notoriu la etapa actuală). 
Moldova trebuie să-şi descopere vocaţia și să devină un jucător geopolitic im- 
previzibil în viitorul apropiat. Desigur, statutul unei țări este determinat de 
potenţialul său economic. Dar cred că o politică externă inteligentă, capabilă 
să armonizeze interesele geopolitice ale actorilor internaționali importanţi, 
poate să aducă rezultatele scontate în ceea ce priveşte asigurarea securității și 


dezvoltării economice. 

" http://unimedia.md/?mod=news&id=31775, 3.09.2011. 
"2 Idem. 

13 Idem. 

'*http://unimedia.md/?mod=news&id=38612, 7.09.2011. 

Anatol EREMIA 
Dicționar toponimic (V) 


Toponimia Basarabiei, în ansamblul ei, prin con- 
ținut și formă, este românească. Românești sunt 
numele de locuri și localităţi create de o popula- 
ţie românească şi formate pe baza lexicului și a 
mijloacelor derivative ale limbii române. Aceste 
nume constituie fondul principal al toponimiei 
pruto-nistrene (aproximativ 90% din totalitatea 
denumirilor geografice), ele datând din diferite 
perioade istorice. Românești sunt considerate și 
numele topice preistorice, moştenite de la stră- 
sia nae, moşii noștri geto-daci (Dunăre, Nistru Prut etc.), 

A editat 25 de cărti, cele Precum şi denumirile preluate din alte limbi, de 
mai recente fiind Dictionar la populaţiile conlocuitoare cu românii în acest 
explicativ și etimologic de spațiu (Abaclia, Bucovăţ, Horodişte, Taraclia etc.), 
termeni geografici, Chişinău, pentru că au forme demult adaptate fonetic şi 
2006; Dicţionar geografic. structural în limba noastră şi pentru că îndeplinesc 
universal, Chişinău, 2008; funcții de comunicare într-un mediu etnolingvistic 
Localitățile Republicii românesc. Astfel trebuie tratate și numele topice 


Moldova. Ghid informativ E A : A 
cuprinse in acest repertoriu toponimic. 
documentar, 2009. 


A.E. — dr. hab., cercetător 
conferenţiar, lingvist, 


Andrușu, acest nume topic a servit ca bază de 
formare a mai multor toponime: Andrușul de Jos 
şi Andrușul de Sus, sate în raionul Cahul, Andru- 
şa sau Valea Andrușului, ramificaţie din stânga 
văii Prutului din satul Roșu (Cahul), Cișmeaua 
Andrușului, Dealul Andrușului şi Pădurea Andru- 
șului — toate acestea în hotarul satelor Andrușul 
de Jos și Andrușul de Sus. Primar e numele topic 
Andrușa, menţionat în 1459 ca denumire a unei 
gârle - Gârla lui Andrieș. Prin acest document 
datat 3 ianuarie 1459, Ştefan cel Mare, pentru 
„credincioasa și dreaptă slujbă”, întăreşte lui pan 
Rugină niște sate pe Prut, în hotarul cărora se afla 
iezerele Rentea, Bogata şi Gârla lui Andrieș 

[1, p. 23]. Aceeași gârlă este pomenită și în hrisovul din 2 iulie 1502, prin 
care se confirmă o cumpărătură a domnitorului pentru niște moșii și sate din 
stânga Prutului, pe care le dăruieşte Mănăstirii Putna [1, p. 246]. 


Între reperele de moșii, menţionate în acest document, sunt şi locuri ale căror 
denumiri s-au păstrat până în zilele noastre: Roșu, iezer, în document cu de- 
numirea tradusă în slavonește Cerlenul, Frumușița (Frumoasa), vale și pârâu, 
Troianul, val de pământ, Rentea, gârlă, Cărhana, vale, Andrieș, gârla aminti- 
tă deja. Andrieș va fi fost, probabil, numele proprietarului moşiei locale, el 
servind ca motivaţie onimică pentru gârla în cauză și pentru satul din partea 
locului. Ulterior denumirea şi-a modificat forma, acordându-se în gen cu ape- 
lativele ce desemnează obiectele topografice respective: Andrușa, prin faza 
intermediară, Andrieșa, după entopicul vale, şi Andrușu, după apelativul topic 
sat, având ca fază intermediară forma Andrieșu. 


Satul Andrușul de Jos figurează pe o hartă din anul 1764 [2], ulterior având 
următoarele atestări: sat de răzeși în 1806 [3, p. 45]; comună cu 161 de case şi 
171 de familii, împreună cu satele Roşu, Bogdanovca și Cotihana, în 1861 [4, 
p. 21]; sat în jud. Ismail, cu 60 de case și 265 de locuitori în 1870 [5, p. 123]; 
sat în jud. Cahul, cu 855 de locuitori, dintre care 851 de români, în 1930 [6, 
p. 102]; sat în raionul Cahul, 2.028 de locuitori în 1989 şi 2.224 de locuitori 
în 1994 [7, p. 188; 8, vol. I, p. 145]. Andrușul de Sus este atestat documen- 
tar începând cu a doua jumătate a sec. al XIX-lea: comună cu 100 de case și 
155 de familii, împreună cu Baurci-Moldoveni, în 1861 [4, p. 21]; sat în jud. 
Ismail cu 48 de case şi 301 locuitori în 1870 [$, p. 123]; sat în jud. Cahul, 
848 de locuitori români în 1930 [6, p. 102]; sat în raionul Cahul, 1.753 de 
locuitori în 1989 şi 504 gospodării cu 1.692 de locuitori în 1994 [7, p. 188; 8, 
vol. I, p. 146]. Microtoponimele Cișmeaua Andrușului, Dealul Andrușulului şi 
Pădurea Andruşulului au luat fiinţă prin polarizare toponimică, fiind motivate 
de oiconimul Andrușu (de Jos şi de Sus). 


Bârnag, ridicătură de teren în hotarul unor sate nistrene: Bârnagul, dealuri 
înalte (Doroţcaia, Goian, rn. Dubăsari), maluri înalte stâncoase (Bălăşeşti, 
Ustia, rn. Criuleni; Holercani, rn. Dubăsari), părți de sat (Chițcani, Chir- 
căieşti, rn. Căuşeni), În Bârnag, dealuri pietroase și priporoase (Lalova, Sa- 
harna, rn. Rezina), Pe Bârnag, dealuri cu păşune (Bălăureşti, Mârzeşti, rn. Or- 
hei), Toloaca de pe Bârnag, păşuni (Lalova, Stodolna, rn. Rezina) ş.a. 


Cuvântul bârnag nu este înregistrat de nici unul dintre dicționarele existente. 
Până nu demult nu a fost nici etimologizat şi explicat semantic. A fost înre- 
gistrat de noi şi comparat cu unele lexeme din limbile de contact: ucr. 6ypnak 
„deal', „banc de nisip”, rus. 6ypyn „val, „troian de zăpadă, bg. 6ypyn „limbă 

de nisip”, „deal, holm”, tc. burun „limbă de nisip; promontoriu” [9, p. 35; 10, 
p. 24]. Am interpretat entopicul ca formație pe teren propriu: bârnă „deal”, 
„pisc” + suf. -ac / -ag (cf. şi alte derivate în -ac: băltac, dâmbac, fundac, pră- 
vălac). Nu se exclude însă niciun împrumut ucrainean în cazul termenului 
bârnag, având în vedere mai ales teritoriul lui de răspândire — raioanele de 
est ale republicii. Local au fost înregistrate semnificaţiile: (1) „ridicătură de 
teren; deal, holm, pisc”, (2) „mal înalt și priporos”, (3) „insuliță din pietriș și 
nisip în albia unui râu” Termenul dispune de o serie numeroasă de sinonime: 
bârnă, bâtcă, chiclă, chiclău, ciocan, ciochină, coclău, cucă, holm, țiglă, țiglău, țu- 
gui, tuțuroi (1); buduroi, cățină, stâncă (2); ostrov, prund, prundiş, renie, reni, 
scruntar (3). 


Camenca, râu, afluent de stânga al Nistrului în zona oraşului Camenca. Izvo- 
răşte la vest de or. Kpâjopol (reg. Odesa, Ucraina), având direcţia cursului spre 
sud, sud-vest şi apoi spre sud până la vărsarea în Nistru. Lungimea: 55 km. Al- 
titudini: 305 m la izvoare și 155 m la vărsare. Afluenți: Izvoare (de dreapta), 
Malina, Odaia, Puhoina (de stânga). Pe teritoriul republicii, pe valea râului Ca- 
menca sunt situate satele Hristovaia, Severinovca și or. Camenca. Hidronimul 
este notat cartografic începând cu sec. al XVIII-lea, în anii 1736, 1770 (1774), 
1811, 1887 etc. Râul străbate o zonă calcaroasă, fapt ce explică în ultimă in- 
stanță denumirea sa: rus. kamenka < kameno „piatră” + suf. -ka. La origine, deci, 
hidronimul a însemnat „răul din valea cu sol pietros”, „pietrosul'. Toponimia 
noastră cuprinde și alte nume de râuri Camenca, afluenți ai Prutului (la Balatina, 
rn. Glodeni) şi ai Răutului (la Gura Camencii, rn. Floreşti), denumiri apărute 
din perioada convieţuirii româno-slave în aceste regiuni. Formaţiile onimice 
românești cu această semnificaţie sunt, bineînţeles, mult mai numeroase: Che- 
troasa (Broasca, rn. Anenii Noi; Alexandrovca, Izvoare, rn. Floreşti), Chetro- 
su (Brânza, rn. Cahul; Ignăţei, rn. Rezina; Leuntea, rn. Ştefan Vodă; Roșcani, 
rn. Rezina; Scoreţeni, rn. Telenești; Verejeni, rn. Ocniţa), Chetroșita (Budeşti, 
mun. Chișinău; Copanca, Zaim, rn. Căușeni) ș.a. 


Orașul Camenca şi-a luat numele de la râul omonim, fiind atestat documentar 
încă în prima jumătate a sec. al XVII-lea, ceea ce însă nu exclude o mai mare 
vechime a localităţii și, cu atât mai mult, a râului [11, vol. III, p. 79]. Vin să ne 
informeze despre aceste localități menţiunile: așezare cu populaţie mixtă, bi- 
serică catolică din lemn (1728); autoritățile țariste impun populaţiei credința 
ortodoxă (1776); moşia locală este stăpânită de prinţul rus Piotr Wittgen- 
stein, care edifică o nouă biserică din piatră (1828-1843); localitate cu sta- 
tut de târg: 254 de gospodării ţărăneşti, şcoală parohială, port fluvial (1850, 
1862, 1865); 4.038 de locuitori: români, ruşi, ucraineni, evrei (1897); 1.058 
de curţi și 6.805 de locuitori (1905); 7.370 de locuitori (1940); 13.689 de 

locuitori, întreprinderi industriale, școli medii și primare, școli de arte plastice 
şi de muzică, biblioteci, spital, sanatoriu (1989-1994) [11, vol. III, p. 81-87]. 
În Basarabia se întâlnesc numeroase localități cu denumiri de origine hidro- 
nimică: Bâc, Bâcioc, Gura Bâcului, Bucovăţ, Bulboaca, Cahul, Căinari, Cior- 
na, Ciuluc, Ciulucani, Cubolta, Ialpug, lalpugeni, Lăpușna, Pruteni, Răuțel, 
Râbnița, Tigheci. 


Cogâlnic este unul dintre cele mai lungi râuri din Basarabia, străbătând terito- 
riile a trei raioane din Republica Moldova (Hâncești, Cimișlia, Basarabeasca) 
şi a patru raioane din Ucraina, reg. Odesa (Tarutino, Arţâz, Sărata, Tatarbu- 
nar). Izvorăşte din pădurile ce împresoară Mănăstirea Hâncu, curge spre sud-est 
până aproape de or. Arţâz și spre est până în preajma or. Sărata, apoi spre sud 
până la vărsarea sa în lacul Kunduk, denumit și Sasâk, de pe litoralul Mării Ne- 
gre. Lungimea: cca 250 de km. Între hotarele republicii valea râului Cogâlnic 
acumulează apele a peste 130 de râulețe și pâraie (afluenţi și coafluenți), din- 
tre care cele mai mari sunt: Valea Lacului, Valea Fânețului, Mitocul, Rătundul, 
Timircanul, Chilumul, Valea Albinei, Gladișul, Valea Merenilor, Giaparul, Valea 
Cișmelei, Hârtoapele, Bularga (pe dreapta), Valea Conojenilor, Valea Podișului, 
Vișina (Ghişina), Valea Cailor, Irieștii, Făntalul, Valea Oii, Râpacul, Galbena, 
Răzlogul, Groapa, Ruptura, Râşniţa, Ilieșul, Adâncul, Ciobârca, Valea Turcului, 
Lata, Tăpoiul, Casâmul, Schinoasa, Fundoaia, Schinoșica, Baraghina, Curugica, 
Ceaga, Saca, Colbărișul, Lunga (pe stânga). 


Pe valea Cogâlnicului, în limitele celor trei raioane ale Moldovei, sunt situate 
vreo 22 de localităţi, dintre care cele mai importante sunt: Ciuciuleni, Drăgu- 
şeni, Bobeica, Dahnovici, Stolniceni, Logănești, Hâncești, Bozieni, Gura Gal- 
benei, Valea Perjei, Gradişte, Ecaterinovca, Cimișlia, Sadaclia, Carabetovca, 
Basarabeasca. Denumirea râului este menţionată încă în primele documente 
slavo-românești din sec. al XVI-lea. Astfel, în hrisovul din 11 martie 1502 se 
arată că Ștefan Voievod dă și întărește lui Duma Hurduiescu și altora, pentru 
„adevărată slujbă”, un loc de pustiu la Spiroasa (Spinoasa, Schinoasa), partea 
din Cogâlnic, „ca să aşeze acolo un sat care să fii cât va pute cuprinde pentru 
locuința aceluiași sat pâră la 20 casă” [12, p.1]. Ulterior sunt atestate mai mul- 
te locuri și sate de pe Cogâlnic: „Mănuileşti pe apa Cogâlnicului... cu vad de 
moară într-apa Cogâlnicului”, la 1654; „lurieştii pre apa Cogâlnicului în ţinu- 
tul Lăpuşnei”, la 1662; „o selişte anume Pulberenii, ce este în fundul Cogâl- 
nicului”, la 1669; „o moşie pe Cogâlnic în ţinutul Lăpuşnii anume Hânceștii”, 
la 1755, aceeaşi moşie „Hâncești, pi Cogâlnic”, la 1803 ş.a. [12, p. 71-72, 90, 
106, 195, 260]. Un alt râu Cogâlnic, afluent de stânga al Răutului, în ţinutul 
Orhei, e amintit în documente încă la 1470 [13, veac. XIV-X, vol. I, p. 423]. 

Hidronimul, după aspectul fonetic şi vechimea sa, pare să fie de origine tur- 
cică, un nume topic păstrat încă de la pecenegi şi cumani, cu care romanicii 
răsăriteni au conviețuit timp de câteva sute de ani (sec. IX-XI), până la asimi- 
larea turaniciloir de către populaţia băștinașă. Nume de râuri asemănătoare 
au fost înregistrate în bazinele râurilor Nipru și Don. Etimologia lor continuă 
să fie controversată: (1) kagan-lyk „cahanat”, „teritoriu stăpânit de un kahan / 
kagan (principe turanic)” [14, p. 86]; (2) këgëlën „iarbă” [15, p. 166], onimi- 
cul însemnând la origine „râul de pe valea ierboasă, bogată în păşuni”. Hidro- 
nimele noastre fie că au fost transplantate de turanici, fie că au fost create în 
aceste locuri după tipul celor din regiunile populate de ei anterior, păstrân- 
du-se astfel o tradiție toponimică mai veche, specifică popoarelor turanice 
migratoare. 


Găvanul, nume de locuri în hotarul multor sate: Găvana, vale adâncă într-o pă- 
dure (Moşana, rn. Donduşeni), Găvănoaia, vâlcea (Tăura Nouă, rn. Sângerei)), 
Găvanul, deal cu râpi adânci (Horodiște, rn. Râșcani), porţiune de teren (Lozo- 
va, rn. Străşeni), hârtop adânc (Tolocănești, rn. Soroca), văi (Bolţun, rn. Nis- 
poreni; Chetriș, rn. Fălești; Feteşti, rn. Edineţ; Nimoreni, rn. Ialoveni), Pădurea 
Găvanului (Rudi, rn. Soroca), Valea Găvanului (Balinţi, rn. Soroca). Dicţiona- 
rele înregistrează, în primul rând, sensurile de bază ale cuvântului: „scobitură”; 
„obiectul sau parte a unui obiect care prezintă o scobitură”, „orbita ochiului”, 
„strachină de lemn; căuș'. La acestea însă trebuie adăugate semnificaţiile ento- 
pice: găvan „locuri joase cu văi întunecoase, în păduri” [16, vol. II, partea II, 
p. 239], „vâlcea închisă”, „hârtop mic cu pereți foarte repezi în semicerc”, „de- 
presiune ca o groapă” [17, 34, 43, 46], „adâncitură mare de formă rotunjită”, 
„groapă mare sub creasta muntelui” [18, p. 87, 91], „groapă mare” [19, p. 344]. 
Pe teritoriul Basarabiei au fost înregistrate sensurile: (1) „depresiune de te- 
ren; adâncitură” (Limanskoe, rn. Reni, reg. Odesa, Ucraina; Lupăria, Moşeni, 
rn. Râșcani); (2) „râpă împădurită”, „relief adâncit, hârtop, văgăună” (Heciul 
Vechi, Rădoaia, rn. Sângerei; Lozova, Scoreni, Zubrești, rn. Străşeni). 


Prima mențiune documentară a termenului entopic datează din 1512 [20, 
p. 90]. Este frecventă utilizarea lui în operele literare: „O luă încet pe un col- 
nic, cobori într-un găvan” [M. Sadoveanu, vol. XV, p. 21]; „Apa vie a celor trei 
izvoare era călăuzită printr-o albie îngustă în hrubă, într-un găvan de stâncă” 
[M. Sadoveanu, Creanga de aur, p. 460] etc. În terminologia entopică îi cores- 
pund sinonimele: adâncătură, adâncitură, buierac, cazan, căldare, căuș, ceanac, 
ceaun, cotlon, cotlovină, găoază, gropană, hădăucă, hârtop, scochină, văgăună, 
zănoagă. Pentru etimologie a se compara: bg. 2a6an, s-cr. sazan „vas de lut 
adânc; strachină”, „albie”, ucr. sazan, ceh. vahan, pol. wahan, toate cu aceleaşi 
sensuri. 

Măgdăcești, sat în raionul Criuleni, situat într-o vâlcea de dreapta a văii râu- 
lui Ichel, la 15 km nord de Chișinău. Coordonate geografice: 47°08 lat. N, 
28*50' long. E. Satul este foarte vechi, existent încă pe vremea domniei lui 
Ştefan cel Mare. Despre vechimea și proveniența denumirii localităţii ne in- 
formează un hrisov al lui Petru Rareș din 9 martie 1529. Prin acest document 
se întărește stăpânirea lui Petre Măgdiciu și a fraţilor lui pe jumătate din satul 
Măgdăceșşti de pe Ichel, pe care tatăl lor Mihul Măgdiciu l-a cumpărat în zilele 
lui Ştefan Voievod de la Şandru Onescul [ 12, p. 5]. Mai târziu satul e pomenit 
în câteva acte de danie și cumpărătură din anii 1709, 1724, 1727, 1807 ş.a. 
Conform mărturiilor documentare, la 1724, Darie Donici, vel-vornic al Ţării 
de Jos, stăpânea două părți de ocină din Măgdăceștii de pe Ichel din ţinutul 
Orhei; la 1727, moşinaș al unor părți de moşie în Măgdăcești și Drăsliceni 
era Aftonie Băţ; la 1807 proprietar al Măgdăceștilor este Manolache Donici, 
spătar, iar a moșiei satului din vecinătate Paşcani — Ileanca Doniceasa | 12, 


p. 162, 165; 23, p. 419]. 


Ulterior, până în sec. al XX-lea, satul nu mai este menţionat cu acest nume, fie 
că şi-a schimbat denumirea, fie că a fost înglobat ca moșie și așezare umană în 
cadrul altor localităţi din vecinătate (Drăsliceni, Pașcani). Apare totuși notat 
când Pașiştii [12, p. 5], când Măgdăceștii [24, p. 70] şi Măgdăcești-Păscăliţa 
[25, p. 67]. Statisticile din sec. al XX-lea ne informează asupra acestui sat: 
Măgdăceşti, jud. Lăpuşna, plasa Chişinău, 453 de locuitori [ 1930; 6, p. 270]; 
Măgdăcești, jud. Lăpuşna, plasa Budeşti [1943; 26, p. 534]; Măgdăcești, 
rn. Străşeni, com. Drăsliceni, 1.133 de locuitori [1970; 27, p. 288], Măgdă- 
cești, rn. Criuleni, com. Drăsliceni, 3.194 de locuitori [ 1994; 8, vol. II, p. 438]. 


Prin urmare, oiconimul Măgdăcești provine de la numele de persoană Măgdici 
(Măgdiciu), derivat cu suf. -ești, indiciu al toponimelor de origine antropo- 
nimică. Numele Măgdici poate fi o formaţie cu suf. -ici de la Magdu (Meg- 
da), prin analogie cu Comănici <Coman, Mărăndici < Maranda ş.a. Varianta 
Măgdăcești este posterioară celei documentare Măgdicești şi a apărut prin asi- 
milarea lui i neacentuat din a doua silabă a denumirii, sub influenţa vocalei ă 
din silaba precedentă. 


Palanca, este numele mai multor locuri și localităţi din spaţiul geografic pru- 
to-nistrean: Palanca, sat din rn. Ştefan Vodă, Pălanca (Palanca), sate din rn. 
Călăraşi şi Drochia, Movila Pălăncii din rn. Nisporeni, Pădurea Pălăncii din 
rn. Călăraşi. Dintre toate, de o anumită rezonanţă istorică se bucură Palanca 
din rn. Ştefan Vodă, existentă încă pe vremea domniei lui Ştefan cel Mare. 
Această localitate este situată de partea dreapta Nistrului, pe un promontoriu 
ce înaintează spre răsărit în lunca râului, nu departe de vărsarea acestuia în 

Liman. Cotele înălțimilor din împrejurime ajung până la 120-130 m, iar cele 
din cuprinsul aşezării — doar până la 20-30 m. Satul a luat ființă pe lângă o 
străveche fortificație din pământ și lemn, durată de românii moldoveni la un 
vad al Nistrului în scopul apărării împotriva năvălirii tătarilor și cazacilor. 


Pe cursul inferior al Nistrului existau două treceri principale peste acest râu, 
prin vadul de la Cetatea Albă și prin cel de la Palanca. Paza vadului de la Pa- 
lanca era efectuată de detașamente de oșteni sub conducerea pârcălabului de 
Cetatea Albă. Pe la mijlocul sec. al XV-lea funcţia de supraveghetor al acestei 
mici cetăți i-a revenit pârcălabului lurghenci, numele căruia l-a purtat un timp 
fortăreaţa — Cetatea lui lurghenci, Cetatea lurghenci [28, p. 35]. 


Pălăncile moldovenești reprezentau niște întărituri de pământ, alcătuite dintr-un 
şanţ adânc și un val de pământ, pe care se instalau druci de lemn sau pari înalți, 
ascuţiţi la capătul de sus, înfipţi în pământ și fixaţi între ei cu scoabe de fier. 
Construite pe mari înălțimi de teren, pe movile sau pe maluri de ape, acestor 
pălănci le serveau ca şanţuri pantele abrupte ale dealurilor și movilelor, malurile 
priporoase ale râurilor și lacurilor. Asemenea întărituri au existat nu numai la 
hotare, ci și în interiorul țării, populaţia băștinașă folosindu-le ca locuri de pază 
şi de refugiu în cazuri de primejdie (invazii, războaie). Prezenţa lor în trecut o 
evocă numele topice menţionate mai sus. Palanca de la Nistru era apărată din- 
spre sud și est de malurile priporoase ale unei vechi albii a râului, iar dinspre 
nord şi vest — de șanțuri și valuri de pământ. Pe valuri se înălțau pereți groși din 
druci şi bârne de lemn, care mai târziu au fost înlocuiți cu ziduri înalte de piatră. 


În 1484, turcii cuceresc Cetatea Albă, ocupând totodată și Palanca. Mica ceta- 
te este refăcută, construcţiile sale defensive fiind orientate de acum spre nord 
şi spre nord-vest, contra moldovenilor. În incinta cetății se aflau câteva clădiri 
pentru ieniceri și căpeteniile lor, o moschee, depozite de provizii și alimente. 
Cele patru turnuri de pe la colțuri erau prevăzute cu posturi de supraveghere 
şi semnalizare, cu rampe pentru tunuri. Palanca avea pe vremuri importanță 
strategică, economică şi militară, servind drept centru comercial și avanpost 
de frontieră. Pe aici, prin vadul Nistrului, trecea vechiul drum dinspre Cri- 
meea spre orașele nord-pontice şi dunărene. Şi tot pe aici trecea un alt drum 
principal, care venea de la Cetatea Albă și ducea spre centrele economice din 
nordul Moldovei, spre Soroca și Hotin şi spre Iași şi Suceava. Strămoșii noştri 
au luptat cu jertfire de sine pentru Palanca, ca şi pentru alte cetăți și cetățui, 
întru a-și apăra ţara şi a o păstra întreagă, independentă. Faima de altădată a 
localităţii e vie și astăzi în memoria localnicilor. 


Frecvente sunt și mențiunile documentare privind cetatea și satul Palanca. 
Hărțile din sec. XVII-XVIII consemnează așezarea ca important centru eco- 

nomic şi comercial pe râul Nistru, fiind reprezentat printr-un simbol carto- 
grafic specific burgurilor și târgurilor (în anii 1650, 1770 ş.a.). În 1651, un 
călător suedez aminteşte de orășelul Palanca de pe Nistru. La 1657, călătorul 
turc Evlia Celebi găseşte cetatea în plină putere, fiind apărată de 200 de ieni- 
ceri osmanlâi, cu 20 de tunuri [29, p. 42]. În 1570, cetatea e menționată cu 
denumirea turcească Janyk Hisar, adică „cetatea auxiliară”, probabil, faţă de 
cea considerată principală — Akkerman (Cetatea Albă). Aici se aflau 52 de fa- 
milii de agricultori şi cinci burlaci. Cu timpul, Palanca devine una dintre cele 
mai importante aşezări de pe Nistru, sursele documentare rusești calificând-o 
drept târguşor (mecmeuko). 


Catagrafia de la 1827 indică pentru Palanca 57 de case şi 9 bordeie, majorita- 

tea populaţiei fiind țărani români. Mai locuiau aici și câteva familii de pescari 
lipoveni, câţiva burlaci ruteni. În acelaşi an, după alte surse, satul avea o popu- 
laţie de 256 de locuitori, inclusiv 170 de români, 42 de ruși, 44 de ucraineni. 
În anii "50 ai sec. al XIX-lea numărul populaţiei locale era de 482 de persoane 
[30, p. 12]. Palanca făcea parte din numărul satelor declarate „posesiune a 
statului”, fapt care le permitea autorităţilor țariste să impună populaţiei locale 
impozite majorate, corvozi şi obligaţiuni administrative suplimentare. Con- 
form unor dispoziţii speciale, în sat au fost aşezaţi coloniști și bejenari din alte 
ţinuturi şi țări: ruși, ucraineni, bulgari. De aceea numărul și componenţa etni- 
că, în general, situația economică a localităţii a variat mereu, pe tot parcursul 
sec. al XIX-lea. 


Astfel, potrivit mărturiilor documentare, Palanca avea: la 1859 — 84 de gos- 
podării țărănești și 632 de locuitori, o biserică ortodoxă [31, p. 15], la 1875 — 
134 de case şi 977 de locuitori, 223 de cai, 170 de vite cornute mari, 650 de oi 
[5, p. 100], la 1897 — 1.529 de locuitori [32, p. 8]. Câteva informaţii în acest 
plan, datând din sec. al XX-lea: 204 case, 1.171 de locuitori, o biserică cu hra- 
mul „Sf. Nicolae”, o școală elementară [1904; 33, p. 158]; 2.063 de locuitori, 
dintre care 1.449 de români, 326 de ucraineni, 252 de ruși, 24 de evrei, cinci 
greci, un polonez, un bulgar, un ungur și un neamţ [1930; 6, p. 124]; 823 de 
gospodării individuale și 2.172 de locuitori, dintre care 2.073 de români, 78 
de ruși, 12 ucraineni ș.a., biserica „Naşterea Maicii Domnului” (din 1880) 
[8, vol. IV, p. 1361]. Zamfir Arbore în „Dicţionarul geografic al Basarabiei” 
[1904, p. 158] ne relatează: „Pe la 1806, aici a existat un mic castel zidit pe 
drumul ce ducea de la Maiaki spre Akkerman. Castelul era cu patru turnuri; 
în lungime edificiul avea 70 de stânjeni, în lărgime — 30 de stânjeni”. 


Termenul entopic palancă este un cuvânt românesc foarte vechi (cf. tc. pa- 
lanka, pol. palanka, ung. palánk — toate având sensul „fortificaţie”), care, cu 

sensul de „fortificație de pământ, cetățuie”, dar și de „aşezare păstorească”, era 
frecvent utilizat în trecut atât în vorbirea populară, cât și în cronici, în operele 
literare: „În mijlocul munţilor era o palancă de zid şi tras zidiul den râpa a 
unui munte până în râpa altui munte” [M. Costin, 34, p. 236]. „Bătrânul vizir 
prezida la facerea podului, al cărui cap era ocrotit, ca de o palancă, de cetățuia 
din insulă” [N. Bălcescu, după 35, vol. III, p. 305]. 

Tatiana SANDU 

Caracteristica articulatorie 

şi acustică a diftongului central /'us/ 
din limba engleză 


mE 


Statutul fonetico-fonematic şi natura fonetică a dif- 
tongului central englez /'ua/ este o temă actuală și 
importantă din punct de vedere lingvistic şi metodi- 
co-didactic, deoarece acest diftong prezintă dificultăți 
pentru vorbitorii de limba română. Predarea corectă 
şi efectivă a diftongilor centrali englezi necesită cerce- 
tări suplimentare cu scopul de a determina particula- 
TS. — doctorandă, Catedra — ritățile lor articulatorii şi acustice ca: oscilografierea, 
de filologie engleză, U.S.M.  spectrografierea, roentgencinematografierea. 


Cercetătorii foneticieni definesc diftongul drept o 
îmbinare de două elemente vocalice rostite obli- 
gatoriu în cadrul uneia și aceleiași silabe. Diftongii 
sunt formaţi din două elemente, dintre care pri- 
mul este principal, accentuat și formează silabă, 
iar cel de-al doilea este secundar, neaccentuat și 
nu formează silabă. Pentru continuitățile compu- 
se este caracteristic fenomenul de glisare — trece- 
rea rapidă de la primul element la cel de-al doilea. 


În limba engleză deosebim patru diftongi centrali 
clasici: /'ua/ /'ia/ /'ea/, /'5a/. Aceste continuități 
compuse, de regulă, se întâlnesc având accentul 
pe al doilea element /ə/, însă există cazuri, de 
asemenea, când ambele elemente sunt emise cu 
aceeași durată și intensitate, iar consoanele situate 
în faţa acestor diftongi sunt articulate mai moale, 
fapt ce duce la modificarea nucleului acestor su- 
nete compuse. 


Studiul de fața este o încercare de a prezenta su- 
gestii metodico-didactice ce țin de predarea dif- 

tongului /'ua/ şi are scopul de a preveni greșelile tipice ale elevilor și stu- 
denților, care au tendința fie să palatalizeze primul monoftong [u], fie să-l 
prelungească și să omită al doilea element al diftongului /'ua/. 


Caracteristica generală. Diftongul englez /'ua/ este un sunet compus, de lun- 
gă durată, descendent, se pronunţă cu o singură intensitate și accentul cade pe 
primul lui component /u/. Acest element este esenţial în structura diftongului 
/'ua/, formează centrul / nucleul diftongului, fiind pronunţat mai energic decât 
al doilea element, neaccentuat. La articularea şi pronunţarea lui /u/ buzele 
sunt întinse foarte puţin, corpul limbii se plasează înainte, iar partea ei mijlo- 
cie este ridicată, spaţiul dintre maxilare fiind destul de mic. 


Diftongul | 'ua], spre deosebire de toţi ceilalți diftongi centrali englezi, apare în 
poziție inițială (rar): urd [uad], Urdu ['uadu:], medială: cruel [krval], furious 
["fuanas], Stuart ['stjvat], lurid [" ljuarıd], mural ['mjvəral], finală: boor [bva], 
poor [pva], sure [fva], cure [kjva], manual ['meænjval], individual [ındívıdjval]. 
Ortografia tradițională engleză ne demonstrează că diftongul ['ua] este re- 


prezentat grafemic prin unsprezece litere și îmbinări de litere ce constituie 
fonografemograma acestuia: 


ua: valuable — valoros, usual — obişnuit, usually — de obicei, manual — 
manual, manually — manual; 
uu: vacuum — vid, continuum — continuu; 
ure: endure — a îndura, adjure — a implora, embouchure — îmbucătu- 
ră, vulture — corb, perjurer — sperjur, sure — sigur, surely — cu siguranță, 
cure — a vindeca, assure — asigura, allure — a alura, injure — a răni; 
uor: fluorspar — fluorină, Fluor hydrate — clorhidrat; 
uo: fluorine — fluor, fluorescence — fluorescentă; 
u: assuring — asigurare, alluring — atrăgător, jury — juriu, lurid — de o 
strălucire nefirească, rural — rural, injurious — prejudiciabil; 
> v . v v . v 

/'ua/ oo: boor — țăran, boorish — țărănesc, moor — mlaștină, Moor — maur, 
mooring — dană de acostare, moorage — acostare, poor — sărac, poorer 
— mai sărac, poorest — cel mai sărac; 
oor: boor — ţăran, poor — sărac, moors — mlaștini, boors — țărani, mo- 
ored — acostat, poorness — sărăcie; 
our: amour — amor, sour dine — prânz acru, bourgeois — burghez, 
troubadour — trubadur, dour — dur, tour — tur, tourist — turist, tour- 
billion — tourbillion, toured — a călătorit, tournedos — turnedos, tour- 
niquet — instrument de tortură, Tourneur — Turnedo, tourney — a lua 
parte la turnir, touring — tur-inel, gourd — tărtăcuță; 
eu: pleurisy — pleurezie; 
ew: Jewry — evrei. 

Caracteristica articulatorie. Rezultatele experimentale de ordin fiziologic şi 
acustic, precum și analiza materialelor teoretice din domeniu permit să remar- 
căm că la articularea diftongului /'ua/ organele articulatorii își schimbă poziția 
şi se caracterizează printr-o pronunțare glisantă. În sistemul organelor articula- 
torii ale rezonatorului bucal sunt înregistrate următoarele schimbări: maxilarul 
inferior se depărtează puţin de cel superior, distanţa dintre incisivii inferiori și 
cei superiori fiind neînsemnată. Spaţiul dintre buze formează o fisură rotundă, 
asemănătoare cu cea care apare la pronunţarea monoftongilor englezi /o/ sau 
/u/. Poziţia maxilarilor şi a buzelor la articularea nucleului diftongului /'ua/ 
condiționează schimbarea formei şi volumul rezonatorului labial și bucal. Spre 
deosebire de cazul monoftongului /o/, volumul cavităţii bucale este mai mare la 
articularea monoftongului /u/. Vârful limbii coboară în jos spre alveolele incisi- 
vilor inferiori, iar spinărușa limbii se ridică şi se retrage spre palatul moale. Da- 
torită acestor schimbări se îngustează trecerea dintre palatul moale şi mușchiul 
limbii. Rezonatorul laringo-faringial la articularea monoftongului /u/ este mai 
îngust decât la cea a monoftongului /o/. Primul element al diftongului englez 
/'ua/ reprezintă un sunet vocalic posterior, avansat, închis, labial, asimetric. 


La pronunţarea celui de-al doilea element /ə/ al diftongului poziţia organelor 
articulatorii suferă următoarea modificare: maxilarul inferior coboară, distan- 
ţa între buze se lărgeşte, limba este plasată în mod plat, la fel ca la pronunțarea 
monoftongului — fonem al limbii engleze /ə/. Maxilarele fiind semideschise, 
între buza superioară și cea inferioară se formează o fisură de mărime medie, 
formă ovală. Spinărușa limbii este retrasă spre palatul moale, iar vârful limbii 
se apropie de incisivii inferiori. 


Caracteristica acustică. În componența diftongului descendent /’uə/, la fel 
ca şi în a altor diftongi din limba engleză, elementul principal /'u/ este do- 
minant şi posedă toate calităţile vocalice. Elementele diftongului /'ua/ sunt 
caracterizate atât prin spectrele sunetului /u/, cât şi prin cele ale sunetului 
/ə/. La nivel de percepţie spectrul primului element este caracterizat printr-o 
intensitate de sunet puternic, accentuat și se percepe ca un /u/, iar cel de-al 
doilea element nu cade sub accent și se percepe ca sunetul /ə/. Nucleul dif- 
tongului /'ua/ se caracterizează prin următorii formanţi: F1 = 300-500 Htz, 
F2 = 800-950 Htz, F3 = 1650-2650 Htz, F4 = 4000-4300 Htz. Cantitatea 
energiei de articulare a sunetului /u/ este mai mare comparativ cu cea a sune- 
tului /ə/ al diftongului /'uo/. Culminaţia intensității ţine de primul element 
/u/ al diftongului /'ua/. Tensiunea organelor de vorbire este, de asemenea, 
mai mare la articularea primului element, față de cel de-al doilea. De regulă, 
primul element /u/ al diftongului /'ua/ este mai lung decât glaidul său /a/. 
Limita de trecere între monoftongii /u/ şi /ə/ nu este clar delimitată și con- 

stituie aproximativ 12-35% din lungimea diftongului. Spectrul elementului al 
doilea conţine următorii formanţi: F1 = 400-650 Htz, F2 = 800-1000 Htz, F3 
= 1200-2650 Htz, F4 = 4000-4300 Htz. 


Recomandări articulatorii. Pentru a preîntâmpina greșelile tipice privind 
articularea eficientă a diftongului /'ua/, recomandăm ca în etapa incipientă 
să se pornească de la /u'a/ din limba română, care se întâlneşte în cuvintele: 
superflu'ă, continuă, nou'ă, plou'ă, rouă, dou 'ă ș.a., în care îmbinarea celor 
două sunete, dacă elementul /u/ este pronunţat cu intensitate, coincide prac- 
tic cu diftongul englez. De asemenea, trebuie să cerem elevilor și studenţilor 
ca, în timpul articulării, buzele lor să nu fie deplasate înainte și rotunjite mult, 
maxilarul inferior să nu fie prea depărtat de cel superior. Se recomandă apoi 
exersarea fonetică conform etapelor probate și supuse practicii de mai mulți 
ani în grupele naţionale: 


1. Cuvinte: January, February, curs, curious, pure, fuel, security, poor, tour, tou- 
rist, plural, boor, rural, tournament, poorly, fury, Europe, durably, assure, amour, 
adjure, allure, purely, usual, bourgeois, sewers, cureless, durable, furious, obscure, 
virtually, moor, sure, tours, plurals, jury, rural, surely, tournaments, jurist, cure, 
duel, doer, dour, dourly, assurance, tourists, cruel, endure, lure, boorish, steward, 
sewer, during. 


2. Îmbinări de cuvinte: curious tourist; dour and poor; mooring-mast; moor 
game; rural brewery; sour dough; sweet and sour; rest cure; manual work; as dead 
as dodo. 


3. Propoziţii în care diftongul [və] apare frecvent: a) în ortografie: The noun 
is in the plural, Surely the fuel is valuable, Is Europe poor in moors?, He still works on 
an old manual typewriter; b) în ortoepie (cu transcripție): The poor curate lived on 
the moors [ðə 'pva 'kjvarit lwd dn ğə |'mvaz]; There was a duel between two furious 
members of the jury [ea wəz ə „djval bitwi:n „tu: „Jivari2s ,membaz av da | d3vari]; 
Pure water was difficult to procure on the moor [’pjva 'w:tə waz difikalt tə pro'kjva 
On do |'mva]; You may rest assured that the detour won't make him curious [jv mer 
resta’ [vad dat da di:tva 'waunt merk him |'kjvari2s]. 


4. Proverbe: Prevention is better than cure. What can't be cured must be endured. 
Curiosity killed a cat. To drive coach and horses through. Past cure, past care. One 
must be sometimes cruel to be kind. It is sure to be dark if you shut your eyes. 


5. Exerciţii contrastive: tour[tva] — usually ['ju:3val.]; dour [dva] — vacuum 
['vekjvam]; endure [endjva] — continuous [kan'tinjvas]; brewery ['brvari] — in- 
fluence [’mflvans]; bureau ['bjvarav] — valuable ['veljvabl]; fluent ['flvant] — re- 
scuer ['reskjva]. 

6. Diftongul [və] contrastat cu vocala [u:] în perechi minimale: boor 
[bva] — boo [bu:]; cure [kjva] — queue [kju:]; ewer [jva] - you [ju:]; lure 
[1(j)va] - loo [lu:]; moor [mva] - moo [mu:]; poor [pva] - pooh [pu:]; sure 
[fva] - shoe [fu:]; moored [mvad] - mood [mu:d]; tour [tva] - two [tu:]; pure 
[pjv2] - pew [pju:]; dour [dva] — do [du:]; steward [stivad] — stewed [stju:d]. 


7. Diftongul [və] contrastat cu diftongii ['22] şi [12]: sure [fva] — share 
[fea] — sheer [fia]; poor [pva] — pair [pea] — peer [pia]; dour [dva] — dare 
[dea] — dear [dn]; tour [tva] — tear [tea] — tear [tia]; lure [1(j)va] — lair [lea] — 
Lear [lia]; boor [bva] — bear [bea] — beer [bia]; moor [mva] — mare [mea] — 
mere [mi2]; wooer [wva] — wear [wea] — we're [w12]. 


8. Diftongul [və] contrastat cu alţi diftongi sau monoftongi în propoziţii: 


a) „He's past cure”, the doctor said [hiz pa:st “kjva ðə 'dOkta !'sed]. — „He's past 
care”, the doctor said [hız ° pa:st kea do 'dokte |'sed]. b) She didn't like his luring 
eyes [i 'dhdnt "laik hız '1(j)varm laz]. — She didn't like his leering eyes [fı 
'didnt laik hız "har Vaz]. c) This is a sure waste of time ['dis 1z ə 'Jva weist 
əv l taim] — This is a sheer waste of time ['das z ə "Ja weist əv L ’taım]. d) The- 
re is no cure for it [ðər ız 'nav l’kjvə fər it]. — There is no queue for it [ðər ız 
nəv l’kju: fər it]. e) They made a success of the tour. [ðe1 'meid ə sək’ses əv ğə 
ltvə]. — They made a success of the two [ðe1 'meid ə sək’ses əv ğə !'tu:]. 


Fraze și propoziții engleze în care se întâlnesc cuvinte cu diftongul /'va/: 


a) în transcriere: | ðə 'pva ’stjvəd wil bi ’fvə tə 'dai tə | n sit | ’fvəli ðə 
Zjvərəlz ə: 'pva in mvəz | aim ’fvə ðei wil ’spi:k f ləvəntli nekst jə | ə: 
ju: ’fvə hi: iz 7 pvə l jes awkD:s ai əm | [vo | hiz ’dri:m iz tə 'meik ə 
"tva təljvərəp | 'dovnt bi 7 krvəl ? tə pvəlmjvəriəl | hi iz’fvə hi wil bi 
kjvəd | ə: ju: '[va dei wil meik 3E27 tva in 'd3anjvari | aim ’fvə dei wil 
'kAm in | febrvari | hi iz [va tə so'kjva deo 'mju: tJval l help. 


b) în ortografie: I am sure he will help us with our wall newspaper. I think I saw 
your aunt here last January but I am not sure. Surely the fuel is valuable. He is sure to 
secure their mutual help. Put the word a „fuel” in the plural. His dream is to make a 
tour to Europe. He is sure he will be cured. I am sure they will speak English fluently 
next year. It is a usual tour in Europe. Are you sure he is poor? Of course, I am sure. Is 
Europe poor in moors? The tourist variant of the TU-114 is able to carry 220 passen- 
gers. He usually takes part in tournaments. Are you sure they will make their tour in 
January? During the period of the Five-Year Plan in a number of plants machines will 
completely replace the work of men. He usually takes part in tournaments every year. 
Many tourists travelled over Europe during February and January. Many tourists 
come to Kishinev in January too. The solution was obscured by impurities. 

În încheiere trebuie reținut faptul că, ținând cont de caracteristicile generale, 
articulatorii şi acustice ale diftongului /'ua/, primul element /u/ este princi- 
pal, se caracterizează prin durată mai mare de pronunție și formează nucleul 
silabic. Al doilea element are statut de sunet glisant. Diftongul /'ua/ este des- 
cendent. 

Dana-Luminiţa TELEOACĂ 


Particularități morfosintactice ale 
textului contemporan de rugăciune (II) 


În articolul de față ne propunem să aprofundăm 
problema abordată în prima parte a studiului 
nostru consacrat morfosintaxei textului actual de 
rugăciune!, prin aducerea în discuţie atât a unor 
aspecte morfosintactice?, cât şi a unora sintactice 
propriu-zise. 


CATA 
D.-L.T. — cercet. şt. III, 
Institutul de Lingvistică 1. Părti de propoziţie 
„lorgu lordan — Al. Rosetti”, d 4 a E 
Bucureşti. Doctor în filologie. 7 complemente necircumstanţiale: neantici- 
Autoare a mai multor parea OD / OP (aspect aproape generalizat în 
articole şi studii consacrate textul ortodox): „cântare îngerească strigăm Ție” 
terminologiei religioase şi  (Rug., 2004, p. 10); „să nu osândesc pe fratele 
limbii textelor bisericeşti.. meu” (ibid., p. 59) „caută cu îndurare şi păzeș- 
Lucrări în colaborare: Tratatul te de vrăjmașii văzuţi şi nevăzuţi pe soțul meu” 
de istorie a limbiiromâne, (ibid, p. 63); „Uşa milostivirii deschide-o nouă” 
Cultivarea limbii omane (ibid, p. 274) ş.a.; nereluarea OD / OI: „că Tie 
Dicţionarul etimologic al , (REA ; Ă SE 
limbii române, Dicţionar de se cuvine laudă, Ţie se ati pantin (Rug, 20 
cuvinte şi expresii străine etc. P- 20); „Că Ție se cuvine a ne milui și a ne mântui 
pe noi” (ibid., p. 56) ş.a.; exprimarea redundan- 
tă a poziţiei sintactice OD / OI: „să mă acopere 
pe mine mâna Ta” (Rug., 2004, p. 87); absenţa 
morfemului de Ac. pe, neanticiparea OD, un fapt 
de limbă datorat, cel puţin cât priveşte textul or- 
todox, influenţei originaluluis: „Tu mi-ai dăruit 
toate” (Rug., 1987, p. 28); „Care luminezi şi sfin- 
teşti toate” (Rug., 2004, p. 30); „să cunoaștem cele 
drepte” (Rug., 1987, p. 79); „au văzut pe Cel ce 
stăpâneşte toate luând ființă omenească” (Rug. 
2004, p. 191) ş.a.; 

- complemente circumstanţiale“: complementul de excepție (introdus în 
textul ortodox în mod constant prin locuț. prep. fără numai): „altă îndrăznea- 
lă şi nădejde nu am fără numai pe tine” (Rug., 2004, p. 49); „oamenii nu au alt 
ajutor şi acoperământ fără numai pe tine” (ibid, p. 278); circumstanțialul de 
scop: prep. spre + infin. lung / scurt (sau substantiv)”: „şi te-a dăruit nouă pe 
tine, spre alungarea a tot pizmaşul” (Rug, 2004, p. 43); „Întăreşte-ne cu pu- 
terea Ta, ca să ne nevoim, spre mărirea numelui Tău celui sfânt și spre iertarea 
păcatelor noastre, spre omorârea patimilor” (ibid, p. 55-56); „şi lacrimile tale 
au fost spre spălarea sufletului” (Rug., 1987, p. 79); circumstanţialul de cauză: 
din pricina / din cauza: „înaintea Căruia toate se tem și tremură din pricina 
atotputerniciei Tale” (Rug., 2004, p. 57); „nu sunt vrednic a căuta și a privi 
înălțimea cerului, din pricina mulțimii nedreptăţilor mele” (ibid, p. 58); 


- atributul: atributul verbal (infinitival) introdus direct după substantivul 
regent, fără o altă prepoziţie, cu excepţia morfemului de infinitiv a (apariţie 
izolată în textul ortodox): „Cel ce singur ai puterea a ierta păcatele oameni- 
lor” (Rug., 2004, p. 212) // puterea de a ierta sau puterea să ierți. 


2. Propoziții 
- propoziţia concluzivă: dar (arh. pop.) „prin urmare, deci”: „Rogu-mă, dar: 
întoarce-mă iarăşi pe calea mântuirii” (Rug., 2004, p. 22); 


- propoziţia concluzivă-cauzală: drept aceea? (livresc, cu o uşoară nuanţă ar- 
haică): „Drept aceea, Doamne, primeşte-mă și pe mine, nevrednicul” (Rug,, 
2004, p. 162); „Drept aceea, de astăzi înainte făgăduiesc, să nu mă mai întorc 
la greșalele mele” (ibid. p. 163); 


- subordonata condițională: de / dacă: „cine-mi va lumina întunericul, de nu 
mă vei milui Tu?” (Rug. 2004, p. 172); „De mai este pentru mine nădejde 
de mântuire, de biruiește iubirea Ta de oameni mulțimea fărădelegilor mele” 
(ibid, p. 210-211); 


=» 


- subordonata finală: de!” (fam., pop.!!) „ca să”: „Grăbeşte de mântuiește pe 
robii tăi” (Rug., 2004, p. 275) ş.a. 


3. Alte aspecte 
3.1. Negaţia simplă 
Apare relativ frecvent în textul rugăciunii (ortodoxe), fiind un fapt de limbă 
caracteristic pentru limba celor mai vechi texte românești'”, explicat adesea ca 

o particularitate de origine slavă! sau / și latină'?. În limba veche, acest tip de 
negaţie apare în propoziţiile care au ca prim element pronumele, adjectivul 
pronominal și adverbul negativ. În textul bisericesc ortodox negația simplă 
urmează după adverbul negativ nu: „nu Te-ai mâniat pe mine”, „nici m-ai pier- 
dut cu fărădelegile mele” (Rug., 2004, p. 12); „nu Te mânia pe noi foarte, nici 
pomeni fărădelegile noastre” (ibid, p. 26); „n-am împlinit voia Ta, nici am 
păzit poruncile Tale” (ibid. p. 58); „că altul ca mine n-a greşit Ţie, nici a făcut 
faptele pe care le-am făcut eu” (ibid, p. 218) ş.a. 


3.2. Elemente de relaţie 


- pronumele relativ: ce! / care, pe care: „Îţi mulțumesc pentru toate binefa- 
cerile ce mi le-ai dat” (Rug,, 1987, p. 17); „iartă-mi păcatele ce am făcut întru 
această zi” (Rug., 2004, p. 27); „lartă-ne greşalele ce am săvârşit înaintea Ta” 
(ibid, p. 29); „chemarea ce mi-ai sădit-o în suflet” (Rug., 1987, p. 41); „Grea este 
crucea ce mi-ai dat-o să o port” (Rug,, 2004, p. 69); pronumele relativ care vari- 
abil!S la masc. sg. (exclusiv în textul ortodox); fem. carea apare sporadic: „Carele 
pentru bunătatea Ta cea multă” (Rug., 2004, p. 198); „carea fără stricăciune pe 
Dumnezeu Cuvântul ai născut” (ibid, p. 234); „robul Tău, carele strig întru umi- 


linţă” (ibid, p.239); „Mântuitorul meu, Iisuse, Carele ai mântuit pe cel desfrânat 
şi ai primit pe cea păcătoasă” (ibid, p. 249) ş.a.; 


- prepoziţia: a) forme arhaice: întru!” / în; dintru / din: apar deosebit de 
frecvent în textul ortodox, fiind relativ slab reprezentate (îndeosebi prep. din- 
tru) în textul catolic: „întru noi” (Rug., 2004, p. 8); „întru mărturisirea inimii” 
(ibid, p. 12); „întru fărădelege m-ai născut” (Rug,, 1987, p. 29); „ca nu cum- 
va să adorm întru moarte” (Rug,, 2004, p. 41); „întru ajutorul meu” (ibid, 
p. 53); „ai prefăcut coasta strămoșului Adam întru femeie” (ibid, p. 76); „în- 
tăreşte gândul meu dintru alunecare” (ibid, p. 174); „strigând dintru adâncul 
sufletului” (ibid. p. 254-255); „cine ne-ar fi izbăvit dintru atâtea nevoi?” (ibid. 
p. 255) ș.a.; fără de / fără: aproape generalizat în textul ortodox: „fără de ves- 
te” (Rug., 2004, p. 11); „fără de voie” (ibid, p. 22); „indulcirea Ta cea fără 
de sfârşit” (ibid, p. 22); b) prepoziţii în structuri arhaice: de-a / la: „de-a 
dreapta lui Dumnezeu” (Rug., 1987, p. 4); „să dobândesc partea cea de-a 
dreapta a celor mântuiți” (Rug., 2004, p. 205); „fă-mă părtaş de-a dreapta 
slavei Tale, Iisuse, Mântuitorul meu, izbăvindu-mă de partea cea de-a stânga 
a judecății Tale” (ibid, p. 238); c) alte prepoziţii decât cele utilizate în ro- 
mâna actuală!:: de la / dinaintea: „şi să fugă [vrăjmaşii — n. D-L.T.] de la fața 
Lui” (Rug., 2004, p. 42); „aşa să piară diavolii de la faţa celor ce-L iubesc 
pe Dumnezeu” (ibid. p. 43); către / faţă de, pentru: „din dragoste către 
tine” (Rug,, 1987, p. 6); „cu dragoste către cei mai mici” (Rug., 2004, p. 53); 

„in dragostea şi în supunerea cea către Tine” (ibid, p. 75); „dobândeşte-ne și 
nouă să sfârșim această viață cu un act de adevărată iubire către Dumnezeu” 
(Rug,, 1987, p. 87); „dobândeşte-mi virtutea dărniciei mai cu seamă către cei 
săraci” (ibid, p. 91); „spre îndrăznirea şi dragostea către Tine” (Rug., 2004, 
p. 214); d) prepoziţii utilizate cu un caz distinct de cel din limba literară: 
construcţii prepoziționale cu dativul posesiv (la fel ca în limba populară) în 
loc de genitiv: „Ci îmblânzeşte asupră-mi pe milostivul Dumnezeu” (Rug, 
2004, p. 278); „folosinţa ta cea neînfruntată asupră-mi” (ibid. p. 279); 


- conjuncţia: a) conjuncţii utilizate cu alte valori, comparativ cu româna li- 
terară actuală: ci cu valoare concluzivă (relativ frecventă în textul ortodox): „fiind 
înduplecat de mărturia cugetului, pun înainte faptele mele cele rele și fărădelegile. 
Ci vezi, Doamne, smerenia mea şi-mi iartă toate păcatele” (Rug, 2004, p. 207); 
„Acum zac în patul durerilor şi nu este tămăduire trupului meu; ci mă rog ţie, celei 
bune, din chinul durerilor ridică-mă” (ibid, p. 263); b) conjuncţii utilizate em- 
fatic: și enumerativ cu funcție retorică: „și să mă închin, și să cânt, și să preaslăvesc 
preacinstitul tău nume” (Rug,, 2004, p. 34); „dă umilinţă și zdrobire inimii mele, 
şi smerenie gândurilor mele, și ridicare din robia cugetelor mele” (ibid, p. 232) ş.a. 


3.3. Construcţii intensive!? 


- acuzativul intern (cele două elemente componente ale acestei structuri se 
află în succesiune imediată sau la o oarecare „distanță sintactică”, generată de 
„interpunerea” între verbul respectiv și complementul subordonat acestuia a 
unei alte părți de propoziţie, atribut sau un alt complement, în general, circum- 
stanţial): „Te doresc ca pe cea mai înaltă dorință a mea” (Rug,, 2004, p. 51); „ai 
zidit pe om din țărână şi ai suflat în fața lui suflare de viață” (ibid, p. 64); „și cu 
faptele am făcut” desfrânare şi preadesfrânare” (ibid, p. 207); „Lumina cea cu 
trei străluciri, Care luminează lumea?” (ibid, p. 216-217); „luminează-mi ochii 
sufletului, cu lumina cea cu dumnezeiască strălucire” (ibid, p. 245); „ție cânta- 
re de mulțumită cântăm” (ibid., p. 260) ş.a.; 


- parigmenonul”: „Iisuse preadulce, lumina lumii” (Rug., 2004, p. 245); 
„nebiruită biruință” (ibid, p. 249). Tot aici putem include, în virtutea consi- 
derării unei accepţii mai largi a parigmenonului, şi exemplele”: „mulțumesc 
Ţie că m-ai învrednicit pe mine, nevrednicul, să fiu părtaş preacuratului Trup” 
(Rug,, 2004, p. 232); „curățeşte-mă pe mine, cel necurat, cu isopul rugăciuni- 
lor tale” (ibid, p. 245) ş.a. sau unele contexte în care această figură sintac- 
tico-retorică se actualizează la un nivel mai complex, anume cel al frazei: „a 
faptei celei rele și a lucrării diavolești care se lucrează cu gândul întru mădula- 
rele mele” (Rug., 2004, p. 214) ş.a. 

3.4. Topica” 


- dislocarea: a) separarea OD de formă tonică de forma atonă (care reia OD 
respectiv) și de verb: „Mulţumescu-Ţi că pe mine, nevrednicul, a mă împăr- 
tăşi cu preacuratele și cereştile Tale Daruri m-ai învrednicit” (Rug., 2004, 
p. 226-227); b) separarea subiectului (substantiv N, nume de agent) de predi- 
cat (verb de acţiune) printr-o succesiune de structuri circumstanțiale: „Prea- 
curată, ceea ce în zilele de apoi, negrăit prin cuvânt, pe Cuvântul ai născut” 
(Rug., 2004, p. 263); c) separarea verbului copulativ de numele predicativ 
printr-un At. dativ adnominal: „ceea ce ești | Maica Domnului — n. D-L.T.] 
bunătăților pricină şi credincioșilor întărire” (Rug., 2004, p. 257); d) topica 
nefirească (fapt arhaic de limbă) a neg, nici: „ca să nu mânii nici cu un păcat pe 
Dumnezeul meu” (Rug,, 2004, p. 35); 


- chiasmul?*: foarte bine reprezentat în textul ortodox: „Bucură-te şi te veselește, 
Fecioară Marie, aleluia” (Rug,, 1987, p. 13); „Sufletele noastre le sfințește, tru- 
purile curățește-le” (Rug., 2004, p. 19); „Mânca-vor săracii şi se vor sătura” (ibid, 
p. 45); „curățeşte-mi trupul şi-mi sfințește sufletul” (ibid, p. 52); „Izgoni-voi pe 
vrăjmașii mei şi îi voi înfrânge” (ibid. p. 173) ş.a.; 


- cliticul: antepunerea cliticului formei verbale la imperativ (fenomen gene- 
ralizat în textul ortodox): „vino şi Te sălășluiește întru noi şi ne curățește pe noi” 
(Rug., 2004, p. 8); postpunerea cliticului formei verbale [cu „actualizarea” lui 
u etimologic la pers. I şi a IV-a, indicativ prezent], inclusiv postpunerea re- 
flexivului în structuri impersonale: „multumescu-Ţi ie, Preasfântă Treime” 
(Rug., 2004, p. 12); „Cuvine-se cu adevărat să te fericim” (ibid, p. 24); plasa- 
rea cliticului de feminin Ac. sg. la indicativ perfect compus înaintea verbului: 
„de multe ori Ţi-am făgăduit să-mi schimb viaţa cea rea, și nicidecum nu o am 
schimbat” (Rug., 2004, p. 162); 


- auxiliarul: postpunerea (cliticului și a) auxiliarului față de participiu, la in- 
dicativ perfect compus: „întăritu-m-am asupra lui” (Rug., 2004, p. 41); 
„pierdut-am pe părinţii mei preaiubiţi” (ibid, p. 70); 


- poziţia complementelor (necircumstanţiale + circumstanţiale): an- 
tepunerea OD faţă de verbul regent” (apare deosebit de frecvent în textul 
ortodox): „mintea mea o luminează, inima şi buzele mele le deschide” (Rug,, 
2004, p. 11); „iar a face rău nu mai contenesc” (ibid, p. 36); antepunerea OI: 
„Auzului meu vei da bucurie și veselie” (Rug., 2004, p. 14); tematizarea unor 
circumstanţiale față de verbul regent: de scop: „Spre iertarea păcatelor să-mi 
fie mie preacuratul Tău Trup” (Rug. 2004, p. 181); de timp: „acum părtaş a fi 
mă învredniceşte” (ibid. p. 189); de mod: „Fără de veste Judecătorul va veni și 
faptele fiecăruia se vor descoperi” (11) ş.a.; 

- atributul: a) atributul este antepus substantivului regent, aspect aproape 
generalizat în textul ortodox și care reflectă situația gramaticală din original: 
„Nebiruită şi dumnezeiască putere a cinstitei şi de viaţă făcătoarei cruci a 
Domnului” (Rug., 2004, p. 40); b) deşi antepus substantivului regent, adjec- 
tivul [sintactic, un atribut adjectival] este utilizat nearticulat, articulat fiind în 
schimb substantivul. Exemplele oferite de textul rugăciunii (ortodoxe) evi- 
denţiază un tipar sintactic arhaic (expresie a topicii din original), responsabil 
în parte de situația prezentată”: „preasfânt numele Tău” (Rug., 2004, p. 12); 
„scump sângele Tău” (ibid, p. 21); „cinstită crucea Sa” (ibid, p. 43); „prea- 
sfântă gura Ta” (ibid, p. 60-61); ); „mărită venirea Ta” (ibid, p. 174) ş.a.; 


- antepunerea NP (inclusiv a celui multiplu) față de VC: „vii vor fi inimile lor 
în veacul veacului” (Rug., 2004, p. 46); „Foc şi lumină să-mi fie mie primirea 
preacuratelor şi de viață făcătoarelor Tale Taine” (ibid. p. 182) ş.a.; 


- subiectul: numeroase situaţii de postpunere a subiectului (uneori în con- 
texte cu antepunerea OD): „căci ce este mai frumos decât a viețui frații îm- 
preună!” (Rug., 2004, p. 67) ş.a. 


4. Concluzii 


Cum uşor se poate constata, și fenomenele lingvistice discutate în prezentul 
studiu susțin arhaicitatea remarcabilă a textului ortodox de rugăciune și, im- 
plicit, definirea sa în mod independent faţă de varianta literară laică a limbii 
române actuale. Cele mai multe dintre aspectele consemnate aici reprezin- 
tă fapte de limbă arhaice deosebit de frecvente, unele chiar generalizate (în 
condiţiile în care în textul de confesiune catolică nu se regăsesc deloc sau se 
caracterizează printr-o frecvență mai degrabă modestă). Reamintim câteva 
dintre acestea: neanticiparea / nereluarea OD / OI; construirea a numeroase 
părţi de propoziţie şi propoziţii cu elemente de relaţie specifice limbii vechi 
(cf. circumstanţialul de excepţie introdus prin fără numai; circumstanţialul 
de scop: spre + infinitiv (substantiv); subordonata concluzivă-cauzală: drept 
aceea ș.a.); negația simplă; pron. relativ care variabil la masc. sg.; prepoziţii în 
structuri arhaice; conjuncții cu alte valori, comparativ cu româna literară ac- 
tuală, varianta laică (cf. ci concluziv); construcțiile intensive; dislocarea, chi- 
asmul, precum şi alte numeroase aspecte legate de topică (inclusiv structurile 
cu articol hotărât „inferior”). 

Note | 


1 V, Teleoacă, 2011. 

2 Unele probleme de acest gen (de exemplu, regimul sintactic al verbului) au fost tratate 
şi în prima parte a studiului nostru, consacrată cu precădere compartimentului morfolo- 
gic (cf. id., ibid.). 

3? Un fapt lingvistic arhaic, datorat, în epoca de început a scrisului românesc, de cele mai 
multe ori, „insistenţei traducătorilor de a urmări îndeaproape originalul slav sau ungu- 
resc” (Densusianu, 1961, p. 248; v. şi ILRLV, 1997, p. 152; Sintaxa, 2007, p. 120). Nu 
trebuie exclusă însă nici posibilitatea explicării acestui fenomen prin „perpetuarea unei 
trăsături specifice perioadei vechi a limbii române populare” (Morcov, 2003, p. 63; v. şi 
Sintaxa, 2007, p. 141). 

+ În textul catolic, de multe ori, cu reluarea OD / OI: „Ție unuia ţi-am greşit” (Rug,, 
1987, p.29). 

5 Cf. Sintaxa, 2007, p. 119. 

é Multe circumstanţiale reprezintă în limba veche calcuri după construcţii similare din 
slavonă (ILRLV, 1997, p. 174). 

7 Aspect care reprezintă continuarea unei situaţii din limba textelor din sec. al XVI-lea, 
în special nordice (ILRLV, 1997, p. 156; Sintaxa, 2007, p. 162). Structura apare foarte 
frecvent și în catehism (Teleoacă, 2009, p. 497), respectiv în molitvelnic (Dima, 2002, 
p. 152). 

3 Forma arhaico-populară menţionată mai sus apare însă, în textul ortodox, în alternanță 
cu deci: „Deci, cu frică să strigăm în miezul nopţii.” (Rug., 2004, p. 11); „Deci, acum lu- 
minează-mi ochii gândului..” (ibid, p. 12) ş.a. 

” Locuţiune atestată foarte frecvent în româna veche, îndeosebi în texte ardeleneşti şi 
bănăţene din sec. al XVI-lea — al XVII-lea (ILRLV, 1997, p. 156; Sintaxa 2007, p. 159). 

10 În limba sec. al XVI-lea sunt foarte frecvente finalele introduse prin conj. de (ILRLV, 
1997, p. 169). 

1 Cf. GA, 2005 (II), p. 544. 

12 Cf. Avram, 1975, p. 459-460. Corelaţia nu... nici este frecventă în sec. al XVI-lea, în timp 
ce nu... nici nu apare foarte rar atât în scrieri originale, cât și în traduceri (Sintaxa, 2007, 
p. 18). 

B Deși în slava veche, la fel ca și în limbile slave de mai târziu, dubla negaţie este un 
element specific al sintaxei. Acolo unde nu apare dubla negaţie, de obicei în textele slave 
târzii, avem a face cu calcuri după greacă (Sintaxa, 2007, p. 17). 

14 Cf. Ciompec, 1969, p. 208. Sala, 1997, p. 191 admite (cât priveşte negația simplă) pen- 
tru sec. XVI influenţa slavă, în timp ce pentru sec. XVII-XVIII consideră mai plauzibilă 
una dintre influenţele: latină, italiană sau germană. 

15 Pronume care apare frecvent în textele din sec. al XVI-lea; de exemplu, în Psaltiri (cu 
excepția Psaltirii Hurmuzaki) apare numai ce (ILRLV, 1997, p. 129). 

16 În limba veche, formele variabile caracterizează textele nordice (ibid.). 

1 Prepoziţie discutată recent de Neculai- Stănică, 2010, p. 105-112, autoare care urmăreș- 
te distribuţia acestui element de relaţie în texte religioase catolice actuale (romano-cato- 
lice şi greco-catolice). Dacă în limbajul ştiinţific (mai exact în textul filozofic românesc) 
s-a produs o terminologizare a acestei prepoziţii [care poate fi considerată singura „pre- 

poziţie-termen” [sic!] din limba română, în acest sens autoarea trimițând la sintagma lui 
Constantin Noica, anume „devenirea întru fiinţă” ], în scrisul bisericesc românesc, prepo- 
ziţia menționată constituie „un element de continuitate lingvistică” (107). Utilizată mai 
rar în textul de cult romano-catolic, faţă de cel unit şi, în special, față de cel ortodox, întru 
se menţine, se pare, mai ales, cu sens final, instrumental şi de relaţie. Această prepoziţie se 
constituie ca „element distinctiv al scrierilor religioase actuale” nu numai prin frecvenţa 
sa ridicată, ci şi prin distribuţie, precum şi prin marcarea unor sensuri tipice. 

'5 Este vorba despre întrebuinţări specifice limbii române vechi. 

19 Mult mai frecvente în româna veche (cf. Frâncu, 2009, p. 180, p. 357), astfel de struc- 
turi se regăsesc în număr impresionant în textele folclorice (a se vedea, de exemplu, Măr- 
gărit, 2010, p.76-77). 

2 Un exemplu de figura etimologica propriu-zisă. 

" Etimologic, cu semnificaţia „lumină”, păstrată, de pildă, în structura comparativă ca 
lumea ochilor „ca lumina ochilor”. Prin urmare, avem un alt exemplu de figura etimologica 
propriu-zisă. 

2 Procedeu cult frecvent întâlnit în textul bisericesc (actual), constând în reluarea într-o 
unitate sintactică a unor părţi de vorbire cu aceeași rădăcină. Studiile anterioare celor 
semnate de noi au înregistrat pentru scrisul bisericesc (actual) exclusiv aşa-numitul „acu- 
zativ intern”, de asemenea o structură intensivă de origine cultă, având în vedere faptul că 
acest „tipar” se regăseşte în versiunea latină a Bibliei (v. Morcov, 2003, p. 65). 

* Figura etimologica propriu-zisă, cf. supra, notele 20, 21. 

2 În care relaţia sintactică propriu-zisă se stabileşte între verbul respectiv şi complemen- 
tul direct subordonat acestuia; apoziţiile (nevrednicul şi cel necurat) sunt subordonate, în 
sensul cel mai strict al termenului, pronumelor de pers. I sg., care desemnează eul liric 
creştin (subiectul care se roagă), dar aceste epitete apoziționale formează o unitate sin- 
tactică „de gradul doi” și cu verbele cu care prezintă rădăcină comună, anume a învrednici, 
respectiv a curăți. 

* Cele mai multe dintre aspectele incluse în această secţiune reflectă particularităţi ale 
limbii române vechi, unele fiind expresia interferenţei dintre două sisteme (în speță, ro- 
mân-slav). 

% Un procedeu stilistic curent (pentru realizarea simetriei) în textele biblice greceşti, 
trecut şi-n cele slavone şi, apoi, în cele românești (ILRLV, 1997, p. 172). Totodată, nu 
trebuie ignorată nici influența sintaxei populare românești: o serie de forme inversate 
(cf. vedea-vor) sunt relevante și pentru epoca veche a limbii române, când fraza nu putea 
începe cu un cuvânt aton (auxiliar sau formă pronominală neaccentuată) (ibid.). 

” Textul ortodox conţine şi exemple de antepunere a completivei directe: „sau ce nu se 
cuvine am grăit” (Rug., 2004, p. 33) ş.a. 

28 În studii recente (cf., de exemplu, Cornilescu — Nicolae, 2010, p. 329 ș.a.) se vorbeşte 
despre un „articol hotărât inferior” (sufixat pe un substantiv care nu reprezintă constitu- 
entul inițial al unui grup nominal), discutat în relaţie cu așa-numitul „acord la distanță”. 
Este, se pare, o trăsătură specifică sec. al XVI-lea — al XVIII-lea. 


GRAMATICĂ 
Bibliografie | 


Surse / Izvoare 

1. Carte de rugăciuni pentru trebuinţele și folosul creștinului ortodox, Tipărită cu binecuvân- 
tarea Prea Fericitului Părinte Teoctist, Patriarhul B.O.R., Editura Institutului Biblic și de 
Misiune al B.O.R., Bucureşti (Rug., 2004). 

2. Carte de rugăciuni (ediţia a VII-a), Arhiepiscopia Romano-Catolică de Bucureşti (Rug., 
1987). 


Studii și articole / Lucrări de referinţă 

1. Mioara Avram, Particularități sintactice neromânești în diferite momente ale evoluţiei lim- 
bii române literare, în SCL, XXVI, nr. 5, 1975, p. 459-466. 

2. Georgeta Ciompec, Observaţii asupra exprimării negaţiei în limba română din sec. al 
XVI-lea — al XVIII-lea, în SCL, XX, nr. 2, 1969, p. 197-209. 

3. Alexandra Cornilescu, Alexandru Nicolae, Observaţii privind evoluţia grupurilor nomi- 
nale cu articol hotărât în română, în Lucrările celui de-al treilea Simpozion Internaţional 
de Lingvistică (Bucureşti, 20-21 noiembrie 2009), Editura Universităţii din București, 
2010, p. 325-340. 

4. Ovid Densusianu, Istoria limbii române, vol. II, Editura Științifică, Bucureşti, 1961. 

5. Vasilica Silvia Dima, Elemente arhaice în limbajul bisericesc actual — Molitvelnicul, în LR, 
LI, nr. 4-6, 2002, p. 143-164. 

6. C. Frâncu, Topica lui mai și a altor adverbe (cam, prea şi tot) în construcții de tipul (nu) 
mă mai duc, în LL, III, 1983, p. 321-335. 

7. Gramatica limbii române, II, Enunţul, Editura Academiei Române, Bucureşti, GA, 2005 
(D). 

8. Istoria limbii române literare. Epoca veche (1532-1780) [coord.: Ion Gheţie], Editura 
Academiei Române, Bucureşti, ILRLV, 1997. 

9. Iulia Mărgărit, Inovația, element de creaţie și distorsiune în textele folclorice, în Lucrările 
celui de-al treilea Simpozion Internaţional de Lingvistică (Bucureşti, 20-21 noiembrie 
2009), Editura Universităţii din Bucureşti, 2010, p. 75-84. 

10. Mihaela Mariana Morcov, Arhaisme morfosintactice în versiunile românească și spaniolă 
ale Bibliei, în „Limba română”, LII, 1-3, 2003, p. 56-73. 

11. Manuela Neculai-Stănică, Prepoziţia întru în textele religioase românești actuale, în Lu- 
crările celui de-al treilea Simpozion Internaţional de Lingvistică (Bucureşti, 20-21 no- 
iembrie 2009), Editura Universităţii din București, 2009, p. 105-112. 

12. Marius Sala, Limbi în contact, Editura Enciclopedică, Bucureşti, 1997. 

13. Mioara Avram, Sintaxa limbii române în secolele al XVI-lea — al XVIII-lea |coord.: Mi- 
oara Avram], Editura Academiei Române, București, Sintaxa, 2007. 

14. Dana-Luminiţa Teleoacă, Aspecte morfosintactice în textul catihetic actual, în Lucrările 
celui de-al doilea Simpozion Internaţional de Lingvistică, Editura Universităţii din Bucu- 
reşti, Bucureşti, 2009, p. 489-501. 

15. Dana-Luminiţa Teleoacă, Particularități morfosintactice ale textului contemporan de ru- 
găciune (I), „Limba Română”, nr. 11-12, 2011, p. 51-58. 


178 timbo ROMÂNIA 


Constantin BURAC 


Identitatea românilor în viziunea 
călătorilor străini din prima jumătate 
a secolului al XV-lea 


? 


C.B. — prof. univ. dr., 
Facultatea de Arhivistică, 
Academia de Poliție 
„Alexandru loan Cuza” 
Coautor al volumelor 
Facultatea de Arhivistică — 
istoric (2002), Documenta 
Romaniae Historica, 

A. Moldova, vol. XX (1629- 
1631), (2011). Semnează 
Ținuturile Țării Moldovei până 
la mijlocul secolului al XVIII-lea 
(2002, lucrarea a primit 
premiul Dimitrie Onciul al 
Academiei Române în 2004), 
Așezările Ţării Moldovei din 
epoca lui Ștefan cel Mare 

Străinii întotdeauna au privit spaţiul geografic 
carpato-danubiano-pontic, mai ales după con- 
stituirea statelor medievale românești, cu o anu- 
mită curiozitate. După călătorii apuseni, aceasta 
derivă din două motive: unul — că, într-o lume 
sud-est europeană, dominată de elemente cu 
totul diferite, în care se evidenţiază cel slav, tră- 
ieşte un popor diferit prin origine și limbă, iar al 
doilea — că acest popor de origine romană care 
vorbește o limbă latină „stricată”, de fapt, popu- 
lară sau „vulgata”!, îmbrăţișaseră confesiunea or- 
todoxă, în loc de cea apuseană, catolică, cum ar fi 
fost normal’. Mai mult decât atât, în biserică şi în 
cancelariile domnești elita românească a folosit 
limba slavă, acceptată, de la jumătatea secolului 
al IX-lea, ca limbă sacră, alături de greacă, latină 
şi aramaică. Utilizarea limbii slave a impus şi fo- 
losirea alfabetului slav, numit chirilic, în loc de 
cel latin, utilizat de toate popoarele romanice, 
mai ales cele care erau de confesiune catolică. 
Din aceste ultime considerente a şi fost apreciat 
de unii ca un popor slav. 


Aceste opinii au generat o serie de întrebări, în 
primul rând cu privire la locul şi formarea popo- 
rului român. Mai târziu s-a adăugat, din diferite 
raţiuni politice, întrebarea dacă toţi locuitorii din 
arealul carpato-danubiano-pontic sunt vorbitori 
ai aceleiași limbi, având în vedere că ocupau o 
zonă geografică destul de cuprinzătoare în com- 
paraţie cu alte popoare (ex. ungurii), care se întin- 

dea din Balcani până la Carpaţii Nordici și de la Tisa până dincolo de Nistru, 
după unii chiar până la Bug’. 


Până în a doua jumătate a secolului al XVIII-lea consemnările referitoare la 
români erau făcute dintr-o pură curiozitate, pentru a marca particularitățile 
acestui popor atât de numeros dar, în același timp, fărâmiţat în formaţiuni po- 
litice statale medievale distincte, precum și din preocupările unor umaniști de 
a alcătui dicționare ale popoarelor europene și ale limbilor vorbite de acestea. 
Este vremea când învățații, umaniștii, descopereau că popoarele europene 
vorbeau alte limbi decât cele sacre, că în cadrul unor regate sau imperii trăiau 
populaţii de origini și limbi diferite. 


Între acestea, românii au suscitat poate un interes special în comparație cu alte 
neamuri. Mai întâi trebuie subliniat faptul că, asemenea europenilor (germa- 
nii, italienii), poporul român era organizat în trei formaţiuni politice medieva- 
le, dintre care două (Ţara Românească și Moldova) s-au bucurat de o anumită 
independenţă sau autonomie, iar a treia (Transilvania) s-a format și dezvoltat, 
din secolul al XIII-lea până la jumătatea secolului al XVI-lea, în cadrul regatului 
ungar, apoi al Porții Otomane, iar din 1699 până la sfârșitul Primului Război 
Mondial în hotarele Imperiului Habsburgic. În ciuda acestor vitregii, caracterul 
fundamental al limbii vorbite nu a fost alterat cu nimic, sesizabile fiind mici di- 
ferenţe de pronunție, sub influenţa limbilor venite în contact mai mult sau mai 
puţin strâns, şi unele împrumuturi din vocabularul acestora. 


Parcurgerea izvoarelor istorice, cu deosebire a celor narative, arată că aceste 
probleme și le-au pus în primul rând cei proveniți din lumea catolică. Ei și le-au 
explicat pe măsura informaţiilor pe care și le procuraseră dintr-o serie de iz- 
voare istorice sau a constatărilor de la fața locului. Nu trebuie să ne scape din 
vedere nici spiritul imaginativ al unora dintre aceştia sau calitatea și nivelul de 
cultură al persoanelor care le-au furnizat datele privitoare la originea și limba 
vorbită de populaţia băștinașă din zona intra- sau extracarpatică. Unii chiar 
i-au ignorat existența în zona intracarpatică?. 


În unul dintre cele mai vechi texte, cuprins în primul volum din colecția Călă- 
tori străini despre Ţările Române“, important instrument al activităţii medieviş- 
tilor români și a cercetătorilor în general, se arată „că locuitorii din Moldova 
şi Ţara Românească păstrează credinţa creștină; ei vorbesc o limbă deosebi- 
tă”e. Johann Schiltberger (n. 1381 - m. după 1438), autorul constatărilor de 
mai sus, înregistrează cele două țări româneşti (Ţara Românească şi Moldo- 
va) sub o singură denumire de „Valahia”. Termenul sub care sunt denumite 
cele două formaţiuni politice statale medievale are, în concepţia călătorului 
bavarez, mai mult o conotaţie geografică, fapt dovedit prin plasarea Cetăţii 
Albe (Weiszstadt) „în Valahia”. Or, se cunoaște că dintotdeauna acest oraș 
a făcut parte din Ţara Moldovei, deci de la întemeiere. Totuși, din cuprinsul 

jurnalului-memoriu păstrat de la Johann Schiltberger, se poate observa că el 
face o oarecare distincție între cele două state medievale extra-carpatice. Pen- 
tru Țara Românească foloseşte mai frecvent denumirea de Valahia”, pe care o 
diferenţiază de Moldova prin întrebuinţarea denumirii de Claine Walachei'%, 


atunci când spune că oraşul Suceava „este cetatea de scaun a Valahiei Mici”. 


Denumirea de Valahia este creaţie străină prin care se desemna teritoriul lo- 
cuit de populaţia romanizată din arealul balcano-carpatic, înregistrată sub nu- 
mele de vlahi. Izvoarele istorice nu au păstrat vreo informaţie în care românii 
să afirme că se numesc vlahi, ci întotdeauna ei s-au numit români. 


Etnonimul de vlah, cu toate derivatele sale (vlah, voloh, olah, blac etc.), este 
o veche denumire occidentală prin care erau desemnaţi vorbitorii de limbă 
romanică, în ciuda faptului că aceștia tot timpul s-au considerat romani, în 
opoziţie cu migratorii. Numele a fost preluat apoi, din varii motive, de bizan- 
tini prin secolul VIII-IX, pentru a deosebi populația romanizată din întreaga 
zonă carpato-balcanică de vorbitorii de greacă, denumiți romei. La începutul 
secolului al XV-lea călugărul dominican loan, arhiepiscop de Sultanieh (în 
Asia Mică), în trecerea sa prin Bulgaria, constata că trăia aici încă o consisten- 
tă populaţie de români. Din cele auzite despre originea acestora el ajunge la 
concluzia că „după cum se povestește, se trag din romani””, fapt de care ei se 
arată a fi foarte mândri. 


Romanicii din Europa Occidentală, după așezarea şi statornicirea diferiți- 
lor migratori, au căpătat numele noilor stăpâni, prin care s-au diferențiat de 
celelalte provincii". În Europa Orientală, mai precis în Peninsula balcanică, 
evoluţia denumirilor înregistrate despre populaţia romanizată a fost diferită 
prin faptul că aici după aşezarea slavilor în secolul al VI-lea au venit și bulgarii, 
care au împiedicat romanizarea primilor, dar și creștinarea acestora. Mai mult, 
ei reuşesc să înființeze, la sfârșitul secolului al VII-lea, o formaţiune politică, 
numită Țaratul Bulgar și recunoscută de Imperiul Bizantin. Izvoarele greceşti 
pomenesc, începând cu secolul al VIII-lea, existența unor formaţiuni politice 
slave, denumite „Sclavinii”, care dispar din documente odată cu mijlocul seco- 
lului al IX-lea, fiind înglobate în Țaratul Bulgar!*. Deşi bulgarii au fost slavizaţi, 
ei au dat numele statului, dar și populaţiei și limbii acestuia. Creșştinarea lor, 
la jumătatea secolului al IX-lea sub Boris I, a declanșat procesul de asimilare a 
populaţiei romanizate din Balcani. 


De-a lungul convieţuirii și chiar a colaborării romanicilor balcanici cu slavii 
din aceste locuri, istoria nu a înregistrat vreun termen slav original pentru 
enclava latină pe care o constituiau românii'5. Istoria consemnează, la un 
moment dat, chiar o colaborare între aceștia împotriva Imperiului Bizantin, 
atunci când s-au constituit în Țaratul româno-bulgar sub conducerea fraților 
români, din neamul Asăneștilor. 

Numele de vlahi s-a extins în secolele VIII-X, concomitent cu abandonarea 
etnonimului romani de către popoarele neo-latine (franci, longobarzi ori 
vizigoți) din Occident, şi asupra populaţiei romanizate nu numai din zona 
balcanică, dar, prin extensie, şi asupra celor din Nordul Dunării, ca urmași ai 
coloniștilor romani și care vorbeau aceeași limbă romana. Apariţia denumirii 
de vlahi şi extinderea acesteia asupra românilor din spaţiul carpato-danubia- 
no-pontic au comportat un caracter polemic, prelungit până în prezent. Cei 
mai mulți dintre cercetătorii acestei probleme iau ca reper mijlocul secolului 
al IX-lea!€, având în vedere că românii nord și sud-dunăreni „au avut o evolu- 
ţie comună, după care menţionările se înmulţesc. 


Referitor la românii din arealul carpatic primele informaţii ni le furnizează 
Cronica Notarului Anonim al regelui Bela, scrisă în a doua jumătate a secolului 
al XII-lea, după o cronică cu o sută de ani mai veche, și Cronica lui Nestor de 
la Kiev sau Povestea vremurilor trecute, transcrisă la începutul secolului al XII- 
lea, pe baza unei redacții mai vechi din a doua jumătate a secolului al XI-lea. 
Ceea ce trebuie reținut este faptul că informaţiile istorice din secolele XI-XIV 
scot în evidență că regiunea delimitată de Tisa, Dunăre, Marea Neagră, Nistru 
şi Carpaţii Nordici este locuită de români, consemnați sub numele de vlahi, 
blahi, volohi sau olahi, iar teritoriul lor îl forma „Tara Vlahilor””. 


Revenind la însemnările bavarezului menţionat, acesta din urmă subliniază că, 
în timpul peregrinărilor sale prin cele două țări românești, n-a sesizat la locuito- 
rii acestora, numiţi de către Ghillebert de Lannoy „wallsques”"5, nicio deosebi- 
re, atât ca limbă pe care o consideră „deosebită, cât și din punctul de vedere al 
confesiunii. Din contra, el observă că românii din Țara Românească și Moldova 


vorbeau, fără niciun dubiu, aceeași limbă, pe care păgânii o numeau „Ifflak””. 


Părerea autorului referitoare la limba vorbită de românii de la începutul se- 
colului al XV-lea este că o aprecia ca o „limbă deosebită”, fără a preciza în ce 
consta aceasta. Pentru Johann Schiltberger, venind dintr-un mediu cu o tradi- 
ţie culturală și lingvistică prestigioasă şi persistentă, unde limba latină clasică 
continua să fie folosită nu numai în biserică, în învățământ şi în literatură, dar 
și în administraţie, şi, beneficiind de o pregătire educaţională în această limbă, 
contactul lingvistic cu locuitorii Valahiei pare să-l fi impresionat puternic. În 
ciuda îndepărtării și fără nicio legătură cu centrele de cultură latină, el consta- 
tă că înţelegea multe cuvinte și expresii din vorbele băștinașilor, ceea ce îi lăsa 
impresia că aceștia din urmă vorbesc o limbă apropiată mult de limba latină, 
dar totuși nu aceeași. 


Afirmația este susținută şi de alți călători din perioada respectivă, buni cunos- 
cători ai limbii latine clasice, cum ar fi arhiepiscopul de Sultanieh, care afirmă 
convins că limba românilor este „aproape latină”, adică „limba romană vul- 
gară”% sau, altfel spus, lingua romana rustica. Se mai poate adăuga la aceasta 

şi faptul că, în peregrinările sale prin Ungaria, Bulgaria şi Imperiul Otoman, 
Johann Schiltberger constată că locuitorii nord-dunăreni vorbeau o limbă cu 
totul aparte față de vecini. Tocmai aceste motive, la un loc, credem că l-a în- 
dreptăţit pe călătorul bavarez să considere că locuitorii Țării Românești și ai 
Moldovei „vorbesc o limbă deosebită”. 


Deși afirmă că a fost și prin Transilvania, el nu poate spune despre aceasta 
decât că „este o ţară germană”, cu capitala la Sibiu, iar „Ţara Bârsei”, unde de 
asemenea susține că a fost, avea capitala la Brașov”. Impresiile peregrinului 
referitoare la zona intracarpatică sunt un exemplu clasic al superficialității in- 
formațiilor receptate, care nu a cunoscut decât elita nobilimii săsești din Sibiu 
şi Braşov, fără ca aceștia din urmă să-l fi edificat despre existenţa românilor, 
dar credem că nici el nu a avut curiozitatea deplină de a afla că aici trăia o 
populaţie românească numeroasă, care vorbea aceeași limbă cu cei din zona 
extracarpatică. 


Referitor la Moldova, numită de episcopul catolic de Baia, loan de Ryza, o 
Terram Walchie”, stareţul mănăstirii 'Troiţko-Serghievschi din Rusia, ierodi- 
aconul Zosima, constata cu prilejul călătoriei, din 1419, către Palestina că, 
trecând prin Moldova, aceasta avea ca graniță râul Nistru, la gura căruia se 
afla Cetatea Albă, și că „se întindea până la mare”. O menţiune similară face 
şi scriitorul italian Giovanni Maria Angiolello”, care, povestind despre modul 
cum a evadat, impreună cu alți 300 de tineri, de pe o corabie ce îi transporta 
de la Cafa la Constantinopol pentru a fi vânduți ca robi, spune că au ajuns la 
Cetatea Albă, oraș al lui Ștefan cel Mare, aşezat la Marea Neagră. 


În concluzie, se poate observa că europenii, dar nu numai ei, care nu cunoş- 
teau prea bine configuraţia politică sud-est europeană, considerau întreaga 
zonă carpato-balcanică, locuită, în general, de români, denumiți „vlahi”, înre- 
gistraţi prin diferite grafii, în funcție de limba vorbită de cei care ne-au lăsat 
consemnări despre ei. Călătorii străini care au trecut prin țările române și au 
intrat în contact cu locuitorii acestora n-au sesizat diferențe de limbă şi nici 
de confesiune; pentru toţi ei erau locuitori ai unei zone geografice delimitate 
de Nistru, Marea Neagră, Dunăre, denumiți vlahi. De la aceasta se trage și nu- 
mele zonei populate de ei — „Valahia'. Locuitorii Moldovei, căreia i se spunea 
Valahia Mică, nu sunt înregistraţi cu etnonimul moldoveni. Acest lucru se va 
întâmpla mai târziu, pentru a-i deosebi de locuitorii Ţării Românești, fiind 
mai mult o creaţie cultă. 

Note | 1 Aşa era numită limba vorbită de populaţiile romanizate 
din Imperiul Roman. În secolul al IV-lea Biblia a fost tra- 
dusă în această limbă, fiind numită Biblia vulgata. 
 Dominicanul Ioan, arhiepiscop de Sultanieh, nota oare- 
cum mirat în memoriul său către Timur Lenk că „ei (adică 
românii — n.n.) urmează pe greci în credința lor, măcar că și 
noi avem mai multe lăcașuri ale ordinului Predicatorilor şi 
ale Minoriţilor și avem mulți germani ce locuiesc în aceste 
părţi” (Călători străini despre Țările Române, vol. I. Volum 
îngrijit de Maria Holban, Editura Ştiinţifică, Bucureşti, 
1968, p. 39; în continuare se va cita Călători străini...,). 

3 La 1404 călugărul Ioan, arhiepiscop de Sultanieh, arată 
că „țara românilor” „se mărginește la răsărit cu Marea cea 
Mare, la miazăzi cu Constantinopolul, la apus cu Albania, 
la miazănoapte cu Rusia și Lituania” (Călători străini..., 
p.39). 

* Exemplul cel mai concludent este dat de jurnalul-memo- 
riu în care alcătuitorul acestuia, călătorul Johann Schiltber- 
ger, menţionând că a trecut şi prin Transilvania, afirmă că 
aceasta „e o ţară germană” (Călători străini... p. 30). 

5 Ideea alcătuirii acestui vast corpus de izvoare narative 
externe a fost sugerată de N. Iorga, care publica, imediat 
după Primul Război Mondial, Istoria românilor prin călă- 
tori, Bucureşti, 1921-1922, şi a fost pusă în practică de o 
echipă de specialişti de la Institutul de Istorie „N. Iorga”, 
în frunte cu Maria Holban, Paul Cernovodeanu şi Ma- 
ria Matilda Alexandrescu-Bulgaru, adăugându-se și alții, 
din care au apărut, în perioada 1968-2001, 11 volume, 
completată recent cu primul volum suplimentar, din cele 
două proiectate, sub coordonarea cercetătorului Ştefan 
Andeescu. Colecţia încheindu-se cu anul 1800, s-a simţit 
nevoia continuării acesteia pentru relevanța complexă a 
fenomenelor istorice din secolul al XIX-lea. Așadar, tot în 
cadrul aceluiași institut, s-a iniţiat o nouă serie coordona- 
tă de Paul Cernovodeanu, apoi de Daniela Buşe, din care 
au apărut, în perioada 2004-2010, 6 volume. 

é Călători străini..., p. 30. 

7 La aceeași concluzie ajungea, în 1404, și călugărul do- 
minican loan, arhiepiscop de Sultanieh, care, în drum 
spre Europa, constata că „lângă Marea cea Mare sau Pon- 
tică este Volquia, o ţară mare”, împărţită în „cea Mare şi 
cea Mică” (Călători străini... p. 39). 

* Ibidem, p.31. 

? Germanii Peter Sparnau și Ulrich von Tennstădt, la în- 
toarcerea lor dintr-o călătorie de pelerinaj de la Ierusalim, 

au trecut prin Ţara Românească, pe care o consemnează 
prin expresia Das Lant Walachei (Călători străini... p. 19); 
Giovanni Maria Angiolello o denumea Vallacchia Bassa 
(Ibidem, p. 136). 

10 Ibidem, p. 30. 

€ Wallachie la petite, aşa o denumeşte și călătorul 
Ghillebert de Lannoy (Călători străini... p. 50); catolicul 
Ioan de Ryza, episcop de Baia, o notează sub numele de 
Terram Walachie (Ibidem, p. 65), pe când localitatea Baia 
cu numele de Moldavie (Ibidem, p. 66); Giovanni Maria 
Angiolello o numea Valacchia sau Carabogdan (Ibidem, 
p. 133, 134). 

12 Ibidem, p. 32. 

15 Aşa s-a întâmplat în Gallia unde s-au împământenit mi- 
gratorii franci, de la care se trage numele francezilor de 
astăzi, apoi în Spania şi Italia. 

14 Stelian Brezeanu, Romanitatea orientală în Evul Mediu. 
De la cetățenii romani la națiunea medievală, Editura All 
Educaţional, 1999, p. 58. 

15 Adolf Armbruster, Romanitatea românilor. Istoria unei 
idei. Editura Academiei Române, Bucureşti, 1972, p. 15. 
16 Fontes Historiae Daco-romanae. IV. Scriitori şi acte bi- 
zantine. Secolele IV-XV, publicate de Haralambie Mi- 
hăiescu, Radu Lăzărescu, Nicolae-Șerban Tanașoca, 
Tudor Teoteoi, Editura Academiei Române, 1982, p. 7; 
P. P. Panaitescu afirmă că cele mai vechi informaţii scri- 
se despre românii din Nordul Dunării sunt „aproximativ 
din aceeași epocă în care se pomenesc pentru prima oară 
grupurile de români din sudul Dunării” (P. P. Panaitescu, 
Introducere la istoria culturii româneşti. Problemele istori- 
ografiei române. Ediţie îngrijită şi studiu introductiv de 
Dan Horia Mazilu, Editura Minerva, Bucureşti, 2000. 

17 În Cântecul Nibelungilor este amintit „ducele Ramunc 
din Țara Vlahilor”. 

18 Călători străini... p. 49. 

1 Ibidem, p. 31. 

* Ibidem, p. 32. 

%1 Ibidem, p. 30. 

” Ibidem, p. 65), iar de către turci Carabogdan (Ibidem, 
p. 133, 134). 

* Ibidem, p. 44. Aceeaşi constatare o găsim și în relatarea, 
din 1421, a călătoriei lui Ghillebert de Lannoy prin Mol- 
dova în drum spre Orient (Ibidem, p. 50-51). 

* Ibidem, p. 133. 

Antonina SÂRBU, Vitalie MUNTEANU 
în dialog cu Mina DOBZEU 
| „Rugăciunea Inimii e calea spre mântuire” 


nieră Oral History / Istoria verbală trăită şi povestită de 
unii monahi şi monahii, vieţuitori ai sfintelor lăcaşe din 
Basarabia, ne-a venit când am dat de ştirea despre piesa 
Aniversarea a 20 de ani de la Revoluţia de catifea, care 
se juca la teatrul „Na Zabradli” din Praga, autor — Vaclav 
Havel, figură legendară a luptei anticomuniste, fost disi- 
dent și apoi preşedinte al Cehoslovaciei și al Cehiei. 


p PA Mp j Ideea de a publica cele câteva interviuri realizate în ma- 


M.D. — preot, Mânăstirea 
„Sfinţii Apostoli Petru şi 
Pavel”, Huşi. 


Am moştenit o istorie și trebuie să o transmitem mai 
departe. Asta voia să spună Havel scriind şi montând 
acea piesă. Președintele model, omul moral pe care îl 
admiră o lume, își manifestă responsabilitatea pentru 
cei care vin, generaţiile care îl vor urma. Ne-am gân- 
dit la „personajele” noastre, la martorii dramaticelor 
evenimente de la sfârşitul anilor 'S0, începutul anilor 
'60 ai secolului XX, cea mai tristă perioadă pentru 
ortodoxia din Moldova, când sunt închise şi devastate 
în masă bisericile şi mânăstirile basarabene, numite de 
marii înaintaşi ai neamului românesc „salba de perle 
ale ortodoxiei”. Conducerea R.S.S.M, pentru a respec- 
ta întocmai cerințele ateiste ale partidului comunist, ia 
decizia de a lichida ultimele insule ale monahismului 
din Moldova. Responsabil pentru devastarea și lichida- 
rea mânăstirilor a fost Consiliul pentru Biserica Orto- 
doxă Rusă care activa pe lângă Consiliul de miniştri 
al U.R.S.S. pentru R.S.S.M prin împuternicitul tova- 
răş Oleinic. Mi-am imaginat cum acest „împuternicit”, 
Oleinic, urcă în scenă împreună cu cei nouă martori ai 
dramei credinței noastre strămoşeşti: arhimandritul 
Mina Dobzeu, fost călugăr la Mânăstirea Hâncu; Se- 
rafim Plăcintă, izgonit de la Mânăstirea Noul-Neamţ; 
egumena Agnesia, băgată forțat în colhoz de către re- 
prezentanții puterii sovietice, stareța Mânăstirii Cu- 
şelăuca; maica Teoctista, fostă stareță a Mânăstirii 

Vărzăreşti; monahia Nona, izgonită de la Mânăstirea Hirova; arhimandritul Irinarh 
de la Mânăstirea Noul-Neamţ; preotul Nicolae Streinu, călugăr la Mânăstirea Rudi; 
arhimandritul Vavila, ultimul stareț de la Mânăstirea Hârjauca, cel care a făcut ani 
grei de gulag pentru că a fost unicul dintre monahi care s-a opus ordinului emis de 
cel mai înfiorător regim... Monahia Serghia, care a fugit de prigoana sovieticilor din 
Cernăuţi şi s-a adăpostit la Mânăstirea Japca... Nouă scaune pe o scenă goală, aşezate 
de o parte şi unul de cealaltă, cel al lui Oleinic, politrucul... Victimele şi călăul așezați 
faţă în față. Astăzi, acum şi aici. În sală — oameni din toată lumea, jurnalişti, scriitori, 
camere TV, lumini care sparg întunericul... Actorii, cei nouă reprezentanți ai mona- 
hismului basarabean, arată de peste 85 de ani... Atunci, în 1958-'62, nu aveau nici 
20 de ani împliniţi... Asistăm la un examen de conștiință... Păcat, am cam întârziat, 
timpurile s-au răsturnat şi... comunismul încă hălăduieşte pe acest colț de lume. Totuși, 
îl voi parafraza pe Fănuş Neagu, examenul de aici e o dovadă că unii, atât de puţini, 
încă nu au pierdut cheița care întoarce ceasul. 


Rivarol, marele moralist, afirma că „Memoria este întotdeauna la ordinele inimii”. 
Amintirile noastre evocă scene întâmplătoare, cărora, plasate în context, le sunt atribuite 
rolul de momente esenţiale ale existenței. Unii scriitori au extraordinara capacitate de 
a-și aminti asociativ. Să menționăm cazul lui Marcel Proust cu romanul În căutarea 
timpului pierdut, în care prăjitura „Madeleine” declanșează un ocean de amintiri. Şi 
martorii mei îşi amintesc selectiv. Dacă memoria nu ar fi selectivă, am fi zdrobiţi, co- 
vârşiţi de povara colosală a trecutului. Ne amintim câte ceva, fragmente, fraze, gesturi. 
Rememorăm, ne întoarcem şi ne plimbăm prin institutul memoriei. De ce? Pentru că 
trecutul e rădăcina pe care se sprijină identitatea noastră prezentă. Fără trecut, suntem 
ființe grav amputate, pe bună dreptate afirmă psihologii. Existența noastră în timp o 
trăim prin memorie... Uneori amintirile dor, alteori declanșează stări violente, ne mânie... 
Relaţia noastră cu memoria nu este simplă. Există stări ale forului nostru interior când 
chemăm amintirea să ne salveze, ne agățăm de ea, îi implorăm ajutorul. Apoi o alun- 
găm, o reprimăm, o urâm. Fără ea nu suntem nimic. Cu ea, prea prezentă, ne simțim 
striviţi. Dominația memoriei e greu de suportat. Hipertrofierea memoriei este la fel de 
distrugătoare ca şi atrofierea ei. Există însă o lege de aur pentru a supraviețui: trebuie 
să te împrieteneşti cu propriile amintiri, oricât ar fi de grele, de dureroase, de vinovate, 
de neliniştitoare, să ne împăcăm cu ele, să le suportăm, să ni le asumăm. Să le adoptăm. 
Sunt parte din noi. Nu le putem goni, nici anula... 


Cei nouă martori îmbracă în cuvinte avalanșa de amintiri trăite care le macină şi azi 
anii... Ultimii martori ai calvarului vorbesc. Mărturiile lor demult ar fi fost cazul să-și fi 
găsit locul într-o carte de istorie! Dar în Republica Moldova deocamdată nu s-a făcut 
un proces asupra comunismului, nu s-a adoptat o lege a lustraţiei, nu avem acces la 
dosarele KGB-ului, iar expresiile de genul „reformă morală” sau „decomunizare” sunt 
percepute cu nedumerire. 


Mina Dobzeu s-a născut în comuna Grozești, fiind crescut de mic la Mânăstirea Hân- 
cu. Comisarii roşii l-au izgonit din Basarabia, dar nici în Ţară nu a dus-o mai bine. 
Despre destinul de martir al unui mare duhovnic român veți afla din dialogul ce ur- 
mează. 

În octombrie 2009 pe străzile Chișinăului a trecut Părintele arhimandrit Mina 
Dobzeu de la Mânăstirea „Sfinţii Apostoli Petru şi Pavel” din Huşi. Călugărul orto- 
dox s-a născut pe 5 noiembrie 1921, în comuna Grozeşti, județul Lăpușna, Basarabia. 
Numele său de mirean a fost Mihail. Mina Dobzeu l-a botezat pe Nicolae Steinhardt, 
autorul Jurnalului fericirii, în timpul detenţiei din perioada comunistă. La vârsta de 
13 ani intră ca frate la Mânăstirea Hâncu, unde rămâne până în 1938. Este trimis 
apoi la Mânăstirea Căldărușani vreme de doi ani pentru a face ucenicia în sculptură 
bisericească. Se întoarce în 1940 acasă și găseşte locul pustiit de ocupaţia sovietică. A 
luptat pe front la Timişoara şi apoi în Ungaria. Este veteran de război al Armatei Ro- 
mâne. După război urmează cursurile Şcolii de cântăreți (4 ani) la Constanta, apoi 
Seminarul Teologic (S ani) la Mânăstirea Neamț și Facultatea de Teologie (4 ani) 
la Bucureşti. În perioada 1948-1949 este arestat pentru proteste împotriva scoaterii 
religiei din școală. 


În 1959 a fost exmatriculat din anul II de studii, scos din monahism şi condamnat la 
închisoare pentru atitudinea contra Decretului 410/1959, privind desființarea mâ- 
năstirilor şi reducerea personalului monahal. A fost închis la Galaţi, Jilava, Gherla 
și în colonia de muncă din Delta Dunării. La Jilava s-a întâlnit cu iluștri oameni de 
cultură ai vremii: Constantin Noica, Nicolae Steinhardt, Dinu Pillat, Alexandru Pale- 
ologu, Sergiu Al. George, iar la Gherla cu Alexandru Zub, Alexandru Ivasiuc şi Vasile 
Vasilache. A ieșit din închisoare în 1964. Din anul 1969 a fost chemat să slujească la 
Mânăstirea „Sfinții Apostoli Petru şi Pavel” din Huşi — Catedrala episcopală. Între 
anii 1978-1988 a fost stareț al Mânăstirii „Sfinţii Apostoli Petru şi Pavel” din Huși. 
În anul 1988 este din nou arestat, timp de 8 luni, pentru „răzvrătire” şi „uneltire împo- 
triva siguranţei statului”, de fapt, pentru protestele sale materializate în şapte scrisori 
adresate direct lui Nicolae Ceaușescu, cu privire la morala poporului român şi la ate- 
ismul promovat de regimul comunist. 


Pe 16 octombrie 2009 l-am întâlnit la Grozeşti, satul unde s-a născut, altădată — ju- 
dețul Lăpuşna, azi — raionul Nisporeni, însoțit de maica egumenă Benedicta în casa 
primăriţei din Grozeşti, căsătorită cu unul dintre nepoții Părintelui. 


O explicaţie. În linii mari am respectat stilul expresiv vorbit al interlocutorului pentru 
a transmite spontaneitatea mărturiilor, revelatoare pentru realitățile invocate. 


- Părinte Mina, bine aţi revenit acasă! Cum V-a trecut ziua? 


- Slavă Domnului! Am dus vreo mie de cărți Mitropolitului. Am dus şi Pă- 
rintelui Petru Buburuz, şi Părintelui Ioan Ciuntu, şi Părintelui Andrei. Am 
fost şi la Hâncu, mânăstirea mea de metanii. Să aduceţi câteva cărţi să le dăm 
şi Maicăi [se adresează unui nepot]. Am adus şi am dat în dar o carte despre 
Rugăciunea Inimii, că m-am gândit — poate Maica se interesează de Rugăciu- 
nea Inimii. Că eu am propovăduit-o în toată Ţara Românească. Pentru toți, și 
călugărilor le-am trimis cartea cu această Rugăciune. Acuma preoții cărora 
le-am dat cartea scriu despre ea. Am zis — poate pe Maica o interesează acest 

aspect, că acesta ar fi lucrul principal şi mai ales că s-o fi gândit Maica să aibă o 
binecuvântare de la cel care este inițiatorul acestei Rugăciuni în această ţară... 


- La Hâncu aţi fost călugărit? 
- La Hâncu am fost frate, dar m-am călugărit la Brădicești, în Moldova de 
dincoace. 


- Până în ce an aţi fost frate la Mânăstirea Hâncu? 


— Până în anul 1944, când ne-am refugiat, că au venit hoardele sovietice, care 
ne-au izgonit de acolo. Şi tot azi am aflat acolo, la Hâncu, că Preasfinţitul Pe- 
tru a scris istoricul, cum au fost împrejurările; că de ce au plecat călugării de 
acolo, de la Mânăstirea Hâncu. Pentru că veniseră partizanii prin pădure și ne 
făceau greutăți. Încât, dacă am plecat noi, ei au mai trimis muncitori acolo și 
luau din bunurile mânăstirii; le dădeau lor și mâncare. Şi apoi s-a implicat un 
călugăr de acolo, care era la bucătărie, ş-apoi i-au arestat pe toți călugării şi i-au 
mânat până la Brăila, pe jos. Pe unul dintre călugări l-au împușcat pe Valea 
Ciuciulenilor şi acuma eu voiam să aflu unde sunt osemintele lui. Am vorbit 
cu Părintele Petru să dea un telefon la Ciuciuleni, să aflu dacă mai trăiește o 
credincioasă, care știa treburile de la Hâncu și a locuit şi ea la mânăstire la 
Vărzăreşti. A aflat că trăiește Paraschiva Erhan. A aflat că trăieşte. Ea trebuie 
să ştie unde a fost înmormântat acel călugăr care a fost executat de armatele 
dușmane, desigur că nu mai erau ele binefăcătoare. 


- Părinte Mina, un studiu despre situația mânăstirilor basarabene după 
anul 1940 ar fi revelatoriu pentru această perioadă istorică. Care era at- 
mosfera în acei ani la Mânăstirea Dumneavoastră, la Hâncu? 


- D-apoi cum era... Nu ştiu la ce v-aţi gândit Dumneavoastră, dar aceste amin- 
tiri mă obosesc, mă dor, ele-s dureroase. Eu am venit să aduc Rugăciunea Ini- 
mii, dar să dau referinţe de mânăstiri nu mai pot. Comuniștii m-au izgonit de 
două ori din mânăstirea mea şi am rămas pe drumuri și apoi, în România, tot 
comuniștii, antihriștii ne-au izgonit de două ori din Mânăstirea de la Brădi- 
cești. Au fost vreo zece ani de închisoare, am făcut vreo şapte ani executivă, iar 
vreo cinci ani am avut domiciliul obligatoriu, uite-așa. 


Eu pot să vorbesc de Rugăciunea Inimii şi despre sfinţenia vieții noastre, dar 
nu despre devastarea mânăstirilor. Şi Părintele Petru îmi cerea azi să poves- 
tesc. Eu sunt bolnav, sunt amintiri dureroase. 

- Adevărat, sunt dureroase, dar trebuie să le spuneţi, avem datoria mo- 
rală de a povesti urmașilor despre crimele comise de regimul comunist. 
- Mie nu mi se par importante, altceva este important azi. lată, un ziar acolo 


a scris „Părintele Mina e un sfânt”, mi-a produs o reacţie respingătoare, cum 
să spună el, scriitorul, jurnalistul o așa enormitate? Ziariștii nu fac sfinți și 

nici pictorii, şi nici eu nu pot să spun că sunt sfânt. Că principiul este acesta: 
„Tot omul este păcătos”, deci și eu sunt un păcătos. Și ascultați, luaţi aminte: 
preotul care slujește la Altarul Domnului, la Tronul Domnului, trebuie să aibă 
multă cunoștință de Dumnezeu şi multă sfințenie. Iar sfinţenia este adevărul 
şi adevărul este sfințenie. Așa, slujitorii lui Dumnezeu trebuie să se dovedeas- 
că prin aceasta că au multă cunoștință de Dumnezeu și au multă sfințenie. 
Dar când e vorba de tot credinciosul, Domnul spune: „Fiţi Sfinţi căci şi Eu 
sunt Sfânt, fiți desăvârșiţi că și Eu sunt desăvârşit”. Deci tot creștinul trebuie 
să se ostenească ca să sporească în viața de sfinţenie. Eu, eu nu sunt sfânt, dar 
mă ostenesc să sporesc în viața de sfințenie. Nici dumneata nu ești sfântă, 
dar te ostenești să sporeşti în această viață. Sporești atunci când ești în dreap- 
ta credinţă, când faci voia lui Dumnezeu, când te fereşti de păcate. Se zice 
„Sfinţenia este Adevărul şi Adevărul este Sfinţenie”. Deci ești în adevăr când 
nu mai faci greșeli și păcate. Păcatele nu-s adevărul, păcatele sunt minciună, 
înşelăciune, răutate, falsitate. Iar eu, meditând asupra acestui aspect, am spus 
așa: „Dacă cineva mi-a spus că sunt sfânt, eu cum am înțeles?” 


Iată, eram la Mânăstirea „Sfinţii Apostoli Petru și Pavel”, la episcopie acolo, și un 
lucrător care era pe lângă mine citeşte în ziar un articol scris de către Părintele 
Paisie Olaru de la Mânăstirea Sihăstria și zice el acolo că greu lucru este mân- 
tuirea. Și el se mira şi mă întreba: „Cum e greu, dacă el este un călugăr așa, cu 
viaţă de sfințenie, dar noi ce să mai zicem, Părinte, noi atât de păcătoşii?.... Şi 
atunci eu am căutat să-i explic problema asta. I-am spus că un slujitor al bisericii 
trebuie să aibă multă cunoștință şi multă sfințenie, iar către noi zice Domnul, 
către toţi zice: „Fiţi sfinţi că eu sunt Sfânt. Fiţi desăvârșiţi că eu sunt desăvârșit!” 
şi atunci eu nu sunt sfânt. Am contestat ziarul care scrie și până la urmă i-am 
răspuns omului cela așa: „Eu lucrez sfințenia pentru mine, tu lucrezi sfințenia 
pentru tine”. Când păzești poruncile lui Dumnezeu, când te spovedești, când 
te împărtăşești şi trăieşti viață duhovnicească, atunci tu lucrezi sfințenia, lucrezi 
adevărul că adevărul este sfințenie, iar sfințenia este adevărul. Iar normele de 
mântuire ale noastre sunt faptele: „să nu furi”, „să nu ucizi”, „să nu păgubeşti 
pe nimeni”, „să nu râvneșşti la avutul altuia”, „să nu desfrânezi”, „cinstește ziua 
Domnului”, „cinstește pe tatăl tău și pe mama ta”, „să nu iei numele Domnului 
în deșert”, „fă faptele milei creștine către cei săraci, către cei bolnavi” şi făcând 
acestea ești pe calea sfințeniei. Iată, eşti sfânt și tu, dacă lucrezi la sfințenia ta, 
fiecare în măsura lui. Poate unii sunt mai avansați, dar fiecare lucrează pentru 
sfințenia lui. Iată în felul acesta lucrurile sunt lămurite... 


- Părinte Mina, dar în ce an aţi intrat în mânăstire? 


- În 1935. Dar acolo hoardele sovietice în 1941 m-au alungat de la mânăs- 
tire, apoi în 1944, când s-au întors hoardele, iar m-au alungat, uite așa, iar în 


EETA RIOIMIÂINIĂ 


România m-au alungat şi prima dată, şi a doua oară, şi m-au arestat, şi m-au 
condamnat. Astea-s nişte lucruri, ceea ce ştiu eu... dar ce, numai Mânăstirea 
Hâncu a suferit?, şi celelalte mânăstiri au suferit... 


- Da, toate cele 24 de mânăstiri basarabene au avut o soartă nedreaptă. 
Doar Mânăstirea Japca a rămas deschisă pentru credincioși. 


- Da, în 1941 au suferit, în 1944 au suferit și apoi le-au închis. Deci asta-i 
ştiut. Părintele Petru are date arhivate. Parașutiștii sovietici au venit, sau cum 
se chemau ei, spioni sovietici, diversioniști, da, mi-am amintit, se numeau 
partizani sovietici, şi s-au oprit în zona pădurilor. Partizanii ăştia veneau la 
Mânăstirea Hâncu să obțină ceva hrană. De aceea ne-am refugiat, că intram 
în complicaţie cu spionii, ne forțau să colaborăm cu ei. Iar armata germană și 
română ne găseau şi pe noi vinovaţi de colaboraţionism. Şi dacă noi am ple- 
cat, am aflat că au venit alți muncitori acolo la mânăstire și aceia colaborau cu 
partizanii sovietici și s-au găsit și un călugăr cu fratele lui, care au fost învinuiți 
că au colaborat. Unul era bucătar și le dădea mâncare partizanilor ceia. Şi, în 
urma acestei întâmplări, pe mine m-a interesat cine i-a arestat, după discuţia 
care a fost, se înțelege că au fost arestaţi pentru colaboraționism cu partizanii 
din pădure, cu comuniștii din pădure. Şi i-au adus pe jos până la Brăila și, după 
ce i-au cercetat, au aflat că nu aveau nicio vină. Nişte muncitori care se infil- 
traseră îi trădaseră, aceia îi susțineau pe partizani. Le-au dat drumul, dar pe 
unul dintre călugări l-au împușcat după ce a ieşit din mânăstire, pe acolo prin 
zonă. Pe mine mă interesează unde sunt osemintele acelui călugăr, că acela-i 
un sfânt care a suferit, pentru că era omul Bisericii, pentru că avea credinţă. 
Dar nu au aflat deocamdată unde se odihnesc osemintele. Călugărul ăsta avea 
nişte cărți ascunse sub sutană și lor le-o părut că el are pistol. El n-a lepădat 
cărțile, și ei l-au împușcat pe Părintele Clement. 

- Pomeneaţi de doamna Erhan... 


- Doamna Erhan este din localitatea Ciuciuleni. Faptul că ea avea unchiul la 
Mânăstire la Hâncu, ea poate şti unde a fost înmormântat călugărul Clement. 
Asta mă interesează pe mine și zic să caut, să aduc osemintele lui la mânăstire 
şi să le înmormântez cu cinste, să punem o troiță acolo. 

- Ce amintiri mai păstraţi din ziua în care aţi părăsit Mânăstirea Hâncu? 
- În general, așa, despre mânăstirile din Basarabia. Eu care am fost refugiat cu 
Părintele stareț și încă cu vreo zece persoane de la Mânăstirea Hâncu, ne-am 
întâlnit și cu alți călugări, fugari asemeni nouă, la Ialomița. Se refugiaseră și de 
la Curchi, și de la Condriţa, și de la Căpriana, şi de la Suruceni, și de la No- 
ul-Neamţ, așa. Ne-am întâlnit cu ei, se refugiaseră și au ajuns, unde credeți, la 
Mânăstirea Căldărușani, Cernica, pe lângă Căldărușani, acolo în pădure, la o 
mânăstire, și astăzi există, dar, iată, uit cum se numea. Iar noi ne-am oprit în Ia- 

lomiţa, la mânăstirea... dar iată acum memoria mă încearcă, mă dă de sminteală, 
nu-i pot zice pe nume... Nu e de călugări... Acolo am plecat, la Bunavestire, de la 
Hâncu am plecat la Bunavestire. Cu o căruţă cu cai și un car cu patru boi. 


- Ce aţi luat cu Dumneavoastră din mânăstire? 


— Ce am luat noi? Alimente, am luat și veșminte, și sfinte vase și obiecte bise- 
riceşti. Preasfinţitul Petru mi-a spus că a găsit inventarul celor ce am luat noi 
atunci. Da, dar acolo în România, când au venit hoardele rusești, ne-au cerut 
să restituim ceea ce am luat din Basarabia și a fost acolo o comisie unde am 
depus materialele și le-am întors înapoi. 


- Dar şi în România ați trecut printr-o temniţă comunistă, comunismul 
a avut peste tot aceeași faţă... 


- Iar eu am fost acela care de două ori m-au izgonit din Mânăstirea Hâncu 
şi de două ori m-au izgonit din Mânăstirea Brădicești, unde am și fost 
călugărit. Când o murit Grigore Leu, care era episcop la Huşi, l-au omo- 
rât, l-au otrăvit comuniștii, așa, iar eu mă implicasem cu un protest în 
scris că au scos predarea religiei din școală și Icoana Domnului lisus şi au 
pus portretul lui Stalin. Și eu am spus că Stalin e antihristul, am spus că-i 
antihristul, şi pentru asta m-au condamnat și am făcut vreo nouă luni de 
puşcărie în Galaţi și la Huși. Apoi am fost cu „domiciliul obligatoriu” vreo 
cinci ani. Mergeam de la Brădiceșşti la Huși de două ori în lună, mă purtau 
pe drumuri şi pe frig, şi pe timp de iarnă, erau vreo treizeci de kilometri, 
şi eu trebuia să merg pe jos. În total am făcut vreo șapte ani de detenție și 
vreo cinci de „domiciliu obligatoriu”, pentru că am denunţat pe antihris- 
tul, pentru că am spus că Stalin este antihristul... Și le demonstram ierar- 
hilor noștri, toţi teologii ştiau doar atât — că antihristul va veni la sfârșitul 
veacului, dar eu le spuneam „acum a venit” şi le demonstram pe temeiul 
Sfintei Scripturi. Am mai scris o carte, care rămâne deocamdată secretă, 
am dat-o Patriarhului şi Mitropolitului Ţării să o dea publicului numai 
după moartea mea. Numai după moartea mea, e o carte secretă. Şi atunci 
această carte va vorbi multe, multe... că nu au scris-o protestanții, nu au 
scris-o catolicii, dar a scris-o un ortodox. Şi a scris-o un român. Şi după 
moartea mea o să o dea oamenilor. 


- Un român basarabean, a scris cartea... 

- Eu îs român, da basarabean. Eu le demonstrez, când ăștia de aici, ai mei, își 
zic că-s moldoveni, îi întreb: Da cei de dincolo de la Prut până la munte nu-s 
tot moldoveni?” Şi dacă-s români aceia, oare nu-s români și ăștia? Că vorbesc 
aceeași limbă! 

- Nu-s oamenii de vină, ci ideologia sovietică, care ne-a furat identita- 
tea... Pentru noi a fost devastator să trăim cu o identitate falsă, de împru- 

mut, inventată de Stalin. E drama a sute de mii de basarabeni. Ar trebui 
să treacă vreo cinci generaţii, Părinte Mina, ca să ne revenim... 


- Dar vorbesc aceeași limbă, româna, au aceeași credință, aceleași mărturii, 
nu — că ei sunt alţii... Dacă sunteţi moldoveni, atunci Moldova lui Ştefan cel 
Mare era până la munte... Astfel că dacă ei sunt moldoveni, dar sunt și români, 
şi voi sunteți tot români. Pentru că vorbiţi aceeași limbă. Iată, Preasfinţitul 
Antonie Plămădeală a fost în satul lui. 


- La Stolniceni, de altfel, același judeţ Lăpușna... 


- Da, la Stolniceni. Și s-a dus la şcoală, a vorbit cu copiii, și îi întreabă: „Măi, 
copii, voi ce limbă vorbiţi?”. „Moldovenească”, răspund copiii. „Da eu în ce 
limbă am vorbit?” „În română”, „Şi voi aţi înțeles?” „Da, am înțeles”. „Atunci 
şi voi vorbiţi româneşte”. Eu nu folosesc expresia moldovean, moldovenește, eu 


am trăit alte vremuri, eu folosesc cuvintele corect — român și românește. 


- Părinte, vorbim despre o mare dramă a basarabenilor, cei care au fost 
cetăţeni ai U.R.S.S., cei care s-au născut în Republica Sovietică Socialistă 
Moldovenească. Cineva scria „această dramă mereu basarabeană”. Isto- 
ria noastră a fost dramatică, nu oamenii sunt de vină, marii satrapi impe- 
riali, cei care se conduceau de dictonul „dezbină și stăpânește” (divide et 
impera). Cel pe care l-aţi declarat antihristul și aţi suferit pentru curajul 
Dumneavoastră... Stalin și cei care au trecut peste sufletele oamenilor cu 
tancurile, oamenii nu au nicio vină. Ce aţi auzit acasă de la mama Dum- 
neavoastră despre această problemă? 


- Mama a trăit sub ruși, a învăţat pe timpul ţarului Nicolae, mai ales că ea a 
făcut şcoală duhovnicească, era o creştină bună. 


- Dar aceia erau alți ruși, cu alte principii morale... 


- Absolut, erau creștini. Da aiștia nu sunt creștini, sunt bolșevici și au adus 
pustiirea. Dar eu am trăit sub români și am primit educaţie patriotică cu „Iră- 
iască Patria! Trăiască Regele!” Așa, „pe al nostru steag e scris Unire / unire-n 
cuget și în simțiri.. Îmi amintesc şi acuma „De la Nistru pân-la Tisa / tot 
românul plânsu-mi-sa..”. Da, şi asta, dar şi cealaltă: „De la Nistru pân-la Tisa / 
din Carpaţi la Pirinei / Ginta nobilă latină / își adună fiii săi”. Sau „Cel ce va 
cânta mai bine astă cupă va primi / cel ce va cânta mai bine e Vasile Alecsan- 
dri!” Îi întreb pe fraţii mei de aici dacă știu care sunt țările latine, că noi nu 
suntem de neam slav, noi suntem de neam latin. Afară de asta, noi suntem 
creştini. Dar o venit antihristul și comuniștii erau cu dracul. Ei au închis mâ- 
năstirile, că tot întrebaţi. Comuniștii au închis mânăstirile. 

- Da, să revenim la subiectul nostru. Am discutat cu mai mulți martori, 
monahi şi monahii din mânăstirile basarabene, toţi au mărturisit că sta- 

tul a închis mânăstirile, statul a devastat, statul i-a băgat în colhozuri, 
statul și-a însușit toată averea mânăstirească. 


- Ieri am mers la Vladimir, Mitropolitul Moldovei, și l-am întrebat: „În timpul 
lui antihrist câte episcopii mai rămăseseră în Rusia?” Îmi răspunde Mitropoli- 
tul: „Vreo şase episcopii.” Câtă pustiire adusese comunismul. Şi acești episcopi 
erau niște turnători ai securităţii, cum şi cel care a fost în Basarabia, și acela era 
un antihrist, cu toate că era arhiereu, a pustiit mânăstirile. El semna ordinul să 
se desființeze mânăstirile, el a semnat să se desființeze o parohie, o mânăstire. 


- Aveţi curajul să spuneţi adevărul. Am întâlnit un mare duhovnic, se 
nevoiește la Mânăstirea Curchi, are 92 de ani, fost stareţ la Mânăstirea 
Hârjauca, cel care nu a vrut să semneze ordinul privind închiderea prin 
lichidare a mânăstirii în anul 1957. Ce credeţi că au făcut cu acest du- 
hovnic? L-au băgat în lagăr în Siberia. E atât de bolnav, l-au chinuit ca pe 
Iisus, i-au fracturat mâna, l-au bătut cu bestialitate... Azi Părintele Vavila 
îşi amintește cu mult amar ce a fost, l-au tratat și cu substanţe psihotrope 
încât... pierde memoria, a pierdut-o practic. 


- Dacă a scăpat cu viață, slavă Domnului, e încă bine. Eu eram în România și 
aici mă ştiau că nu am venit din armată înapoi, dar am rămas acolo. Mă urmă- 
reau să mă aresteze. Să mă ducă în Siberia. 


- Dar câţi preoţi basarabeni au murit acolo, în Siberii de gheaţă?! Am 
rămas fără spiritualitate românească, fără intelectualitate, fără preoţi, o 
turmă rămasă fără păstor, Părinte. De ce să Vă supăraţi pe cei care-și zic 
„moldoveni”? Aici a fost foarte greu să reziști, totuși am păstrat limba, 
credinţa... Altfel nu avea să fie posibil anul 1989! Bruma aceea de patrio- 
tism a fost salvarea limbii române în R.S.S. Moldovenească. 


— Scriam eu anumite scrisori și cel care era colaboratorul / ajutorul meu, un 
fel de redactor, zicea: „Nu trebuie, Părinte, nu putem da aceste fapte”, iar eu îi 
spuneam: nu trebuie eliminat nimic, trebuie să scriem adevărul, trebuie spus 
adevărul. Desigur, erau lucruri complicate, erau lucruri noi pe care el nu le au- 
zise niciodată și spunea că trebuie eliminate... Cartea mea Pentru o biserică di- 
namică am dat-o la toți preoţii din Ţară şi din Basarabia. La vreo 4.000 de cărți. 
Numai în anul acesta. Aveţi în această carte și Rugăciunea Inimii, la pagina 150. 
Eu m-am bucurat că spre final am inclus-o și acolo, nici nu știam că am pus-o și 
aici. Așa-i cu memoria, mă încearcă. Am scris-o complet, încât a ajuns peste tot. 
- Părinte Mina, când ați plecat din Basarabia, spuneaţi mai devreme că 
aţi plecat cu încă câţiva fraţi călugări de la Mânăstirea Hâncu. Vă întreb 
dacă acolo, deja în Ţară, ţineaţi legătura, comunicaţi, Vă întâlneaţi? 

- Apoi, uite că pe mânăstiri pusese stăpânire dușmanii noştri. Ruşii. Aici nu mai 
era cu putință. Da acolo, în ţară, da, la mânăstire la Cernica, la Căldărușani, la... 

unde am fost eu, la Ialomița, iaca uit să spun, uit rău de tot cum se numea mâ- 
năstirea aceea a mea, prima... pe la Slobozia pe acolo. Eu îi cunoșteam pe stareţii 
din Basarabia, îi cunoșteam, unii s-au adăpostit la Cernica, alții la Căldărușani și 
la alte mânăstiri. Mulţi au fost înmormântați la Mânăstirea Viforâta. 


- La Cernica am fost de nenumărate ori, îmi place să revin pe Aleea Basa- 
rabenilor, sunt multe morminte pe care e scris „Călugăr din Basarabia. 
Dar iată la Viforâta nu am fost, pe unde o fi Mânăstirea Viforâta? 


- Viforâta e lângă Târgovişte, am fost şi m-am închinat la mormintele călugă- 
rilor noştri basarabeni. Bunul Dumnezeu să mângâie și să ierte pe frații mei 
basarabeni. 


- Ce relaţie aţi avut cu Antonie Plămădeală şi Nestor Vornicescu, alţi doi 
mari duhovnici născuţi în Basarabia și care s-au refugiat când aceste pă- 
mânturi au trecut sub stăpânire sovietică? 


- Ei, d-apoi eram colegi, Nestor era de la Lozova şi Antonie de la Stolniceni. 
Ne-am întâlnit la facultate. Ei erau mai avansați ca mine cu clasele, ei erau la 
doctoranzi, eu făceam facultatea, teologia. Şi am ţinut legătura cu ei. Mă du- 
ceam la Craiova, la Sibiu la Antonie Plămădeală. Ei bine, el era mai avansat, 
el făcuse studii în Anglia și când s-a întors din Anglia l-au ridicat la treapta de 
episcop, la Buzău, şi apoi a ajuns Mitropolit la Sibiu. 

- Părinte Mina, Sfinţia Voastră, cu toate încercările prin care aţi trecut, 
totuși V-aţi continuat viaţa monahală, aţi urmat chemarea, dar sărmanii 
călugări care au rămas aici, în R.S.S. Moldovenească, bieţii de ei, au avut 
destine de martiri. Or, mânăstirile s-au închis toate până la ultima și ei 
au fost aruncaţi pe drumuri, au revenit în lume unde nu era ușor, ideolo- 
gia sovietică era barbară, uniformiza tot și toate. Lumea era ateistă, co- 
muniștii declarau că Dumnezeu nu există, iar comunistul-propagandist 
te nenorocea dacă nu împărtășeai această doctrină... Destinele mona- 
hilor basarabeni au fost tragice... Măicuţele de la Mânăstirea Vărzărești 
au fost „băgate” în colhozul leninist și directorul școlii le-a interzis să ia 
apă din fântâna pe care o săpaseră cu mâinile lor. Vă imaginaţi cum un 
activist sovietic împrejmuiește cu un gard fântâna de pe teritoriul unei 
mânăstiri ca să nu ia apă maicile! 

- Da, prin 1959 s-a dat decretul 410 și în România, Kremlinul lucra împreună 
cu România, decretul despre desființarea mânăstirilor. Și în episcopia Huşu- 
lui, şi a Romanului au desființat toate mânăstirile. Și episcopia au desființat-o. 
Eu am fost scos din mânăstire, mai întâi am fost exmatriculat de la studii, că 
eram în anul doi. Apoi m-au scos din mânăstire și m-au dus la Jilava, şi m-au 
condamnat la şapte ani. Şi am făcut detenţie. Schitul se desființase, eu din în- 
chisoare nu știam unde să mă duc, unde să mă adresez. Am scris atunci acele 

scrisori, am scris şi episcopului de Cluj și el mi-a trimis acel pachet în Delta 
Dunării. 

- Părinte Mina, ce conţinea acel pachet de la episcopul Clujului? 

- Ce putea trimite? Avea dreptul să expedieze doar S kilograme. Ce putea tri- 
mite? Nişte biscuiţi, mai trimitea o cămașă, niște indispensabili, ceva necesar. A 
fost o maică de la Vladimirești, care mi-a trimis un pachet cu două kilograme de 
struguri. Şi a fost minunat că am făcut vin şi am avut vin... am avut vin! (Părin- 
tele se luminează. E prima oară când văd că faţa i se luminează!) Am avut vin de 
făcut Sfânta Liturghie cu vin natural! Pâinea era cea obișnuită, din închisoare, 
dar vinul era natural. Pâinea de închisoare, acolo nu puteai să obţii... Unii mai 
făceau vin din prune, din marmeladă, da eu am avut vin natural, vreo trei ani a 
folosit acel vin, încât eu duminica cu preoţii grupam deținuții și slujeam Sfânta 
Liturghie, spovedeam, ne împărtășeam. Când m-au dus la Gherla, am fost dat 
în închisoare într-o celulă, ca veteran ce eram, cu veteranii care luptaseră în Ră- 
sărit, eram cu marii generali, care au luptat pe frontul de Răsărit. Eu luptasem 
în Apus, iar ei în Răsărit. Meritase pentru jertfa lor pușcăria, ați înțeles ce era 
şi acolo?! Eu le-am spus: „Vedeţi că eu sunt preot şi pe mine o să mă ia de aici. 
E bine să vă spovediţi şi să vă împărtăşiți”. Şi am făcut Sfânta Liturghie și i-am 
spovedit pe toţi și i-am împărtășit pe toți. A fost un lucru minunat! Eu făceam 
misiune în închisoare, îi spovedeam pe credincioși, îi împărtășeam, așa. 

- Părinte, dar cum l-aţi botezat pe Nicolae Steinhardt, cel care a scris Jur- 
nalul Fericirii, o carte de zile mari, vreau să aud de la Preasfinţia Voastră 
cum s-a întâmplat? 

— Aţi citit cartea? Așa, păi cum s-a întâmplat? Eram la Jilava și a venit gru- 
pul lui Constantin Noica, erau vreo douăzeci de intelectuali și acest evreu, 
Steinhardt. Eu eram la etaj și l-am primit. Ei au venit noaptea târziu și nu știau 
unde să se ducă, că toate paturile erau ocupate. Şi eu l-am invitat zicându-i: 
„Urcaţi aici, la mine!” Da el rămâne de acu să scrie: „Iaca, m-oi urca și eu de 
amu ca maimuțele pe creangă." El s-a apropiat de mine mult, el tot avea gân- 
dul lui să treacă la creștinism și m-a găsit pe mine preot. Ei, a doua zi, când 
ne-am cunoscut, n-am schițat niciun gest că, vai, eu sunt creștin, vai, eu sunt 
călugăr, că eu sunt creștin. L-am primit cu drag și el s-a apropiat mult sufle- 
teşte de mine. Ca, până la urmă, după vreo câteva zile, să-mi spună: „Părinte, 
vreau să mor creştin! Condiţiile sunt grele aici, apa găimănoasă, mâncarea 
insuficientă și slabă, eu mai sunt bolnav de o tuberculoză intestinală și vreau 
să mor creştin”. Pe 14 martie anul 1960 m-a rugat să-i fac botezul. Şi după ce îi 
făcusem o pregătire, o catehizare, așa am pus la cale la vremea aceea botezul. A 
făcut și el o mărturisire, învățase Crezul, alte rugăciuni și i-am oficiat botezul 
după ce am venit de afară cu apă proaspătă. Şi el spune, Nicolae Steinhardt: 

„laca, botezul l-au făcut cu apă viermănoasă, dintr-un ibric” Da, el va scrie așa 
în Jurnalul Fericirii, pe urmă. 


- Dar cum era apa, curată sau viermănoasă? 


- Era proaspătă, da nu era bună, apa era viermănoasă. El a făcut trei feluri de 
lepădări. 

— Ce ar însemna trei feluri de lepădări? 

- Una că nu i-a lăsat pe colegii săi să sufere. Adică a acceptat să sufere alături 
de colegii lui, nu i-a trădat. A doua -— s-a lepădat de credinţa lui mozaică şi 
a trecut la creștinism. Şi a treia — s-a lepădat de viața lumească și a intrat în 
monahism... 


[Intervine preotul Dorian, însoțitorul Părintelui: Să revin acolo, să închei poves- 
tea când a ieşit Părintele Mina din puşcărie. El nu avea pe nimeni, nu avea nici 
prieteni, era pe drumuri. Nu că nu l-ar fi îndrăgit, iubit, prietenii, dar dacă l-ar fi 
acceptat pe Părintele Mina, ar fi intrat ei în colimatorul Securităţii. Fugeau toți, se 
temeau. Înţelegeți? Şi mai târziu şi-a amintit el în starea respectivă de acel pachet 
pe care-l primise în pușcărie de la Părintele Teofil Herineanu, şi zice: „Hai să mă 
duc la Părintele Teofil, poate îmi dă el o şansă”. Şi într-adevăr, Părintele l-a primit 
şi i-a dat şi o parohie în Ardeal. Cinci ani a stat acolo, a slujit la altar.] 


Da, cinci ani am fost în acea parohie, apoi m-au chemat la Huşi. De patruzeci 
de ani sunt la Huși. Am fost preotul Catedralei și am administrat și mânăstirea, 
am fost stareţ la mânăstire. Actuala episcopie au ridicat-o la rang de mânăstire. 


[Intervine preotul Dorin, însoțitorul Părintelui: Vreau să mai revin acolo la Teofil He- 
rineanu. Ceva frumos! Atunci când îi expediase Părintelui Mina în închisoare coletul, 
a pus acolo şi o carte, un Catehism. Pe care Părintele Mina l-a editat mai târziu și l-a 
distribuit în Țară. În amintirea gestului frumos pe care-l făcuse Părintele Teofil Heri- 
neanu, că l-a readus în rândul Preoţilor. A fost foarte greu. El a riscat atunci foarte 
multe. A luptat atunci foarte înverșunat cu reprezentantul Securităţii de zonă, care era 
la vremea aceea, şi l-a reabilitat. Foarte greu a putut să-i dea o parohie. A făcut o misi- 
une frumoasă Teofil Herineanu, iar Părintele Mina în amintirea acelui gest a reeditat 
Catehismul și a dus cartea în toată România și a dat-o gratuit. Și a fost emoționant 
când am ajuns în Germania, la Episcopia Română de acolo, de la Niirnberg, consilie- 
rul economic de acolo era nepotul lui Teofil Herineanu! Vă dați seama ce bucurie a avut 
acel om! El chiar scria o carte despre unchiul său şi căuta material prin arhive, dar a 
venit un document viu, Părintele Mina, cel pe care-l ajutase şi îl salvase! Asta-i viața sau 
asta-i lucrarea Domnului. Herineanu a fost un om curajos; or, să iei în perioada ceea un 
călugăr, care era un anticomunist feroce, şi să-l primeşti în parohie, să-i dai o parohie, el 
l-a preoțit pe părintele Mina. În cartea pe care o veți scrie să consemnați și acest moment 
cu Teofil Herineanu, mare personalitate, un nume luminos al Bisericii noastre Ortodo- 
xe. Vă rog să nu uitaţi să pomeniţi numele Părintelui Teofil!] 

- Şi, după anul 1953, după moartea lui Stalin, aţi avut posibilitatea să 
veniți în Basarabia, acasă? V-aţi întors să Vă întâlniți cu mama, cu frații, 
cu surorile? 

- Da nu am venit, că nu mergea nici corespondenţa aicea, vizitele cu atât mai 
puţin. Abia după cincisprezece ani am scris și a venit mama la mine... [Părin- 
tele are ochii înlăcrimaţi, spune cu tristețe „a venit mama la mine!”]. Și sora 
a venit la mine la Brădiceșşti, după cincisprezece ani de despărțire. Dar nu am 
comunicat cu ei, ei nu știau nimic despre mine, nu știau dacă mai sunt în viață. 


- Cincisprezece ani familia Preasfinţiei Voastre nu a avut nicio veste des- 
pre destinul pe care l-ați înfruntat? 


- Nu au ştiut, aici spuneau că eu nu mai sunt în viață. Se auzise că am fost ares- 
tat, dar că sunt în viață nu mai credeau. A fost o mare bucurie pentru ai mei să 
afle că eu sunt viu... În trei rânduri am fost închis, așa, și eu am dus o luptă, trei 
momente grele au fost, am călcat balaurul în picioare. Prima dată l-am călcat, 
dar capul nu i l-am zdrobit, nici a doua oară nu l-am zdrobit, dar a treia oară 
i-am zdrobit și capul. Şi a murit şi Nicolae Ceaușescu. 


- Dar despre stiluri ce credeţi? 


- Că ţin pe vechi sau pe stil nou, eu nu fac problemă din asta. Așa au fost îm- 
prejurările. Rusia a ținut stilul vechi, dar când vine un preot rus la noi slujeşte 
cu noi pe stilul nou și preoții noștri când se duc la ruși slujesc și ei pe vechi 
şi asta nu încurcă. Cât vom fi sub influența Rusiei așa va fi, da până la urmă o 
să-şi revină la a lor, aşa. Oamenii simpli fac caz de lucrul acesta, iar oamenii cu 
mintea luminată nu fac caz de lucrul acesta. 


- Vreau să Vă mai adresez doar o întrebare, Părinte, și nu vă mai chinui. 
Sunteţi atât de obosit, aţi avut o zi plină de emoţii... Ce amintire din copi- 
lăria petrecută la Grozești se ține şi nu vă părăsește niciodată, nu se duce? 


— Aveam șase ani și mama mă învăţa să citesc pe litera veche slavonă, avea un 
Acatistier al Sfântului Pantelimon și era frumos, tipărit la Chişinău cu litere 
mari, frumoase și învățam şi citeam... Dar tata, văzând cum citeam, a zis: „Pe 
aista o să-l facem călugăr”. 


- Cum se numea tatăl Sfinţiei Voastre? 


— Tata avea nume frumos, Diomid, iar mama se numea Vera. Sora mea, care-i 
călugăriță, o cheamă Rahila, pre nume lumesc Liuba. Şi sora la care am fost 
acuma seara și mi-a servit mămăliguţă și peşte se numeşte Elena. E cu doi ani 
mai în vârstă ca mine și e bolnavă, sărmana. Bogdaprosti că m-a ajutat bunul 
Dumnezeu şi am venit la Ileana, bogdaprosti. 


- La câţi ani V-aţi dus spre mânăstire? 


- La 12-13 ani, nu aveam încă 13 împliniți. 

- Dar cine V-a însoţit până la Hâncu? 

- Cine? Tata m-a dus de Bunavestire și nu eram prea dezvoltat, așa, și economul 
zicea tatii: „Dar lasă-l să mai crească!” Iar tata meu răspunde: „Da-i băiet isteţ, 
priceput la muncă”. Eu acasă ce făceam? Pășteam vaca, mă duceam cu oile, cu 
caii la câmp. Mă duceam cu tată-meu la brăzdat ogorul. Şi tata mă lăsa pe mine 
la plug și se ducea acasă și își căuta de alte treburi și eu terminam ogorul și apoi 
puneam plugul în căruță, era mai greu, îl puneam de pe la spate, îl împingeam 
cu grindeiul și înhămam caii și mă duceam acasă. Şi peste o săptămână-două mă 
duceam pe câmp să văd dacă o răsărit grâul, porumbul. Eram inițiat în agricultu- 
ră. Şi acuma, când văd că ogorul a rămas nearat, vai, ce mă consum... 

- Vă bucură ogoarele care încă mai rodesc, Părinte Mina! 

- Mi-i silă când văd ogorul nearat. 

- Părinte, care-s cele trei îndemnuri pe care le daţi creștinilor? 

- Eram în spital la Iași. Şi doctorii, după ce am ieșit din spital, ziceau că-i mare 
minune că am scăpat, că rar cine se vindecă de o asemenea boală. Şi s-a au- 
zit în toată ţara că eu sunt bolnav, și din toată țara veneau cunoscuţi şi necu- 
noscuți, zicând: „Să ne mai spuie ceva Duhovnicul. Şi ce le spuneam? „Să vă 
conduceţi după rațiunea sănătoasă, luminată de învățătura de credință. De 
aceea mergeţi la biserică, ascultați citirea Sfintei Evanghelii, ascultați predica, 
citiți cartea de învățătură de credință. Așa, rugaţi-vă lui Dumnezeu ca rațiu- 
nea Dumneavoastră să fie luminată de învățătura de credinţă. Așa, iar în fapte 
faceți ce e normal. Și normele ni le dă Domnul: să nu furi, să nu ucizi, să nu 
râvneșşti avutul altuia, cinstește pe tatăl tău și pe mama ta, cinstește ziua Dom- 
nului, să nu iei numele Domnului în deșert, aşa. Să-l ajuţi pe cel sărac, să-l 
îngrijeşti pe cel bolnav. Fă acestea și ești pe calea mântuirii”. Iar altora le mai 
spuneam trei vorbe, trei vorbe: „Uită răul, rabdă mult şi iartă totul”! 


- Vă mulțumim! Doamne ajută în toate și să nu ne uitaţi, Părinte Mina! 


- Binecuvântarea Domnului peste voi și nu uitaţi că Rugăciunea Inimii e calea 
spre mântuire. 


Interviu realizat pe 16 octombrie 2009 în comuna Grozești 


PS. În toamna anului 2010, pe 4 noiembrie, aflându-ne la Huși, l-am vizitat pe Părintele 
Mina Dobzeu în chilia sa de la Mânăstirea „Sfinţii Apostoli Petru și Pavel” Era în ajunul zilei 
sale de naştere şi s-a bucurat mult să ne primească. Când i-am spus că suntem din Chişinău, 
a exclamat: „Mi-o trimis Domnul bucurie, solii de-acasă, au venit ai mei... Ne-a ţinut o 
predică despre Rugăciunea Inimii, ne-a îndemnat să scriem, să ne facem cinstit datoria. La 
despărţire ne-a servit plăcinte, ne-a binecuvântat și, împăcat, a rostit: „Acu pot merge să 
mă odihnesc, o să dorm liniştit”. Pe S noiembrie 2010 Părintele Mina împlinea 89 de ani! 

LB. prof. univ. dr. la 
Universitatea „Petru Maior 
din Târgu-Mureş. A colaborat 
cu mai multe articole la 
„Kindlers Literatur Lexikon” 

2009). Ordinul „Meritul 
pentru învățământ, În 

grad de Ofiţer, 2004. Este 
conducător de doctorat, 
redactor-şef al revistei „Studia 
Universitatis «Petru Maior». 
Philologia" redactor la revista 

didactică a poeziei românești 
(2005), Poeti români 
postmoderni (2006), Teme și 
variatiuni (2008). 


Preliminarii 


Gheorghe Vlăduţescu este unul dintre cei mai 
importanţi filozofi şi eseişti ai culturii române 
contemporane. Născut la 8 septembrie 1937 în 
orașul Cărbunești (judeţul Gorj), a urmat studii 
preuniversitare la Târgu-Jiu, apoi studii universi- 
tare la Facultatea de Filozofie din cadrul Univer- 
sității din Bucureşti, absolvită în anul 1962. A fost 
încadrat în învățământul universitar, pe rând, în 
funcţiile de preparator, asistent, lector și ulterior 
de conferenţiar la Catedra de istorie a filozofiei. 
În anul 1971, a obţinut titlul ştiinţific de doctor 
în filozofie cu teza Inducţia aristotelică. Din anul 
1990, deţine gradul didactic de profesor universi- 
tar, în acelaşi an fiind ales în funcţia de şef al Ca- 
tedrei de istoria filozofiei şi filozofia culturii. Tot 
în anul 1990 a devenit conducător de doctorat. 
A predat, în calitate de profesor titular, Cursul de 
filozofie greacă. A fost profesor invitat la Centrul 
de studii asupra filozofiei grecești „Leon Robin” 
de la Sorbona şi a susținut conferinţe asupra fi- 
lozofiei grecești și medievale în ţară și străinăta- 
te. Între anii 1990-1995, Gheorghe Vlăduţescu a 
deținut funcţia de secretar de stat pentru Culte în 
cadrul Ministerului Culturii şi Cultelor, iar în anul 
1995 a fost ales membru corespondent al Acade- 
miei Române, fiind promovat ca membru titular 
al celui mai înalt for cultural şi academic român 
în anul 1999. A deținut funcţia de vicepreședin- 
te al Academiei Române între anii 2002-2006. 
Este membru al „Asociaţiei internaţionale pentru 
apărarea libertăţii religioase” de pe lângă Consi- 

liul european și UNESCO. Membru fondator al Centrului de studii asupra 
imaginarului și raționalității din Craiova, precum şi membru al Societăţii de 
studii clasice din Bucureşti. În anul 2000, a fost ales ca membru al Academie 
des Sciences, des Arts et des Lettres din Paris. Premiul Academiei Române 
„Vasile Conta” (1974), pentru cartea Introducere în filozofia Evului Mediu, Or- 
dinul „Steaua României” în grad de cavaler (2002), Diploma de excelență și 
Fibula de la Suseni, a Prefecturii județului Mureș (2009). Eseuri, contribuţii 
de istoria filozofiei, de exegeză filozofică cuprinse în peste o sută de studii și 
articole din volume colective sau din reviste românești și străine de prestigiu. 


Deschideri ideatice 


Primele trei cărți ale lui Gheorghe Vlăduţescu (Personalismul francez: geneză 
şi împlinire,197 1; Filozofia neotomistă în Franţa, 1973 şi Spiritualism şi fideism 
în filozofia contemporană, 1973) sunt, în fond, deschideri utile și necesare 
spre cele mai noi orientări filozofice europene, asumate în chip documentat 
şi riguros. Într-o altă lucrare, referindu-se la rosturile și resorturile filozofiei, 
Gheorghe Vlăduţescu rostește o adevărată profesiune de credinţă, definind, 
în cuvinte ferme și plastice, exerciţiul filozofic ca răsfrângere a minţii uma- 
ne asupra ei însăși: „Filozofia nu este, contrar așteptărilor, un angajament de 
tipul celui politic, ştiinţific sau religios. Aș zice că filozofia este cu atât mai 
folositoare, cu cât presupune mai multă degajare. Prin modul ei de a fi, este o 
reflecţie asupra ființei înseși, termenul ei central este un incognoscibil, ființa 
în sine. Deci, nu doar că nu e în seria celorlalte, dar nu uzurpă nimic, nici nu 
se instituie prin însumarea celorlalte cunoștințe. Este altceva și acest altceva 
nu este chiar fără de folos câtă vreme, în Europa, rezistă din sec. VII-VI î.H. şi 
cred că nu a fost un timp când «muzele» filozofiei să tacă atunci când se au- 
zeau armele războiului. Este vorba de o istorie îndelungată și, dacă omenirea 
a perseverat, înseamnă că nu este fără de folos. Și dacă este un exercițiu al minții 
asupra-şi, atunci s-ar putea ca filozofia să fie unul dintre cele mai înalte”. O 
carte de anvergură este O istorie a ideilor filozofice (1990), în care, de-a lungul 
celor opt capitole (Fiinţă și existență, Omul, «celălalt» absolut, O problemă 
de limbă, Universaliile şi medierea ontologică, Către o ontologie a umanului, Ra- 
tiune, raționalitate, raționalism în construcția filozofică, Cunoaştere și experien- 
tă. Paradigma empirică, De la fiinţa rațiunii la raţiunea fiinţei), se realizează o 
adevărată „demonstraţie a existenţei valorice a istoriei filozofiei ca sistem al 
filozofiei”. Gheorghe Vlăduţescu precizează, cu fermitate, faptul că „mai mult 
decât o refacere a devenirii interioare a filozofiei, a ştiinţelor, a artelor, istoria 
acestora apare ca o fenomenologie a umanului”. 

În acest context, conştiinţa filozofică a fiecărei epoci se recunoaşte în trecut, 
se oglindeşte „în apele tremurătoare ale istoriei sale, dar numai interiorizân- 
du-şi-le” și adâncindu-se în propria ființă. Gheorghe Vlăduţescu subliniază, 
în cartea sa, faptul că o istorie a ideilor filozofice trebuie să devină „o lectură 
critică, valorizatoare, resemnificantă și deschizătoare către noi întrebări, către 
noi răspunsuri”. Pe de altă parte, autorul şi-a structurat lucrarea și ca un exa- 
men riguros al filozofiei contemporane în „structurile ei elementare, «din- 
spre» istorie”, ca un demers de construcţie filozofică din perspectiva şi cu 
mijloacele istoriei. O carte singulară, prin tematică, profunzime a ideaţiei şi 
ineditul abordării, este O enciclopedie a filozofiei grecești (2001), în care sunt 
explicate, comentate și ilustrate concepte ale filozofiei grecești, prin interme- 
diul figurilor exemplare ale ideaţiei filozofice care le-au întrupat. Toate aceste 
abordări sunt, cum s-a spus, tot atâtea coborâri în adâncul ființei, spre lim- 
pezirea sensurilor fundamentale, a paradigmelor gândirii grecești. Filozofi 
precum Thales din Milet, Socrate, Platon, Aristotel, și mulți alții, sunt repre- 
zentaţi aici drept puncte de reper esenţiale ale gândirii și rostirii filozofice din 
Grecia antică. 


O altă carte de referință a lui Gheorghe Vlăduţescu, Cei doi Socrate (2001), 
redă personalitatea lui Socrate prin prisma a două perspective: cea a lui Xe- 
nofon și aceea a lui Platon, într-o reconstituire, pe de o parte, istorică şi, pe 
de altă parte, filozofică. Întrebarea la care se caută răspuns este: Xenofon sau 
Platon, Xenofon și Platon? Răspunsul dat este unul nuanţat, ţinând seama de 
faptul că Socrate nu a lăsat nimic scris şi că puţini filozofi vor fi avut o viață 
care să participe la filozofie, să fie filozofie: Socrate, Pascal, Kierkegaard. Pe de 
altă parte, se observă că oralitatea filozofiei socratice reprezenta o modalitate 
de aducere a filozofiei în planul terestrului, dar era şi un exercițiu paideic, o 
încercare de remodelare a sufletelor. De aceea, învățătura socratică a trebuit 
să fie reconstituită prin sursă indirectă. Pe urmele lui Xenofon și Platon, la 
care se adaugă, fireşte, Aristotel și Aristofan, autorul reconstituie o legendă, 
descompune în semnificaţii nuanţate un simbol şi oferă măsura spiritului so- 
cratic, apelând la o generoasă bibliografie. 


Cu un titlu provocator și, implicit, un răspuns la polemicele actuale pe această 
temă, cartea Neconvenţional, despre filozofia românească (2002) reprezintă o 
interpretare inedită a gândirii filozofice românești din perspectiva unui tip de 
înțelepciune proprie celui care s-a exersat îndelung în filozofia veche. Citim, 
sau recitim, despre marile personalităţi ale filozofiei românești în cele patru 
capitole — Despre cele trei începuturi; Direcţia nouă. Maiorescienii; Noua spiri- 
tualitate; Independenţii, pe un traseu ideatic care ilustrează devenirea gândirii 
filozofice româneşti, de la Dimitrie Cantemir, Samoil Micu, Titu Maiorescu, 

P. P. Negulescu, C. Rădulescu Motru, loan Petrovici, Mircea Florian, Nae 
Ionescu, Mircea Eliade, Mircea Vulcănescu până la Emil Cioran, Constantin 
Noica, Camil Petrescu, I. D. Gherea, D. D. Roșca, Lucian Blaga și alții. Fiecare 
capitol debutează cu binevenite preliminarii, în care situarea în spiritul și în 
contextul epocii explică unele înrudiri doctrinare sau direcții de evoluţie. 


În cartea Cum mureau filozofii în Grecia veche (1998, 2009), prin intermediul 
unei documentări vaste, a unei acribii arhivistice incontestabile, care face 
apel la sursele documentare cele mai creditabile (de la Diogene Laertios la 
Plutarh, de la Xenofon la Pausanias) ce conţin detalii despre circumstanțele 
morții filozofilor, Gheorghe Vlăduțescu construiește o investigație extrem de 
interesantă, alcătuită din citate şi comentarii privitoare la felul cum își găseau 
sfârşitul gânditorii din Antichitate. În întregul său, activitatea creatoare a au- 
torului poate fi sintetizată prin contribuţia de semnificativă valoare în două 
domenii importante: mai întâi, studiul filozofiei antice greceşti, care consti- 
tuie „o chestiune de suflet și o paradigmă intelectuală”, apoi investigarea, cu 
instrumente şi metode adecvate, a istoriei filozofiei, în totală consonanţă cu 
fundamentarea metodologică a unor discipline esenţiale precum ontologia, 
hermeneutica, filozofia religiei, filozofia antică sau filozofia Evului Mediu. 


Stilul gândirii filozofice 


Expunerea ideatică din cărţile lui Gheorghe Vlăduţescu beneficiază de apor- 
tul unui stil de incontestabilă claritate și fermitate a dicțiunii, de o scriitură 
sobră şi riguroasă, în care elementul privilegiat este substanța, semnificația 
unei gândiri sau relevanţa conceptuală a unei orientări filozofice de cea mai 
pură anvergură și esenţă raționalistă. Există, în cărțile și în studiile publicate 
de Gheorghe Vlăduţescu, numeroase referiri la propria sa concepţie despre 
filozofie, realizate printr-un efort de autoreflexivitate prin care gânditorul se 
întoarce asupra propriei sale meditații, căutând să-i expliciteze şi să-i apro- 
fundeze resorturile logice, mecanismele gnoseologice sau esenţa ontică. Des- 
pre istoria filozofiei, obiect al reflecţiilor atente ale filozofului, ni se spune, de 
pildă, că aceasta „inteligibilizează procese tainice prin care gândirea reflexivă 
ajunge la expresie filozofică şi, în această bază, creaţie metodologică și siste- 
matică”. Alexandru Boboc apreciază că Gheorghe Vlăduţescu este o „perso- 
nalitate de cultură aleasă, reputat istoric al filozofiei și, mai presus de toate, 
un dascăl-model în viața noastră universitară”. La rândul său, Teodor Dima 
îl priveşte pe autorul Enciclopediei filozofiei grecești ca pe un „model de slujire 
cu pasiune a învățământului filozofic, de echilibru academic și uman. Inaugu- 
rând un stil de scriere filozofică, orice întâlnire cu cărţile sale este un prilej de 

emoție spirituală, pentru că transpare din ele o personalitate fermă în convin- 
gerile sale îndreptate spre ameliorarea condiției existenţiale prin cunoaștere”. 


Eseist de certă subtilitate, istoric al filozofiei de rară rigoare a dicțiunii idei- 
lor, Gheorghe Vlăduţescu este, înainte de toate, un gânditor preocupat fără 
încetare de condiţia intelectualului și a intelectului într-un context istoric nu 
întotdeauna fast. Substanţiale, studiile şi eseurile lui Gheorghe Vlăduţescu au 
avut un ecou deosebit în lumea academică și culturală. 

Elena NISTREANU 


Mihail Muntean. 
Ascensiune şi reîntoarcere 


Mihail Muntean este un nume notoriu pentru arta 
lirică națională. Tenor lirico-dramatic cu un diapa- 
zon larg şi o voce catifelată, Mihail Muntean este 
cunoscut de melomanii din Moldova, dar şi de as- 
cultătorii exigenţi din alte țări. Publicul din diverse 
colțuri ale lumii apreciază personalitatea artistului, 
profunzimea şi suplețea interpretărilor sale. 


EN. - drd, lector asistent Pe parcursul carierei, Mihail Muntean devine 

universitar la Catedra canto familiar mai întâi în mediul meloman autohton, 

academic, Academia de Mu- susținând spectacole la Edineț, Bălți, Râbnița, 

Zica, leatr u Ate Plastice, Bender şi alte localități. Apoi se remarcă în țări- 
Chişinău. Profesor de canto : A i i A 

i ` le vecine, cucerind publicul prin personalitatea 

în Liceul Teatral orășenesc, .. ` . i 

Chisinău VOC sale în Ucraina (Cernăuţi, Odesa, Doneţk), 

România (Bucureşti, Iași, Timişoara, Cluj, Cra- 

iova, Constanţa), Rusia (Moscova, Sankt Peters- 

burg, Permi, Kazani, Murmansk, Arhanghelsk). 

În sfârşit, evoluează pe cele mai prestigioase sce- 

ne din Anglia, Italia, Spania, Portugalia, Ungaria, 

Germania, Austria, Elveţia, Olanda, Viena, SUA. 


Născut la 15 august 1943 în satul Criva, jud. Hotin 
(azi raionul Briceni), își începe formarea muzicală sub 
influența părinţilor, cu o sensibilitate deosebită pen- 
tru acest domeniu artistic, — Elizaveta și Ion Muntean. 


La 17 ani este admis la Conservatorul din Chi- 
şinău, la clasa de canto academic a profesorului 
S. Oskolkov. Iniţial, vocea proaspătului student a fost 
apreciată în mod eronat ca fiind bariton. Destinul in- 
tervine apoi cu alte surprize: este înrolat în armată. 
Între timp, S. Oskolkov părăsește Moldova. La Con- 
servatorul din Chişinău este angajat marele cântăreț 
şi dascăl Nicolae Diducenco, care constată că Mihail 

are voce de tenor lirico-dramatic, fapt ce a schimbat 
cardinal itinerarul său artistic. În urma studiilor mu- 
zicale perseverente, M. Muntean absolvă cu brio In- 
stitutul de Arte „Gavriil Musicescu” și este angajat ca 
solist la Teatrul de Operă și Balet din Moldova. 


Din acest moment, începe să caute insistent o 
cale artistică proprie. Mihail Muntean munceşte 
asiduu, reușind în doar șase stagiuni teatrale să in- 
terpreteze douăsprezece roluri centrale dintre cele 
mai complicate. La 3 februarie 1972, debutează cu 
succes în postura lui Cavaradossi din opera Tosca 
de G. Puccini (regie — Eugen Platon). Parniki, Kuz- 
minov, Boxan, Alexandrov sunt doar câteva nume dintre primii lui parteneri 
de scenă. Aprecierile elogioase ale publicului nu au întârziat să vină. 


După un debut de succes, personajele principale interpretate de M. Muntean, 
printre care Faust din opera omonimă de Ch. Gounod (8 aprilie 1972, sub 
bagheta lui I. Alterman), unde cântă alături de Erofeeva, Kurin, Pavlusenko și 
alții, au fost primite de publicul meloman cu entuziasm. El asimilează cu mă- 
iestrie polivalenţa stilistică şi emoțională a secvenţelor solistice din operele 
lui P. Ceaikovski, S. Rahmaninov, N. Rimski-Korsakov, G. Puccini și G. Verdi, 
T. Hrennikov şi Gh. Neaga. 


Sunt memorabile interpretările: Lenski din Evgheni Oneghin (11 februarie 
1973, dirijor D. Goia), tânărul ţigan din opera lui S. Rahmaninov Aleko (6 apri- 
lie 1973), împărțind scena cu artiști notorii ca: M. Bieșu, T. Alioșina, Șevcenko, 
Burghiu, Raisov. Anul 1974 a fost deosebit de prolific, artistul jucând patru ro- 
luri în premieră: Kote din opera Keto și Kote de V. Dolidze (3 ianuarie, dirijor 
L. Hudolei), Şuţache din opera Glira de Gh. Neaga (26 aprilie, dirijor D. Goia), 
Alfredo din opera Traviata de G. Verdi (29 aprilie, dirijor D. Goia), Iuri din ope- 
ra Vrăjitoarea de P. Ceaikovski (16 iulie, dirijor A. Mocealov). În distribuţie: 
Motinov, Eşanu, Mihailova, Saviţcaia, Başkatov, Gheil, Kuzminov și alții. 


În seara de 9 martie 1975, M. Muntean se transpune în rolul lui Pinkerton 
din opera Madame Butterfly de G. Puccini sub bagheta lui A. Mocialov, la 16 
octombrie, în premieră, în cel al lui Pollion din Norma de V. Bellini. La 12 de- 
cembrie 1976, devine Lâkov din opera Mireasa Țarului de N. Rimskii-Korsakov 
sub conducerea aceluiași A. Mocialov, iar în 1977 — Antonov din În furtună 
de T. Hrennikov (22 aprilie, dirijor A. Mocialov) şi Manrico din Trubadur de 
G. Verdi (27 aprilie, dirijor L. Gavrilov). 


Sfârşitul stagiunii teatrale din 1977 a coincis cu un eveniment important în 
viața lui artistică. Este ales prin concurs pentru prestigioasa stagiere la tea- 

trul milanez La Scala. Acolo a avut fericita ocazie să se întâlnească cu mon- 
ştrii sacri ai muzicii de operă P. Domingo, L. Pavarotti, M. Frini, ]. Carreras, 
M. Caballe, E. Obrazţova, E. Nesterenko. A studiat cu celebra cântăreaţă Gina 
Cigna, care l-a ajutat să-şi dezvăluie plenar capacităţile vocale. La aceasta a 
contribuit considerabil şi renumitul maestru de concert Renato Pastorino. În 
plus, M. Muntean a învățat limba italiană, inestimabilă în activitatea sa de so- 
list, pedagog și regizor. Îşi perfecționează măiestria și în concerte susținute la 
Milano, Roma, Parma. Tot atunci cântă într-un loc sfânt pentru orice vocalist 
şi anume în casa-muzeu a marelui compozitor G. Verdi. Pentru participare la 
acest concert comemorativ i se acordă Medalia de Onoare „Giuseppe Verdi”. 


Anii '70-80 marchează o nouă etapă în viaţa artistului, una de maturitate cre- 
ativă şi de consolidare a carierei artistice. Ascensiunea rapidă a maestrului se 
remarcă în stagiunea teatrală din 1979, când interpretează 3 roluri complet 
diferite: prințul Calaff din opera Turandot de G. Puccini (29 aprilie, dirijor 
A. Mocialov), Jose din opera Carmen de ]. Bizet, (25 mai, Teatrul din Jitomir, 
dirijor I. Alterman) și cavalerul Vodemon din opera Iolanta de P. Ceaikovski 
(15 decembrie, dirijor A. Gherșfeld). 


Cu prilejul inaugurării noului edificiu al Teatrului de Operă și Balet din Chiși- 
nău a fost prezentată în premieră opera Serghei Lazo de D. Gherşfeld (12 oc- 
tombrie 1980, dirijor A. Mocialov), în care M. Muntean este desemnat în rolul 
principal. Această creaţie a văzut lumina rampei și la Teatrul „Bolshoi” din Mos- 
cova, ocazie pentru „Muzikalnaia jizni” să scrie într-o ediţie din 1981: „Evolua- 
rea lui Mihail Muntean se cuvine menționată aparte. Artistul s-a familiarizat cu 
rolul Serghei Lazo într-atât încât creează chipul cu o rară veridicitate”! [p. 16]. 


În seara de 28 noiembrie 1981, realizează un Don Alvaro unic după opera lui 
G. Verdi Forța destinului, dirijată de A. Samoilă şi prezentată ulterior pe scena 
Teatrului „Bolshoi”, În 1983, aceeași revistă, „Muzikalnaia jizni”, remarcă: „Ro- 
lul Alvaro relevă într-o măsură deplină cele mai bogate posibilități vocale ale lui 
M. Muntean. Aici totul este bine gândit, totul se potriveşte de minune”? [p. 16]. 


La 12 octombrie 1982, sub bagheta aceluiași dirijor, pe scena Teatrului din 
Doneţk, tenorul îl înfăţişează pe Radames din opera Aida de G. Verdi, for- 
mând un ansamblu de excepţie cu M. Bieșu, T. Alioșina, V. Bașkatov. 


În următorii cinci ani, în palmaresul său apare câte un nou rol: Gherman din 
Dama de pică de P. Ceaikovski (26 aprilie 1983), Maurizzio din Adriana Le- 
couvrer de F. Cilea (5 mai 1984), Don Carlos din opera omonimă de G. Verdi 
(29 decembrie 1985), Canio din Paiaţe de R. Leoncavallo (24 mai 1986) și 
Riccardo din Bal mascat de G. Verdi (28 aprilie 1987), sub bagheta lui A. Sa- 
moilă, cu excepţia operei Paiaţe, dirijată de L. Gavrilov. Maturitatea artistică a 
interpretului este marcată de varietatea repertoriului de opere, a ariei de turnee 

teatrale și concertistice, de intensa activitate pedagogică, iar în ultimii 10 ani și 
de activitatea de regizor al Teatrului Naţional de Operă. În această calitate lu- 
crează la trei spectacole: Paiaţe, Bal mascat, Turandot, ultimul regizat în Japonia. 


La 29 aprilie 1990, M. Muntean interpretează în premieră rolul Petru Rareş 
din opera omonimă de E. Caudella, sub bagheta lui A. Mocialov, iar peste pa- 
tru ani, cel al lui Izmail din Nabucco de G. Verdi (9 aprilie, Bucureşti) şi al lui 
Samson din opera lui C. Saint Sans Samson şi Dalila (6 iulie, Bucureşti). Ulti- 
mul rol care a intrat în impresionantul său palmares a fost Otello de G. Verdi 
(19 iunie, dirijor G. V. Dumănescu). 


Un domeniu preferat al artistului Mihail Muntean este cel didactic, în care ac- 
tivează ca profesor universitar, şef al Catedrei canto academic şi măiestrie de 
operă. Absolvenţii lui M. Muntean sunt soliști la Viena — Ina Losi, la București — 
Ala Cheptine, la Sankt Petersburg - Metodie Bujor, în Italia — Marcel Furnică, 
la Chişinău — Iurie Gâscă, Igor Macarenco, Rodica Picireanu, Robert Hvalov. 


Personalitatea remarcabilului tenor și activitatea lui esenţial bivalentă repre- 
zintă un fenomen unic în cultura muzicală a Republicii Moldova, artistul ră- 
mânând, cu vasta experienţă internațională — numele lui Mihail Muntean a 
intrat în culegerile britanice ale personalităților mondiale —, să cultive talen- 
tele de la baștină. Astfel, M. Muntean devine un dascăl înțelept — un mentor 
pentru învățământul nostru artistic — care nu a ezitat să se consacre educaţiei 
naţionale, formând și promovând artiști autohtoni. 


Note | 


! G. Ludman, Mihail Muntean, Editura Timpul, Chişinău, 1986, p. 16. 
> Ibidem. 

Anatol DANILIŞIN 


Eterna recuperare 
a clipei 


Devenire, ulei pe pânză, 60x60 cm, 2005 

Mistuire cromatică, ulei pe pânză, 70x70 cm, 2008 

Dialog cromatic, ulei pe pânză, 70x70 cm, 2008 

Bulversare cromatică, acuarelă, 50x60 cm, 2007 

Floarea soarelui, acuarelă, 50x70 cm, 2007 

Flori de liliac, ulei pe pânză, 50x50 cm, 2011 

Expresie în V, ulei pe pânză, 60x80 cm, 2008 

Gestaţie, ulei pe pânză, 50x60 cm, 2008 

Stare de spirit, ulei pe pânză, 70x70 cm, 2008 

Marea Nordului, ulei pe pânză, 60x60 cm, 2005 

Tsunami, acuarelă, 50x70 cm, 2011 

Tron, ulei pe pânză, 70x70 cm, 2008 

Țărmul speranței, ulei pe pânză, 70x70 cm, 2008 

Samurai, ulei pe pânză, 80x80 cm, 2008 

Vânt de primăvară, ulei pe pânză, 70x70, 2008 

Versatilitate, ulei pe pânză, 80x80 cm, 2008 

Mihai Ştefan POIATĂ 


Anatol Danilișin: 
două cardiograme cromatice 


Am în față două texte. Unul scris în 1996, altul 
călduţ, terminat acum câteva ore, în ultima dumi- 
nică a ultimei luni de iarnă a anului 2012. Ambele 
despre pictorul Anatol Danilișin. Ambele semna- 
te de... subsemnatul. În 1996 Anatol avea 36 de 
ani. În 2012, peste câteva luni, Anatol va împlini 
52. Aceste repere cronologice ar fi suficiente pen- 
tru a considera că primul text este deja „o filă în- 
M.Ș.P.— prozator, cineast,  toarsă”, și pentru autor, și pentru pictor. Am reci- 
dramaturg. Vicepreşedinte tit paginile de atunci doar pentru a căuta un citat, 
spini Cineaş ilor din care să servească drept „reper pentru comparație” 
Moldova. Autor a mai multor . „ ; A "a 
pesetas onae T demonstreze evoluția creației lui A. Danili- 
libertate (2005), Venim și . IN, dar am descoperit că reflecțiile de atunci au 
mâine aici (2007). semnează Mai rămas valabile și astăzi. Şi nu pentru că pictu- 
volumele: Tentația contacte- ra lui Anatol Danilişin ar fi încremenit în timp, ci 
lor imposibile, Chișinău, 1999; pentru că evoluţia creaţiei lui nu se produce prin 
Reguli de circulaţie pentru neglijarea celor realizate anterior, prin renunțarea 
apele subterane, Chișinău, Ja anumite predilecţii cromatice sau compozi- 
2006. ţionale. Dimpotrivă, „descoperirile” din tinere- 
te sunt reevaluate, revalorificate și aprofundate. 
Tot analizând, cântărind, comparând, mi-am dat 
seama că citatele din primul text ar fi prea întin- 
se, iar renunțarea la ele ar ştirbi din portretul lui 
A. Danilişin. lată de ce am decis să prezint ambele 
texte, iar cititorii hotărăsc când am avut dreptate: 
atunci, în 1996, sau acum, în 2011? Sau poate ar 
fi mai indicat să renunțăm la logica disjunctivă, 
pentru a evita raportul de excludere a unei „co- 
ordonate” față de cealaltă? N-ar fi oare mai bine 
să înlocuim „ori, ori” cu „şi, şi”? Să ne imaginăm 


că suntem în situaţia cardiologului care, pentru a 

evalua dinamica unui proces, confruntă două electrocardiograme înregistrate 
în perioade diferite. Pentru medic cea de a doua cardiogramă capătă impor- 
tanţă şi valoare doar în raport cu prima. Același lucru s-ar putea spune și des- 
pre cealaltă cardiogramă. Să procedăm la fel, atâta doar că, spre deosebire de 
cardiolog, noi vom confrunta două cardiograme... cromatice. 


Un risipitor... zgârcit 


Ceea ce-l poate surprinde (şi chiar deruta) pe un diletant la un prim contact 
cu pictura lui Anatol e faptul că o bună parte a suprafeţei pânzelor sale nu 
este „folosită”, fiind lăsată în stăpânirea unei culori mate, neutre. Dacă n-a avut 
ce „spune”, de ce nu și-a ales o pânză mai mică?, se pot întreba ei. Bănuiesc 
că această risipă de spaţiu trezeşte și nedumerirea unora dintre profesioniști, 
Domniile Lor ştiind foarte bine că echilibrul dintre dimensiunile lucrării şi 
mesajul ei „vorbește” despre maturitatea și profesionalismul autorului. 


Deocamdată, nici unii, nici alții nu se grăbesc să-şi exprime rezervele. De ce 
oare? Pentru că suprafaţa „folosită” e atât de expresivă şi semnificativă, încât 
autorului i se iartă capriciile și şotiile, iar „unitatea de măsură” pe care şi-a 


ales-o este acceptată și respectată. 


„Norocul” lui A. Danilișin este că are experiența unui întemnițat, care se simte 
liber şi nu are nevoie să-și „dovedească dreptatea”. Se pare că este un om al 
prezentului pe care nu-l impovărează trecutul și nu este intimidat de impre- 
vizibilitatea viitorului. Un plăzmuitor care, cu voia sau fără voia lui, cultivă 
impresia că e liber de tradiţii și imun la niște eventuale critici. Un echilibrist 
care nu are conștiința forței de gravitație, nu are frica eșecului sau căderii. 
Libertatea lui nu este amenințată, iar imboldul de a picta nu este „redactat” 
de circumstanţe exterioare, relaţiile lui cu materialul ce-l inspiră nu sunt „bru- 
iate”, nu sunt denaturate nici de ambițiile sale extra-artistice, nici de „dolean- 
tele” altora. 


E un fotbalist care încă nu a fost traumatizat, un pilot care încă nu a fost nevoit 
să se catapulteze, un îndrăgostit care încă nu ştie de existența bolilor venerice. 


Aceste presupuneri sunt sugerate de senzaţia că atunci când pictează şevaletul 
lui Anatol se află... în imponderabilitate. Lucrările lui nu miros a... sudoare, 
efortul rămâne în umbră, prevalează... plăcerea. 


Bine, domnule, dar crezi că presupunerile dumitale pot rezista la confrunta- 
rea cu starea reală de lucruri? Doar Liceul „I. Vieru” și Facultatea de Grafică și 
Pictură a Universităţii „I. Creangă”, pe care le-a absolvit, nu sunt nişte incuba- 

toare de abstracţionişti, ceea ce înseamnă că A. Danilișin a polemizat totuși cu 
tradiția. Având în palmares zeci de expoziţii, A. Danilișin încă nu este mem- 
bru al Uniunii Artiştilor Plastici din Moldova, iar aceasta înseamnă că nu este 
chiar atât de „liber de trecut”, că „profesioniștii” și-au exprimat totuși rezerve- 
le și circumstanţele exterioare nu scapă nicio ocazie de a-i „redacta” intențiile. 


Fără a neglija aceste eventuale replici, nu renunţ la „presupuneri'. Dimpotrivă, 
le transform în... afirmaţii. Căci Anatol se simte liber în pofida (sau datorită?) 
faptului că este constrâns de mediu. Şi dacă, în ciuda disconfortului social- 
psihologic, crede în vocaţia sa, înseamnă că nu mai este un june încântat de 
propria persoană, ci un bărbat conştient de posibilitățile pe care le are, stăpân 
pe destinu-i de artist. 


Iar dacă „presupunerile” s-au transformat în afirmaţii, înseamnă că „fotbalis- 
a fost totuşi traumatizat? A fost, dar „driblingul” i-a rămas la fel de spec- 


» 


tu 
taculos și eficient. „Pilotul” a fost nevoit să se catapulteze, dar zborul lui e la 
fel de riscant şi acum. „Îndrăgostitul” știe că poezia iubirii poate ceda locul... 
prozei, dar sentimentul lui rămâne la fel de profund. 


Altceva e impresia pe care o creează lucrările sale. 


Se pare că nu pune mare preţ pe denumirea pânzelor. Bănuiesc că nici nu-i 
prea place să mediteze mult în faţa lucrărilor terminate. Preferă să înceapă 
altele. 


Vrea şi îi reuşeşte să fie cel care este acum şi nu cel care ar putea fi mai târziu 
sau a fost în frageda tinerețe. 


Trece cu dezinvoltură hotarul dintre real şi ireal, figurativ şi non-figurativ, dar 
mărturisește că are din când în când nevoie de „natura reală” pentru a nu uita 
pe ce lume trăiește. Însă ceea ce preferă mai mult e să balanseze între „real” și 
„ireal”, să detecteze concretul în abstract şi să demonstreze cât de abstract este 
sau poate fi concretul. 


Mişcarea pensulei este sincronizată cu pulsaţiile temperamentului său. Iată de 
ce compoziţiile sunt laconice, cu o încărcătură emoțională nesimulată, explo- 
ziile culorilor fiind disciplinate de o voinţă inspirată şi consecventă. Creează 
impresia unui risipitor, dar, de fapt, este foarte econom, explorând la maximum 
motivele pe care le alege și utilizând conștiincios resursele de care dispune. 


Dacă am face o analogie cu poezia, putem spune că uneori pictează „textul', 
propunându-ne să ghicim mesajul, alteori pictează „mesajul”, propunându-ne 
să intuim... „textul”, realitatea. 

Cât despre suprafeţele „nefolosite”, Anatol, simțindu-se liber, vrea să ne sim- 
ţim şi noi la fel de liberi, oferindu-ne posibilitatea să mai „adăugăm” câte ceva 
la cele pictate de el. Dacă n-o facem noi, s-ar putea să o facă el. Mai târziu. Dar 
s-ar putea să n-o facă niciodată. Căci nu va dori să trăiască din nou aceeași 
experienţă. Și-apoi, nici nu va avea timp să o facă. ÎI vor aştepta alte lucrări. 


Expoziţie cu un singur tablou? 


De fiecare dată când ne pomenim în faţa unui tablou, simţim că ne dau ghes 
câteva întrebări, conştiente sau inconștiente: de unde vine autorul, unde vrea să 
ajungă și a treia întrebare, cea mai importantă, vizează „staţia terminus” — vrem 
să ştim dacă punctul de destinaţie a acestui traseu suntem noi, privitorii, specta- 
torii, consumatorii, sau ne este predestinată doar ipostaza de martori, de pietoni 
aflaţi din întâmplare pe trotuar, în timp ce pe carosabil trece în viteză un bolid. 


Oricare ar fi rolul care ne este atribuit, e firesc să credem că suntem vizați. 
Şi după ce facem turul unei expoziţii personale și urmează să ieşim pe ușa 
prin care am intrat, adeseori mai zăbovim un pic în sală și ne întrebăm: dacă 
printr-o minune autorul ne-ar oferi în dar una dintre pânzele expuse, pe care 
am alege-o oare? Deşi nu ne paşte riscul să plecăm acasă „cu mâna plină”, mai 
facem o dată turul expoziţiei, de astă dată examinând tablourile de la distanță, 
pentru a cuprinde mai multe pânze în câmpul de vedere, ca să vedem care din 
ele „ne face cu ochiul”. 


Încă nu ştim pe care ne-am dori-o, dar am vrea ca pânza pe care o vom alege să 
ne aducă în casă cât mai mult din expoziţia și din creaţia pictorului. Este o do- 
rință firească, la prima vedere, dar intră în contradicție cu intenţiile autorului, 
pentru care fiecare lucrare ar trebui să se deosebească de cele precedente şi 
dacă nu reușește să marcheze o etapă nouă în creaţia sa, cel puţin să fie dovada 
unei noi experienţe artistice. Spre deosebire de mulți dintre confrații săi de 
breaslă, Anatol Danilişin pare să nu fie stăpânit de această idee fixă. 


Dacă Anatol ţi-ar propune să-ți alegi o pânză, ar trebui să i-o arăţi cu degetul. 
Şi asta din mai multe motive. În primul rând picturile lui, cu unele mici ex- 
cepții, nu au denumiri. În al doilea rând, Anatol lucrează „în serii”, chiar am 
putea vorbi de seriale plastice. Iată de ce este contraindicat și contraproductiv 
să analizezi unele picturi ale lui Anatol Danilişin izolându-le de celelalte. Pen- 
tru aceasta ar fi necesar un instrumentar descriptiv-analitic foarte sofisticat şi 
foarte divers, dar şi acesta s-ar dovedi ineficient, deoarece în tablourile sale 
elementele figurative practic lipsesc (cu excepţia unor aluzii la formele și con- 
tururile pe care le-am văzut în realitate), picturile lui nu au o fabulă, nu pot fi 

„povestite” și deci este foarte greu să le identifici folosindu-te de limbajul ver- 
bal. Pânzele lui se cer nu comentate, ci... continuate, fie că e vorba de emoţiile 
sau asociaţiile pe care le trezesc, fie că ar servi drept surse de inspiraţie pentru 
nişte improvizații muzicale. Lucrările lui Anatol Danilişin fac parte dintr-un 
întreg cu frontierele necunoscute, flotante, mereu schimbătoare... 


„Fără titlu” nu înseamnă fără mesaj. „Fără titlu” vrea să spună că sunt posibile 
prea multe titluri sau că spectatorul nu ar avea nevoie de acest cod de acces, 
cum este considerat de unii titlul unei opere de artă, pentru a se conecta emo- 
tional și intelectual la universul tabloului. 


Privind picturile lui parcă ai sta în fața focului care este mereu același și mereu 
altul sau te-ai lăsa furat de valurile mării care se lovesc bezmetice de maluri — 
mereu altele și mereu aceleași. 


Este greu să-ți dai seama în care picturi Anatol este martorul și în care este par- 
ticipantul sau declanșatorul procesului. Când zic „proces”, mă refer la Facerea, 
dar și des-Facerea lumii materiale, dar poate nu numai a celei materiale... 


Lui Anatol îi place să surprindă dinamica procesului (din interior sau din ex- 
terior), fie cel de dezintegrare, fie cel de integrare”. Treptat ajungi la concluzia 
că atenţia îi este furată de limita dintre haos și ordine. Fie că ordinea nu mai 
poate stăpâni disciplina interioară sau nu mai poate rezista la presiunea exte- 
rioară şi se dezintegrează, fie că haosul simte nevoia de a da un sens energiilor 
sale și se lasă atras de cei mai activi „atractori” pentru a se configura în struc- 
turi şi modele inteligibile. Presupun că în rolul de atractori se produc elemen- 
tele primare ale unui tablou, uneori o anumită dominantă cromatică, alteori 
un element compozițional care își asumă inițiativa pentru organizarea întregii 
lucrări. Astfel, figurativul se transformă în non-figurativ sau non-figurativul 
este surprins în clipa când apar primele contururi ale figurativului. Danilișin 
se interesează de figurativ doar în măsura în care acesta tinde să-și extindă 
„spaţiul vital” sau este constrâns de circumstanţe să accepte invazia haosului. 
Şi nu un haos de dragul haosului, ci reînnoirea, reorganizarea, recompunerea 
prin haos. 


Dacă ne-am permite obrăznicia de a-l „redacta” (sau a-l adapta) pe Eminescu 

la obiectivele acestor meditații, am spune: „Căci tot se naște spre-a muri și 

moare spre-a se naşte”. Plictisit de monotonia existenţei sale, figurativul din 

picturile lui Danilișin moare pentru a încerca experiența non-figurativului, 

iar non-figurativul se sacrifică pentru a da viață formelor, structurilor și odată 
e: 


cu ele unor noi raporturi cromatice. lar Danilişin trece dintr-o „tabără” în alta, 
pentru a se lăsa fascinat de ceea ce am putea numi... misterul genezei. 

Dacă ar fi fizician, Anatol ar fi preocupat de fizica cuantica, domeniu care stu- 
diază comportamentul materiei la nivel subatomic, un fenomen inexplicabil 
pentru fizica „clasică”. Conform lui Basarab Nicolescu, „Obiectul clasic este 
localizat în spaţiu și timp, spre deosebire de obiectul cuantic care nu este loca- 
lizat în spațiu-timp. El se mișcă într-un spaţiu matematic abstract, descris de 
algebra operatorilor, nu de cea a numerelor’. 


Se pare că Anatol Danilişin procedează la fel. Ați observat că uneori este greu 
să identifici „centrul de greutate” a unei picturi. Dar nu te întrebi unde-i „susul” 
sau unde-i „josul'. Pentru că privirea nu este deranjată de această „neregulă. 
Nu am greşi prea mult dacă am presupune că Anatol trăieşte (şi creează) într- 
un univers cu mai multe forțe de gravitație. Şi dacă ar nega acest lucru, com- 


poziţiile lui ar fi de altă „părere”. 


Unii pictori revin la lucrările mai vechi și mai schimbă câte ceva... Anatol pre- 
feră să facă alte lucrări, nişte versiuni ale aceloraşi sentimente, dar trăite la 
vârste diferite şi în circumstanţe diferite. De aici senzația amăgitoare că lucră- 
rile lui se aseamănă și impresia că la expoziţiile sale este prezentat un singur 
tablou: imens, cu frontierele invizibile şi imprevizibile... 


Aflând că Anatol și-a postat o parte din lucrările sale pe Facebook, m-am gân- 
dit că ar fi bine să o facă şi cei (foarte mulți şi din multe țări) care au în colecți- 
ile lor particulare pânze semnate de Anatol Danilișin. Prin intermediul acestei 
rețele de socializare „tabloul” creaţiei (şi vieții) lui ar putea fi reîntregit, cel 
puţin într-o versiune virtuală... 


Astfel, dragă cititorule, dacă vei avea norocul să aduci în casă o singură lucrare 
de Anatol Danilişin, doar un mic fragment din acest imens tablou, vei simți 
neapărat în jurul tău şi prezența pânzelor care se află în cele mai îndepărtate 
colțuri ale lumii. 

Natalia PROCOP 
Baticul - interferenţe de tradiții 


Orice studiu detașat al artelor ar putea identifica 
elemente conectoare între diverse genuri în ceea 
ce priveşte tehnologia executării. Dintotdeauna 
cercetătorii au găsit asemănări între tehnica ba- 
ticului și alte domenii artistice. Spre exemplu, 
baticul în tehnica liberă este, pe bună dreptate, 
comparat cu pictura în acuarelă sau cu xilogravu- 
ra, aceasta din urmă a stat la originea imprimării 
N.P. — doctorandă, Institutul baticului în China şi Japonia. Cât priveşte baticul 
Patrimoniului Cultural al tradiţional, efectuat în Antichitate în tehnica rece, 
AȘ.M. Sfera de preocupare: i Š A a 
gi A am potea Teea paralelă cu pocenil ied pu 
broderie... ouălor la români. La fel putem găsi conexiuni în- 

tre tehnica baticului și cea a vitraliului (fr. vitrail, 

plăci de sticlă colorate sau pictate), a emailării 
(smălţuirii, glazurării) vaselor de ceramică sau a 


giuvaiergeriei. Până și instrumentul cunoscut mai 
mult în Europa și folosit pentru aplicarea cerii în 
batic — tjanting — este utilizat şi în decorarea cera- 
micii. 

Cu timpul, arta baticului se dezvoltă din ce în ce 
mai mult, cunoscând un specific zonal, bazat pe 
tradițiile locale. Spre deosebire de continentul 
asiatic, unde arta baticului a cunoscut la începu- 
turi o amplă dezvoltare, în Europa o îndeletnici- 
re apropiată ca tehnică era încondeiatul ouălor. 
Ornarea cu motive zoomorfe, antropomorfe, fi- 
tomorfe, schiomorfe etc. a ouălor jertfite la Paşte 
este numită încondeiatul ouălor. 


Dintre tehnicile artistice enumerate mai sus, în 
arta românească este mai practicată încondeierea 
ouălor, la care ne vom referi în cele ce urmează. 
Meşteşugul încondeierii ouălor are o serie sino- 

nimică ce diferă de la o regiune la alta în România: a împăna, a scrie, a săpa, a 
înflora, a munci, a închistri, a împestrița, a pica, a împuia. Ouăle se înflorează cu 
ajutorul condeiului, care în Basarabia şi Ardealul de Nord poartă denumirea 
de chișiță și ciolniţă, iar în regiunea Someșului — bgizagă! [2, p. 162]. 


Cu 2000 de ani înainte de Hristos, chinezii foloseau deja ouăle colorate. Cer- 
cetările etnografice descriu obiceiuri mult mai târzii de colorare a ouălor în 
Ucraina, Bulgaria, Ungaria, Cehoslovacia, Polonia, Rusia, Grecia, Italia, Fran- 
ţa, Spania, Austria, Germania, Elveţia, Belgia, Olanda, Lituania, Estonia, Fin- 
landa, Suedia, Armenia, Egipt, Marea Britanie ș.a., cele din Ucraina asemă- 
nându-se mai mult cu cele de la noi. 


Ca și multe alte tradiții, aceasta a fost preluată de creştinism şi îmbogățită cu 
o simbolistică specifică, dar pornind de la ritualuri străvechi, prezente în cul- 
tura precreştină. Spre exemplu, în China secolului al VIII-lea se ofereau ouă 
colorate cu ocazia Tsing-ming — o sărbătoare a primăverii care avea loc cam în 
aceeași perioadă cu Paştele creştin. La fel și vechii perși își dăruiau unii altora 
ouă vopsite în diferite culori în sezonul înnoirii naturii, pe când slavii limitau 
aria cromatică la roșu, împărțind celor apropiaţi ouă roșii în aceeași perioadă. 
La romani, tinerii vopseau și ei ouă roșii (la sărbătoarea lui Ianus), pe care le 
alăturau altor obiecte, oferindu-le în dar. Se observa în acest caz semnificația 
generală a gestului — renașterea, revenirea la viață, noul, fertilul. În cultura ro- 
mânească oul a inspirat numeroase legende și basme, fiind considerat simbol 
al creaţiei. Lucrările numeroşilor artiști valorifică acest simbol, memorabil fi- 
ind numele lui Constantin Brâncuși care considera oul „obiectul perfect”. În 
prezent, în tradiția populară românească, ouăle de Paşte constituie un simbol 
al regenerării, purtătoare de viaţă, al purificării și al veşniciei. 


Încondeierea este un proces îndelungat ce presupune respectarea succesivită- 
ţii unor procedee speciale și o măiestrie a execuției. Prima etapă este alegerea 
ouălor proaspete de găină și rață, după care urmează selectarea ouălor mari cu 
coaja groasă şi fără denivelări. Un alt pas necesar constă în degresarea ouălor 
prin spălarea atentă cu apă caldă la care se adaugă puţin oţet, pentru ca ulte- 
rior vopseaua să se aplice uniform pe întreaga suprafață. Înainte de a fierbe 
ouăle la foc domol, ca să nu se spargă coaja, ele se aşază în poziţie orizontală 
într-un vas cu apă, pentru a se alege bula de aer pe mijloc, nu la vârfuri. 


După aceasta se pregătesc uneltele (chişiţa etc.), se topeşte ceara de albine 
în care se adaugă ca adjuvant puţin cărbune pisat. Praful serveşte pentru a se 
observa liniile trasate ulterior. Apoi se prepară vopselele din plante sau produ- 
se industriale (pentru fiecare vopsea se folosește un vas curat). Numai după 
ce s-au realizat toate etapele precedente, se face încondeierea propriu-zisă a 

ouălor cu motive ornamentale lucrate iscusit. Mai întâi se introduce oul de 
încondeiat în vasul cu vopseaua dorită pentru a obține culoarea fundalului. 
Apoi oul se scoate din vopsea și se şterg urmele de ceară care lasă în locul lor 
desenul alb, obținându-se oul încondeiat monocrom. 


În cazul ouălor încondeiate policrom, operaţiunile de ornamentare se repe- 
tă pentru fiecare culoare în parte. În procesul de creaţie cunoștințele tehni- 
ce îmbinate cu iscusinţa meșterilor amintesc de arta vechilor miniaturiști. 
Lucrul propriu-zis începe cu împărțirea câmpurilor ornamentale de-a lun- 
gul şi de-a latul oului, constituindu-se 2, 4, 6, 8 sau mai multe cadrane, cu 
ajutorul liniilor trasate. Împărţirea câmpurilor ornamentale se consideră a 
fi lucrul cel mai dificil. Oul e introdus apoi într-o baie de culoare galbenă, 
după care se scoate și se usucă. Începe scrisul altor motive de culoare galbe- 
nă; după aceea se continuă cu roșu și, de obicei, se termină cu negru sau cu 
o altă culoare închisă. 


La următoarea etapă se înlătură ceara, obținându-se conturul sau formele în 
diverse culori. Se procedează la fel ca și în batic, lucrând pe suprafeţe izolate 
de ceară. Local, sunt inversate unele faze de lucru sau se folosesc metode noi 
de decorare, mai mult sau mai puțin legate de încondeierea cu ceară a ouălor 
(ouăle pictate, ouăle săpate sau decorate în relief, ouăle încondeiate cu frunze 
de plante, ouăle împodobite cu mărgele, ouăle din lemn sau plastic decorate 
sau pictate etc.). O unealtă folosită la încondeiat, pe lângă chișiță (echivalen- 
tul tjanting-ului în cazul baticului), de care am amintit deja şi cu ajutorul căre- 
ia se conturează cu ceară topită diferite ornamente, menite să protejeze părți 
din coaja oului pentru a nu fi colorată în timpul vopsitului, este şi feșteleul - un 
beţişor de fag de care se prind scame de in sau bumbac și cu ajutorul căruia se 
obţin punctele numite „picăţele”, „chicăţele” sau „pui'. 


La fel ca şi în tehnica baticului, culorile se obțineau din materii vegetale (plan- 
te, arbori și arbuști, flori, frunze, tulpini, coajă, rădăcini) prin fierbere; abia 
din a doua jumătate a secolului XIX se folosesc coloranţi chimici. Astăzi se 
utilizează mai des culorile sintetice, chimice, care propun o gamă mult mai 
variată de nuanţe. 


Sunt două posibilităţi de pregătire a oului pentru încondeiere — fierberea lui 
inițială sau golirea. În cazul golirii, ouăle sunt păstrate ca ornament. Pentru 
ornamentare se foloseşte ceara lichidă, cu care se trasează desenul dorit pe oul 
alb, după care se cufundă în culoarea pregătită din timp. Dacă dorim ca oul 
să conțină mai multe culori, atunci se cufundă succesiv în culori din ce în ce 
mai închise, după ce s-au scris motivele cu ceară, la fel într-o succesiune pre- 
stabilită. În mod similar se procedează și în cazul baticului, colorând mai întâi 

suprafețele mai deschise la culoare, apoi cele mai închise. Pentru a îndepărta 
ceara, se pune oul aproape de o sursă de căldură și se șterge cu o pânză, apoi 
se unge cu ulei sau grăsime pentru a-i da strălucire. 


În diverse regiuni și țări ouăle sunt încondeiate și ornamentate ținându-se cont 
de specificul zonei. Popoarele din Sud-Estul Europei vopsesc ouăle roșii, culoa- 
rea sângelui lui Hristos, pe când în Occident se folosesc toate culorile, în nu- 
anţe vii, ele simbolizând trezirea naturii la viață. În Austria se obișnuiește de 
a imprima câte o frunză pe ouăle colorate. În spațiul românesc încondeierea 
ouălor a fost un meșteșug practicat de femeile de la țară, care trebuiau să res- 
pecte canonul clasic în realizarea ouălor pictate, cerință practicată și în baticul 
javanez. Nu erau excluse unele modificări menite să îmbogăţească ansamblul 
compozițional. Conform studiului Arta imprimeurilor pe suport textil semnat de 
Daniela Frumușeanu, în regiunea Vrancea existau câteva tehnologii de a picta 
ouăle de Paşte. Pe lângă tradiționala încondeiere cu chișița, unele dintre femeile 
bătrâne utilizau o altă metodă, care consta în acoperirea oului cu ceara ce picura 
de la lumânarea aprinsă pe care o ţineau cu flacăra în jos. Pe locurile unde nime- 
rea ceara nu pătrundea vopseaua, astfel ele rămânând necolorate. Tot în această 
regiune se mai practica şi încondeierea cu spirt de sare (HCI), care se aplică 
cu penița pe oul deja vopsit. În locurile pe unde trece penița muiată în spirt 
coaja devine albă. Şi în batic se utilizează substanţele chimice ce neutralizează 
culoarea. 


Cu toate că încondeiatul ouălor este o tradiţie de secole, cele mai cunoscute 
ornamente prețioase de Paște din lume rămân și în zilele noastre ouăle Fa- 
bergé. Acestea au fost create între 1885 şi 1917 pentru țarii Rusiei de bijutierul 
francez Peter Carl Fabergé’. În total au fost confecționate 54 de bucăţi. Ouăle 
sunt realizate din metale prețioase și decorate cu multe pietre, în combinaţie 
cu email și pietre scumpe, folosite la bijuterii. Termenul de ou Fabergé a de- 
venit un sinonim al luxului, fiind considerat capodoperă a artei bijutierilor. 


Cu toate că la etapa actuală încondeiatul ouălor este practicat prea puţin în 
Republica Moldova, mai sunt meșteri populari care practică această îndelet- 
nicire artistică, drept un indiciu al identităţii noastre sensibile la frumos și 
care aspiră la dăinuire. 


Note | ! Daniela Frumușeanu, Arta imprimeurilor pe suport textil, 
Editura Universităţii din Bucureşti, 2007, p. 162. 
*H. IO. BnprokoBa, IlpukaaOnoe uckyccmeo 3anaOnoii Espo- 
not u Poccuu, Nenynpusaar, Aenunrpaa, 1983, c. 139. 


EVENIMENT Bp 


Vasile GOTEA 


Grigore Vieru ar fi împlinit 77 de ani 
(14 februarie 2012) 


Trebuie să răspundem unei întrebări adresate de 
un toplițean: „De ce se organizează la Toplița ma- 
nifestări în onoarea poetului Grigore Vieru?” 


Cartea scriitorului Ilie Şandru Jurnal de Basarabia, 
lansată aici, marţi, 14 februarie 2012, în cadrul ac- 
ţiunilor dedicate împlinirii a 77 de ani de la naş- 
terea poetului basarabean, conţine un răspuns: 
„Miercuri, 31 mai, cea de-a doua zi a manifestărilor 
«Credinţă, Neam și Țară». La ora 10.30, în fața 
Primăriei orașului Topliţa, în prezenţa a numeroși 
locuitori ai orașului și ai localităților din jur, are loc 
şedinţa solemnă a Consiliului local Topliţa, prile- 
juită de acordarea titlului de Cetăţean de Onoare 
al orașului Topliţa poetului Grigore Vieru. Preșe- 
dintele de şedinţă, inginerul Ilie Buzea, dă citire 
Hotărârii nr. 22/1995... Vizibil emoţionat, a luat 
cuvântul poetul Grigore Vieru: «Unii au visat toată 
viaţa să ajungă în Cosmos. Eu, toată viaţa, am visat 
să trec Prutul, ca să-mi văd Ţara. lar dacă acum mi 
s-a acordat acest înalt titlu de Cetăţean de Onoare 
al orașului Topliţa și faptul că sunt membru al Aca- 
demiei Române, pentru mine contează mai mult 
decât Premiul Nobel. Este pentru prima dată când 
un oraş din România îmi acordă acest înalt titlu, 
care mă onorează. Cred, sunt convins, că prin ora- 
şul Topliţa am devenit acum Cetăţean de Onoare al 
ţării mele, România». 


În cuvântul său, de atunci, ÎPS Ioan Selejan, Arhie- 
piscop al Covasnei și Harghitei, a spus, între altele: 
«De când a început acest ceremonial, am impresia 

că particip la taina Sfântului Botez. Fi- 
indcă astăzi, la Toplița, Grigore Vieru 
s-a născut a doua oară. El nu mai are 60 
de ani, ci doar o zi! Așa se întâmplă cu 
marii oameni ai culturii și civilizației, 
care nu se sting niciodată». 
Evenimentul ar fi arătat cu totul altfel 
dacă pe 14 februarie 2012 l-am fi săr- 
bătorit pe Grigore Vieru împlinind vâr- 
sta de 77 de ani (născut la 14 februarie 
1935 în satul Pererita, fostul judeţ Ho- | 
tin (România), în prezent raionul Bri- 
ceni, Republica Moldova). Din păcate, 
sărbătoarea a constituit o comemorare 
tristă, dat fiind faptul că s-au împlinit, FF, 1 
de puţină vreme, trei ani de la tragica 
sa trecere în lumea umbrelor. 


a 
GRIGORE VIERU 


35 = 2009 


La Biblioteca municipală „George 
Sbârcea” din Toplița şi cu susținerea 
acesteia, Fundaţia culturală „Miron Cristea” şi Primăria localităţii au organi- 
zat o manifestare omagială literar-muzicală dedicată poetului Grigore Vieru. 
Evenimentul a cuprins evocarea vieții și activităţii sale de către prof. Ilie Şan- 
dru, citind emoţionante reportaje cu şi despre Grigore Vieru, pe care l-a cu- 
noscut bine; recitaluri din creaţia poetului basarabean, cu Mihai Ciobanu, dar 
şi cu un grup de elevi ai Liceului Teoretic „O. C. Tăslăuanu”, îndrumat de prof. 
Maria Cojocaru. Un alt moment însemnat l-a constituit prezenţa folkistului 
Valer Moldovan, sprijinit în acompaniament de Layar Botond, care a inter- 
pretat , în premieră, un cântec pe versurile poeziei Vântu-n care zbor. 


Comemorarea lui Grigore Vieru a oferit un cadru cum nu se poate mai bun 
lansării de carte. Poetul Octav Ardeleanu (prof. Doru Octavian Bucur) și-a 
lansat un nou volum de poezii — Sonete în amurg —, despre care au vorbit 
profesorii Dionisie Şerban şi Ilie Șandru. De asemenea, acesta din urmă şi-a 
prezentat volumul Jurnal de Basarabia. Doru Octavian Bucur a încheiat şirul 
cuvântărilor amintind de momentele trăite împreună cu Grigore Vieru, atât 
în România, cât și în Basarabia. 


Manifestarea dedicată celei de-a șaptezeci și şaptea aniversări a poetului Gri- 
gore Vieru s-a încheiat în Parcul Central al municipiului Topliţa, unde cei 
prezenţi au vegheat câteva clipe la bustul întroienit al poetului de peste Prut. 


EVENIMENT MEF 


Vasile GAVRILAN 
„Pictează-mi o mirişte, / 
Mi-e dor de copilărie” 


Într-un Chişinău amorțit de ger și troiene, 

C.L.R.-ul de pe Kogălniceanu 90 a fost sursa de 

căldură (spirituală) pentru cei care şi-au amintit 

că pe 14 februarie Grigore Vieru ar fi împlinit 77 

de ani, prilej pentru a-i aduce un omagiu. Acţiu- 
u nea culturală cu genericul „Pictează-mi o miriște, / 

Mi-e dor de copilărie”, moderată de către directorul 
instituției Alexandru Bantoș, a cumulat de aseme- 
nea o expoziție de pictură și grafică coordonată de 
prof. şi sculptorul Ioan Grecu, lucrările prezentate 
purtând semnătura tinerilor plasticieni / discipoli 
de la Colegiul de Arte Plastice „Alexandru Plămă- 
deală'. Printre invitaţii care au ţinut să evoce creaţia 
viereană sau pe cea a viitorilor artişti s-au numărat 
poetul și parlamentarul Ion Hadârcă, reputata in- 
terpretă de muzică folk şi populară Maria Mocanu, 
sculptorul Ioan Grecu și pictorul Emil Cojocaru, 
profesori ai colegiului sus-numit, Viorica-Ela Cara- 
man, redactor-şef adjunct al revistei „Limba Româ- 
nă”, Alexei Marulea, filantrop şi devotat susținător 
al culturii basarabene ş.a. 


VG. — student, Facultatea 
de Istorie şi Filozofie, U.S.M,, 
Chişinău. 


Rostit mai ales între pereții Casei Limbii Româ- 
ne, „o biserică” de refugiu a poetului „ori de câte 
ori avea prăbușiri ale sufletului”, numele lui Gri- 
gore Vieru continuă să aureoleze cu un aer de săr- 
bătoare orice întrunire culturală, răsunând într-o 
rezonanţă vie, organică, neîntreruptă, chiar dacă 
de la trecerea sa în neființă s-au scurs deja trei 
ani. Cum poeziile sale reprezintă o sursă muzica- 
lă consistentă, slujind ca text pentru nenumărate 
cântece ale celor mai mulți artiști autohtoni, Ma- 


EET RIOIMIÂINIĂ 


ria Mocanu, deţinătoare a titlului onorific „Artist al Poporului”, a conferit o a 
treia dimensiune evenimentului, interpretând melodic binecunoscutul poem 
În limba ta. Un alt titlu din creaţia viereană — Pasărea, a fost invocat de către 
I. Hadârcă, relevându-i conotaţia substanţială și apreciind-o ca operă ce cu- 
prinde în foarte puţine cuvinte un univers întreg, o chintesenţă a destinului 
Basarabiei: « Când s-a întors / La puii ei cu hrana, / Găsise cuibul gol / Şi 
amuţit. / I-a căutat / Pân îi albise pana, / Pân' când în cioc / Sămânţa a-ncol- 
ţit>. Atât. Este expresia desăvârșirii unei trăiri, a dramei materne, iar pentru 
noi această dramă ridicată la simbolistica viereană este însăși drama neamului 
nostru”. 


Întrucât acțiunea culturală a insistat pe dimensiunea literatură — artă plastică, 
Ion Hadârcă, reliefând o paralelă între ele, a apreciat respectul valorilor tradiți- 
onale, care astăzi este resimțit mai intens în pictură decât în literatură, mai ales 
prin relaţia elev / discipol - profesor, „pentru că nu poţi realiza nimic serios fără 
a cunoaște abecedarul, tehnicile, ideile artei (înaintaşilor — V.G.) întru a le pro- 
mova și desăvârși. Arta întotdeauna s-a plămădit și s-a copt în baza unor princi- 
pii foarte clare și imuabile: continuitatea, negarea creatoare. Ca să negi, trebuie 
să ai dreptul de a nega, care poate fi obținut doar prin desăvârşirea ta proprie”. 
Ţinând o adevărată prelegere, cum a apreciat Al. Bantoş, scriitorul I. Hadârcă 
a dezvoltat considerabil teza „negării creatoare” şi a apreciat, în consecință, 
„unele lucrări expuse ca fiind foarte aproape de ceea ce s-ar numi o operă 
în adevăratul sens al cuvântului”, stabilind două criterii esenţiale, în definitiv 
aceleași în literatură ca și în pictură sau în oricare altă artă: expresia sinelui și 
îmbogățirea permanentă a acestui sine. „Fiinţa umană este una dumnezeiască 
şi ea are calitatea creaţiei ca suflu divin. În germene, în bobul dumnezeiesc, 
cel care ne face să ne simțim deosebiți față de celelalte ființe ale pământului. 
Fiinţa divină a sinelui, fiind însămânțată în fiecare dintre noi, gestează până la 
un anumit moment, ca bobul de grâu în arăturile de toamnă care așteaptă sub 
zăpada iernii soarele primăvăratic. Acest soare primăvăratic poate veni printr-o 
explozie, printr-o minune, dar de cele mai multe ori trebuie să fie cultivat prin 
autodesăvârşire, prin capacitatea de a umple de sens această sămânță divină. 
Artistul este esențialmente o ființă divină — când se apropie și atinge acel di- 
vin însămânţat în sine, atunci el aproape că are calitățile Creatorului”. Spre 
deosebire de profesorii loan Grecu și Emil Cojocaru, antevorbitori care, din 
motive comprehensibile (apartenenţa la mediul didactic), şi-au dirijat cuvân- 
tările preponderent în cheie aforistică, parabolică sau sub semnul tendenţio- 
sului „trebuie” („Adevărul, binele și frumosul — acestea sunt trei criterii spre 
care omul trebuie (subl. - V.G.) să tindă” — E. Cojocaru), Viorica-Ela Caraman 
a surprins impulsul juvenil al discipolilor plasticieni, substanța germinativă 
a creaţiilor acestora, argumentând că „începutul conţine o prospeţime care 

Participanţii la expoziţia dedicată poetului Grigore Vieru 


nu se poate repeta”. Unii participanţi la expoziție au estimat însă cu detașa- 
re faptul că majoritatea lucrărilor expuse denotă o certă maturitate artistică. 
Anişoara Alexandru, Olesea Curteanu, Galina Ţurcan, Irina Chicu, Tatiana 
Cocetcov, Andrei Galic ş.a. sunt numele tinerilor artiști ale căror lucrări au 
împodobit sălile Casei Limbii Române și care în viitor „ar putea face onoare 
şi Chişinăului, şi republicii, şi artei românești în general” — Al. Bantoș. Cole- 
giul de Arte Plastice „Alexandru Plămădeală”, de-a lungul celor peste 120 de 
ani de la fondare, a instruit și a format personalități de seamă, maeștri eme- 
riți, deținători de titluri onorifice, ordine şi medalii de stat sau internaționale, 
operele lor contribuind la prestigiul diferitor galerii și muzee internaționale. 
Printre aceștia: C. Cobizeva, A. Plămădeală, A. Sciusev, M. Grecu, M. Petric, 
E. Romanescu, I. Vieru, G. Sainciuc, I. Cârmu, E. Childescu, G. Vrabie ş.a. 
Aşadar, cine ştie! 

„Gheorghe Mihai Bârlea practică 

un lirism fulgurant reflexiv, de tip asociativ 

şi cumulativ al stărilor intimismului domestic. 
E mai degrabă o poezie a sinelui 

regăsindu-şi resursele vitalității 

prin contemplare şi figurare, 

decât una de problematică existenţială” 

